ЛЕБИЙ КЪЫРЫМ 


ЯЗЫДЖЫНЕН СУБЕТ 


– Риза агъа, сиз эсли-башлы 
языджыларымыздан бири ола- 
сынъыз. Я не вакъыт иджатнен 
огърашып башладынъыз, бе- 
диий эсерлер язмагъа сизни не 
рухландыргъан эди? 

– Билесизми, меним бабам кой 
оджасы эди. Бунынъ ичюн мен 
эрте окъуп башладым ве 7 яшында 
экинджи сыныфны битирген эдим. 
Китап окъумагъа пек авес эдим. 
О вакъытта мен мектеп кутюпха- 
несинде олгъан эм татарджа, эм 
русча – бутюн китапларны окъуп 
чыкъкъан эдим. Бутюн булар ма- 
нъа эдебияткъа авеслик догъурса 
керек. Сонъра, сюргюнликте, 
шимальде якъын достумны къа- 
закълар ольдюрип демирёлгъа 
ташлагъан эдилер, эки баласы 
къалды. Пек яныкълагъан эдим. 
Халкъымызда адет олгъаны киби 
мен шу вакъианынъ тесиринен 
тюркю, яни шиир язгъан эдим. Бу 
меним биринджи шиирий сатыр- 
ларым олса керек. Сонъ Кострома 
шеэринде техникумда окъугъанда, 
1953 сенеси Сталиннинъ геберге- 
ни ичюн русча «Тяжелая утрата» 
деген шиир язгъан эдим. Сонъра, 
эльбетте, Озьбекистангъа авуш- 
къан сонъ, «Ленин байрагъы»нынъ 
тесири (биринджи шиирлерим 
онда 1964 сенеси басылгъан эди), 
хусусан 1965 сенеси шу газетада 
чалышып башлагъаным, языджы- 
ларнен алякъаларым – булар эпи- 
си элиме темелли къалем алмагъа 
сильтем берселер керек. 

— Языджынынъ вазифеси 
неден ибарет? Шу вазифе ненен 
ифаделенмели? 


«ОКЪУЙЫДЖЫСЫ ОЛМАГЪАН 
ЭДЕБИЯТ ИЛЕРИЛЕП ОЛАМАЗ» 


Сайгъылы окъуйыджылар, сиз элинъизде «Эдебий Къырым» 
газетасынынъ къырымтатар тилинде чыкъкъан илявесини тута- 
сынъыз. Бу иляве айда бир кере чыкъаджагъы планлаштырыла. 
Эр бир санда бир де-бир белли языджымызнен субет отькермек 
де къарарлаштырыла. Бугуньки санда Къырымтатар Языджылары 
бирлигининъ реиси, шаир ве несирджи, тедкъикъатчы, терджиман 
Риза ФАЗЫЛнен субетни дикъкъатынъызгъа теклиф этемиз. 


– Белли ки, эдебиятта чешит 
жанрлар бар: шиириет, несир, 
публицистика, хатырлавлар (ме- 
муары) ве терджиме санаты да 
мевджут. Языджынынъ вазифеси 
иште озь икътидарына коре, шу 
жанрларнынъ эр ангисине иджат 
этип, керчек аятны озь корюши 
иле бедиий тарзда акс этмектир. 
Даа башкъаджа айтаджакъ олсакъ, 
языджы озь къалеминен, истида- 
дынен эдебияткъа, медениетке, 
халкъкъа, онынъ бугуни ве келе- 
джегине хызмет этмек борджлы. 
Иште, онынъ языджы оларакъ ва- 
зифеси бунынънен ифаделенмели. 
Даа башкъаджа айтаджакъ олсакъ, 
языджынынъ вазифеси заман та- 
лабына джевап бермели. Заман 
талабы исе денъише биле. Меселя, 
дженк вакътында бир талап ола 
биле, сюргюнлик йылларында эде- 
биятны, эдебий тильни сакъламакъ 
эди, Ватангъа авдет девринде, 
яни ал-азырда огюмизде айны 
шу талап девам этмекнен бирге, 
яш иджаткярларны осьтюрмек, 
эдебиятны юксельтмек, инкишаф 
эттирмек вазифелери тура. 

— Эдебиятта устазларынъыз 
бармы? 

— Эсас устазларым — классик 
ве земане эдебиятымыз нумю- 
нелеридир. Шахслардан исе энъ 
буюк устазым ве тек эдебиятта 
дегиль, умумен аятий ве маневий 
оджам да Эшреф Шемьи-за- 
де. Экинджи ерге исе аджайип 
шаиримиз Энвер Селяметни ве 
Идрис Асанинни къояр эдим. Бу 
инсанларнен достлугъым, сыкъы 
алякъаларым, даимий субетлерим 
меним дюньябакъышымны шекил- 
лендирдилер, аятны, кетишатны 
анъламагъа, догърулыкъкъа ын- 
тылмагъа, акъикъатны къорчала- 
магъа огреттилер. Олардан сынъ- 
ырсыз миннетдарым. Алланынъ 
рахметинде олсунлар. 


– Заман денъише экен, шим- 
ди эвельде язылгъан бир де-бир 
эсеринъизден вазгечер эдинъ- 
изми? 

— Шуны айта билем ки, аман- 
аман 50 йыл зарфындан эдебият- 
нынъ эр анги жанрында яраткъан 
эсерлерим ве дигер языларым, 
чыкъаргъан 40-къа якъын китапла- 
рымнынъ 99 файызы анджакъ 
эдебияткъа, медениетимизге, 
тарихымызгъа, яни халкъкъа 
хызмет эткен китаплардыр. Ши- 
ирлеримде ве дигер языларда 
бельки бир къач ерде «партия», 
«совет халкъы» киби ибарелерни 
къуллангъандырым. Амма эсере- 
лерден дегиль, заман тазыйкъы 
иле меджбурий язылгъан тек шу 
сатырлардан вазгечмек мумкюн. 

— Эдебиятымызнынъ бугунь- 
ки вазиетине насыл къыймет 
кесесинъиз, енъишлери чокъмы, 
эксикликлерими? 

— Эдебиятымызнынъ бугунь- 
ки вазиети, халкъ ибаресиинен 
айтаджакъ олсакъ, «ич киевден 
аллыджа» демек мумкюн. Енъи- 
шлеримиз бар, эльбетте. Эдебият 
боюнджа Бекир Чобан-заде ве Эш- 
реф Шемьи-заде мукяфатларына 
наиль олгъан языджыларымыз ве 
оларнынъ эсерлери бунынъ ачыкъ 
делилидир. 

Лякин енъишлеримиз чокъ 
десем, акъикъаттан узакъ олур. 
Эксикликлеримиз исе етерлик. 
Олар устюнде эпимиз бирлешип 
чалышмакъ ве чалышмакъ кере- 
кмиз. 

— Яш къалем саиплерине не 
тилер эдинъиз? 

— Яш иджаткярларгъа эвеля 
эдебий тилимизни яхшы меним- 
сенъиз, халкъ яратыджылыгъыны 
топланъыз, огренинъиз, клас- 
сиклермизнинъ ве земане язы- 
джыларынынъ энъ яхшы эсерле- 
рини даима окъунъыз, огренинъиз, 


миллий дегерликлеримизнен, 
санатымызнен, тарихымызнен ме- 
ракъланынъыз, озюнъизде миллий 
рух, ватанперверлик дуйгъулары 
шекиллендиринъиз, халкъны, Ва- 
танны севинъиз, эдебиятымызны, 
медениетимизни, миллий дегер- 
ликлеримизни севинъиз, оларнен 
даима гъурурланынъыз, тарихы- 
мызны огренинъиз ве язынъыз, 
язынъыз, токътамай язынъыз, дер 
эдим. Екяне эдебий «Иылдыз» 
меджмуамыз яшларнынъ эсерле- 
рини биринджи невбетте басмагъа 
даима азыр. 

– Умумен эдебиятымызнынъ 
келеджеги бармы? Бар олса, 
оны кереги киби джанландыр- 
макъ ичюн не япмалы? 

– Биз якъын ве узакъ тарих 
боюнджа даима умютнен яшап 
кельген бир халкъмыз. Ал-азырда 
келеджегимиз не къадар бир къа- 
ранлыкъ олып корюнсе де, онынъ 
иншалла парлакъ ве айдын ола- 
джагъына умют этемиз ве бунъа 
иманымыз къавийдир. Мадам ки 
халкъымызнынъ келеджеги бар 
экен, бутюн барлыгъымыз ве, шу 
джумледен, эбет, эдебиятымызны- 
нъ да келеджеги бар дей билем. 
Амма бу келеджек озь-озюнден 
олур десек, янъылырмыз. Бунъа 
эр сада, эдебиятта да эпимиз, 
бутюн халкъымыз гъайрет этмек 
керекмиз. Амма гъайрет этемиз- 
ми? Хайыр. 

Бунынъ ичюн эвеля эдебия- 
тымызнынъ, эсерлеримизнинъ 
бедиий севиесини юксельтмек, 
эр бир языджы озь огюне юксек 
талаплар къоймакъ, бунъа ириш- 
меге ынтылмакъ керекмиз. Амма 
бунен бирге эпимизде, эр бир ин- 
санда ве хусусан халкънынъ огюн- 
де булунгъан инсанларда япма, 
козьбоявуч дегиль де, акъикъий, 
къавий ватанперверлик дуйгъусы, 
миллий анъ олмакъ лязим. Ватан- 
перверлик тек сёзде, лакъырдыда, 
минберлерде чыкъышларда де- 
гиль де, иште, арекетте, амельде 
олмакъ керек. 

Бунынъ ичюн эвеля бутюн 
джемаатымыз ве хусусан ребер- 
леримиз озьлерининъ эдебияткъа 


мунасебетлерини денъиштирмек, 
даа догърусы озьлеринде эдеби- 
яткъа, эдебиятны догъургъанлар- 
гъа мусбет, самимий мунасебет 
булундырмакъ кереклер. Чюнки 
реберлерге, халкънынъ огюнде 
булунгъанларгъа чокъ шей ба- 
гълы. 

Бизде, багъышланъыз, би- 
раз къабаджа олса да, «балыкъ 
баштан сасыр», деген пек догъру 
аталар сёзю бар. Бизим башы- 
мыз кимлер, халкънынъ огюнде 
булунгъанлар кимлер? Къурултай 
ве онынъ делегатлары, Миллий 
Меджлис ве онынъ азалары, ре- 
гиональ меджлислер ве оларнынъ 
реислери, 4000-ден зияде ерли 
ве региональ меджлислернинъ 
азалары, Рескомнац хадимлери, 
чешит севиеде 1000-ге якъын 
депутатларымыз ве иляхре. Бу- 
ларгъа мен даа 1000-ден зияде 
оджаларымызны, иш башында бу- 
лунгъанларны ве дигер зиялылар- 
ны, буюк-кучюк онларнен, юзлер- 
нен ширкетлернинъ саиплерини, 
яни шимдики тильнен айткъанда, 
буюк-кучюк бизнесменлеримизни 
де къошар эдим. Эсап этинъиз, не 
къадар ола? 

Ойле экен, не ичюн бизим 
дюньяда бир дане екяне эдебий 
меджмуамызгъа язылгъанларны- 
нъ сайысы 1000-ге биле етмей? 
Къайда бу адамлар, къайда олар- 
нынъ ватанперверлиги? Къайда 
оларнынъ эдебиятымызны, тили- 
мизни, келеджегимизни къайгъыр- 
гъанлары? 

Мен кимсени къабаатламакъ 
истемейим ве бу сёзлерни юрек 
аджджысынен айтам. Чюнки эр са- 
ада, эр шейде олгъаны киби, эде- 
бият да халкъкъа, онынъ окъуйы- 
джыларына багълы. Окъуйыджы- 
сы олмагъан эдебият илерилеп 
оламаз ве онынъ келеджеги де 
шубе алтындадыр. 

Иште, «Эдебиятымызнынъ 
келеджеги бармы?» деген суали- 
нъизге меним джевабым будыр. 

— Меракълы субетинъиз ичюн 
сагъ олунъыз. 

Сейран СУЛЕЙМАН 
субетлешти 


ПУШКИН КЪЫРЫМТАТАР ТЕРДЖИМЕ ЭДЕБИЯТЫНДА 


Александр Сергеевич Пуш- 
киннинъ ады Къырымнен сыкъы 
багълыдыр. Даий шаир ярыма- 
дамызда булунгъанда бу ердеки 
гузель манзаралы табиаттан, 
ерли зенгин фольклордан иль- 
хам аларакъ, озюнинъ бир сыра 
дюньяджа мешур эсерлерини 
яратты. Оларнынъ сырасында 
энъ-эвеля «Багъчасарай чешме- 
си» поэмасы гъает салмакълы 


ер тутмакъта. 

Озюнинъ аджайип эсерлеринен 
бугуньге къадар тиллерде дестан 
олып кельген Пушкиннинъ эдебий 
мирасы бир чокъ тиллерге терд- 
жиме этильген эди ве шимди де 
янъы-янъы терджимелер япыла. 
Миннетдар къырымтатар халкъы 
да Пушкининнинъ эсерлерине мей- 
иль беререк, онынъ базы эсерле- 
рини ана тилине терджиме эткен. 
Меселя, шаир Эшреф Шемьи-заде 
«Халкъ хызметинде» китабында 
(1977 с.) бу хусуста бойле яза: 
«А.С. Пушкиннинъ эсерлерини 
— бир къач кучюк шиир ве масал- 
чыкъларыны – бизим тилимизге 
илькиде 1848-нджи йылы Симфе- 
рополь губерния гимназиясынынъ 
татар тили оджасы Абдураман- 
Челеби Къырым-хавадже терджи- 
ме этти... О йыллары бизде ана 
тилимизде Пушкиннинъ «Капитан 
къызы», «Дубровский», «Станция 
бакъыджысы», «Къар бораны» 
киби несир эсерлери, «Багъчаса- 
рай чешмеси» романтик поэмасы, 
«Руслан ве Людмила» поэмасы- 
нынъ бир къысмы, ликрик ве пуб- 
лицистик шиирлери, «Балыкъчы 


ве балыкъ акъкъында масал»ы ве 
дигер бала шиирчиклери басы- 
лып чыкътылар. Булар саесинде 
Пушкин халкъымызгъа даа зияде 
якъын олды» (25-25 с.). 

1899 сенеси белли эрбабымыз 
Осман Акъчокъракълы Пушкинни- 
нъ 100 йыллыгъы мунасебетинен 
онынъ «Багъчасарай чешмеси»ни 
ве «Тылсым» шиирини терджиме 
этип, оларны Петербургда нешир 
этти. 1906 сенеси кене де Ос- 
ман Акъчокъракълы Пушкиннинъ 
«Евгений Онегин»нинъ бир пар- 
часыны ана тилине чевирди ве 
оны Оренбургда чыкъарды. 1901 
сенеси маарифчи Осман Заатов 
да шаирнинъ «Саран пехлеван» 
(«Скупой рыцарь») драмасыны 
терджиме эткени ве оны Багъ- 
часарайда айры китап шеклинде 
чыкъаргъаны беллидир. Пушкин- 
нинъ эсерлерини шаирлер Усеин 
Шамиль Токътаргъазы, Абдулла 
Лятиф-заде, Осман Амит де тер- 
джиме эткен эдилер. «Балыкъчы 
ве балыкъ акъкъында масал» 
Осман Амит терджимесинде айры 
китап олып чыкъарылгъан эди. 


ХХ асырда Пуш- 
киннинъ эсерле- 
рини юкъарыда 
анъылгъан Эшреф 
Шемьи-заденинъ 
озю де терджиме 
эткен. «Къырым- 
татар эдебияты 
тарихы» (2001 с.) 
китабынынъ тер- 
тип этиджилери 
Риза Фазыл ве 
Сафтер Нагаев 
онынъ терджиме- 
лерине къыймет 
кесерек, джумледен, бойле яза- 
лар: «Бу саада о (Эшреф Шемьи- 
заде) Пушкиннинъ «Багъчасарай 
чешмеси» поэмасыны терджиме 
этювде айрыджа мувафакъиетке 
наиль ола. Бу терджиме эр кесни- 
нъ фикириндже энъ юксек дере- 
джеде таныла ве, о акълы суретте 
къырымтатар миллий терджиме 
эдебиятынынъ алтын фондына 
кире» (326 с.). 

Сонъ девир эдебиятымыз- 
нынъ корюмли шаири Шакир 
Селим де Пушкиннинъ «Кавказ 


эсири» поэмасыны ве «Кучюк 
фаджиалар»ыны къырымтатар ти- 
лине усталыкънен терджиме этти. 
Къырымтатар халкъы сюргюн 
этильген сонъ Къырымда шеэр ве 
кой адлары бус-бутюн денъишти- 
рильген эди. Багъчасарай шеэри- 
не де башкъа ад бермек теклиф 
олунгъан эди. Амма улу шаирнинъ 
ады ве поэмасы Багъчасарайнен 
багълы олгъаны ичюн, шеэрнинъ 
адыны денъиштирмеге джурьат 

эталмадылар. 
Аедин ЯШАР 


ИТЕРАТУРНЫЙ 


ЫМ 


ТУВГЪАН ЭВ 


Гульзаде битай онъа керек ол- 
гъан станцияда чыкъкъанда кунеш 
артыкъ озюнинъ джыллы, парлакъ 
шавлелерини ер юзюне яймакъта 
эди. Этрафта адам чокъ – кими 
янъчыкъ кельди, кими исе, аксине, 
энди-энди къайдадыр ёл ала. Эс- 
ли-башлы къадын бу станциягъа 
къадар узун ёл кечкен. Бир къач 
поезд денъиштирген. Елда козюне 
юкъу кирмеген. Чюнки башында 
тек бир фикир долаша: не олса-ол- 
сун, эвге мытлакъа сагъ-селямет 
барып чыкъмакъ керек! 

Гульзаде битай станцияда ав- 
тобускъа отурды ве бир сааттен 
сонъ етмиш йыл эвельси догъул- 
дыгъы тувгъан коюнинъ янындаки 
дуракъта тюшти. Ихтияр къадын 
коюне якъынлашкъан сайын эр 
тарафкъа дикъкъатнен бакъа, 
санки бу ерге келип-кельмегенине 
инанып оламай. Бу ерде, койдеки 
сокъакълардан бирисинде баба 
эви олмалы. 

Гульзаде битай яваш-яваш 
кете. Къальбинде себебини озю 
де бильмеген севинч, эеджан, атта 
насылдыр теляш дуя. Даа якъында 
юрегине амелият япылды. Хас- 
таханеден чыкъкъанына бир ай 
олды. Эгер онынъ «сеяатындан» 
экимлер хабердар олса, мемнюн 
къалмазлар. 

Гульзаде битай ян-этрафкъа 
бакъты: 

— Инанмакъ кучь, даа якъында 
мен бу ерлерде чапкъалап юре 
эдим. Узун орьме сачлары олгъан 
бир къызчыкъ эдим, шимди исе... 

О, кене озь коюнде эди, десене 
айрылыкъ ич олмады. О айрылыкъ 
ки, бутюн омюри бою, алтмыш 
йыл девам эткен... Бу муддет 
ичинде чокъ шей унутыла биле, 
амма афызадан эр шей бус-бу- 
тюн силинмей. Хусусан балалыкъ 
йыллары, къайгъысыз, хош ве 
бахытлы куньлер. 

Елунда расткельген кой сакин- 
лери козьлерине яш алгъан, эр 
бир эвге дикъкъатнен бакъа-бакъа 
кеткен бу къадынны озь койлерин- 
де ильк кере корип, тааджиплене 
эдилер. О ким экенини олар къай- 
дан бильсинлер?! 

Гульзаде битай чокъ йыллар 
асрет чеккен эвине якъынлаш- 
къанда бир юк машинасы тоз-ду- 
ман котерип, янындан сурьатнен 
кечти. Тоз бир муддет нефес 
алмагъа маниа олды. Амма къа- 
дын токътамады. Онынъ бир ань 
да токътамагъа мерамы ёкъ эди. 


(Икяе) 


Хусусан шимди, тувгъан эвине бир 
къач адым къалгъан бир вакъытта. 

Я, омюринде о къадар ме- 
шакъатлар корип кечирген бир 
адамны не токътата биле?! Екъ, 
оны энди ич бир шей токътатып 
оламаз. 

Эбет, чокъ-чокъ йыллар эвель- 
си, о биринджи дефа юртуна 
къайтмагъа ынтылгъанда, истер- 
истемез, ярым ёлда токътамагъа 
меджбур олгъан эди. О вакъыт 
Акъмесджитте аилесини – къо- 
джасы ве эки баласыны – Къырым 
милиси якъалагъан эди. Милис ха- 
дими Къырымгъа даа бир къырым- 
татар къорантасы «озь башына 
кочип кельгенини» корьген сонъ, 
деръал ёлбашчысыны чагъыр- 
ды. Милис полковниги Кузьмук 
Юнусовлардан бир сутка ичинде 
гонъюлли суретте Къырымны терк 
этмелерини талап этти. Акс алда... 

Гульзаде ве къоджасы Джелял 
оларнынъ аилесине токъунмамасы 
ичюн полковникни чокъ къандыр- 
дылар. 

— Биз джинаетчи дегильмиз, 
озь юртумызгъа къайтып кельдик, 
биз эмексевер бир халкъмыз, 
шимди де иш тапып эр кеснен 
берабер Къырымны котереджек- 
МИЗ... 

Кунь-эвельден къырымтатар- 
лар акъкъында талиматландыры- 
лгъан, эмирлерни ерине кетирмеге 
алышкъан Кузьмук дедигинден 
къайтмады: 

— Биринджиден, Къырым си- 
зинъки дегиль. Экинджиден, биз 
сизсиз де яхшы яшаймыз. Буны 
да билинъиз ки, мында эписи бир 
язылып оламазсынъыз! Бир даа 
айтам – Къырымдан чыкъынъыз, 
сизден энди эр кес тойды. Бу ерге 
кельменъиз деселер де, кене ки- 
рип келесинъиз. Даа кечкен афта 
башыма беля олгъан бутюн бир 
«десант»ны — сиз киби беш къо- 
рантаны кери къайтардым. Бирини 
чыкъартсам, башкъасы келе, не 
анъламагъан адамларсынъыз?! 

Теэссюф, кучьлер бир дегиль 
эди. Гедже кельген бир топ милис 
яш аилени энди къачынджы кере 
омюрге кечирильген сценарий 
боюнджа Къырымдан зорнен чы- 
къарды. Айны о вакъытта бир къач 
укъукъкъоруйыджы Къырымнынъ 
ёлуны омюрлик унутмасы ичюн 
онынъ къоджасыны таякъларнен 
вахшийджесине котекледи. Бун- 
дан сонъ Джелял сыкъ-сыкъ баш 
агърысындан шикяетлене эди. 


Лякин ич бир илядж онъа ярдым 
этмеди. Аиле Къырымгъа якъын 
олмакъ ичюн Херсонда ерлешти. 
О ерде эким Джелялгъа тедавий- 
ленмек ичюн Къырымгъа, Ялтагъа 
бармакъны тевсие этти. 

— Сагъ олунъыз, доктор, – деди 
онъа Джелял, – севине-севине ба- 
рыр эдим, амма шимдилик манъа 
о ерге кетмек олмаз, ясакъ... 

Къоджасы Джелял артыкъ 
чокътан вефат этти. Балалары ве 
торунлары энди буюгенлер, шимди 
узакъта отуралар. Къадын, ниает, 
озь юртуна къайтып кельди ве эн- 
диден сонъ бу ерден оны ич кимсе, 
ич бир вакъыт къувып оламаз. 

Гульзаде битай сокъакънынъ 
сонъуна етти. Эви артыкъ онынъ 
къаршысында эди. Бу къадар чокъ 
йыллар кечсе де, эв аман-аман де- 
нъишмеди. Кираметли эски татар 
эвчиги... Бир бакъкъанда эв онъа 
кучюк олып корюнди, балалыкъ- 
та о буюк эди. Азбардаки къую 
да корюнмей. Азбар ичинде тек 
кийик отлар осьмекте. Ялынъыз 
бир четте, эвельки еринде бала- 
бан джевиз тереги тура. Къадын 
балалыкъ чагъында бабасы етиш- 
тирген багъчада ойнамагъа севе 
эди. Балалыгъы чокътан кечти. 
Багъча да ёкътыр. Амма баба эви, 
онынъ озь къолларынен отурткъан 
джевиз тереги эвельки киби тура. 

Гульзаде битай тувгъан эвине 
хайли бакъты ве бир шейлер тю- 
шюнди. Юзюнинъ ифадеси сыкъ- 
сыкъ денъише. Де кергинлеше, де 
хош хатыралардан джанлана. О, 
эвине, азбарына тикилип бакъа, 
санки о ерде кимнидир корьмеге 
умют эте. Амма эвде, корюнгени 
киби, чокътан кимсе яшамай. 

Эв бош ве кимсесиз корюне. 

О, янтайып къалгъан ёл къапы- 
нынъ янында турып, ичери кирмеге 
джерьат эталмады. Ниает, озюни 
эльге алып тувгъа эвге догъру 
адым атмакъ истегенде бирден 
юреги сыкълетленди, кескин агъ- 
рыис этти. Ах чекерек къапы янын- 
даки эски скемлеге чёкип отурды. 

Бирден бир ань эвельки бош ве 
кимсесиз азбар шенъ сеслер иле 
толду. Бу, тахта ёнмакънен меш- 
гъуль олгъан бабасы ве агъасы 
эди, олар эм бельсенип чалыша, 
эм бир шейлер акъкъында къону- 
шалар. Босагъада исе къардашы 
Хатидже мышычыкънынъ башыны 
сыйпап отура, къачмасын деп оны 
лафкъа тута. Азбарда даа насыл- 
дыр къызчыкъ теректен тюшкен 


джевизлерни ерден джыя. О ким- 
гедир пек ошай? Ким о? Гульзаде 
битай бир тюрлю олды, бутюн 
вуджудыны эеджан сарып алды... 
Аман, бу онынъ озю де! Анджакъ 
о, алтмыш йыл эвельси бойле бир 
къыз эди! Догъруданмы, бу ола- 
джакъ шейми асла? Десене заман- 
ны арткъа къайтармакъ, балалыкъ 
чагъына къайтмакъ мумкюн?! 

Эйхат... Бу левха бирден-бирге 
козьге корюнген сагъын киби ёкъ 
олды. Амма бу ань къайдандыр, 
чокъ узакълардан хош, гузель, 
теселли бериджи бир нагъме 
эшитильди. Гульзаде оны таныды. 
Анасы кедерли аньлерде айны бу 
эски тюркюни йырлай эди. Шим- 
ди бу йыр Гульзаде битайнынъ 
ипрангъан юрегине мельэм олды. 
Бу йыр балалыкъта арада бир оны 
севиндирген конфет киби татлы 
кельди онъа. 

Иыр онынъ ичюн дуагъа чев- 
рильди. 


— Мен озь эвимизге кельдим, 
ана, эшитесинъми? Мен мындам, 
мен къайттым! Мен бу кунни пек 
чокъ, демек мумкюн ки бутюн 
омюрим бою беклеген эдим. Эви- 
мизге олгъан бу ёлум пек узун 
олды. Амма Ярадан мени эшитти, 
тувгъан ювама кельмеге манъа 
кучь берди... 


жож ож 


Айны шу куню акъшам усьтю 
кой сакинлери чокътан терк этиль- 
ген эвнинъ янындаки скемледе 
ихтияр бир къадыннынъ джансыз 
джеседини таптылар. Онынъ къай- 
дан кельгенини ич кимсе бильмей 
эди. Козьге корнюнмез бир къувет 
оны неге бу эвге кетирген? Омю- 
рининъ сонъки дакъкъаларында о 
не акъкъында тюшюнди?.. 

Орталыкъ сакинлешти ве сус- 
ты. Мерхуменинъ руху артыкъ 
узакъ-узакъларда эди. т 

Сейран СУЛЕИМАН 


ЯНЪЫ КИТАПЛАР 


«МЕНИМ ЭНИШЛИ-ЁКЪУШЛЫ | «АЙДЕР ОСМАННЫНЪ 
ВЕ ЧЕЧЕКЛИ ЕЛЛАРЫМ» ЭДЕБИЙ ДЮНЬЯСЫ» 


(Биобиблиографик косьтергич) 
2012 сенеси халкъымызнынъ севимли ве мешур 


йырджысы, буюк санат эрбабы Сабрие Эреджепо- 
ванынъ 100 йыллыгъы мунасебетинен Къырым- 
да бир чокъ тедбирлер отьке- 
рильди. Иырджынынъ «Меним 
энишли-ёкъушлы ве чечекли 
ёлларым» адлы хатыра китабы- 
нынъ дюнья юзю корьгени исе 
айрыджа дикъкъаткъа ляйыкъ 
бир вакъиагъа чевирильди. 

– Сабрие Эреджепованынъ 
хатырлавлары о къадар усталы- 
кънен язылгъан ки, олар буюк 
эдиплернинъ къалеми алтындан 
чыкъкъан эсерлерден артта къал- 
май. Эбет, бу хатырлавлар эвель- 
де де басылгъан эди. Амма бу 
китаптаки хатырлавлары олгъаны 
киби, текмиль алда, яни къыскъар- 
тылмайып бериле. Манъа ха- 
тырлавларны арап уруфатындан 
кирильджеге чевирмеге ярдымд- 
жы олгъан кутюпхане хадими Медине Алимовагъа 
тешеккюрлер бильдирем, – дей китапны тертип эткен 
ве неширге азырлагъан Къырымтатар Языджылары 
бирлигининъ реиси Риза Фазыл. 


«Меним энишли-ёкъушлы ве чечекли ёлларым» 
адлы янъы китап эм тыш корюнишинден, эм мунде- 
риджеси джеэтинден гъает салмакълы олып чыкъты. 
Китапкъа Сабрие Эреджепованынъ 
къыйметли хатырлавлары, надир 
фоторесимлери, эльязмалары, шиир- 
лери, йырлары (ноталар иле берабер), 
йырджы акъкъында чешит йылларда 
язылгъан макъалелер, онъа багъыш- 
лангъан шиирлер кирсетильди. Бундан 
да гъайры, китапта Сабрие Эредже- 
пованынъ озю язгъан «Къырымтатар 
ашлары» адлы айры бир къысым да 
бериле. Мында миллий емеклеримиз 
хусусында лаф кете ве бир чокъ ре- 
цептлер де теклиф олуна. Шуны къайд 
этмели ки, Сабрие Эреджепованынъ 
«Къырымтатар ашлары» эсери де Риза 
Фазылнынъ арекетлери саесинде айры 
бир китапчыкъ оларакъ нешир олунды. 

«Меним энишли-ёкъушлы ве чечек- 
ли ёлларым» китабы Рескомнацнынъ 
малиевий ярдымы саесинде Къырым девлет окъув- 
педегогика нешриятында 500 нусхада чыкъты. Эль- 
бет де, бойле дегерли китапны даа да чокъ тиражнен 
нешир этмек имкяны тапылса, пек яхшы олур эди. 


Мезкюр биобиблиографик 
косьтергич языджы, публицист, 
журналист Айдер Османнынъ 
(1938—1997) аяты ве иджадына 
багъышлана. Нешир И. Гаспринс- 
кий адына къырымтатар кутюпха- 
несининъ фондлары эсасында 
тертип этильген. Косьтергичте А. 
Османнынъ бедиий ве публицис- 
тик эсерлери, терджимелери ве 
эдебиятшынаслыкъ макъалелери, 
онынъ аяты ве иджадына багьыш- 
лангъан макъалелери джедвель 
шеклинде такъдим олуна. 

Шуны къайд этмели ки, библи- 
ографик косьтергичке тек нешир 
этильген ве 1958—2009 сенелерине 
аит олгъан менбалар кирсетильди. 

Косьтергичте Айдер Османнынъ 
Абдураман Ташлыдайыр киби тахал- 
люсини де расткетирмек мумкюн. 

Такъдим олунгъан библиографик малюматлар эдебиятшынаслар, 
мектеп ве алий окъув юртларынынъ оджалары, студент ве аспирантлар, 
кутюпхане хадимлери ве окъуйыджыларнынъ кениш даиреси ичюн 
къарарлаштырылгъан. 


те. 

ЯЗЫДЖЫНЕН СУБЕТ 


«ХАЛКЪ ЯШАР ЭКЕН, 
ОНЫНЪ ЭДЕБИЯТЫ ДА ЯШАР» 


Бугунь де фааль иджат эткен мухтерем языджымыз, публи- 
цист ве терджиман Закир Къуртнезир 1933 сенеси Къырымнынъ 
Балыкълава районындаки Варнаутка коюнде догъды. 1944 сенеси 
халкънен бирге сюргюнликке огъратылды. Наманган девлет педаго- 
гика институтыны битирип, мектепте оджа олып чалышты. Сонъра 
омюрини газетаджылыкънен багълады. Чокъ йыллар девамында 
«Йылдыз» меджмуасы баш муаррирининъ муавини эди. Ана-Ва- 
танымызда «Хидает» адлы диний газетанынъ темелини къойды. 
Эдипнинъ ана тилимизде чыкъкъан чокътан-чокъ бедиий ве диний 
китаплары, терджимелери дюнья юзю корьдилер. 

Ашагъыда окъуйыджыларымызныньъ дикъкъатына Закир Къур- 
тнезирнен эдебият акъкъындаки субетимизни теклиф этемиз. 


— Закир агъа, сиз бир чокъ 
китапларнынъ муэллифи ола- 
сынъыз, я ильки эсеринъизни 
не вакъыт ве не себептен язгъан 
эдинъиз, затен эдебияткъа на- 
сыл кельдинъиз? 

— Малюм ки, мен ве меним 
акъранларым сюргюнлиркни 
башымыздан кечирген инсан- 
лармыз. Бизим къорантамыз 
Озьбекистан джумхуриетининъ 
Наманган виляетине тюшти. Мен 
о вакъытта 10 яшыны кечкен 
бала эдим. Къомшу койдеки 
озьбек мектебине окъумагъа бар- 
дым ве бу тильде орта мектепни 
район меркезиндеки мектепте 
битирдим. Ана шу мектепнинъ 
озьбек тили ве эдебияты оджа- 
сы Мухаммад Шарипов менде 
эдебияткъа меракъны догъурды 
ве эдебият тёгерегининъ азасы 
оларакъ, о девирде озьбекче 
шиирлер къараламагъа, эзберден 
окъумагъа башладым. Секизин- 
джи сыныфта окъугъанымда 
бир озенде папийлер ялдап юр- 
генлерини сейир эттим ве бир 
куньден сонъ «Орьдагим» (биз- 
дже «Папийим») серлевалы шиир 
яздым. Оны Озьбекистан джумх- 
уриети пионерлер ве талебелер 
газетасы – «Ленин учкъуны»на 
ёлладым. Шиирим газетада 1951 
сенеси басылып чыкъты. Иште, 
бу мени гъает рухландырды ве 
эдебияткъа авесимни арттырды. 
Бойледже, шиир язувны девам 
эттирдим, оларны район, виляет, 


джумхуриет газеталарында, че- 
шит меджмуаларда бастырдым. 

1957 сенеси ана тилимиз- 
де «Ленин байрагъы» газетасы 
чыкъып башлагъан сонъ, ондан 
ана тилимизни огренмеге ве ши- 
ирлерни озь тилимизде язмагъа 
башладым. «Фиданлар» адлы 
биринджи шиирлер китабым 1969 
сенеси дюнья юзю корьди. Иште, 
къырымтатар эдебияты мейданы- 
на бойле келип кирдим. 

— Языджыныньъ эсас вази- 
феси неден ибарет олмалы? 
Устазларынъыз бар эдими? 
Олар акъкъында бир къач сёз 
айтсанъыз? 

— Языджынынъ эсас вазифеси 
— эбет, эсер язмакътыр. Чюнки, 
окъуйыджылар эр вакъыт языджы- 
нынъ не язгъаныны беклерлер. 
Бу ерде шуны да айрыджа къайд 
этмек лязим ки, язылгъан эсер- 
лер де мытлакъа окъуйыджылар 
тарафындан меракънен къаршы- 
ланмалыдыр, оларнынъ къальпле- 
рини далгъаландырмалыдыр, 


рухландырмалыдыр. Булардан да 
гъайры, языджынынъ эсерлери 
тилимизни, урф-адетлеримизни 
инкишаф эттирмеге хызмет эт- 
мелидир. 

Устазларым акъкъында... Мен 
ана тилимизде ильки шиирле- 
римни язып башлагъанымда, 
манъа белли шаир ве языджыла- 
рымыз – Шамиль Алядин, Эшреф 
Шемьи-заде, Решид Мурад, Аб- 
дулла Дерменджи устазлыкъ яп- 
тылар. Мен олар акъкъында 2008 
сенеси нешир олунгъан «Юрек 
агърылары» китабыма кирген «Би- 
ринджи устазларым» серлевалы 
эссемде тафсилятлы икяе эттим. 
Аллах олардан разы олсун! 

— Заман денъише экен, шим- 
ди эвельде язылгъан бир де-бир 
эсеринъизден вазгечер эдинъ- 
изми? 

— Худжур суаль... Эр бир эсер, 
о, истер шиир, истер икяе, истер 
дигер жанрларгъа аит олсун, ша- 
ирнинъ, языджынынъ юрегинден 
чыкъкъан, къальбинде догъгъан 


«эвлядыдыр». Ойле экен, ондан 
вазгечилирми?! Эбет, бу эсерлер 
окъуйыджыгъа керекли, бедиий 
джеэттен пишкин олмалары шарт. 
Эгер месулиетсиз алда, окъуйы- 
джынынъ юрегине ятмайджакъ 
эсерлер олса, олардан эльбетте 
вазгечмек керектир. 

— Эдебиятымызнынь бугунь- 
ки вазиетине насыл къыймет 
кесесинъиз, енъишлери чокъмы, 
эксикликлерими? 

— Мен эдебиятымызнынъ ва- 
зиетине ортаджа къыймет кесем. 
Эбет, бир сыра истидатлы, икъти- 
дарлы шаирлеримиз, языджыла- 
рымыз бу дюньяны терк эттилер. 
Шимдики «акъсакъалларымыз» 
ильки иджатларыны сюргюнлик- 
те, эдебиятымыз тарихы девлет 
тарафындан «гизленген» девирде 
башладылар. Классиклеримиз- 
нинъ эсерлери исе, шимдики 
вакъыткъа келип, эллеримизге 
тюшелер. Эр алда, бугуньки 
куньлерде эдебиятымызгъа яш 
къалемлер келип кирмектелер. 
Умюдим буюк ки, чокъ вакъыт 
кечмеден, яшларымыз тили- 
мизни, классик эдебиятымызны 
терендже огренселер, иншаллах, 
эдебиятымызнынъ енъишлери 
мытлакъа чокълашыр. 

— Яш къалем саиплерине не 
тилер эдинъиз? 

— Яш къалем саиплерине 
айтаджагъым шулар: иджат эти- 
нъиз, иджат этинъиз. Эгер ильхам 
кельмесе, классиклеримизнинъ 


эсерлерини окъунъыз! Чюнки, 
эдебиятымызнынъ келеджеги 
сизлерге багълы, сизинъ къолу- 
нъыздадыр. 

— Умумен, эдебиятымызны- 
нъ келеджеги бармы? Бар олса, 
оны кереги киби джанландыр- 
макъ ичюн не япмалы? 

— Юкъарыдаки джевабымда 
бу суалинъизге къысмен джевап 
бердим гъалиба. Халкъ яшар экен, 
онынъ зиялылары да, языджыла- 
ры да, эдебияты да яшар. Демек, 
эдебиятымыз ольмез, шубесиз, 
инкишаф этер. Мен бунъа эминим. 

— Меракълы субетинъиз 
ичюн сагъ олунъыз. 2 

Сейран СУЛЕЙМАН 
субетлешти 


ФЕВРАЛЬ 23 — НОМАН ЧЕЛЕБИДЖИХАННЫНЪ ХАТЫРА КУНЮ 


Номан ЧЕЛЕБИДЖИХАН 


(1885-1918) 


АНТ ЭТКЕНМЕН 


Ант эткенмен татарларнынъ ярасыны сармагъа, 


Насыл болсун бу заваллы къардашларым чюрюсин? 


Олар ичюн окюнмесем, къайгъырмасам, яшасам, 


Юрегимде къара къанлар къайнамасын, къурусын. 


Ант эткенмен шу къарангъы юрткъа шавле серпмеге, 
Насыл болсун эки къардаш бир-бирини корьмесин! 
Буны корип бувсанмасам, мугъаймасам, янмасам, 
Козьлеримден акъкъан яшлар дерья-денъиз къан болсун. 


Ант эткенмен, сёз бергенмен бильмек ичюн ольмеге, 
Билип, корип, миллетимнинъ козьяшыны сильмеге. 
Бильмей, корьмей бинъ яшасам, къурултайлы хан болсам, 
Кене бир кунь мезарджылар келир мени коммеге. 


АЙГИДИ, ТАТАР ЯШЛАРЫ! 


Айгиди, татар яшлары, окъумайлар! 
Эренлерге эш болуп ёл къувмайлар. 

Башта акъыл бар экен, козьде къарув, 
Корьмей, бильмей юрьмектен утанмайлар! 


Гонълюмизни хошландырдынуъ, сары тюльпан, 
Мен де сени эльден къыскъанам. 

Узакълардан, коктен, ерден чокъ суемен, — 
Кунешлернинъ, йылдызларнынъ козю яман. 


Сары тюльпан, багъчамызны шенълендирдинъ, 
Пек аз заман къырыкъ гонълюм эглендирдинъ, 
Ярын сен де къырыладжакъ, оледжексинъ, 
Оледжексинъ, бу джихангъа нечюн кельдинъ? 


ЁЛДЖУ ГЪАРИП 


Ай! Мунарынъ силь юзюнден, менден ышыкъ къыскъанма! 
Мен бир гъарип ёлджу эдим, къалдым къара дагъларда. 


Ёл шашырдым, кунь ашырдым, санъа бакъып агълар да — 
Ах чекемен, ач юзюнъни, мени яман козь санма. 


Ач юзюнъни, сач нурунъны. Учурымлар, къаялар, 

Ышыкъ алсын, айдынласын, кольгелери силинсин. 
Топракъ-топман къардаш исенъ, коксюнъдеки кок ташлар, 
Гъыранитлер къара ерге айна болып корюнсин! 


Юрегиме сырдаш исенъ, козюмдеки шу яшлар 


Къырымнынъ Ор уездиндеки Сонакъ коюнде догъды. 
Башта кой мектебинде, сонъра Кезлев медресесинде 
окъуды. 1908-1916 сенелери Истанбул ве Санкт-Пе- 
тербург университетлеринде тасиль алды. 1908 сенеси 
«Къырым талебе джемиети»ни мейдангъа кетирди. 1917 
сенеси Къырым муфтиси ве Къырым Мусульманлар Ид- 
жра комитетининъ реиси вазифесине сайланды. Миллий 
етекчи ве истидатлы языджы оларакъ танылды. 1918 
сенеси февраль 23 куню большевиклер тарафындан 
вахшийдже къатль этильди. 

Айгиди, татар яшлары, окъумайлар! 
Окъусалар кимседен кем къалмайлар. 
Истанбулда, Парижде биринджи бола, 
Японлар да оларгъа еталмайлар. 


Айгиди, татар яшлары, ёкъ башлары, 
Тёрелермен тёрде оськен ёлбашлары. 
Ёлбашлары болмагъанда хорлукъ корип, 
Къайда барса тёкелер козьяшлары! 


САРЫ ТЮЛЬПАН 


Илькбаарьни мужделеген сары тюльпан, 
Бари, бойле солмасайдынъ ич бир заман. 
Гузель ёсма, гьондженъ иле эндамынъны 
Эр кунь север, опер эдим сайгъыларман. 


Чечеклерге тёкеджегинъ о чыкъларгъа къарышсын. 
Танъ йылдызы догъар икен, эльбет, мени о беклер. 
Сач нурунъны, ёлджу гъарип асретине къавушсын! 


КОБЕЛЕК 


Б 


И] 


кобелек уча-къона багьчаларда кезирди, 


Эрылгъанлар, къарт замбакълар бу мелектен безерди. 
Безмей онынъ алтын ипек къанатлары, тюллери, — 
Салте опер, охшар эди тюльпанлары, гуллери. 


Би 


р мектепли къызчыкъ корьди, бунъа ичтен туташты, 


— Сени, сени тутайым, — деп, феси эльде коп къочты. 
Къувалады — етамады, 
Атты феси — урамады, 


Ко 
Би 


белеги тутамады, 
даа сонъ корамады... 


Чюнки о бир яш гоньджеге опе-опе япышаракъ, 


Яп 


ракъларнынъ кольгесинде корюнмеден гизленмишти... 


ИТЕРАТУРНЫЙ 


ЫМ 


ЮБИЛЯРЫМЫЗ 


«ВАТАНЫНЪДА АЧКЪАН ГУЛЮНЪ 
ЮРЕГИНЪДЕ СОЛМАСЫН» 


КЪЫРЫМТАТАР МИЛЛИЙ АРЕКЕТИНИНЪ ИШТИРАКЧИСИ, ШАИР РЕФАТ ЧАЙЛАКЪНЫНЪ 80 ЙЫЛЛЫГЪЫНА 


Ойле шаирлер бар ки, озюне хас ол- 
магъан чизгилерни шиирлерде озюне нис- 
бетен къулланалар. Лякин ойле шаирлер 
бар ки, эсерлеринде ифаделенген ой-тю- 
шюнджелери амельде, япкъан куньделик 
иш-арекетлеринде тасдикълана. Яни олар 
аятта да, иджатта да айны принциплерге 
риает этелер. Ойле сой эдиплер акъкъын- 
да «озю бир, сёзю бир» дейлер. Озюнинъ 
джошкъун шиирлеринен, митинглерде 
япкъан чыкъышларынен халкъны гъафлет 
юкъусындан уянтмагъа даврангъан атешин 
шаир Рефат Чайлакъ да озь сёзюнде тур- 
гъан принципли эдиплерден бири ола. Озь 
халкъыны, азиз юртуны, ана тилини джа- 
нындан зияде севген Рефат Чайлакъ аятта 
олгъаны киби, иджатта да курешчидир. Бир 
сёзнен айтаджакъ олсакъ – о, акъикъий 
судакълы! Адалетсизликке къаршы сёзнен, 
къалемнен курешкен шаир ич бир вакъыт 
рухтан тюшмей ве халкъны да озь эсерле- 
ринен рухландыра: 


Сен миллетсинь, кучь-къуветсинъ, 
уфюрсенъ – дагъ йыкъаджань. 
Исрарлыкъле талап этсенъ, 

озь акъкъынъны буладжань... 

— Рухтан тюшме! – багъырам мен, 
эшитмеген эшитсин, 

Битмез ишни четке ташлап, 
курешлерге етишсин. 

Екъ, сизлерни дженкке дегиль, 
халкъ ишине чагъырам, 

Шунынъ ичюн митинглерде 

шай къычырам, багъырам. 


Миллий арекет иштиракчиси, халкътан 
чыкъкъан шаир Рефат Чайлакъ 1933 се- 
неси февраль 13-те Судакъ больгесининъ 
Токълукъ коюнде догъды. Сувлары шербет, 
дагълары-багълары дженнет олгъан ме- 
кянда догъып да шаир олмай ким олсун?! 
Ярымадамызнынъ мухтешем табиаты 
чокътан-чокъ къалемлерге ильхам берип, 
нидже озьгюн лирик сатырларнынъ догъ- 
масына весиле олгъаны беллидир. Рефат 
Чайлакънынъ такъдир деген китабында муд- 
хиш сюргюнлик саифелери олмагъан олса, 
бельки о да анджакъ назик, тантаналы дуй- 
гъуларны йырлагъан лирик шаир олур эди. 
Амма онынъ аятында аджджы гъайыпларгъа 
толу сюргюнлик, балалыкътан сагъ къалув 
огърунда даимий куреш, миллий давагъа 
берилюв, Ватангъа мешакъатлы къайтув 
да бар ки, олар шаирни бам-башкъа мевзу- 
ларгъа да къол урмагъа меджбур этелер: 


Тувгъан халкъым, манъа сенден якъын ёкъ, 
Санъа къурбан олсун меним джан-теним. 
Сенсиз манъа, менсиз санъа яшав ёкъ, 
Сен олмасанъ, бу дюньяда мен кимим? 


Шаирлер Ватан акъкъында бири-би- 
ринден гузель эсерлер яза билелер. Амма 
шаир Ватан сёзюни ялынъыз иджат ичюн 
бир мевзу эдинсе, амельде исе Ватан 
давасындан узакъ турса, бойле шаирге, 
онынъ эсерлерининъ самимийлигине 
инанмакъ мумкюнми? Албу ки, миллий 
арекетте биваста иштирак эткен Рефат 
Чайлакъ, Идрис Асанин, Сеитумер Эмин, 
Эскендер Фазыл, Певат Зети ве дигер 
шаирлеримизнинъ эсерлерини окъугъан- 
да, оларнынъ «Ватаным! Миллетим!» деп 
къайгъыргъанларына, Ватан севгиси, 
миллет севгиси бутюн эсерлерининъ озе- 
ги олгъанына шексинмек мумкюн дегиль. 
Эльбет, оя да бу шиирлеринде я везинде, 
я къафиеде эксиклик ола биле. Лякин саф 
дуйгъуларында сахтелик ёкътыр. 


Эндиден сонъ башынь эгме, 

ишан сен озь халкъынъа, 
Зорлукълардан къоркъуп, 

ич де чекильме сен арткъа. 
Гъалебеге ириширсинь, 

насыл узакъ олмасын, 
Ватанынъда ачкъан гулюнъ 

юрегинъде солмасын. 


Рефат Чайлакъ эдебияткъа «Ленин 
байрагъы» газетасы саесинде кирип кель- 
ди десем янъылмам. Онынъ ильки шиири 
шу газетада та 1967 сенеси басылды. О 
вакъыттан берли шаирнинъ чокътан-чокъ 
бедиий эсерлери, энъ кескин меселелерни 
котерген публицистик макъалелери «Къы- 
рым», «Янъы дюнья» ве дигер неширлерде 
сыдыргъы дердж этильмекте. Украина Язы- 
джылар бирлигининъ азасы олгъан Рефат 
Чайлакънынъ «Босагъада» (1994 с.), «Седа» 
(2000 с.), «Меним Ватаным» (2006 с.) ве 
«Асрет» (2008 с.) адлы китаплары чыкъты. 
Шаир озюнинъ 80 йыллыгъына даа бир ки- 
тап азырлады ки, о китап да якъын арада 
дюнья юзю кореджегине умют этемиз. 

1991 сенеси Къырымтатар халкъы И 
Къурултайынынъ делегаты олгъан Рефат 
Чайлакъ миллий давамыздан ич бир вакъыт 
айырылмады. О даима халкънен бирге, 
даима халкъ арасында булуна. Москвада 
олсун, Киевде олсун, Судакъта олсун, 
Акъмесджитте олсун, шаир эр анги ерде 


халкъымызнынъ акъ-укъукъларыны къор- 
чаламагъа азыр. «Юкълагъан миллетлер я 
олюр, я къул оларакъ уяныр» деген белли 
сёзлер онынъ иджадында алтын сувларнен 
язылгъан. Бугунь ана тилимиз агъыр вазиет- 
те олгъаны, халкънынъ ярысы озь юртунда 
эвсиз-топракъсыз къалаяткъаны, миллет 
чешит-чешит гурухларгъа болюнеяткъаны... 
буларнынъ эписи шаирни гедже-куньдюз 
раатсызландыргъан меселелердир. О бу 
акъта айта, бу акъта яза. Иште, атешин 
шаир артыкъ 80 яшыны толдурса да, эписи 
бир куреш ёлундан таймады. 


жожо ж 


Февраль 13 куню И. Гаспринский адына 
джумхуриет къырымтатар кутюпханесинде 
шаир Рефат Чайлакънынъ юбилейи къайд 
этильди. Шу куню къырымтатар халкъы 
Меджлисининъ реиси Мустафа Джемилев, 
онынъ муавини, КЪМДж Юкъары Шурасы- 
нынъ депутаты Рефат Чубаров, Миллий 
Меджлис тасиль ве медениет идаресининъ 
ёлбашчысы, депутат ве маарифчи Сафуре 
Каджаметова, Къырымтатар Языджылар 
бирлигининъ реиси Риза Фазыл, «Иылдыз» 
меджмуасынынъ баш муаррири Дилявер 
Осман, белли языджылар – Урие Эдемова, 

Аблязиз Велиев, Закир Къуртнезир, Иса 
Абдураман, Шерьян Али, Сейяре Мед- 
житова, миллий арекет иштиракчилери 
Певат Зети ве Арсен Альчиков, «Янъы 
дюнья» газетасынынъ баш муаррири Зера 
Бекирова ве чокътан-чокъ дигер наты- 
кълар, сафдашлар, якъынлар чыкъышта 
булунаракъ, шаирни мубарек 80 яшынен 
тебрикледилер. Юбиляргъа гульдесте- 
лер, эдиелер, фахрий ярлыкълар такъ- 
дим этильди, онъа багъышлап шиирлер 
окъулды, тюркюлер йырланды. Тедбир- 
нинъ сонъунда юбиляр кене де озю акъ- 
къында дегиль де, эсасен халкъымызнынъ 
вазиети акъкъында айтты. Онынъ: «Биз 
Ватангъа ольмек ичюн дегиль, тирильмек 
ичюн къайттыкъ дегильми?», – деген сёз- 
лери эпимизни тюшюнджеге далдырмакъ, 
гъафлет баскъан юреклеримизни алевлен- 
дирмек керек. 

«Янъы дюнья» газетасынынъ коллективи 
ве бутюн окъуйыджылары адындан шаир 
Рефат Чайлакъны юбилейи мунасебети- 
нен хайырлаяракъ, онъа къавий сагълыкъ, 
бахт-аманлыкъ, узун омюр, янъы иджадий 
юксекликлерге котерильмесини тилеймиз. 

Аедин ЯШАР 


АНА ТИЛИ КУНЮ! ТАКЪВИМ 


«ШЕРЕФЛИ, ДЮЛЬБЕР ТИЛИМИЗ!» 


1999 сенеси ЮНЕСКОнынъ 
Баш конференциясында фев- 
раль 21 – Халкъара Ана тили 
оларакъ илян этильди. ЮНЕСКО 
тизген джиан тиллер атласына 
коре, бугуньде мевджут олгъан 
6000 тильден ярысы бу асыр 
девамында гъайып оладжакъ- 
тыр. Шимди дюньяда 538 тиль 
ёкъ олаяткъан тиллер сайыла. 
Даа 601 тиль ёкъ олмакъ хавфы 
астында къала. 

Теэссюф ки, джаным-джаным 
къырымтатар тилимиз де артыкъ 
ёкъ олаяткъан тиллер сырасына 
кире. Бу себептен тилимизни 
сакълап къалмакъ — миллети- 
мизнинъ эсас вазифелеринден 
биридир. 

Халкъара Ана тили куню эр 
йыл Къырымда да къайд этиле. Бу 
куньге багъышлангъан бир сыра 
тедбир кечириле. И. Гаспринский 


мизнинъ бугуньки агъыр вазиети, 

«Шерефли, дюльбер тилимиз!» 


КЪЫРЫМТАТАР ХАЛКЪЫНЫНЪ 
ХАТЫРА ВЕ ТАНЫЛГЪАН 


КУНЬЛЕРИНИНЪ ТАКЪВИМИ 


(1953) 60 йыллыгъы. 


Р, | догьгъан куню. 


21 – Наврез байрамы. 
23 – Бестекяр Ильяс БАХШИШнинъ (1913-2000) 100 йыллыгъы. 


адына джумхуриет къырымтатар 
кутюпханесинде отькерильген 
аньаневий тедбир бу йыл да 
тешкиль олунды. Кутюпхане, Къы- 
рымтатар Языджылар Бирлиги ве 
«Маарифчи» тешкиляты тарафын- 
дан «тёгерек маса» шекилинде 
отькерильген тедбирде ана тили- 


ИТЕРАТУРНЫЙ 


миллий неширлеримизге абуне 
олув, миллий тасиль проблемлери 
музакере этильди. 

Тедбирде ана тилимизни огре- 
нювде эски аньанелеримизнинъ 
эмиети хусусында да айрыджа 
айтылды ве «Къырым кедайла- 
ры» мевзусы боюнджа чыкъыш- 
лар япылды. Бундан да гъайры, 


шиары астында китаплар сергиси 
такъдим этильди. 

Языджылар, тасиль хадимлери, 
санатчылар иштиракинде олып 
кечкен «тёгерек маса» Ана тили 
кунюнде тувгъан тилимизни ше- 
рефлендирюв ёлунда гузель бир 
адым олды. 

Озь мухбиримиз 


Март 2013 


2 – Къырымтатар миллий арекетининъ иштиракчиси, педагог Али 
ДЕВЛЕТОВныньъ (1913-2007) 105 йыллыгъы. 

6 – Публицист, Улу Ватан дженкининъ иштиракчиси Энвер АРИФОВ- 
нынъ (1918-2008) 95 йыллыгъы. 

11 – Къырымтатар миллий арекетининъ иштиракчиси, журналист 
Адиль СЕИТБЕКИРОВнынь (1938) 75 йыллыгъы. 

13 – Шаир Мемет НУЗЕТнинь (Челебиев) (1888-1934) 125 йыллыгъы. 

16 – Педагогика илимлери докторы Муеддин ХАЙРУДДИНОВнынъ 


17 — 55 йыл эвельси (1958) СССР Назирлер Шурасы реисининъ би- 
ринджи муавини, КПСС Меркезий Комитети президиумынынъ азасы 
А.И. Микоян къырымтатар халкъы векиллерини Москвада къабул этти. 

19 – Шаир ве педагог Сейран УСЕИНОВнынъ (1938) 75 йыллыгъы. 

21 – Улу маарифчи, гуманист Исмаил Гаспринскийнинъ (1851-1914) 


29 – 15 йыл эвельси (1998) Украина Юкъары Радасына къырымтатар 
халкъынынъ биринджи векиллери — М. Джемилев ве Р. Чубаров сай- 
ландылар. 

— Шаире Васфие КЪЫПЧАКЪнынъ (1938) 75 йыллыгъы. 


И. Гаспринский адына къырымтатар кутюпханесининъ 
информацион-библиографик болюги азырлады 

Себиля ЗАРЕЧНАЯ 
(БЕКИРОВА) 


ум илян этильгенининъ экинджи 
куню онынъ башы тамамен чаларды. 
Бу махкемени о, пек инангъан Къыямет 
кунюнден де зияде къоркъып бекледи. 
Бутюн вуджудыны саргъан дешеттен 
къалтырагъан сесинен эп дуа окъуды, 
огълу ичюн Аллахкъа ялварып ильтиджа 
этти. Умют къыгъылчымлары де янып, 
де сёнип, оны текмиль шашмалаттылар. 
Махкеме о энъ къоркъкъан укюмни чы- 
къарды. 

Бутюн бу айлар ичинде онынъ юреги 
зыпкъын баланынъ къолуна тюшкен 
торгъай киби чапаланды. Къачып къур- 
туладжакъ, амма огъланчыкънынъ пар- 
макълары оны ойле бир сыкъып тута ки, 
азачыкъ къыбырдаса — къабыргъалары- 
ны сындырыр... 

Бутюн гедже тюшюне-тюшюне, о тап 
танъ атып башлагъанда юкъугъа кетти. 
Юкълады дегендже бирден абдырап уян- 
ды, бир кереден къаерде экенини ве не 
ичюн урбада яткъаныны анълап оламады. 
Сонъра эр шейни хатырлады ве къол- 
ларынен башына япышып, окюр-окюр 
агълады. Даима онынъ янында яшагъан, 
къомшу одада юкълагъан огълу анасыны 
тынчландырмагъа чапып кельмеди. О 
ёкъ. Тюневин махкемеде къаны сувукъ 
акем къадын онынъ дар дюньяда екяне 
огълуны еди йылгъа тель къора артына 
къапагъан укюмни окъуп эшиттирди. Еди 
йыл!.. Насыл даянаджакъ бу еди джеэн- 
нем йылына! 

Бунда озю къабаатлы. Баласыны ба- 
лалыкътан адалетсизлик, акъсызлыкъ 
янындан кечмемекни, элинден кельсе 
эр кеске ярдым, эйилик этмекни огрет- 
ти. Дюньяда энъ дешетли шей — бу 
къоркъакълыкъ, балам, ич бир шейден 
къоркъма, сен огълан баласынъ, эркек- 
синъ, демедими? Иште, огълу къоркъакъ 
олмагъаныны косьтерди. 

Балалыкътан берабер оськен Ленара- 
гъа саташкъан Вадимге акъыл кесмек ис- 
теди. Чюнки Ленаранынъ янында тургъан 
нишанлысы Дилявер шашмалагъан киби 
козьлерини акъайткъан, къоркъусындан 
вира титрей. Бу акъаретке даяналмагъан 
Ленара агълай. Азиз исе балалыкътан 
Ленараны кимсеге агълаттырмай, оны 
агълаткъан балаларны котеклей эди. 
Шимди исе къаршысында, бойнунда 
къалын алтын зынджырыны йылтыратып, 
санки дев киби тургъан Вадим ырджая. 
Табиаттан начар Азизни бир юмрукънен 
ерге серир. Амма Азиз буны тюшюнмеди, 
Вадимнинъ устюне атылды. Вадим демир 
эллеринен Азизнинъ богъазына япышты: 
«Эй, бала, сен кимге къол котересинъ! 
Меним ким олгъанымны унуттынъмы, 
абдал?». 

Козьлерининъ огю къаранлыкълаш- 
къан Азиз даима джебинде ташып юрь- 
ген отвёртканы чыкъарып, Вадимнынъ 
янбашына саплады. Макъсады онынъ 
эллеринден къуртулмакъ эди. Азиз терен 
нефес алды. Уф-ф. Амма не олды? Вадим 
ерде ята, чырайы агъаргъан. Мегер демир 
джигерини тешкен. Бир къач дакъкъада 
етип кельген «Аджеле ярдым» арабасы 
Вадимни хастаханеге алып бармагъа 
етиштирмеди, о, ёлда джан берди. 

Махкемеде исе Дилявер олар Ленара, 
Вадим учевлешип оладжакъ той акъкъын- 
да лаф этип тургъанларында, янларына 
зиль сархош Азиз келип, Ленарагъа сата- 
шып башлагъаныны, бунъа даяналмагъан 
Вадим оны тынчландырмагъа тырышкъа- 
ныны, Азиз исе джебинден отвёртканы 
чыкъарып коксюне саплагъаныны айтты. 
Огълунынъ чырайы ап-акъ кесильди. Не о, 
не де огълу къулакъларына инанмадылар! 
Аллахым, нелер ола я! Огълунынъ энъ 
якъын досту сайылгъан Дилявер шимди 
Азизнинъ алыны бираз да олса енгилле- 
штирмек ерине оны аксине батырмакъта 
эди. О козьлеринен Диляверге тикильди, 
утандырмакъ истеди. Амма Дилявер 
кимсеге бакъмай, санки дерс эзберлеген 
киби ич янъылмадан сахте икяесини та- 
риф эте. Акем къадын оны дикъкъатнен 
динълеп, макъуллеген киби башыны сал- 
лай. Огълуна невбет кельгенде исе акем 
оны асла да динълемеди. Аксине онынъ 
юзюнде огълуна нисбетен джиренч бир 
дуйгъуны абайлады. Демек, эр шей аль 
олгъан, укюм энди азыр, деди озь-озюне. 

Огълу къап-къара пармакълыкъ ичин- 
де отура. Юзю ёргъун, азгъан... Ах, 
насыл даяныр бунъа ана юреги? Насыл 
чаресини тапса да, оны демир къафес 
ичинден къуртарса! Этрафындаки яланд- 
жы, саткъын, пахыл инсанлар арасындан 
узакъларгъа алып къачса. Буларнынъ 
бириси ана къальбиндеки яранынъ, адж- 
джынынъ не къадар терен, буюк олгъа- 
ныны анъламай. 

Эр кес айтаджагъыны айтты. Акемлер 
меслеатлашмакъ ичюн чыкътылар. Акем 
укюмни окъуй. Огълунынъ эллерини тыр- 
шавлап алып кеттилер. 

— Алие, тур! Бар юзь-бетинъни юв да, 
ашамагъа отур! Тавукъ этининъ сорпа- 
сында пишкен лакъша, сыджакъ-сыджакъ 
янтыкълар... 

Алие тизесине ачувнен бакъты. Ша- 
штымы, бу къадын. Санки ич бир шей 
олмагъан, ич бир шейден хабери ёкъ! 

— Сиз не айтасынъыз! Насыл лакъ- 
ша, насыл янтыкълар? Меним ичим яна, 
яшамагъа истемейим — сиз исе ... — 
Алие артыкъ лаф этип оламады, сёзлери 
агълавгъа айланды. Кене окюр-окюр 
улуды. Насибе апте Алиени къуджакълап, 
кичкене бала киби башыны сыйпап тын- 
чландырмагъа тырышта. 

— Мен анълайым, къозум! Санъа не 
къадар агъыр олгъаныны, ичинъ къаву- 
рылгъаныны да билем. Лякин озюнъни 
къолгъа ал. Сен бойле агълап-сыкътап 
отурсанъ, огълунъа ким къолтутаджакъ, 
теселли оладжакъ, мектюп язаджакъ э? 
Огълунънынъ сенден гъайры кими бар? 
Оны апстен ким беклейджек де, ким 
къаршылайджакъ. Буларны ич тюшюнди- 
нъми? Сен акъыллы, кучьлю къадынсы- 
нъ! Даянырсынъ, къатланырсынъ. Энди 
исе тур, сёзлеримни динъле, — деди 
тизеси. 

— Мен сизге татильге изин беририм, 
амма занымджа эвде янъгъыз отурмадан, 
инсанлар арасында олмакъ керекси- 
нъиз, — деди мудир Алиенинъ аризасыны 
окъуп. 

— Ойлеми? Мен белледим сиз манъа 
иштен кетмекни теклиф этерсинъиз. 

— Яо да не ичюн экен? 

— Огълум тюневин инсан ольдюргени 
ичюн укюм этильди. Озь баласына тербие 
бералмагъан ана, башкъаларынынь ба- 
лаларыны насыл тербиелесин ки... 

-Мен сизинъ огълунъызны къатиль, 
деп саймайым. Сиз де саймайсынъыз. 
Эм де сайманъыз, — мудирнинъ сёзлери 
Алиени тааджиплендирди. 

— Сагъ олунъыз, — деди о утана- 
утана. 

Алие къапыдан чыкъты. Мудир исе 
даа хайли вакъыт пенджереден онынъ 
артындан бакъып къалды. Ана олмакъ 
не къадар зор. Аналыкъ вазифеси тюкен- 
меге бильмеген, эдасынен сонъуна чы- 
къмагъан бир иштир. Бу ишни кимгедир 
аткъармазсынъ, татили, маашы олмагъан 
иш. Бу вазифе тек сонъки нефеснен бите. 
Бу саниеде биле аналар эвляды дюньяда 
янъгъыз къалгъаныны тюшюнип джан 
берелер. 

— Селям алейкум, Алие оджа! — ана- 
бабалар ичинде энъ къавгъаджы ве шу 
аньде эр кестен зияде корьмеге истеме- 
ген къадын гурь сесинен онынъ гъамлы 
ойларыны больди. — Сиз татильден не 
заман къайтаджакъсынъыз? Огълум 
Алие оджа ишке чыкъмагъандже мен де 
багъчагъа бармайджам, деп инатлана, — 
деди къадын. 

— Бир къач куньден сонъ, къысмет 
олса, — деди Алие ве шу дакъкъада бо- 
гъазына тыкъалып, онъа нефес алмагъа 
кедер эткен топач бирден дагъылды. Зып- 
къын баланынъ пармакълары арасында 
чапалангъан къуш кокке учты. 

«Меним бир данем, огъланым! Сен 
къатиль дегильсинъ, балам. Эр шей гу- 
зель олур!». Эбет, эбет эр шей гузель, 
даа насыл да гузель я! — ачувнен йыртты 
мектюпни Азиз. Анасы озю оны даима 
акъсызлыкъкъа ёл бермемеге огретти, 
баласыны исе акъсызлыкътан къорчалап 
оламады, энди исе бойле агълатыджы 
мектюплер яза. Кимге керек бу ялан? Ана 
Дилявер, къавгъа вакътында индемейип 
четте турды, махкемеде ялан айтты. Онъа 
ич бир шей олмады, эвинде кейфленип 


телевизор бакъып ятадыр. Азиз исе 
бу сасыкъ, инсан сыфатыны джойгъан 
джанаварлар ичинде ятып-турмагъа мед- 
жбур. Шумы гузель олгъаны? 

Бир къач айдан сонъ анасы биринд- 
жи корюшювге кельди. Амма ана-огъул 
арасында лакъырды ойле де уймады. 
Ал-хатир сораштылар, сонъра экиси де 
сес чыкъармадан лаф эттилер. Кенди- 
кендилеринен. 

Къапы къакъылды. Ичери Ленара ки- 
рип кельди. Юзюндеки бенеклер солгъун 
чересини пек бозгъанлар. Къурсагъы 
антер ичине зорнен сыгъа. 

— Селям алейкум, Алие апте. Мен 
Дилявер ичюн афу сорамагъа кельдим. 
Багъышланъыз. Бизни къоркъуздылар. 
Дилявер озю ичюн дегиль, мен ве бала- 
мыз ичюн къоркъты. Вадимнинъ достла- 
рыны билесинъиз де, — анълатмагъа 
тырышты Ленара. 

— Сен не сорагъанынънынъ фар- 
къындасынъмы? Сиз баланъыз ичюн 
къоркъып, меним баламны тюрьмеге 
тыкътынъыз э? Эгер Азиз сизинъ къав- 
гъанъызгъа къарышмайып, Вадим санъа 
чиркин сёзлер айткъаныны эшитмейип 
кечкен олса, бир шей олмайджакъ эди. 
Амма мен оны огреттим, бойле шейлер 
янындан кечмемеге. 

— Диляверни бабасы эвден къувды, 
биз меним анам-бабамнынъ эвинде 
яшаймыз, — фысылдады Ленара. — Мах- 
кемеде айткъанларына пек ачувланды. 

— Омюринъизни яландан башлап, 
бахтлы олурмыз, беллейсинъми? Кет, Ле- 
нара. Сеннен шимди лаф этмеге не чарем 
бар, не де истегим. Баланъ догъулсын, 
ана олурсынъ, иште, мени о вакъытта 
анъларсынъ. Меним Азизим эртеми-кеч 
чыкъар. Я сен огълунъа не дерсинъ? Буны 
тюшюндинъми? 

Ленара агъыр-агъыр адымлап чыкъып 
кетти. 

Азиз анасынынъ мектюплерине ич 
джевап язмады. О оларны асла да окъу- 
мады, алгъанынен парча-парча этип 
йыртты. Онынъ мийине тек бир фикир ер- 
лешти. Бу фикир гедже-куньдюз тыныш 
бермей, мийини эп кемирмекте. Насыл 
этип мындан къачса да, бу сасыкъ, пис 
камера ичиндеки эр бир куню, эр бир 
саати ичюн Диляверден интикъам алса. 

«Меним бир данем, арсланым, огълум. 
Азизим. Сен къатиль дегильсинъ. Сен 
инсанлыкъ, акъайлыкъ борджунъны 
одединъ. Балам, эгер бойле япмагъан 
олсанъ видждан азабындан чекишир 
эдинъ. Чюнки видждан махкемеси къанун 
махкемесинден кучьлю... ». 

Алие мектюпни язып, зарф ичине 
къойды ве адресни язды. Джевап ал- 
майджагъыны, огълу бу мектюплерни 
окъумагъаныны биле. Амма эп бир яза. 
Келир кунь, огълу оны анълар, багьыш- 
лар ве олар кене эвелькиси киби экиси 
татлы-муаббет яшарлар. О бунъа инана, 
умют эте. Алие зарфны опип, маса устю- 
не къойды. Ярын почтагъа алып кетер. 
Шимди исе бираз узанмаса олмайджакъ. 


СЕН КЪАТИЛЬ ДЕГИЛЬСИНЪ 


Юрегинде насылдыр санчы пейда олды. 
Ерулды. Пек ёрулды. Козьлери юкъугъа 
далды. — Алие, айды кетейик! Сен пек 
ёрулдынъ, раатланырсынъ. — онынъ 
къаршысында акъайы тура эди. Яш, 
дюльбер, озюнинъ севимли мавы коль- 
мегинде. 

Алие не ичюн ишке кельмегенини 
бильмек ичюн кельген аркъадашлары 
оны диванда таптылар. О санки юкълай 
эди. Юзю кулюмсиремекте. 

Азиз пычакъны ясап битирди. Энди 
оны кимсеге косьтермеден чыкъармакъ 
керек. Еди йылдан берли мийини ке- 
мирген, энъ уфакъ деталлеринедже тю- 
шюнген планыны даа бир кере «козьден 
кечирди». Сабадан апсхане бекчилери 
келип, укюм муддети биткени ве о, арты- 
къ сербест экенини илян эттилер. 

Апсхане артта къалды. Азиз ич кимсе- 
ни корьмей. О пек ашыкъа. Пенджерени 
явашчыкътан аралап, ичери сокъулды. 
Диляверни бала одасында тапты. О 
огълунынъ башы уджунда эгилип, бир 
шейлер сёйлей. Азизни корьгенинен 
титреп башлады. 

— Беклемединъ э? Мен исе бекледим. 
Еди йылдан берли беклейим. Сенинъ 
козьлеринъе бакъаджакъ кунюмни бекле- 
дим. Мына бу кунь кельди, Дилявер! Мен 
сени достум беллей эдим! 

Дилявер санки таш кесильди. Сес 
чыкъармай. Азиз джебинден пычакъны 
чыкъараджакъта бала уянды. — Баба, 
баба, — къолларыны узатты о. 

— Юкъла, огълум, къоркъма, ич бир 
шейден къоркъма. Бу — Азиз эмдженъ, 
— деди Дилявер. 

Азизнинъ козьлери огю бирден къа- 
ранлыкълашты. Бабасыз кечирген опь- 
кели балалыгъыны, бабаларынен балыкъ 
авламагъа, пичен ормагъа кеткен достла- 
рына насыл сукълангъаныны хатырлады. 
Шимди онынъ акъылсызлыгъы, козюни 
багълагъан ачув, нефрети себебинден 
даа бир бала бабасыз къаладжакъ. Я 
анасы эр бир мектюбинде «Сен къатиль 
дегильсинъ», — деп яза эди. О, исе аз 
къалды къатиль оладжакъ эди. О се- 
фер озюни къорчаламакъ ичюн япкъан 
арекети Вадимни джанындан, Азизни 
исе еди йылгъа сербестликтен айырды. 
Анам, аначыгъым, не яптым мен? Тез, 
тез анасынынъ аякъларына йыкъылып 
афу сорайджакъ. Тез, тез, тез... 

Азиз пычакъны пенджереге фырлат- 
ты. Шаматагъа чапып кельген Ленараны 
къакъыштырып, къапыдан чыкъып кетти. 
Эвлерине якъынлагъанда чыракълар 
янгъаны, пек чокъ адам топлангъаныны 
корьди. Лякин араларында анасы ёкъ эди. 
Не ола шу анда? Я анасы къайда кеткен 
экен? Адамлар экиге айырылып онъа ёл 
бердилер. Ода ичинде мевта ята. Екъ, 
ёкъ Ола бильмез! Ана-а-а-а-а!!! 

Онъа анасы ёллап етиштиралмагъан 
сонъки мектюбини узаттылар. «Меним 
бир данем, Азизим, арсланым! Сен — 
къатиль дегильсинъ, балам!»... 

Керич, Къара къую кою 


ИТЕРАТУРНЫЙ 


ЫМ 


Наджие АМЕТОВА 


БААРЬ 


Кескин сабан тишлеринен 

акътарылгъан топракълар, 
Къар тюбюнде раатланып, 

баягъы къабардылар. 
Куньлер къыза, къарлар ирий, 

чубарлана тарлалар, 
Джумерт топракъ узеринден 

котериле дым бувлар. 
— Бакъ тарлагъа, эм къырларгъа, 

кунеш нуру тавлана, 
Ана ерде бол берекет земини азырлана, — 
Деп, къартбаба топракъ ала 

насырлы къолларына, 
Зевкънен къокълап, 

девам эте сёзюни торунына: 
— Топракъ азыр гурь 

эмекнинъ шефкъатыны сезмеге, 
Бу девирде эр кес акълы ферахланып кезмеге. 
Бакъ этрафкъа, аят 

къайнай тарлаларда, улькеде, 
Баарь — эмек мевсими бу, 

йылнынъ юкю елькеде. 


БАЛАЛАРГЪА 


БАКЪА 


Бакъачыкъ дей: — Вакъ, вакъ, вакъ, 
Чевириль де манъа бакъ. 

Мен пек гузель ялдайым, 

Акъшам олса йырлайым. 

Сычрамагъа да билем, 

Сув тюбюнде чокъ юрем. 

— Вакъ, вакъ, вакъ, — дей, — бакъачыкъ, 
Тюш ялыгъа огъланчыкъ, 

Экимиз дост олайыкь, 

Сувда ялдап ойнайыкъ. 


ЭМИНЕЧИК 


Мавы козьлю къокъласын 
Алды элине, 

— Ашасын да юкъласын, — 
Деди Эмине. 
Чаначыкъкъа толдурып, 
«Боткъа» кетирди. 
Уфюрип эм сувутып, 
«Чай» да ичирди. 

Темиз сюртип агьзыны 
Бизим Эмине, 

«Юкъу саргъан» Арзыны 
Алды элине. 

Бешигине яткъызды, 
Орьтти устюни. 
Къокъласына сарылды, 
Юмды козюни. 
Эминечик болдургъан 
Пек тез юкълады. 
Къокъла исе янында 

Ич козь юммады. 


ПЕРДАЛЕЗ 


Пердалез, эп ель уфюре, 
Къарны токътамай уюре. 


Къар бораны арасындан, 
Эвлер зорнен корюне. 


Этрафта къыш укюм сюре, 
Кунеш эп юксектен юре. 
Амма зайыфча нурлары, 
Къар ичинде сюрюне. 


Сувукъ ель бираздан тынды, 
Кунеш йылтырап корюнди. 
Онынъ сыджакъ шавлелери, 
Ер юзюни къыздырды. 


Аяз сыджакъны ич севмей. 
Кунь къызгъаныны истемей. 
Кене сувукъ еллер эсти, 
Къыш баарьге ёл бермей. 


ЫШЫКЪ 


Эвимизде яшай мышыкъ, 
Адыны къойдым Ышыкъ. 
Ята, юкълай, чапа, ойнай, 
Сычанларны ич тутмай. 
Анам ондан пек безди, 

— Керекмей, тембель, — деди. 
Элине чырпы алды, 
Мышыкъны эвден къувды. 
— Къувманъыз, — деп анама, 
Бардым мышыкъ янына, 

— Олмаса о не япсын, 
Сычанны къайдан тапсын? 
Анамны инандырдым, 

Оны эвде къалдырдым. 
Бизим кучючик мышыкъ, 
Портакъал тюс бир ышыкъ. 
Чапкъалай, санки нурчыкъ, 
Тутсанъ тени сыджачыкъ. 


ЯРДЫМДЖЫЛАР 


Мектептен кельген татам, 
Деди манъа: — Юр къадам, 
Анам иштен кельгендже, 
Согъанны индже-индже 
Этип, дюльбер догърайыкъ, 
Тепсини толдурайыкъ. 
Анама къолай олур, 
Тез-тез долма толдурыр. 
Татам алды пычакъны, 
Мен исе чакъычыкъны, 

О арчий, мен догърайым, 
Агъламагъа башлайым. 
Козьлеримиз аджытты, 
Козьяш тыгъырып тюсти, 
Согъанны четке аттыкъ, 
Тепсини толдурмадыкъ. 
Татам деди: — Вай, къадам, 
Насыл даяна анам?! 


БАЙРАМ 


Бугунь байрам, Ремзие 
Догъгъан кунюн къайд эте. 
Зеврие, Гулюмзие 
Къурабье пишире. 
Къуртсейит, Сейитхалиль 
Кетирди шекеркъыйыкъ, 
Багъышлады бир топ гуль, 
Эм де гузель бир къыйыкъ. 


ХАТИДЖЕ 


Меним адым Хатидже, 
Пармакъларым пек индже. 
Юньден килим токъуйым, 
Мектепте яхшы окъуйым. 
Нагъышларым гульгюли, 
Орьген шалым топузлы. 
Санатымызны севем, 
Авеснен тез огренем. 


голоса 


ЭТА ТАИНСТВЕННАЯ 
СИЛА 


«Эта таинствен- 
ная сила» – яни сёз- 
нинъ эсрарлы кучю. 
Акъикъатен де, бизге 
даа таныш олмагъан 
Рефат Якубов деген 
муэллифнинъ бу ки- 
табынынъ эсрарлы 
кучюни оны окъугъан 
эр бир инсан дуйма- 
масы мумкюн дегиль. 

Китапнынъ бойле 
адландырылгъаныны- 
нъ себеби шунда ки, бунда халкъ арасында 
юрген, чешит неширлерде расткельген, му- 
эллифнинъ чешит вакъытларда озю уйдур- 
гъан, эшиткен икметли, маналы, тесирчен 
ибарелер, афоризмлер, сёз бирикмелери 
топлангъан. «Базыда бир сёзнен энъ мурек- 
кеп бир меселени чезмек мумкюн, базыда 
исе айны ойле бир муреккеп меселени чез- 
мек ичюн инсаннынъ омюри биле етмей. Бу 
хусуста бизге джиддий суретте тюшюнмек 
лязим олса керек... Эгер меним бу языла- 
рым, айры бир фикирлерим сизге файдалы 
олса, сизни эйи ишлерге рухландырса, яман 
арекетлерден четленмеге ярдым этсе, чокъ 
миннетдар олур эдим», - деп яза муэллиф 
озюнинъ кириш сёзюнде. 

Китаптаки язылар, ибарелер, оларнынъ 
мундериджелери эксери алда ислям ру- 
хунен ашлангъаны, шериат аньанелерине 
базангъаны да китапнынъ ве ондаки язы- 
ларнынъ эмиетини, тесир кучюни даа зияде 
арттыра. Теэссюф ки, китап рус тилинде 
язылгъан. Амма муэллиф истесе, оны ана 
тилимизге терджиме этмек имкяны да та- 
пыла биле. 

Китап «Тезис» нешриятында 1000 нусха 
басылды. 


ОСНОВЫ 
ИСЛАМСКОЙ 
КУЛЬТУРЫ КРЫМА 


Малюм ки, коммунистлернинъ эли ал- 
тында 70 йыл алласызлыкъ деврини яшап 
кечирген халкъымызнынъ чокъусы динден- 
имандан, Алладан баягъы узакълашкъан 
эди. Шукюрлер олсун, Ватангъа къайтып 
кельген сонъ, ана-юртта динимиз гъайрыдан 


тикленип башлады, 
эр ерде дин джемиет- — 
лери тизильди, чокъ 
ерлерде янъы-янъы 
джамилер къурула, 
ачыла, адамлары- 
мызгъа ибадет ичюн 
эп шараитлер до- 
гъурыла. Бу джеэт- 
тен, эльбет, бизим 
талебелеримизни ве 
мектеплерде башкъа 
миллет балаларыны 
да Ислям медениетинен таныш этмек эм 
оджаларнынъ, эм джемаатчылыкьнынь ва- 
зифесидир. Иште, бу ихтияджны козь огюне 
аларакъ, махсус юкъары сыныф талебелери 
ве оджалар ичюн «Къырымда «Ислям ме- 
дениетининъ эсаслары» адлы окъув къул- 
ланмасы басылып чыкъты. Китап мектеп 
талебелерини Ислямнынъ рухий-ахлякъий 
медениетининъ эсасларынен, онынъ тари- 
хынен, медениетнинъ эсас элементлери ве 
оларнынъ инкишаф джерьянынен таныш 
эте. Ислям медениетининъ Къырым ичюн 
мусбет ролюни ачып косьтерювге китапта 
айрыджа эмиет бериле ве Къырымда чешит 
динлерге менсюп халкъларнынъ толерант- 
лыкъ шараитинде ич бир зыддиетсиз яша- 
гъанларынынъ себеплери ачылып бериле. 

Китап «Таврида» нешриятында 5000 
нусха басылды. 


ТУРНАЛАР КОЧЕЛЕР 


Музыка ве йыр 
инсаннынъ догъгъан- 
дан ольгендже омюр 
ёлдашы олгъаны эр 
кеске малюм. Бала 
догъгъанынынъ би- 
ринджи куньлерин- 
ден башлап, ана- 
сынынъ айткъан 
«Айнени»лерини 
эшитип осе. Бала 
бунъа алыша, онда 
«Айнени»нинъ сёз- 
лерине ве хусусан макъамына ихтиядж 
дуйгъулары шекиллене. Шунынъ ичюн 
олса керек, бала тербиесинде музыканынъ 
ролю буюк олгъаны нафиле дегильдир. 
Ойле экен, балаларымызнынъ музыкагъа, 
йыргъа олгъан даимий ихтияджыны темин 
этмек борджлумыз. Бу джеэттен шаир- 
лерге, бестекярларгъа гъает месулиетли 
вазифе тюше. Олар балаларнынъ музыка- 

да 


гъа, гузель йырларгъа ихтияджыны даима 
къанаатлендирип турмакъ кереклер. 

Белли бестекярымыз Февзи Алиевнинъ 
къардашы, музыкаджы Мустафа Алиев бу 
талапны козь огюне алып, шаирлеримиз- 
нинъ сёзлерине чокътан бала йырлары 
язар экен, энди оларны бир ерге топлап, 
айры китап этип, балаларгъа ве оджа- 
ларгъа теклиф этмекте. Китапчыкънынъ 
адыны о, намлы бала шаири Джемиль 
Кендженинъ шииринден алып, «Турналар 
кочелер», деп къойгъан. 

Китап эм балалар ичюн, эм мектеплерде 
музыка оджалары ичюн, эм де авескярлар 
тёгереклери ичюн чокъ файдалы оладжа- 
гъы шубесиз. 


КЪЫРЫМТАТАР 
АШЛАРЫ 
Инсаннынъ 


аяты, сагъ- |4 


лыгъы ве иш- 
кирлиги ичюн 
емекнинъ на- = 
сыл буюк эми- к" 
ети олгъаны эр 
кеске малюм 
олса керек. 
«Гузель, ле- 
зетли ашлар 
ашагъан инсан 
япкъан ишини 
де гузель ве 
билип япар... 
Гузель ашлар 
инсаннынъ эм беденине, эм де мидесине 
— атта рухий дуйгъуларына да тесир эте», 
— деп яза мезкюр «Къырымтатар ашлары» 
китабында онынъ муэллифи, мешур йыр- 
джымыз Сабрие Эреджепова. Китапта 60- 
тан зияде миллий ашларымыз акъкъында 
малюмат бериле. Ашларгъа кечмезден 
эвель Сабрие апте башта окъуйыджыгъа, 
умумен ашлар акъкъында, ашнынъ инсан 
аятында ери ве эмиети, хусусиетлери 
акъкъында чокъ файдалы субет япа. Мил- 
лий ашлар китапта озь хусусиетлерине 
коре, айры болюклерге болюне. Китапнынъ 
сонъунда яш окъуйыджылар ичюн ашлар ве 
мальземелер боюнджа тертип этиджи тара- 
фындан тизильген кьырымтатарджа-русча 
къыскъаджа лугъат бериле. 

Китап Сабрие Эреджепованынъ 100 
йыллыгъына багъышлана. 

Китапнынъ башында: «Китап озь миллий 
емеклерини севген бутюн къадынлар ичюн 


Саве ну еапова 


КЪЫРЫМТАТАР 
АШЛАРЫ 


КРЫМСК ТАРСАН 
КУЛИН 


ве, ильк эвеля, яш къоранталар ичюндир. Бу 
китап, оны эльде эткен инсан ичюн Сабрие 
Эреджеповадан бир хатырадыр», — деп язы- 
лгъан. Китап «Тезис» нешриятында 300 нус- 
ха басылгъан. Оны неширге языджы Риза 
Фазыл азырлады ве озь эсабына чыкъарды. 


РИВАЕТЛЕР 


Тарханкут 
ярымадасы — 
Къырымнынъ 
гъарбий коше- 
си. Земаневий 
Къырым хари- 
тасында Тар- 
ханкут яры- 
мадасынынъ 
сынъырлары- 
на Акъмечит 
(Черноморск) 
районынынъ 
койлери кире. 
Дженктен 
эвель Акъме- 
чит районын- 
да 50-ден зияде къырымтатар койлери 
бар эди. 1944 сенесинден сонъ оларнынъ 
чокъусыны ер юзюнден силип, ёкъ эткенлер. 
Шунынъ ичюн унутылгъан койлернинъ ад- 
лары тек архив материалларындан билине. 

Тарханкут чёллерининъ тарихында 
айтувлы ерлер адамларнынъ мерагъыны 
джельп этип, дикъкъатсыз къалдырмай. 
Къадимий заманларда Акъмечит районы 
Шейхлар деп адлангъан эди. Шейхлар 
дживариндаки эски ибадетханелерден бири 
Кирлеут (Водопойное) джамиси эсаплана. 
Мында эвлияларнынъ такъдирлери ве 
омюрлери акъкъында чокъ риваетлер айты- 
ла эди. Мезкюр рисаледе чёль тарафнынъ 
озегинде ананынъ козьяшлары киби пейда 
олгъан чокъракъ акъкъында несиль-несиль- 
ден, агьыз-агьыздан кунюмизге къадар етип 
кельген базы риваетлер ер алдылар. Рива- 
етлерни язып алгъан ве китапны тертип эт- 
кен КЪМПУ аспиранты Асан Мурадасылов. 

Рисале эки болюктен ибарет. Бирин- 
джи болюкке шу ерли къартлардан язылып 
алынгъан еди ривает кирсетильгени, экин- 
джи болюкте исе Акъмечитте яшагъан базы 
инсанларнынъ омюрлеринде олып кечкен 
вакъиаларнен багълы язылар къошулгъан. 

Китап «Къырымдевокъувпеднешир» 
нешриятында 300 нусха басылды. 

ЯЗЫДЖЫНЕН СУБЕТ 


ЛЕБИЙ КЪЫРЫМ 


ТЕМИЗ ЮРЕК – ИЛЬХАМ МЕКЯНЫ 


Бугуньде-бугунь де фааль иджат этип кельген, 
миллий эдебиятымызгъа федакяране хызмет эткен, 
яш къалем саиплерине устазлыкъ этюв киби шереф- 
ли ве муреккеп вазифени озь бойнуна алгъан белли 
шаиримиз, публицист ве терджиман Шерьян Алини 
танымагъан адам ёкътыр, десем янъылмам. Ашагъыда 
мухтерем языджымызнен эдебиятымыз акъкъындаки 
субетимизни дикъкъатынъызгъа теклиф этемиз. 


— Шерьян агъа, энди еди 
йылдан берли «Ильхам» эдебий 
бирлешмесине ёлбашчылыкъ 
этесинъиз. Бу бирлешменинъ 
фаалиети, бу вакъыткъадже 
япылгъан ве япылаяткъан ишлер 
акъкъында айтсанъыз? 

— Сейран къардашым, эбет, 
аятта ич бир шей оппадакътан 
юзь бермей. Эр бир вакъианынъ 
себеби ве акъибети ола. «Иль- 
хам» эдебий бирлешмеси де шай. 
Эвеля, ана-Ватанымыз – Къы- 
рымгъа авдетимиз башлангъан 
сонъ авушув мешакъатлары се- 
бебинденми, эдебиятымызда мев- 
джут уйкен эдиплер сафына яш 
кучьлер къошулувы сийреклеш- 
ти. Элимизден кельгени къадар 
генч къалемлер тербиесине ди- 
къкъатымызны чокъча джельп 
этип башладыкъ. Бу саада, хусу- 
сан, истидатлы шаиримиз Юнус 
Къандым фааль арекет этти ве 
1999 сенесининъ февраль айында 
Исмаил Гаспринский адына мил- 
лий кутюпханемизде онынъ ребер- 
лигинде бирлешмемиз чалышып 
башлады. Кутюпханемизнинъ 
хадимлери де якъындан ярдымда 
булундылар. 

Эдебиятымызнынъ джан- 
куери, ватанпервер шаиримиз 
Юнус къардашымыз 2005 сенеси 
март 20 куню вефат эткен сонъ 
(Аллахнынъ рахметинде олсун) 
«Ильхам»нынъ фаалиети бир муд- 
дет токътап къалды. Бу алидженап 
ишни девам эттирмеге къарар бер- 
дик. 2006 сенесининъ бааринден 
«Ильхам» кене озь ишини девам 
эттирди. Мешгъулиетлеримизде 
мектеп ве алий окъув юртлары- 
нынъ талебелери, яш авескярлар 
ве оларнен бир сырада уйкен 
яштаки иджаткярлар да иштирак 
этмектелер. 

«Ильхам»ны базы бир адам- 
лар клуб, деп де адландыралар. 
Лякин о клуб дегиль. Малюм ки, 
клуб эглендже ери сайыла. Бизим 
дергяхымызда исе къырымтатар 
эдебиятымыз, умумен, эдебият 
акъкъында, бедиий иджат хусу- 
сында джиддий дерслер алынып 
барыла. Бунынъ ичюн де биз оны 
эдебий бирлешме саямыз. Тав- 
рия миллий университетининъ 
къырымтатар тили ве эдебияты 
болюгинде тешкиль олунгъан 
«Генч эдебиятчы» тёгереги (ре- 
бери Айше Кокиева) ве Буюк 
Сюрендеки истидатлы талебелер 
гимназиясындаки эдебият тёгере- 
гинен (ребери Рустем Ибрагимов) 
багъ тутмакътамыз. Районлар- 
даки дигер мектеплерде бедиий 
иджатнен меракълангъан яш 
къамлемлерни де «Ильхам»гъа 
джельп этмекни козь огюне ала- 
мыз. Электрон почта вастасынен 
олар бизге озь иджат нумюнелери- 
ни ёллай билелер. Бирлешмемиз 
азаларынынъ шиир ве икяелери 
миллий матбуатымызда мунтазам 
дердж олунып кельмекте. 2000 се- 
неси «Ильхам»нынъ фиданлары» 
адына биринджи джыйынтыкъ 
басылып чыкъты. Ондан сонъки 
йылларда исе «Ильхам» гульдес- 
теси» джыйынтыкълары арды-сы- 
ра «Доля» нешриятында (мудири 

Валерий Басыров) дюнья юзю 
корьдилер. 

Агъымдаки сененинъ башында 
исе «Ильхам» эдебий бирлешмеси 
иджаткярларынынъ эсерлеринден 
тертип этильген «Ильхам» альма- 
нахы неширден чыкъты. Онынъ 
басылмасына «Къырымдевокъув- 
педнешир» (мудири Ибраим Че- 
гертма) джан-юректен къолтутты. 
Илериде де талебелеримизни 
эдебиятымызда белли бир из 
къалдыргъан языджы ве шаир- 
лер, къалемини тепретип тургъан 
эдиплеримизнинъ иджатларынен 
таныштырмакъны девам эттирмек 
ниетиндемиз. Бунынънен берабер, 
ишимизнинъ семерели олмасына 
язылгъан эсерлерни джиддий 
талиль этюв ярдым этеджеги- 
не эминим. Къалемдешлернинъ 
языларыны талиль этювде эр кес 
озь фикирини айта. Талебелери- 
мизнинъ ильки джыйынтыкълары 
азырланмакъта. Оларны нешир эт- 
тирмек ичюн девлет тарафындан 
маддий ярдым керек оладжакъ. 
Умют этемиз ки, иш адамларымыз 
да бунда эллеринден кельгени 
къадар бизге медет берирлер. 
Бизим шимдики вазиетимизде 
эдебиятымызны яшатув ишине 
бутюн джемаатымыз къатылмасы 
лязим. 

— Я сизинъ иджадий ёлу- 
нъыз насыл башлангъан эди? 
Ана тилимизде не вакъыт язып 
башлагъан эдинъиз? 

— Бу суальге бир агъыз сёзнен 
джевап бермек кучь, эбет. Биз 
сюргюнликте Озьбекистаннынъ 
Джизакъ районындаки «Октябрь 
10 йыллыгъы» колхозына тюштик. 
Мектепте озьбек тилинде окъу- 
магъа башладым. Белли озьбек 
шаири Хамид Алимджан шу ерде 
догъгъан экен. Кой джемааты 
да эдебиятнен пек меракълана, 
геджелери халкъ дестанларыны 
окъуй, халкъ йырларыны пек джо- 
шып йырлай эди. З-нджи сыныф- 
ны битирген татильге чыкътыкъ. 
Оджамыз Шараф Набиходжаев 
шиир язып кельмекни эпимизге 
авале этти. Янъы окъув йылы 
башлангъанынен оджамыз вази- 
фенинъ эдасыны сорады. Язда 
язылгъан «Мен мектепни сагъын- 
дым» серлевалы шииримни окъуп 
бердим. О, мектепнинъ дивар 
газетасында чыкъты. Бу къарала- 
мамны озьбек тилинде язылгъан 
биринджи шиирий сатырларым 
демеге мумкюн. 

Ана тилимизде «Ленин байра- 
гъы» газетасынынъ чыкъып баш- 
лагъаны, радиода халкъ йырла- 
рымыз йырлангъаны миллетимиз 
ичюн бир тазе ава киби олды. Эвде 
биз ана тилимизде лаф эте эдик. 
Онынъ ичюн де газета чыкъкъан 
йылындан озь тилимизде язмагъа 
башладым. Шерьян Джамаллы им- 
засынен шиир ве макъалелерим 
басылып башлады... 

— Асылында шаирге, шахсен 
сизге не ильхам бере? 

— Эр бир шей! Бу акъта, бель- 
ким, эр ким эр тюрлю фикирдедир. 
Менимдже, санъа ильхам кель- 
меси ичюн юрегинъ тер-темиз ол- 
макъ керек. Ильхамны Аллахнынъ 


нимети деп билем. Ильхам леке- 
сиз, саф юреклерни мекян эте. Те- 
миз юректе буюк севги ола. Темиз 
юрекли къалем саиби, эвеля, озь 
Ватаныны, озь халкъыны севе, ада- 
летсизликке, явузлыкъкъа неф- 
ретнен бакъа. Адамларгъа тек эй- 
илик япмагъа арекет эте. Бу киби 
табиий дуйгъулар онынъ эсерине 
джан багъышлайлар. Юректен 
чыкъкъан эсерлер юреклерге 
барып ете. Иляхий ильхамнен 
язылгъан эсерлер – нурлу эсерлер! 
Араретли, юксек бедиий эсерлер 
йыллар кечтикче озь къыйметини 
джоймайлар. Нидже-нидже не- 
силлерге ёлдаш ве сырдаш ола- 
лар!.. 

— Занымджа, аман-аман 
бутюн иджаткярларнынъ озь 
устазлары олгъандыр. Эдеби- 
ятта сизинъ де иджадынъызгъа 
тесир эткен бир де-бир устазы- 
нъыз бар эдими? 

— Эбет, бар! Бар эди дегиль, 
шимди де бар. халкъымызда 
«Устаз корьмеген шегирт эр 
макъамгъа ёргъалар» дегер ата- 
лар сёзю бар. Манъа, бир сыра 
акърандашларымнен берабер, 
улу шаир Эшреф Шемьи-заденен 
чокъ керелер къонушып, онынъ 
тербиесини алмагъа къысмет 
олды. Мен оны озюмнинъ устазым 
демеге джурьат этем. Чюнки о ма- 
нъа багъышлагъан китапларындан 
бирине «талебем Шерьянгъа» деп 
язгъаны шай демеге эсас бере. 

Эльбетте, устаз ве шегиртлик 
эвель-эзельден олып кельген. 
Лякин бедиий иджат саасында бу 
джереян дигер саалардакисинден 
тамамен фаркъ эте. Эдебияттаки 
устаз талебесине эсерни ойле яз, 
бойле яз, деп косьтериш бермей. 
Меселя, дюльгерлик зенаатында- 
ки устаз бойле косьтеришлер бере 
билир. Чюнки языджылыкъ зенаат 
дегиль, Аллах берген къабилиет- 
тир. Себеби, иджаткяр къалыпнен 
иш корьмей, къальпнен иш коре. 
Эр сефер эсеринен янъыдан до- 
гъа. Устазнынъ шахс тарзындаки 
кемалаты, юректен самимий су- 
бетлери, эдебияткъа, Ватанына, 
халкъына федаийлиги, кунеш 
нуру осюмликке осьмеге насыл 
тесир этсе, талебеге де ойле тесир 
эте. 

Эшреф агъанен танышмаз- 
дан эвель мени онынъ эсерлери 
мефтюн эткен эдилер. Меним 
къальбим онынъ нурлу къальбине 
ынтыла эди. О да меним матбуатта 
дердж олунгъан сатырларымны 
окъуп, меннен корюшмеге истеге- 
нини сонъ анъладым. Устаз ве ше- 
гиртлик эр эки тараф бири-бирине 
ынтылгъан такъдирде семерели 
оладжагъына эминим. 

Мен устазым шимди де бар де- 
генимде Эшреф агъанынъ эбедий 
тири рухуны козь огюнде тутам. 
О, меним эр бир айткъан сёзюм- 
ни, язгъан эсерлеримни козетип 
тургъан киби келе. Онынъ рухуны 
ынджытмамакъ ичюн эвель язгъа- 
нымдан даа да эйидже язмагъа 
арекет этем. Онынъ «Сиз тарих 
огюнде, эдебиятымыз огюнде ме- 
сулиетлисинъиз!» деген огютлери 
къулагъымда эр даим чынълап 
тургъан киби келе. Устазымнынъ 
руху шад олсун, деп дуа этем. 

— Сизинъдже, эдебиятчы си- 
ясетнен огърашмакъ керекми я 
да сиясет деген шейден узакъча 
олмакъ керекми? 

— Асылында, сиясет – сия- 
сетчилернинъ иши. Эгер эдип 
сиясетке берилип кетсе, бедиий 
иджат саасындаки фаалиети акъ- 
сай биле. Лякин къалем саиби Ва- 
тан, миллет такъдири акъкъында 


гч 


эсер язгъаны ичюн сиясеттен бир 
тамам четте де къалып оламай. 
Хусусан, шимдики вазиетте хал- 
къымыз акъикъат ве адалет ичюн, 
озюнинъ акъ-укъукълары ерине 
кетирильмеси ичюн курешип 
тургъан бир вакъытта язылаят- 
къан эсерлеримизде публицистик 
рухнынъ кучьлю олгъаныны шу 
себептен, деп беллейим. 

Антлы шеитимиз Номан Челе- 
биджихан миллетни осьтюреджек 
дёрт унсурдан биринджиси бедиий 
эдебияттыр деген эди. Озь ана 
тилинде бедиий эдебияты гъайып 
олгъан халкъ кендиси де гъайып 
олгъаны исбат талап этмейджек 
бир акъикъаттыр. Бунынъ ичюн де 
биз, иджаткярлар, эсас кучюмизни 
халкъымызнынъ юрегине яткъан 
юксек бедиий эсерлер яратмакъ 
огърунда сарф этмемиз керек, 
деп эсаплайым. Улу Алишер На- 
воий везирлик вазифесинден озь 
ихтиярынен вазгечип, бутюн вакъ- 
тыны ве имкяниетлерини бедиий 
эсерлер язмагъа багьышлагъаны 
да тевеккель дегиль эди. Лякин, 
кене текрарлайым, биз, эдиплер 
де акъикъат ве адалет ичюн куреш 
алып бараяткъан халкъымызнен 
берабер нефес алмакъ, четке 
чекильмемек керекмиз. 

— Аньаневий суаль: иджадий 
планларынъыз насыл? 

— Эр бир инсан арзу-ниетнен 
яшай. Къалем саиплери бу та- 
рафтан алельхусустыр. Къуюдан 
сувны не къадар чокъ чексе- 
нъ, кене сев топлангъаны киби, 
иджаткяр да бир эсерини язып би- 
тирген сонъ, даа дигерини язмагъа 
башлагъаны табиийдир. Меним 
де ниет-арзуларым ёкъ дегиль. 
азмы-чокъмы язгъанларымдан се- 
чип, сайлама эсерлер китабымны 
чыкъармакъ ниетиндем. Назмий 
китапларыма кирмеген, сонъки 
6-7 йыл ичинде язгъан янъы ши- 


ирлеримни де айры джыйынтыкъ 
япмакъ мумкюн. 

Бу суальге джевап беререк, даа 
бир шейни айтып кечмеге истейим 
ки, бедиий иджат кунь-эвельден 
къарарлаштырувгъа бойсунмай 
биле. Базыда янъы гузель эсер- 
лер бекленильмегенде, къыскъа 
вакъытта догъа. Бунынъ ичюн ма- 
люм бир яшкъа кельген сонъ даа 
япылмагъан иш акъкъында ваде 
бермек къолайсыз, деп тюшюнем. 
Эдебиятымызны яшатмакъ ичюн, 
иншалла, мен де озь иссемни къо- 
шарым деген умюттем. 

— Шерьян агъа, субетимизни- 
нъ сонъунда яш къалем саипле- 
рине не тилер эдинъиз? 

— Эдебиятымыз гульзары 
озюнинъ озьгюн гуллеринен дюль- 
бер. Яш къалемлеримиз ана шу 
эбедий солмайджакъ гульзары- 
мызгъа озьлерининъ тазе гуль 
фиданларыны отурткъанларыны 
истер эдим. Ана тилимизнинъ 
мис къокъусыны этрафкъа тар- 
ткъаткъан бу гуллер кимсенинъ 
гуллерине бенъземесин, нидже 
асырлардан берли солув биль- 
мей ачылып тургъан, козь ве 
къальплерни къувандыргъан бу 
нефасет гуллери янында яшла- 
рымызнынъ фиданлары да чечек 
ачып, эдждатларымыз рухуны шад 
эткенлерини истер эдим. 

Энъ муими, яш къалем саипле- 
римиз Ватанымыз ве миллетимиз 
огюнде месулиетли олгъанларыны 
унутмасынлар. Иншалла, ниетлер- 
ге етермиз. Ергъун эдебиятымыз 
кене де чечекленип, халкъымызны 
къувандырыр. Мен бунъа юректен 
ЭмМИниМм. 

— Меракълы субетинъиз 
ичюн сагъ олунъыз. Сизге иджа- 
дий мувафакъиетлер ве къавий 
сагълыкъ тилейим. б 

Борис 
ФИНКЕЛЬШТЕЙН 


Мен 10-нджы сыныфта 
окъугъанда, март айында олса 
керек, бизим сыныфкъа янъы бир 
къыз кельди. О озюнинъ тышкъы 
къыяфетинен эр кестен айыры- 
лып турды. Сим-сия сачларыны 
къырмызы къыйыкънен багъла- 
гъан, чечекли юбка ве жакет 
кийген, озю эсмериден кельген, 
гузель къара козьлю къыз деръал 
козьге ташланды. 

О чингене эди. Шеэр четинде 
къайдандыр балабан бир чингене 
тайфасы келип ерлешкен. Къыз 
бизден уйкен эди. Эгер мен о 
вакъытта 16 яшында олсам, о 18 
яшларында, эбет бойгъа еткен 
къыз олгъаны корюниптура. Ады 
да Ляля, мен оны пек тез эслеп 
алдым. Оны пек бегендим десем 
янълыш олур, амма Астрахань 
шеэрининъ корюмсиз муитинде 
аджайип дюльберлиги пек тез 
козьге чарпты. 

Бир бакъышта акъыллы ко- 
рюне, лафкъа да уста, бильги 
дереджеси исе зайыфча эди. Мен 
онъа баягъы шейни анълаттым, 
бир вазифени чезмеге ярдым эт- 
тим, сонъра юрекленип, йигитлик 
косьтерип эвине де озгъардым! 

Олар азбары балабан олгъан 
хусусий эвлерде кирада отура 
эдилер, кене шу буюк азбарда ат- 
лары ве арабалары да ерлешкен. 
Мен анълагъаныма коре, башкъа 
якъкъа джонемек ичюн аванынъ 
къызгъаныны беклей эдилер. 

Шеэрнинъ айны бу тарафында 
ярамаз, тербиесиз осьмюрлер 
фена арекетлер япа тургъанлар, 
оларнынъ атта озьлерине яраша 
адлары да бар эди — Косинские 
(«коса» сёзюнден), эм де олар- 
нынъ имаесинде олгъан ерлер- 
ге, анда яшагъан къызларгъа, 
яни «барышняларгъа» кимсени 
якъынлаштырмай эдилер. 

Мен Лялянен олар тарафында 
пейда олгъаным оларны баягъы 
шашыртты. Мында айны шу ме- 
селеге эки тарафлама бакъмакъ 
мумкюн эди. Биринджиден, олар 
Ляляны, чингене къызыны, озь- 
лерининъ «барышнясы», деп ич 
бир вакъыт эсапламазлар. Экин- 
джиден, олар козетип тургъан 
ерлерде меним пейда олгъаным 
тертипни бозув, деп сайылмакъ 
мумкюн эди. 

— Манъа бакъ! Сенинъ мында 
ишинъ ёкъ, – деди оларнынъ 
етекчиси, меним яшдашым ол- 
гъан Паша (лагъабы «Козёл» 
— «Теке») ёлда мени токътатып. 
Мен иле лаф эткенине бакъма- 
дан, тюкюрип тура. О къадар 
эдепсиз олмакы.. 

Сонъ кене о девам этти: 

– Эгер кетмесенъ котеклер- 
миз! 

— Я мен къайда ве не ичюн 
кетеджем? – деп ачувландым. – Я 
о насыл этип эвине къайтаджакъ? 
Сиз бу ерни запт эттинъизми, 
ёкъса? Мындан кечмеге де ол- 
маймы? Озюнъизге таш тиремек 
истейсизми? 

— Екъ, эльбет, – деп джевап 
берди Паша. – Олар бизимки 
дегиль. Эгер бир шей япсакъ 
чингене къызларына, олар ба- 
шымызгъа къабакъ патлатырлар. 


ИТЕРАТУРНЫЙ 


Шай дегенде о бирден йымша- 
ды, эм де манъа бакъып: 

– Айды, ойле олса яхшы. Сен 
о къызны озгъар, бизим тарафта 
кезменъиз. Тек эвине озгъар, эм 
озюнъ де шу дакъкъасы къайтып 
кет! Келиштикми? 

— Келиштик, – дедим ве «гъа- 
либа буларнен ишимни уйдур- 
дым. Энъ муими – джыллы дже- 
вап алдым», деп тюшюндим 
ичимден. 

Биз Лялянен экимиз эсасен 
Идиль (Волга) ялысында кезе 
эдик. Апрель айынынъ орта- 
ларында авалар энди баягъы 
къызды, бунен берабер бизим 
мунасебетлеримиз де денъишти. 
Базы бир еринде мунасебетлер 
баягъы терендже, эм якъын 
олды. Къызнынъ менден уйкен 
олгъаныны сезип башладым. 
Эбет, пек о къадар дегиль, амма 
не олса да... 

Арамызда олгъан мунасе- 
бетлерге чингенелернинъ насыл 
бакъаджагъы мени ой-тюшюн- 
джелерге далдырып, энди бир 
тюрлю сыкъылып башладым, 
амма шимдилик эр шей еринде 
эди. Мен онынъ бабасы бармы, 
ёкъмы бильмей къалдым, чюнки 
оны бир кере корьмедим. Анасы 
да ири-джарлы кушеметсиз, 
семиз бир чингене къадыны эди. 
О манъа чокъ эмиет бермей эди. 
Не ичюн десенъиз, оларнынъ 
таборында мен киби яшлар, ось- 
мюрлер баягъы барлар. Оларгъа 
насыл этип бакъса, манъа да шу 
мунасебет косьтериле эди. Чин- 
генелернинъ етекчиси, башлары 
джиддий корюниште, тахминен 
50 яшларында сакъаллы бир 
эркек эди. О мени бир кунь токъ- 
татып, тек адымны сорады, амма 
башкъа бир шей демеди. 

Бизим мунасебетлеримизни 
севги демек мумкюн эдими? 
Мен бильмей къалдым, дуйгъу- 
ларым да шекилленмеген эди. 
Бельки де, бу яшлыкъта олгъан 
меракътыр, амма баягъы кучьлю 
олгъаны сезильди. 

Энди майыс байрамлары 
да якъынлаша эди. Бир айдан 
мектепни битиреджекмиз. Мен 
бутюн барлыгъымнен берилип, 
келеджекте техника алий окъув 
юртуна кирмеге азырлана эдим. 

Бир кунь акъшам устю Ляля- 
нен корюшкенде сорадым: 

— Я, сен, мектепни битирген 
сонъ не япаджакъ оласынъ? 

— Шимдилик белли дегиль, 
— деп теренден тюшюнмейип, 
келеджекни къайгъырмай дже- 
вап берди о. Сонъ: – Бельки де 
акъайгъа чыкъарым. Табор башы 
биревлернен мен ичюн анъла- 
шып, лаф-сёз этип юре, – деп 
къошты. 

— Я сен эвленеджек йиги- 
тинъни, оладжакъ киевинъни 
бильмейсинъми, ёкъса? – деп 
сорадым мен. 

— Манъа оны бильмеге не ке- 
рек? — деп о, не ичюндир лафны 
башкъа бир мевзугъа айландыр- 
магъа тырышты. 

Бир афта кечер-кечмез о пек 
кедерленип кельди. 

— Биз энди кетемиз, – деди 
манъа бакъып. – Бир афтадан 
ёнейджекмиз, эки афтадан сонъ 
эвленеджем, джиезимни шимди 
кетирдилер. 

— Я сен мектепни битирмейд- 
жексинъ де? – деп ачувландым 
мен. 

— Не олгъан экен? Мен 10- 
нджы сыныфкъа энди учь йылдан 
берли къатнайым, – дегенде ко- 
зюнде яшлар пейда олды. 

Бу лафларны эшиткен сонъ 
къаным къайнап башлады, амма 
мен онъа шимдилик не теклиф 
эте биледжегим? Озюм осьмюр, 


даа кемалына кельмеген яшым. 
Мен оны кене эвине озгъардым, 
амма андакилер ильки кере ма- 
нъа эмиет берип бакътылар. 

— Борис! – деди манъа бакъып 
табор башы. – Сен энди мында 
бир даа кельме, мен ясакъ этем! 

Лякин мен озюмни токътатып 
оламадым, экинджи куню кене 
кельдим. Бу сефер мени анасы 
къаршылады. О манъа айгъырай- 
ше киби корюнди. Эки къолуны 
янбашларына тиреп, мухтешем, 
балабан артынен кирильген къа- 
пыны къаплап, къапатып тура, эм 
де бир шейлер токътамай айта. О 
не айта эди аслы? Онынъ айткъан 
лафларыны тарифлемекнинъ ча- 
реси ёкъ. Мен онынъ агъзындан 
чыкъкъан сёзлерини кимседен 
не эвель, не де сонъ биревден 
ич эшитмедим! О манъа о къадар 
чиркин лафлар айтты, акъаретле- 
ди: «Сенинъ бутюн еринъ къурып 
чурюсин, бир ярыкъ кунь корьме, 
къысметинъ кесильсин, бахтынъ 
олмасын, бутюн омрюнъ къа- 
дынсыз, парасыз кечсин!» – деп 
башыма къаргъышлар ягъдырды. 
Базы сёзлерини анълап да ола- 
мадым, амма умумен алгъанда 
онынъ лафлары гъает дешетли 
ве къоркъунчлы олып эшитильди. 

Мен Ляляны мектептен эвге 
озгъаргъан эдим, о да артымда 
турып мени къолумдан тартты, 
ве биз, экимиз, баягъы бу дешет 
ерден, бир парча тынчлыкъ укюм 
сюрген ерге чекильдик. 

Бир къач вакъыттан сонъ онен 
Идиль ялысына чыкътыкъ, о да 
сыкъ ве гурь оськен чегер, чалы- 
лардан корюнмей эди. 

– Боря! – деди манъа бакъып 
Ляля. – Сен бир шейден къоркъ- 
ма! Бельки де биз чокъ вакъыт 
корюшмемиз, лякин мен шимди 
санъа этне япарым, сен динъле- 
мек керексинъ! 

Биз чегер ве чалылар арасына 
кирдик. О бирден козьлерини 
къапатты ве манъа анълашыл- 
магъан, ябанджы тильде бир 
шейлер айтып башлады. Мен 
беллесем, бу пек узун-узадие, 
мисли корюльмеген джумле эди. 
Сонъра о козьлерини ачты, ме- 
ним дудакъларымны опьти ве де- 
ръал терс тарафкъа чеврильди. 

— Манъа шимди кетмек керек, 
— деди о джиддий бакъып. – Ме- 
ним артымдан сакъын кетме! 

— Сен нелер айттынъ аслы? – 
деп сорадым мен ондан. 

– Бу эскиден къалгъан, къади- 
мий этне, – деп джевапланды о. 
— Биз келеджекте корюшкендже 
сени къаргъыштан, козь тийме- 
синден сакълар. 

— Я биз кене корюшеджек- 
мизми? 

— Эльбетте! – деп башыны 
саллады о. – Мытлакъа корю- 
шеджекмиз! 

Эртеси куню Ляля мектепке 
кельмеди, ондан сонъра да ко- 
рюнмеди. Учюнджи куню даянып 
оламай, мен эвлерине бардым, 
амма олар анда ёкъ эдилер. 

— Олар эписи котерилип кетти- 
лер, – деди мени корип эв саиби. 

— Къайсы тарафкъа? 

— Ким биле. Алла бильсин 
оларны, чингенелер кочип алыш- 
къанлар, энди къыдыр да тап 
оларны. 

Эртеси куню мен мектепке 
бармадым. Ана-бабам пек раат- 
сызландылар, деръал эвге эким 
чагъырдылар. О мени бакъып, 
бир хасталыкъ тапмады. Лякин 
мен озюмни эм джисманий, эм 
де акъылдан бир худжур дуй- 
дым. Эки-учь куньден бу вазиет 
кечип кетти, кене эр шей, яхшы 
олды. Мен озюмни къолгъа алып, 
окъувымны девам эттирдим. 
Ана-бабам бир шей дуймады- 


лар. Даа догърусы, олар олып 
кечкен вакъианы атта сезмеди- 
лер. Мен де оларгъа бу хусуста 
ич бир вакъыт агъзымны ачып 
айтмадым. Мен имтианларны 
мувафакъиетнен берип, 10-нджы 
сыныфны битирдим, элиме шеа- 
детнаме алып, шу йылы Одесса- 
гъа барып, институткъа кирдим. 

...Аман-аман учь йыл кечти. 
Мен 1 курсны битирмек арфесин- 
дем. 1966 сенеси, майыс айы эди. 
Дерстен сонъ, «Киев» рестора- 
нында уйлелик емек ашадым. Бу 
ресторан Греческий мейданында 
ерлешип, куньдюзлери адий аш- 
хане киби чалыша эди. О девирде 
спортнен огъраша эдим, меш- 
гъулиетлер башламаздан эвель 
бир парча кезмеге истедим. Шай 
этип, кезип Соборный мейда- 
нына барып чыкътым. Шу ерде 
скемледе отурып, тютюн чектим. 
Чевре-четке бакъсам, меним на- 
зар-дикъкъатымны паркта юрген 
чингенелер джельп этти, догъру- 
сы, араларында къадынлар чокъ 
эди. Олар паркта тереклер отур- 
тылгъан тарафта чабик арекет- 
леринен адамларгъа: «Келинъиз, 
фал бакъайыкъ, элимизге бир 
шейлер ташланъыз», деп хыз- 
метлерини теклиф эте эдилер, 
даа догърусы, чалышалар, иште. 
Эркек чингене пайна озю четте 
турып, тертипни козете эди. Шу 
арада къулагъыма: «Узатчы ма- 
нъа, алтыным, элинъни! Бир фал 
бакъайымчы», – деген аджайип 
сес чалынды. Яныма деръал 
скемлеге чечекли юбкасынынъ 
этеклерини бир парча котерип 
яш чингене къызы келип отурды. 

О манъа тикилип бакъкъан 
сонъ, бир кереден, бекленильме- 
ген алда, гузель сеснен сорады: 

— Боря! Сенсинъ, гъалиба? Бу 
исе меним, Эльвира! 

Эльвира... Мен оны корьген 
заманларда 12-13 яшларында 
осьмюр къызчыкъ эди. Онынъ 
вастасынен Ляля манъа «корю- 
шювлеримиз» акъкъында хабер 
«ёллай эди». «Шимди бу къыз 
энди 16 яшларындадыр», – деп 
тюшюндим. Дюльбер къыз ол- 
гъан. 

— Эльбет де, меним, – деп 
джевапландым. 

— Сенсинъми? 

Онынъ козьлери не ичюндир 
тёгерекленип айландылар, санки 
онынъ козьлери огюнде адден 
тыш бир шей пейда олды. Сонъ- 
ра о тез еринден турып, чингене 
къызларына котеринки сеснен 
къычырды. Бир къач саниеде 
мейданда бир чингене къалмады, 
олар эписи аллы-пуллы обаны 
анъдырып, йылдырым тезлигин- 
де паркны терк эттилер. 

Мен бир шей анъламай, ерим- 
де отурып къалдым. Мен Ляля 
акъкъында сорап биле етиштир- 
медим. «Я этнеси насыл олур? 
Биз корюшмек керекмиз де?.. 
— озь-озюмден башымны салла- 
дым. – Булар эписи олмайджакъ 
шей, акъылсызлыкъ иште, этнеси 
де. Мен де хатырламагъа чокъ 
шей тапкъаным, лякин Ляля... 
Шу куню мен бир шей билип 
оламадым. 

Омюр кене озь невбетинен 
девам этти. Аятта чешит тюрлю 
адисе ве вакъиалар олып кече, 
амма меним хатырамнынъ бир 
кошесинде, уфачыкъ еринде, ба- 
лабан киртнен къапалгъан къапы 
артында суалим сакълангъан, 
лякин бу кимсе бильмеген сыр: 
«Не олып кечти?». 

Мен язгъан икяелеримни- 
нъ биринде бир шейни айтып 
кечтим, о да не деп сорасанъыз, 
бу – вакъыт кечкен сайын ме- 
ним бир хулясагъа кельнимдир. 
Омюрде олып кечкен адиселер 


ахыр-сонъу екюнленелер. Бу 
адисисе тек 16 йылдан сонъ 
екюнленди. 

1982-нджи йыл. Мен Ставро- 
поль улькесинде, Невинномысск 
шеэринде командировкада эдим. 
Мен чалышкъан институт ерли 
кимья истисалына газ кечи- 
рювнинъ лейхасыны азырлай 
эди. Мен энди келип, вагондан 
тюштим. Перронда, вокзал би- 
насы янында асфальт устюнде, 
аякъларыны багъдаш къурып пек 
яш олмагъан чингене къадыны 
отура эди. Мен онынъ янындан 
кечип кеткенде: 

– Боря, – деди къадын ява- 
штан, – бу меним, Эльвирам. 

Мен онъа токъталып бакъ- 
тым. Бир бакъкъанда онъа 40-45 
яш бермек мумкюн эди, лякин 
къафамда онынъ яшыны пек тез 
эсапладым. «О шимди 32 яшла- 
рындадыр. Мен оны шахсен озюм 
энди ич танымаз эдим». 

– Эльвира! – деп токъталдым 
мен. – Лялягъа не олды? 

— Ляля энди ёкъ, о бала до- 
гъургъанда ольди, амма къызы 
къалды. Онынъ да ады Ляля. Ана 
о тарафта бабасынынъ янында 
тура. 

О манъа перроннынъ сонъуны 
косьтерди. Мен тарафкъа аркъа- 
сыны берип, кевдели яш чингене 
къызы тура эди. Меракълысы 
шунда ки, о да чечекли юбка, 
жакет кийген, сим-сия къара 
сачларына ачыкъ къырмызы 
тюсте къыйыкъ багълагъан эди. 
Онынъ янында йымшакъ балабан 
шляпада узун, чаларгъан сакъал- 
лы къырджыман эркек тура эди. 
Амма, бизим экимизге чокъ лаф 
этмеге олмай. 

— Санъа этне япылгъан, буны 
тек о япа биле эди, мен кетейим, 
— деп Эльвира манъа бакъты да, 
деръал козюм огюнден гъайып 
олды. 

Мен перроннынъ сонъуна ба- 
райым дедим амма, мени баягъы 
тюшюнджелер раатсызлады. 
Кечкен йыллар эвельси, яшлы- 
къта олгъан севги охшавларыны 
янъы омюрге кечирмек мумкюн 
олурмы? «Мен беллесем, олмаз, 
эльбет де, мумкюн дегильдир». 

— Ляля! – деп мен оны чагъыр- 
дым. О манъа айланып бакъты. 
О, эльбет де, Ляля эди. Кене шу 
Ляля, гъает дюльбер, яш, шу мен 
ильки корьген 18 яшында эсмери 
гузель, сим-сия йылтырагъан 
къара козьлеринен огюмде тура. 
Биз мытлакъа корюшеджек эдик, 
эм де корюштик. Мен онынъ козь- 
лерине тикилип бакътым, амма 
о къадар кунешли ве джыллы 
баарь куню олгъанына бакъма- 
дан, теним бирден чимирдеп 
башлады. 

О кулюмсиреди ве шу ань этне 
джоюлып кетти. Мен буны деръал 
дуйдым. Бутюн джеплеримде ол- 
гъан параларны чыкъарып, оны- 
нъ элине туттырдым да, кеттим. 

Вокзал бинасы янында мен 
кене Эльвираны расткетирдим. 

— Сен не ичюн кетмей юреси- 
нъ? – деп меракъланып сорадым 
ондан. 

– Манъа энди кетмек керек- 
мей! – деп кулюмсиреди о. – Энди 
мумкюн. Истейсинъми, сана фал 
бакъайыммы? 

– Керекмей, – деп джеваплан- 
дым. – Бутюн оладжакъ шей, 
энди олып кечти. 

Биз шай этип онынънен ай- 
рылдыкъ, эр биримиз озь ишле- 
римизни девам эттирдик. 

Эльвида, Ляля, мен беллесем, 
биз энди бу омюрде ич де корюш- 
мемиз... 

Русчадан терджиме эткен 
Сейяре МЕДЖИТОВА 

ЫМ 


КЪОМШУЛАР 


Икяе 


Гульнара УСЕИНОВА 


Эльвира пенджеренинъ къа- 
пакъларыны ачып, балалыкътаки 
киби пенджере устюне отурды. 
Пенджереде череплер ичинде 
дюльбер чечеклер ачалар. Тиз- 
лерине бир топ талебелернинъ 
дефтерлерини къойып, саифеле- 
меге башлады. Сонъ чечеклерге 
козь атты: «Аман, чечеклер энди 
ачкъан экен де, мен эслемедим 
аслы! Вакъыт насыл тез кече!» — 
деп тюшюнди. 

Эльвира оджапче олып, эр кунь 
мектепке бара, ишини, балаларны 
джандан севе, эр бир баланен 
тиль тапа, чешит шаматаларгъа 
исе къулакъ асмамагъа алышты. 
Лякин, бир ай огюне къомшу эвге 
кочип кельген къомшуларнынъ 
шаматасына даа алышып оламай. 
Догърусы, къомшулар шаматалы 
дегиль, тек огъуллары Рустем 
машина тамирлевнен огъраша. 
Азбарда «ангар» къурды, гедже- 
куньдюз машиналарны тамирлей, 
эм гедже-куньдюз азбарында бар 
давушнен музыка янъгъырай. 
Шу музыкадан этрафтаки къом- 
шуларнынъ къулакълары тынды, 
олар энди шу музыкадан текмиль 
бездилер. Лякин, Рустем кимсе- 
нинъ ялварувына къулакъ асмай. 
«Музыканы явашлатса», — десе- 
лер, йылмайып, «Яхшы, яхшы!» 
— дей, озю исе ишини девамлай, 
азбарында музыкасы эвельки- 
си киби бар сесинен янъгърай 
бере. 

Муляйим огълан, эр вакъыт 
селям бере, ал-хатыр сорай... Не 
дерсинъ... Не анасы, не бабасы 
эвлеринде корюнмей, оларгъа 
бир сёз айтайым, десенъ. Огълан 
ялынъыз яшай, гъалиба. Кимседен 
сораштырмагъа да Эльвиранынъ 
акъылына биле кельмей, вакъы- 


ты да ёкъ. О мектеп ишлеринен 
огъраша, эвге эр кунь кеч къайта. 
Къызы Алие институтта окъуй. 
Акъшамлыкъ ашларны эвде о 
пишире. 

Мына бугунь, базар кунюнде 
де, Эльвира къолуна къалемни 
алып, дефтерлерни тешкермеге 
ниет этти, лякин къомшу азбардан 
янъгъырагъан музыка онъа зияде- 
синен кедер эте. 

Эльвира тарсыкъкъанынен 
дефтерлерни маса устюне атты. 
Пенджереден бакъса, не корьсин, 
онынъ къызы Алие азбарда къора 
янында биревнен лаф этип тура, 
шенъ куле. 

«Кимнен лаф эте шу?» — та- 
аджипленди Эльвира, узанып 
бакъса — къомшу азбарда — 
Рустем, элинде сары алмалар, 
ювып кетире, къуванчнен куле, бир 
шейлер айтып Алиеге узата, экиси 
къорагъа эки тарафтан япышып, 
алмаларны кемирип, лаф этелер, 
кулюшелер. Не акъта лаф эткен- 
лери эшитильмей, чюнки Рустем- 
нинъ азбарында адети узьре бар 
давушнен музыка янъгъырай. 

«Бакъса сен оларны! — ачув- 
ланды Эльвира. — Анавы огълан 
музыкасынен гедже-куньдюз биз- 
ге тынчлыкъ бермей, къызым исе 
онынъ къолундан даа алма алып 
ашай! Бу не демек?!» 

— Алие! — къычырды Эльви- 
ра. — Къана кель мында! — лякин 
сеси эшитильмей, оны музыка 
баса. — Алие! Алие! Алие-е!!! 

— Анавы тербиесиз огъланнен 
бир даа корьмейим сени!!! — деди 
Эльвира ниает эвге къайтып кир- 
ген къызына. — Бу насыл шей?! 
О къадар чагъырдым сени пенд- 


жереден. Не ичюн айланып биле 
бакъмайсынъ?! 

— Я мен эшитмедим де... — 
къабаатлы сеснен дей Алие. — 
Музыка астындан... 

— Ана-ана! Музыка динълеп, 
дюньяны унуттынъыз! О къадар 
тербиесизлик олурмы?! Бутюн 
этрафны бездирдилер музыка- 
лырынен шу янъы къомшулар. 
Тертип-низам, тербие не олгъы- 
ныны бильмейлер не ана-бабасы, 
не баласы... Сен оларнынъ ким 
олгъаныны билесинъми аслы? — 
ачувлана бере Эльвира. Мен шу 
огъланнынъ ана-бабасыны ич де 
корьмедим. 

— Анасы башкъа шеэрде яшай, 
бабасы дальнобойщик, кимерде 
бир келип кете. Эвни къурып би- 
тирдилер, Рустем бир озю яшай. 
Озю аш пиширмеге биле. — деди 
Алие. — О манъа айтты... 

— Ана, иште санъа тербие! 
— къызынынъ сёзюни больди 
Эльвира. — Шу баланы кимсе 
тербиелемеген экен де! Мен санъа 
ясакъ этем онынънен лаф этмеге, 
эшитесинъми? 

— Ана-а... Ну, ана-а... Рустем 
гедже къорагъа чыкъып меним 
ачыкъ пенджереме чечеклер ата! 
Точно попадает, представляешь! 

— Бу да насыл шей? — ачув- 
ланды Эльвира ве геджелери 
къатты юкълагъанына, бир шей 
дуймагъанына пешман этти. — 
Чешит тюрлю тербиесиз огълан- 
лар меним къызыма гедже чечек 
атып... Инсанджасына чечек ба- 
гъышламагъа бильмейми ёкъса? 
— деди о бираз йымшап. 

— Ана, сен бир шей анъла- 
майсынъ романтикадан... — Алие 


хаялланып йылмайды, анасыны 
къуджакълады, козьлерини юмды. 

— Нечюн тербиесиз дейсинъ, я 
ана? Рустем бабасынен эв къурды, 
чалыша, машиналарны тамирлей, 
эвленмек ниетинде... Сен исе тек 
музыкасыны козь огюне алып, оны 
тербиесиз, дейсинъ... 

— Къана, козюме бакъ! Сен шу 
огъланны бегендинъми ёкъса?! 

Алие козьлерини ашагъы алып: 

— Э. — деди яваштан. — Рус- 
тем де... 

— Я... Ойле исе... Кельсин иште 
бизге мусафирликке... — Эльви- 
ранынъ юреги бирден ириди. Бар 
давушнен янъгъырагъан музыка- 
ны энди эшитмей. 

— О утана... — деди къызы. 

— Я музыкасынен бизни ра- 


атсызламагъа утанмаймы?! Ана- 
бабасынен кельсин! — кене ачув- 
лангъан киби олды Эльвира. 

— Яхшы! — Алие анасыны опь- 
ти, одадан чапып чыкъты. 

«А-а! Шу утанчакъ огълан му- 
зыкасынен кьызымнынъ дикъкъа- 
тыны джельп этеджек ола экен!» 
— апансыздан анълады Эльвира. 
Алла-Алла, меним исе хаберим 
ёкъ. Къызым энди осип чыкъты, 
балабан къыз олгъан... Мен исе 
дуймадым...» 

Эльвиранынъ юрегини на- 
сылдыр къуванчлы дуйгъулар 
сарып алды, одадаки шкафлары- 
ны бир-бири артындан ачмагъа, 
ичинде олгъан янъы шейлерни 
чыкъармагъа, козьден кечирмеге 
башлады. 


ШИИРИЕТ 


Альяна ОСМАНОВА 


КЪЫРЫМ 
ТРИПТИХИ 


БАГЪЧАСАРАЙ 


Эки тараф — чёльнен дагълар, 
Бирлеше Багъчасарайда. 

Оны корип эр кес анълар, 
Онъа етер ёкъ дюньяда. 


Олгъан о шеэрлер башы, 

Герай ханларнынъ мекяны. 
Сарсытылды темель ташы, 
Бастыралмам эфкярымны. 


Багъчасарай, Багъчасарай, 
Сеннен багълы чокъ эмеллер. 
Нам бере дюльбер Хансарай, 
Корьген даа корьмек истер. 


Багъчасарай гъурурымыз, 
Халкъымызнынъ юрегинде. 
Бу дияргъа буюрынъыз, 
Нишан о юрт кокрегинде. 

ЯЛЫ БОЮ 


Дюльбер тараф - ялы бою, 
Севем мен эр бир еринъни. 
Мындан чыкъты неслим, союм, 
Яддан чыкъармам мен сени. 


Алушта, Ялта, Симеиз, 
Шан-шерефинъиз денъизде. 
Къомшу Алупка, Кореиз, 
Асла къалышмай сизлерден. 


Бинъ йыллар яшап кельгенлер, 
Эдждатларымыз бу ерде. 
Таш-топракъ тер синъиргенлер, 
Халкъымнынъ изи эр ерде. 


Ялы боюнда тынч яшап, 
Бирлик олсун миллетимиз. 
Янъыдан аятны башлап, 
Хошнут олайыкъ эпимиз. 


ЧЕЛЬ 


Чёльде юрип тавланаман, 
Багъырыма сыгъдыралмай. 
Озь чёлюме къуванаман, 
Онсыз юрегим чыдалмай. 


Къыргъа чыкъсам саба эрте, 
Сонъу ёкътыр айретиме. 
Къулан чёллер чевре-четте, 
Ура джыллы ель бетиме. 


Тувгъан ер къыйметли, азиз, 
Оны ят ерге денъишмем. 

Бу юрт къадрини билемиз, 
Чёлюмни юректен севем. 


Озь чёлюм, севимли чёлюм, 
Ильхам бересинъ даима. 

Тек санъа багълы гонъюлим, 
Синъгенсинъ меним джаныма. 


Жжжж 


Учь темелинъ бар, халкъым, 
Амма Ватанымыз бир. 

Ады пек дюльбер - Къырым, 
Дертлерге о мельэмдир. 


ВАТАНЫМ 


Тарлаларынъ, чёллеринъ, 
Дагъларынъ, байырларынъ. 
Корьсем, осе юрегим, 
Чокътыр сенинъ сырларынъ. 


Местуре Асан Сабри къызы АБДУЛЛА 
БААРЬ 


Баарь юрек котерди, 
Кунеш ярыкъ парылдай. 
Бутюн ерлер когерди, 
Озен талгъын шырылдай. 


Мелевшелер яйылды, 
Мор-мавы килим киби. 
Нергиз, ляле ачылды, 
Шырныкълы къызлар киби. 


Мавы кокте бозторгъай 
Йырлай севги тюркюсин. 
Юва устюнде джанай, 
Динълей онынъ шенъ сесин. 


Озен боюнда бир тал, 
Сачларын сувлап тарай. 
Тёпеде уча къартал, 
Озюне емек арай. 


Азек эм Къара денъиз, 
Эки тарафтан опе. 

Мен корьмедим деменъиз, 
Корюнъ, куньлер тез оте. 


Ватаным, гъурурымсынъ, 
Ашыгъым балалыкътан. 
Татлысынъ эм аджджысынъ, 
Ачыкъ-ачыкътан айтам. 


Насыл сёзлер тапайым, 
Севгимни айтмакъ ичюн. 
Бинъ кере алгьышлайым, 
Разылыкъ алмакъ ичюн. 


ШИИР 


Баарь олмай бир гульнен, 
Ачыла пек чокъ гуллер. 
Сёз яраша бильгинен, 
Дертке дева шиирлер. 


Шиир озю недир я? 
Гъалиба юрек сыры. 
Халкъ ичинде таркъалса, 
Ич битмей онынъ йыры. 


Шиир дёнип башласа, 
Токътатып оламазсынъ. 


Сыгъырчыкълар сызгъыра, 
Гогерджинлернинъ тою. 
Эр джаны бар эв къура, 
Бахытлы эр бир сою. 


Кираз, армут, зердали, 
Багъчада чечек ачты. 
Пемпе тюсте шефтали, 
Мис къокъусыны сачты. 


Бутюн мейва тереклер, 
Кийди чечекли антер. 


Севип де севильмесенъ, 
Севдирип оламазсынъ. 


Юректен чыкъкъан сёзлер, 
Айтыла яремизге. 
Йыргъа дёнген шиирлер, 
Бахшыш севгенимизге. 
Акъмесджит 


Келин киби эриклер, 
Гузелликке не етер! 


Ах, ренкли, нурлу баарь! 
Сенден пак даа не бар? 

Тазе авалы саарь — 

Нефес сыгъмай — кокюс тар! 


Не гузель бу табиат! 
Бакъып ич тоялмайым. 
Сувукъларны арткъа ат, 
Кель, кунеш, къаршылайым! 
Кезлев 

ЯНЪЫ КИТАПЛАР 


«МИЛЛЕТ ДЖЕВХЕРЛЕРИ» 


Чокъ йыллар девамында 
архив-лерде чалышкъан, энъ- 
эвеля Акъмесджит девлет ар- 
хивининъ фондларындан фай- 
далангъан КЪМПУ къырымтатар 
тили ве эдебияты ильмий-ара- 
штырма меркезининъ хадими, 
филология илимлери намзети, 
доцент Таир Киримов якъында 
эпимизге къыйметли бир бах- 
шыш япты. О, миллий матбуаты- 
мызнынъ тарихында салмакълы 
ер туткъан, І Къурултайымыз- 
нынъ сеси олгъан «Миллет» 
газетасындан ер алгъан 200-ге 
якъын эдебий-публицистик 
эсерни топлап, оларны тертипке 
кетирип, арап язысындан латин 
уруфатына чевирип, «Миллет 
джевхерлери» адлы хрестома- 
тияны чыкъарды. 

1917-1920 сенелери арасында 
чыкъкъан мезкюр эдебий-пуб- 
лицистик эсерлер Номан Челе- 
биджихан, Джафер Сейдамет, 
Асан-Сабри Айвазов, Абибулла 
Одабаш, Осман Мурасов, Дже- 
миль Керменчикли, Абдураман 
Къадри-заде киби белли эрбапла- 
рымызнынъ къалемлерине мен- 
сюп олып, алман муаребесинден 
сонъ топлам оларакъ биринджи 
кере матбаа юзю корьмектелер. 
Китап латин уруфатында басы- 
лгъаны саесинде онынъ окъуйы- 
джыларынынъ даиреси де кениш- 
лей. Яни китапны тек Къырымдаки 
халкъымыз дегиль де, Ватанындан 
узакъта яшагъан диаспорамыз да 
окъуй биле. 

Хрестоматия Таир Киримов- 
нынъ эсас мевзуны ачыкълагъан 
тафсилятлы кириш сёзюнен баш- 
лана. Мукъаддемеде архивлерде 
бу куньгедже сакъланып къалгъан 
бир сыра эски миллий неширле- 
римиз, «Миллет» газетасы, бу 
газетанынъ фаалиети, даимий му- 
эллифлери, котерген мевзулары, 
тили ве услюби акъкъында толу 
малюматлар бериле. Адлары анъ- 
ылгъан буюк эрбапларымызнынъ 
эсерлеринде миллетимизнинъ 
тарихы, медениети, тили ве эде- 
биятынен багълы чокътан-чокъ ме- 
селелер айдынлатыла. Козюмиз 
огюнде зенгинден-зенгин ве ке- 
ниш тарихий панорама джанлана. 
«Къырым муфтисининъ нуткъу», 
«Миллий вазифемиз», «Миллий 
ишлеримиз акъкъында», «Тари- 
хий заман, тарихий хата», «Татар 
Къурултайына сайлав», «Къы- 
рымтатар Къурултайы», «Шеэрли 
татарда окъув», «Къайсы тиль?», 
«Биз агъламайыкъ да, ким агъла- 
сын?», «Татарнынъ алы», «Татар 
идарелери ве татар миллети», 
«Газета меселеси», «Къырымта- 
тарларнынъ хиджретлери», «Огей 
баба, не япсанъ огей бабадыр!» ве 
даа эки юзге якъын бойле макъа- 
лелер акъи-къий джевхер мисали 
олып, о девирдеки ичтимаий аят 
сурьатыны ис этмеге, бир асырдан 
сонъ миллий етекчилеримизнинъ, 
айдынларымызнынъ сеслерини 
эшитмеге, бугуньде де актуаль 
олгъан сёзлеринен таныш олмагъа 
имкян берелер. 


«Къырымнынъ озь сервети, озь 
парасы Къырымда къалмалыдыр 
ки, Къырым джанланабильсин. 
Къырымнынъ мамюр-абадан ве 
бутюн манасыйле медений ве 
зенгин бир мемлекет олмасы ичюн 
Къырымда яшаян бутюн миллет- 
лер Къырым ичюн чалышмалы ве 
Къырым ичюн яшамалыдырлар» 
(Номан Челебиджихан) 

«Эбет, миллетлернинъ сиясий 
аятларыны юксеклерге чыкъа- 
ран, ону зынджырлаян эписи бир 
чокъ тарихий, рухий эсбабдыр 
(себеплер). Бир къач адамлар 
дегиль, эр миллет кендиси кенди 
тарихыны ачар яхут къапар» (Джа- 
фер Сейдамет). 

«Тильсиз бир миллет – миллет 
дегильдир. Озь-озюни анълама- 
гъан, ярым-ямалакъ бир миллет 
дигер къардаш миллетлернен 
ич де бирлешемез (Абибулла 
Одабаш). 

Китапта муэллифлернинъ тер- 
джимеийаллары, библиографик 
косьтергичлер, къыйын сёзлерге 
изаат эм де арап уруфатында 
иляве де бериле. Хрестоматия 
Къырым тюрклери медениет ве 
ярдымлашма дернеги баш мерке- 
зининъ ярдымы иле чыкъарылды. 
Техникий джеэттен исе Къырым 
хаберлер агентлиги дестекледи. 

«Миллет джевхерлери» Къы- 
рым окъув-педагогика нешриятын- 
да 1000 нусхада басылып чыкъты. 
Китап Къырымдаки кутюпханелер 
ве Тюркиедеки дернеклер арасын- 
да дагьытыладжакъ. Е 

НКЕЅТОМАТІҮА 


МОМАМ С̧ЕГЕВІСІНАМ, САРЕ ЅЕҮРАНМЕТ, НАЅАМ№-ЅАВКІ АУУАРОУ, 
НАВІВОШАН ОРАВАЅ, ОЅМАМ МОВАЅОУ, СЕМИ. КЕКМЕМСИКИ, 
АВООВАНМАМ ОАРАІ2АРЕ 


«ИЛЬХАМ» АЛЬМАНАХЫ ТАКЪДИМ ОЛУНДЫ 


Кечкен афта И. Гаспринский 
адына джумхуриет къырымта- 
тар кутюпханесинде «Ильхам» 
эдебий бирлешмеси тарафын- 
дан азырлангъан янъы альма- 
нахнынъ такъдими олып кечти. 
Такъдим мерасиминде языджы 
ве шаирлеримиз, эдебий бир- 
лешменинъ азалары ве эдебият 
севдалары иштирак эттилер. 

Бирлешме 1999 сенеси шаир ве 
эдебиятшынас Юнус Къандымнынъ 
ёлбашчылыгъы алтында чалышып 
башлагъан эди. Айны «Ильхам» 


бирлешмеси саесинде бир къач 
генч къалем саибимиз етишип, 
сонъундан Украина Языджылар 
миллий бирлигининъ азалары 
да олдылар. Тедбирде «Ильхам» 
бирлешмесининъ шимдики ребери, 
белли шаир Шерьян Али устазы 
Эшреф Шемьи-заде озь вакътында 
яш иджаткярларнынъ эмиетини 
къайд этип, эдебиятны яшатаджакъ 
генчлердир, дегенини анъып кечти. 

«Ильхам» альманахына он эки 
иджаткярнынъ эсери кирсетильди, 
олардан секизи назм эсерлери- 


ни, учю исе несир эсерлерини 
такъдим эттилер. Джыйынтыкъ- 
тан энди белли олгъан Сейран 
Сулейман, Эмине Усеин, Васфие 
Къыпчакъ киби шаирлеримизнен 
берабер Майе Абдул-гъаниева, 
Венера Алиева, Алие Сеитуме- 
рова, Амет Мустафа, Ленера Ме- 
метова, Урие Къадирова ве Амет 
Усман киби яш иджаткярларнынъ 
эсерлери ер алды. Альманахта 
Юсуф Махульдурнинъ «Алтын 
бешик» серлевалы драмасындан 
парча да такъдим олуна 


Бирлешменинъ ребери Шерьян 
Алининъ бильдиргенине коре, со- 
нъки йылларда «Ильхам»гъа бир 
чокъ генч къалемлер келип къо- 
шулса да, олардан эдебияткъа тек 
акъикъий авеси олгъанлар бугунь 
де иджат этмектелер. Мезкюр аль- 
манахкъа кирсетильген эсерлер 
келеджекте эдебиятымызнынъ 
хазинесинде дегерли ер тутад- 
жагъына умют беслеп, муэллиф- 
лерге иджадий мувафакъиетлер 
тилеймиз. 

Ленера КЕЗЛЕВЛИ 


ТАКЪВИМ ТЕДБИРЛЕР 


КЪЫРЫМТАТАР ХАЛКЪЫНЫНЪ ХАТЫРА 
ВЕ ТАНЫЛГЪАН КУНЬЛЕРИНИНЪ ТАКЪВИМИ 


10 (22) - 130 йыл эвельси (1883) Багъчасарайда «Терджиман» (1883-1918) газета- 

сынынъ ильк саны дюнья юзю корьди. 
17 — 75 йыл эвельси (1938) къырымтатар медениетининъ 18 эрбабы къуршунгъа 
тизильди. 
23 — Языджы Урие ЭДЕМОВАнынъ 1938) 75 йыллыгъы. 
24 — Украинада ве Къырымда нам къазангъан медениет хадими Субие НАЛБАН- 
ДОВАнынъ (1938) 75 йыллыгъы. Е 
МАИЫС 


1 — Артист къадын Зубейде МУРАТОВАнынь (1923-2008) 90 йыллыгъы. 
1 — Языджы Эрвин УМЕРОВнынь (1938-2007) 75 йыллыгъы. 
5 — Хыдырлез байрамы. А 
6 — Языджы, публицист, джемаат эрбабы Асан Сабри АИВАЗОВнынь (1878-1938) 
135 йыллыгъы. 
8 — Тюркшынас Серая Маркович ШАПШАЛныньъ (1873-1961) 140 йыллыгъы. 
9 — Балетмейстер Аким ДЖЕМИЛЕВнинъ (1918-2001) 95 йыллыгъы. 
9 — Иырджы, «Къайтарма» ансамблининъ солисти Зейнеп ЛЮМАНОВАнынъ 
(1918—1992) 95 йыллыгъы. 
10 — Рессам ве чёльмекчи Сеитмемет ЯКЪУБОВнынь (1938) 75 йыллыгъы. 
18 — Сюргюнлик къурбанларынынъ хатыра куню (1944). 
18 — «Крымучпедгиз»нинъ (1993) 20 йыллыгъы. 
21 — Языджы Джемиль СЕЙДАМЕТнинь (1903-1977) 110 йыллыгъы. 
23 — Рессам ве нагьышчы Зулейха БЕКИРОВАнынъ (1913-1999) 100 йыллыгъы. 
24 — Рессам Кязим ЭМИНОВнынь (1928-1976) 85 йыллыгъы. 
25 — 95 йыл эвельси (1918) генерал-лейтенант М. А. Сулькевич ёлбашчылыгъында 
биринджи Къырым ульке укюмети чалышып башлады. 
26 — Актер Эмир-Амет ПАРИКОВнынъ (1898 – 1936) 115 йыллыгъы. 
27 — Шаир, тюркшынас-алим, педагог Бекир ЧОБАН-ЗАДЕНИНЬ (1893-1937) 120 
йыллыгъы. 
И. Гаспринский адына къырымтатар кутюпханесининъ 
информацион-библиографик болюги азырлады 


Март 7 куню Акъмесджитте Къырым- 
татар языджылары бирлигининъ умумий 
топлашувы олып кечти. Топлашув кечкен 
2012 сенеси эдебий нетиджелеримизге 
багъышлданды. Бирлигимизнинъ реи- 
си Риза Фазыл топлашувны ачаркен, 
энъ-эвеля кечкен йыл несир жанрында 
язылгъан эсерлернинъ обзорыны яп- 
макъ ичюн сёзни КъМПУнинъ доценти, 
филология иилимлери намзети Фера 
Сеферовагъа берди. 

Ондан сонъ ТМУнинъ доценти, филоло- 
гия илимлери намзети Шевкет Юнусов кеч- 
кен йыл назмиетимизде пейда олгъан янъы 
эсерлер хусусында марузанен чыкъышта 
булунды. Мутехассыслар эдебиятымыз- 
нынъ бугуньки вазиетине даир фикирлер 
бильдиререк, базы эсерлерни айрыджа 
къайд эттилер, оларнынъ мусбет тарафла- 
рыны да, эксикликлерини де косьтердилер. 
Языджылардан Закир Къуртнезир, Иса 
Абдураман, Урие Эдемова, Шерьян Али, 
Аблязиз Велиев, Айше Кокиева, Сейяре 
Меджитова, Сервер Бекиров бойле обзор- 
лар гъает эмиетли олып, олар илериде де 
мытлакъа япылмакъ кереклигини айттылар. 
Шуны къайд этмели ки, мезкюр марузалар 
«Иылдыз» меджмуасынынъ янъы санында 
чыкъаджакълар. 


Топлашувда Къырым языджылары 
тешкилятынынъ учь тильде чыкъарылма- 
сы козьде тутулгъан «Къырым» эдебий 
меджмуасы ве «Эдебий Къырым» газетасы 
акъкъында да сёз кетти, бу неширлерде 
языджыларнынъ эсерлери сыдыргъы ба- 
сылып келеджеги акъкъында айтылды. 
«Эдебий Къырым» газетасынынъ биринджи 
саны энди басылып чыкъты ве языджылар- 
нынъ эписине дагъытылды. Учь айда бир 
чыкъаджакъ «Къырым» меджмуасынынъ 
да биринджи саны якъында чыкъаджагъы 
бильдирильди. 

Риза Фазыл бир сыра языджыларымыз: 
Шерьян Али, Урие Эдемова, Наджие Аме- 
това, Сейяре Меджитова ве Эмине Усеин 
Къырым языджылары тешкилятынынъ 
Фахрий ярлыкъларынен такъдирленген- 
лерини эм де ихтияджы олгъан ве хаста 
языджыларымызгъа (Нузет Умеровгъа 
ве Сейяре Меджитовагъа) маддий ярдым 
косьтерильгенини бильдирди. 

«Иылдыз» меджмуасынынъ баш муар- 
рири Дилявер Осман бала эдебиятына да 
зияде дикъкъат бермекнинъ муимлигини 
къайд этип, языджылар секциясы узурын- 
да бала эдебияты секциясыны мейдангъа 
кетирмекни теклиф этти. 

Озь мухбиримиз 

ИТЕРАТУРНЫЙ 
ЫМ 


ЯЗЫДЖЫНЕН СУБЕТ 


ЛЕБИЙ КЪЫРЫМ 


«ЭДЕБИЯТЫМЫЗ БЕРЕКЕТЛИ ЗЕМИН, 
КЪАВИИ ТЕМЕЛЬ УСТЮНДЕ КЪУРУЛГЪАНДЫР» 


Бу йыл апрель 23 куню белли къырымтатар языджысы, бир чокъ китапларнынъ 
муэллифи ве муаррири Урие Эдемова 75 яшыны толдурды. Биз языджынен оны- 
нъ юбилейи арфесинде корюшип, эм иджадий ёлу, эм де умумен эдебиятымыз 
акъкъында субетлештик. Ашагъыда шу субетни дикъкъатынъызгъа теклиф этемиз. 


– Урие ханым, Сиз биринджи эсеринъ- 
изни не вакъыт язгъан эдинъиз? Умумен 
эдебияткъа насыл кельдинъиз? 

— Инсандан буюк ираде, себатлыкъ, 
терен бильги, сабыр, даяныкълыкъ талап эт- 
кен, бир ай, бир кунь дегиль де, бир дакъкъа 
биле раатлыкъ, сербестлик, лякъайдлыкъ 
бермеген эдебият мейданына келип кирмек 
къолай дегиль. 

Мен анда аякъ басмакъ ичюн не вакъыт 
ёл азырлыгъы корип башладым, яни бирин- 
джи эсеримни не вакъыт язгъанымны ха- 
тырлап оламайым. Лякин бир шейни яхшы 
билем, яхшы хатырлайым. Орта мектепте 
окъугъанда, даа башлангъыч сыныфларда 
экенде, мектеп дивар газетасынынъ муар- 
рири эдим. Бу месуль вазифени мектепни 
битиргендже девам эттим. Иште, о заман- 
ларда мектеп аятынен багълы макъале- 
чиклер, левхалар, кучюк-кучюк очерклер, 
икяечиклер яза эдим. Лякин оларнынъ ич 
бирини район, виляет газеталарына бер- 
медим. Озюмизнинъ газетамыз – «Ленин 
байрагъы» чыкъып башлагъан сонъ, анда 
иштирак этмеге пек истей эдим. Лякин 
джанынъ дженнет истей, гунахларынъ къой- 
май, дегенлери киби, эвде ана-бабамнен 
лакъырды эткен тильде эсер язмакъ мумкюн 
олмагъаныны яхшы анълай эдим. 

Бойлеликнен, арадан баягъы вакъыт 
кечкен сонъ матбуатта биринджи эсерим 
— «Къырмызы гуль» адлы икяем газетада 
1963 сенеси басылды. 

Колеми джеэтинден кучюк олгъан бу икя- 
ем окъуйыджыларнынъ дикъкъатыны озюне 
бирден джельп этти. Сонъундан, яни 1974 
сенеси меним биринджи «Къырмызы гуль» 
адлы икяелер джыйынтыгъым чыкъты. 
Китапкъа алты икяе кирсетильди. Бу эсер- 
лерде ишчи, колхозджы, агроном, мимар 
зенаатлы кишилернинъ хызмети, гъайрети, 
севинчи, кедери, севгиси акс олунды. 

— Эдебиятта устазларынъыз бар 
эдими? Энъ севимли языджынъыз, энъ 
севимли эсеринъиз бармы? 

— «Шегирт ишни чокъ бозар, бир кунь 
устазны озар», дегенлери киби, эльбет де, 
эдебиятта устазы олмагъан иджаткяр ёкъ- 
тыр беллейим. Аятта насыл зенаат саиби ол- 
гъанындан къатий назар, бедиий эдебиятны 
окъумагъан инсанны расткетирмек зордыр. 
Эльбет, оларнынъ эр бирининъ озю севген 
языджысы, иджаткяры ола. Мен бундан мус- 
тесна дегилим. Озюме эсас устазны «Ленин 
байрагъы» газетасында чалышкъанда 
сечтим, демек мумкюн. Занымджа, бир 
мен дегиль де, о заман генч достларымдан 
Айдер Осман, Эмиль Амит, Эрвин Умеров 

кибилери озьлеринен берабер чалышкъан 
сымалардан Юсуф Болатны, Абдулла Де- 
рменджини, Решид Мурадны озьлерине 
устаз сая эдилер. Сонъундан исе эпимиз- 
нинъ дикъкъатымызны белли несирджимиз 
Шамиль Алядин джельп этти. 

Юсуф Болатнынъ эсерлеринде бизлер 
зенгин бедиий тильнинъ эсири эдик. Ша- 
миль Алядиннинъ эсерлерини окъуркен- 
миз бизим огюмизде даа янъы бир дюнья 
ачылды. Гъает зенгин тильге фельсефий 
теренлик къошулды. Бизлер эпимиз Ша- 
миль Алядиннинъ мектебинде дерс алдыкъ. 
Бу буюк иджаткярнынъ эр бир эсери, буюк 
олсун, кучюк олсун, бизим ичюн нумю- 
не эди. Хусусан, манъа онынъ шивеси, 
фельсефеси, эсерге, баш къарамангъа 
янашувы пек якъын ве сыджакъ келе эди. 
Онынъ эр бир сёзю, джумлеси мени озюне 
тарта, юрегимни, ичимни, вуджудымны 
къыздыра, джанландыра, ильхамландыра 
эди. Сонъундан, эльбет, бизлер яваш-яваш 
къырымтатар эдебиятыны, онынъ зенгин 
тарихыны огренмеге башладыкъ. Исмаил 
Гаспринскийнинъ, Асан Сабри Айвазовны- 
нъ, Осман Акъчокъракълынынъ, Абляким 
Ильмийнинъ, Джемиль Сейдаметнинъ, Амет 
Озенбашлынынъ, Умер Ипчининъ несрий 
эсерлерини окъуп да бегенмемек мумкюн- 
ми?! Буларнынъ эписи бизим ичюн устазлар 
олып къалдылар? 

– Белли шаиримиз Билял Мамбетнен 
чокъ йыллар берабер омюр сюрдинъиз. 
Эки иджаткяр бир эвде яшаркенсинъиз, 
бунынъ аиле муитине насыл тесири 
олды? 

— Шаир Билял Мамбетнен экимиз къыркъ 
секиз йыл бир сачакъ тюбюнде яшадыкъ. 
Эки къыз осьтюрдик. Буюк къызымыз Гуль- 
наз – бала экими. Кучюги Медиха башкъа 
саада чалышса да, эдебияткъа олгъан 
мерагъы буюк. Эр алда бизим ёлумыздан 
кетмек истей. 

Билял насыл инсан эди? Билял мени, 
мен исе оны та балалыкътан – яни ось- 
мюрлик йылларымыздан яхшы таный, энъ 
якъын дост ве агъа-къардаш киби эдик. Та 
о вакъытлары о манъа озь шиирлерини 
окъуй, мен исе язаяткъан икяемнинъ мевзу- 
сыны айта тургъаным. Иыллар кечтикче о 
институтны, мен исе тиббият техникумыны 
битириркенмиз, Билял куньлернинъ бирин- 
де бизим эвимизге мусафирликке кельди. 
О башкъа вакъытларда да, баягъы узакъта 
яшагъаны ичюн, бизге сийрек-сепелек келе 
тургъан. Бу кересинде мен иште олгъанда 
анама озь юрегини ачмагъа джесарет 
эткен. Анам бу хаберни манъа айткъанда 


мен пек тааджиплендим, чюнки экимизнинъ 
арамызда бойле лаф олмагъан эди. Бизлер 
якъын ве самимий достлар эдик. 

Анам лафыны чокъ созуп отурмады. «О 
намуслы огълан. Сени ач да этмез, токъ да 
этмез, яни пек зенгин олмазсынъыз, деген 
манада. Занымджа санъа нисбетен бир 
заман видждансызлыкъ япмаз. О къыйыш 
ёлларда юрмез, къорантасына даима сады- 
къ оладжагъына эминим», – деди. 

Анамнынъ айткъанлары сонъундан пек 
догъру олып чыкъты. Бизлер омюримизде 
насыл зорлукъларгъа, агъырлыкъларгъа 
(хасталыкъларгъа демек истейим) огъра- 
сакъ да, яни эр насыл шараитте олса да, 
бири-биримизни анълагъан алда, бири- 
биримизге таянч олып яшадыкъ. Билял 
озюнинъ етмиш беш йыллыкъ юбилейи 
мунасебеттен азырлагъан «Чокъракъ» 
адлы назм эсерлери джыйынтыгъындаки 
«Дуйгъуларым» болюгини шойле сатырлар 
иле башлай: 

Омюрде неден де бахтияр исем, 

– Эписи адынънен багълыдыр, Урием! 

Иджатта, эр иште сенинънен исем, 

– Эмегим, йырларым, джумлеси сенинъ... 

Демек, бизлер пешман этиледжек киби 
яшамагъанмыз. Лякин языкълар олсун, бу 
китап дёрт йылдан берли дюнья юзю корь- 
мек ичюн невбет беклеп отура. Оны энди 
манъа корьмек насип олсун! 

Догърусыны айткъанда, Билял Мамбет 
намуслы, достунынъ къадирине еткен инсан 
ве эдебиятны, шиириетни бутюн барлыгъы- 
нен джан-юректен севген гузель бир шаир 
эди. «Эки джанбаз бир йипте ойнамаз», — 
дейлер. Лякин биз ойнадыкъ. О йип бизге 
тарлыкъ этмеди. Экимиз де эдебиятнынъ 
кениш, тар сокъакъларында ёлумызны 
шашырмай, бири-биримизге кедер этмей 
юрдик. Энъ эсасы Билял шаир, мен исе 
несирджи оларакъ иджат этик. 

Базан бунъа омюр дейлер, бири-бири- 
мизнен давалашкъан вакъытымыз да ола 
эди. Бу давалашувлар, эльбет де, эде- 
биятнен багълы ола эди. Билял я да мен 
неширге янъы китап азырлагъан вакъытта 
бири-биримизнинъ хаталарыны тапа, оны 
тюзетмек ичюн баягъы давалаша эдик. 
Лякин бу давалашувларнынъ сонъу бири-би- 
римизге кин тутмакъ дегиль де, кулькюнен 
екюнлене эди. 

— Фикиринъиздже, языджыныньъ эсас 
вазифеси неден ибарет олмалы? 

— Энъ-эвеля языджынынъ эсас вази- 
феси гузель эсер язмакътан ибареттир. 
Лякин гузель эсер насыл олмакъ борджлу? 
Асылыны алгъанда, китаплар да инсанлар 
киби чешит тюрлю олалар: атешли, терен 
маналы, минсиз, окъуйыджыгъа озьлерини 
бирден севдире бильгенлеринен берабер, 
меракъсыз, датсыз, кутюр, сёнюк, къусурлы 
ола билелер. Эдебиятны севген, онынъ- 
нен джиддий меракълангъан окъуйыджы 
элине алгъан китабынынъ эйи я да фена 
олгъаныны деръал фаркъ эте. Фена союны 
окъумай. Эйисини исе текрар-текрар окъуй. 
Ондан лезет ала. Онынъ къараманла- 
рынен, персонажларынен субетлеше, 
достлаша. Яни оларнынъ табиатларыны 
огрене, япкъан ишлеринен меракълана. 
Бегенген олса, омюрде олар киби олмагъа 
тырыша. Бундан корюнип тура ки, языджы 
эр джеэттен пишкин, меракълы, кучьлю, 
метанетли, челик ирадели образлар яратма- 
сы, земане кишилернинъ талапларына 
толусынен джевап бермеге тырышмакъ 
керек. 

– Бугуньки эдебий джерьянгъа муна- 
себетинъиз насыл? Шимди эдебияты- 
мызгъа не етишмей? 

– Бу пек муим ве джиддий суаль. Асы- 
лында бунъа айрыджа токъталмакъ зарур. 
Бугунь бу субетте онъа толу джевап бер- 
мекнинъ имкяны олмаз беллейим. Лякин 
къыскъадан айткъанда, эдебиятымыз 
берекетли земин, къавий темель устюнде 
къурулгъандыр. Кечкен эр бир девир оны- 
нъ узерине озь бинасыны котерди. Базан 
яхшы, базан фена, базан исе дешетли, 
титис бошлукъ укюм сюрди. 


Бизлер, хусусан, сюргюнликте догъгъан 
языджылар, ана-Ватанымызгъа пек буюк 
арзу-умютлернен, макъсад ве вазифелер- 
нен кельдик. Лякин чешит себеплерден 
долайы озюмиз истеген киби чалышып 
оламадыкъ. Яни бу хайырлы ишни эда 
этмек ичюн шараит олмады, демек мум- 
кюн. Бунынъ тесири шимди пек билине. 
Манъа эдебиятымыз зайыфлашкъан киби 
корюне. Яни бизим пешимизден келеяткъан 
генчлернинъ сафы чокъ гурьдели дегиль. 
Лякин бу вакътынджа бир токъталыштыр, 
деген умюттем. Иншалла, кучьлю тамыр- 
ларымыз ана-Ватан топрагъында янъыдан 
кучь-такъат аладжыгъына эминим. Чюнки 
ойле олмакъ керек. 

Шимди эдебиятымызгъа янашувымыз 
баштакъ адамнынъ ишине бенъзей. Яни 
эдебият багъчамызда багъчеваннынъ иши 
корюнмей. «Парасыны берген дюдюгини 
чалыр» дегенлери киби, шимди муэллиф- 
леримиз чар-чабик, абул-къубул язгъан 
эсерлерини озь эсапларына, абул-къубул 
чыкъаралар. Не суаль, не джевап! Насыл 
язгъан олсалар, ойле де чыкъаралар. Базы 
китапларнынъ узерине «китапнынъ язы 
услюби муэллифнинъ язгъаны киби къал- 
дырылды» деп языла. 

Мен бу саада ярым асыргъа якъын ча- 
лыштым. Лякин бойле языларны бир вакъыт 
корьмеген эдим. Оны мында пейда эттик. 
Базы муэллифлеримиз беш-алты, базыла- 
ры ондан да зияде китаплар чыкъаралар. 
Лякин дюньяда муаррир деген зенаат да 
олгъанындан хаберлери ёкъ. О инсан не 
япа бильгенини тасавур биле эталмайлар. 

Демек, багъчамыз озь башына осе, 
гурьделене, багъчеван макъасы корьмеге- 
ни ичюн чытырманлы ормангъа чевириле, 
кийиклеше. Бу фена ишни токътатувда 
Раббим бизге ярдымджы олсун. 

— Яш къалем саиплерине не тилер 
эдинъиз? 

— Яш къалем саиплери эдебиятымыз 
талап эткени къадар олмаса да, барлар. Эм 
олар эп чокълашаджакъларына эминмиз. 
Оларгъа субетимизнинъ башында айткъан 
сёзлерни текрарламакъ истейим. Энъ 
эсасы оларда шимди имкянлар бар. Уйкен 
несиль оларны ана-Ватанымызгъа къавуш- 
тырдылар. Генчлеримиз уйкен несильнинъ 
ишанчыны акъламакъ, умютлерини къор- 
чаламакъ, кечмиш устазларына ляйыкълы 
шегиртлер олмаларыны истейим. Иншалла, 
ойле де олур. Чюнки буны заманымыз, ая- 
тымыз талап эте! 

– Меракълы субетинъиз ичюн сагъ 
олунъыз. 


Сейран СУЛЕЙМАН субетлешти 


Къырымтатар Языджылары бирли- 
ги белли несирджи Урие Эдемованы 
75 яшыны толдургъаны мунасебетинен 
хайырлай ве онъа къавий сагълыкъ, 
аманлыкъ, иджадий мувафакъиетлер 
тилей. 


ИТЕРАТУРНЫЙ 


ЫМ 


АНИ О И ИЕР ОЕ 


КЪАЛЬБИМИЗДЕ ОМЮРЛИК ЯШАР 


Языджы, терджиман Эмиль Амитнинь 75 йыллыгьы мунасебетинен 


Тамырлары гъает теренде булун- 
гъан летафетли, муаммалы, кемалатлы 
эдебиятымызнынъ хазинесине озюни- 
нъ салмакълы, терен мундериджели 
эсерлеринен буюк иссе къошкъан, бу 
сене етмиш беш йыллыкълары къайд 
этильмекте олгъан Айдер Осман, Эмиль 
Амит, Эрвин Умеров акъкъында сёз кетер 
экен, истер-истемез оларнынъ омюрле- 
ринде муим роль ойнагъан 1965 сенелери 
«Ленин байрагъы» газетасында олгъан 
вакъиалар анъыла. Бу, эльбет, озь-озь- 
люгинден олмай. 

Бу йылларда олар къайтадан догъдылар 
демек мумкюн. Генчлер бу дергяхкъа инсти- 
тутларны битирип, земане илиминен яхшы 
силялангъан алда кельдилер. Яни диплом- 
лы эдебиятчылар, журналистлер эдилер. 
Эльбет, «Ленин байрагъы»нда чалышмакъ 
ичюн бу етерли дегиль эди, яни олар ана 
тиллеринде язмагъа аджиз эдилер. Лякин эр 
бирининъ юрегинде арзу-истеги, макъсады, 
ич де сёнмейджек атеши бар эди. 

Генчлерни бу мухатаралы ёлнынъ 
башында халкъымызнынъ севимли эдип- 
леринден Шамиль Алядин, Юсуф Болат, 
Абдулла Дерменджи, Решид Мурад ве 
дигерлери къаршылап алдылар. 

Эйи устаз, бильгили тербиеджининъ 
элинде булунгъан шегирт даима мува- 
факъиет къазана биле. 

Анда устазларнынъ бабаларджа къай- 
гъырувлары нетиджесинде истидатлы 
генчлеримизге иш теджрибеси ашланды. 
Арадан бир йыл кечер-кечмез олар озь 
догъмуш ана тиллеринде эсерлер язып баш- 
ладылар. Яни эдебиятымызда янъы адлар 
пейда олды, янъы языджылар догъдылар. 

Бу языджылар сырасында булунгъан 
Эмиль Амит асылында 1938 сенеси фев- 
раль 24-те Акъмесджит шеэринде догъды. 
Мектепке барып етиштирамады, Озь- 
бекистангъа сюргюн олунды. Анасы ве 
къартанасы иле берабер Баяут районында 
яшады. Сонъра Самаркъанд виляетининъ 
Чархин районына кочьтилер. Кой мектебини 
битирген Эмиль Кустанай учуджылар мек- 
тебине кирди. Лякин къырымтатар баласы 
олгъаны ичюн, онъа окъувны девам этмек 
насип олмады. 

Эмиль ондан сонъ, омюрнинъ чешит 
ёлларында юрди, чалышты, анасына ярдым 
этмек истеди. Лякин юрегинде эдебияткъа 
олгъан севги эр шейден устюн чыкъты. 
Оны Ташкент педагогика институтына алып 
барды. 

Институтнынъ экинджи курсында 
окъугъанда, яни 1960 сенеси Москвагъа 
Горький адына эдебият институтына ёлла- 
нылды. Оны битирген сонъ, Озьбекистангъа 
къайтты ве «Ленин байрагъы» газетасын- 
да чалышып башлады. Сыкъ-сыкъ халкъ 
арасында булунды. Эмекдарларымыз- 
нынъ омюри ве ишлеринен якъындан 
таныш олды. Озь хызметлерине намуснен 
янашкъан инсанлар акъкъында макъалелер, 
очерклер, левхалар, сонъра исе икяелер 
язып башлады. 

1971 сенеси Ташкентте Гъафур Гъулам 
адына эдебият ве санат нешриятында 
Эмильнинъ биринджи «Учурымлы ёл» 
адды китабы чыкъты. Бизлер, нешрият ха- 


димлери, оны джан-юректен хайырладыкъ. 
Муэллифнинъ къуванчы да буюк эди. 

— Бир заманлар учуджылар окъув юр- 
тундан, «сен къырымтатарсынъ», деп мени 
къувып чыкъаргъан мудирге пек ачувлан- 
гъан ве онъа дарылгъан эдим. Эр фена 
ишнинъ биле бир хайырлы тарафы ола экен. 
Мудир о заман ойле япмагъан олса, шимди 
мен ким биле къайдаларда тентиреп юрер 
эдим. Меним догъру ёл сечювимде сильтем 
олгъан мудирни бугунь корьсем, къучакълап 
опер эдим, – деп кульди. 

Эмиль иджадынынъ ильк басамакъла- 
рында яраткъан «Ана» икяесинде Саламат 
енге ве Мерьем апте, «Адрессиз мектюп»те 
– Эсма апте, «Анамнынъ умюти»нде – 
оджапче, «Учурумлы ёлда» – Абибулла, 
«Истеги ерине кельди»де – Айше, «Денъиз 
ташчыкълары»нда – Эльмира къызчыкъ 
киби бир сыра образлар вастасынен дженк 
вакъытында ве энъ аджыныкълысы бу 
къасыргъалы, афатлы дженктен сонъ, укю- 
метнинъ хаинлиги нетиджесинде халкъы- 
мызнынъ башына тюшкен агъырлыкълары, 
фаджиалары акс олуналар. Бу эсерлерде 
биз Эмильнинъ басып кечкен омюр ёлуны 
корьген киби оламыз. Олар гъает терен 
мана ве фельсефий фикир ташыйлар. Оны- 
нъ къараманлары окъуйджыларнен якъын 
достлаша, озьлерини севдирелер. Эсер- 
лернинъ джумлесинде ана-Ватанымызгъа 
олгъан атешли ве ич де сёнмейджек севги 
акс олуна. 

Эмильнинъ «Денъиз ташчыкълары» 
икяесинде Эльмира деген къызчыкънынъ 
ана-бабасы раатлыкътан къайтып келелер 
ве аналарына курорттан кетирген юнь шал 
ве къаве дегирменини багьышлайлар. Эль- 
мирачыкъ битасына бир шей алмагъаны 
ичюн ынджына, акъылына бирден денъиз 
ялысында джыйгъан ташчыкълары тюше. 
Чапып барып анасынынъ чемоданындан 
ташчыкъларны ала ве битасына кетирип 
бере. Битасы пек къувана, торуныны къу- 
чакълап опе: 

— Бу меним ичюн энъ къыйметли бах- 
шыштыр, – дей. 

1973 сенеси исе языджылыкъта къалеми 
баягъы пишкинлешкен эдипнинъ «Севгиден 
кучьлю» адлы китабы чыкъты. 

Муэллифнинъ икяелериндеки киби бу 
джыйынтыкътан ер алгъан биринджи кениш 
колемдеки «Омюрге къайтув» повестинде 
де кескин сюжет далгъаларына раст келе- 
миз. Онынъ баш къараманы ананы – Фатма 
аптени балаларындан, севимли омюр 
аркъадашы Ильястан къасыргъалы дженк 
айыргъан киби корюне. Эсер язылгъан 
вакъытта ойле денильмек керек эди. Лякин 
кескин къалем саиби сатырлар арасында 
башкъа мананы анълатмагъа тырыша. 
Окъуйыджы Фатма аптенинъ башына муш- 
кюль фелякетлер сюргюнлик йылларында 
кельгенини яхшы анълай. Дженк атеши 
ичинде фашистлер элинде чеккен белялар- 
гъа даяна, чюнки о душман. Лякин гъалебе- 
ден сонъ озь халкъыны душмандан да бетер 
къыйнагъан мельунларгъа не дерсинъ? 

Эмиль бу китапчыгъынынъ узерине бир 
къач сёз язып манъа — муаррирге такъдим 
этер экен, оны джан-гонъюльден хайырла- 
дым. Чюнки андаки эсерлерни пек бегенген 


эдим. Иджадынынъ илериде даа да гурь 
олмасыны, чокъракъ суву киби чагълама- 
сыны истедим. Эмиль манъа кулюмсиреген 
алда бакъты, лякин онынъ айдын бакъышлы 
козьлерининъ тёрюнде къуванч дегиль де, 
насылдыр гизли гонъюль раатсызлыгъы 
корюнмекте эди. 

– Эмиль, китапта сени ынджынткъан 
киби бир де бир янълыш къачкъанмы? – деп 
сорадым теляшлы алда. 

О башыны къакъты. 

– Екъ, Уриешка, сен ич де раатсызланма. 
Китап ичюн мен санъа тешеккюр айтмакъ 
борджлум, – деди. 

Лякин бу сёзлер мени теселлендирме- 
генини анъласа керек, теренден кокюс ке- 
чирди. Узанып меним элимден китапчыкъны 
алды, онынъ сонъки саифесини ачты. 

— Бу мундериджени коресинъми? – деди 
сакин давушнен. 

Мундеридженинъ эр бир эсери къар- 
шысында терджиманлар косьтерильген 
эди. Мен онынъ не демек истегенини яхшы 
анъладым. Эмиль эсерлерини озь ана ти- 
лимизде язып оламагъаны ичюн яныкълан- 
макъта эди. 

Аджайип иджаткярнынъ ис-дуйгъулары- 
ны яхшы анълагъан достлары онъа якъын- 
дан ярдым бермеге тырыштылар. Энъ эсасы 
ана тилини терен огренюв ишине онынъ озю 
де айрыджа дикъкъат айыра эди. 

1972 сенеси иджаткярнынъ «Буюк 
арзунен» адлы джыйынтыгъы дюнья юзю 
корьди. Джыйынтыкъкъа кирсетильген 
«Буюк арзунен» ве «Къырмызы сарыкъ» 
эсерлерининъ баш къараманлары тедбир- 
кяр, эр шейнен меракълангъан балалар, 
осьмюрлердир. 

Эмиль Амитнинъ «Сыгъын чокърагъы» 
(1982 с.) адлы повести окъуйыджылар 
арасында пек тез таркъалып кетти. Китап 
баягъы нусхада чыкъкъан исе де, окъуйы- 
джылар оны китап тюкянларында къыдырып 
юрдилер. Бир чокъ адам редакциямызгъа 
келип, китапны тапып бермемизни риджа 
эткен эдилер. Анда эсасен шойле вакъиалар 
акс олуналар. Немсе фашистлери Бекир- 
нинъ сыныфдашы Любанынъ намусына 
токъуналар. О юкке къала. Бичаре къыз кой- 
дешлеринден, догъмушларындан о немсе 
баласы олгъаныны гизлей. Бекирнен экимиз 
бири-биримизни севе эдик, дей. О заман 
Бекир энди сюргюнликте эди. Саткъын ола- 
ракъ Ватанындан къувулгъан йигитнинъ ады 
Къырымда яшагъан рус къызы Любанынъ ве 
онынъ эвляды Вераны олюмден къуртара. 
Намусыны, арыны къорчалай. 

1986 сенеси Эмиль Амитнинъ «Ишанч» 
адлы романы дердж олунды. Романда 
Эмильнинъ яхшы бильген мевзусы — Улу 
Ватан дженкининъ дешетли, атешли вакъи- 
алары тасвирленген. Халкъымыз ялынъыз 
джебэде дегиль де, душман эсарети алтын- 
да олгъанда биле Ватан ичюн буюк джесюр- 
ликлер косьтере бильген гъает меракълы 
ве окъуйыджыны къандыра биледжек киби 
усталыкънен акс олуна. Эсер дюнья юзю 
корьгенинен окъуйыджылар тарафындан 
сыджакълыкънен къаршыланылып алынды. 

Истидатлы языджымыз Эмиль Амит бир 
къач йыл «Ленин байрагъы»нда чалышкъан 
сонъ, кене Москвагъа кетти. «Советский 

писатель» нешриятында чалышты. О 
вакъытларда Эмиль Амитнинъ эсерлери 
озьбек, азербайджан ве дигер бир чокъ 
тиллерге терджиме олундылар. 

Озю де бу саанен джиддий огърашты. 
Озьбекистан ве бутюн мемлекет микъия- 
сында танылгъан озьбек языджыларындан 
Мирмухсиннинъ «Умют», Саид Ахмаднынъ 
«Уфукъ» романларыны, туркменистан 
эдиби Абдулла Мурадовнынъ «Геджелер, 
геджелер ве кунь», «Беяз туман» повест- 
лерини, татар языджысы Шамиль Ракъи- 
повнынъ «Сабалар дюльбер оламы, я?..» 
лирик повестини рус тилине терджиме этти. 
Эм оларнынъ бир чокълары мукяфатлар иле 
такъдирлендилер. 

Белли языджымыз Шамиль Алядиннинъ 
«Иблиснинъ зияфетине давет» адлы аджйип 
тарихий повестини де кениш рус окъуйы- 
джыларына Эмиль Амит такъдим этти. 

Бу корюмли языджы, аджайип достумыз 
Эмиль Амит иле бизлер сонъки кере 1999 
сенеси, яни Эдип алтмыш йыллыгъы муна- 
себетинен Акъмесджитке кельгенде корюш- 
кен эдик. Онынъ акъкъында телевидение- 
мизде косьтерювлер олды. Радиода айтыл- 
ды, газеталарымызда язылды. Гаспринский 
адына кутюпханеде юбилейи отькерильди. 
Лякин о вакъыт онынъ хаста экени артыкъ 
дуюлмакъта эди. Бунъа бакъмадан Эмиль 
омюрининъ сонъки йылларында Москвада 
тюрк-рус ширкети тарафындан чыкъары- 
лгъан «Заман» газетасында терджиман 
оларакъ чалышты. 

Белли языджы, терджиман, озь догъмуш 
эдебиятыны, ана-Ватаныны, халкъыны 
юректен севген, 1991 сенеси къырымтатар 
халкъы И Къурултайынынъ делегаты олгъан, 
Эмиль Амит 2002 сенеси март 28-де Моск- 
вада вефат этти. 

Бу буюк языджы, аджайип инсан озю- 
нинъ терен мундериджели эсерлеринен 
достларынынъ ве бутюн халкъынынъ къаль- 
бинде омюрлик яшар. 


Урие ЭДЕМОВА, 
языджы 
«Янъы дюнья» газетасындан 


МИЛЛИЙ ЭНЦИКЛОПЕДИЯМЫЗ 


«Терджиман» газетасынынъ 130 йыллыгъы мунасебетинен 


Бундан тамам 130 йыл эвель- 
си апрель айында Багъчасарай- 
да «Терджиман» (1883-1918) 
газетасынынъ ильк саны дюнья 
юзю корьди. 

Улу атамыз, маарифчи ве 
мутефеккир, миллий тасиль ис- 
ляатчысы ве корюмли джемаат 
эрбабы Исмаил Гаспринскийнинъ 
муаррирлиги алтында чыкъкъан 
газета заманнен ялынъыз Къы- 
рымда дегиль, бутюн тюркий 
алемде мисильсиз шурет-итибар 
къазанды. Базы алимлернинъ 
къайд эткени киби, «Терджиман» 
газетасы мусульман окъуйыджы- 
ларыны ярыкъландырув, халкъкъа 
талим-тербие берюв огърунда 
фааль хызмет этерек, къырым- 


ИТЕРАТУРНЫЙ 


татарларнынъ акъикъий миллий 
энциклопедиясына чевирильди. 

«Терджиман» газетасыны- 
нъ саифелеринде чешит-чешит 
мевзулар айдынлатылды, шу 
джумледен ичтимаий мевзулар, 
лякин нешир энъ-эвеля маариф 
меселелерини акс эттирювге 
догърултылгъан эди. Газетанынъ 
негизини тешкиль эткен «Тильде, 
фикирде, иште бирлик» гъаеси исе 
тек къырымтатарлар ичюн дегиль, 
умумен бутюн тюркий алем ичюн 
бугунь де актуаль олгъан эсас гъае 
сайыла. 

«Терджиман» Русиеде тюркий 
тильде чыкъкъан ильки газеталар- 
дан бири олып, сонъундан Къа- 
занда, Бакуда, Ташкентте чыкъып 


башлагъан башкъа неширлерге 
де ёл ачты. Бизим къырымтатар 
миллий матбуатымызнынъ темели 
сайылгъан «Терджиман» газета- 
сынынъ отуз беш йыл зарфында 
чыкъкъан бинълердже санлары 
ал-азырда эклектрон шеклинде 
И. Гаспринский адына джумхури- 
ет къырымтатар кутюпханесинде 
сакъланмакътадыр. Тарихий ве 
медений джеэттен гъает буюк 
эмиетке малик олгъан шу газета- 
нынъ фаалиети терен тедкъикъат- 
ларнынъ мевзусы олып, бугуньки 
куньде бу саада ильмий ишлер эм 
Къырымда, эм де четэльде девам 
эте. «Маарифчи» Ассоциациясы 
ве Исмаил Гаспринский адына 
кутюпхане Исмаил Гаспринский- 


нинъ изинден кетерек, атамыз- 
нынъ мирасыны сакълап къалув, 
огренюв ве популярлаштырув 


ёлунда эр йыл чешит тюрлю ме- 
дений тедбирлер отькере. 
Озь мухбиримиз 

АБСАЛЯМОВНЫ «ЧОКЪУНДЫРУВ» 

Эски танышым геми механиги 
Виктор Иванович флотта чокъ 
йыл чалышты. Эм ёлджу, эм юк 
ташыйыджы гемилерде эм де 
танкерлерде хызмет этти. О, эски 
вапурлар комюрнен якъылгъан 
вакъытларны да хатырлай. Айны 
бойле вапурлардан бири «Улу 
Петр» дие адландырылгъан эди. 
Елджуларны ташыгъан бу вапур 
Къырымнен Кавказ арасында 
къатнады. Бир кунь, «Улу Петр» 
Одессагъа къайтаяткъанда, ва- 
пурда бир вакъиа юзь берди ки, 
Виктор Иванович о вакъианы ич 
бир вакъыт унутмайджакъ. 

Вапурда узакъ татар коюнден 
кельген юваш йигит Сабит Абса- 
лямов атешчи олып чалышты. 
Иигит гъает диндар олгъан экен. 
О, вакъты кельгенде куньде беш 
кере намаз къыла эди. Онынънен 
берабер чалышкъан аркъадашлар 
бундан хабердар олып, Сабитке 
кедер этмегенлер. 

Невбеттеки рейсте «Улу 
Петр»де Степан Сидоров деген 
атешчи чалышып башлады. Онъа 
Абсалямовнынъ одасында ер 
айырдылар. 

Сидоров сеси чыкъмагъан 
диндар татарны бир кереден бе- 
генмеди. 

— Бу насыл шей, — деди о 
янъы танышкъан аркъадашлар- 
гъа. — Шу чучмекке бакъып оту- 
раджаммы? Онъа ибадет этмеге 
рухсет бергенинъиз недир? 

Абсалямовнынъ къомшулары 
онынъ тарафыны алып, Сидоров- 
нынъ лафына къулакъ асмадылар. 

— О санъа кедер этеми ёкъса? 
— деп сорады Сидоровдан кенъ 
омузлы Женя Васильев. — Ибадет 
эткен олса, эте берсин. О, яхшы, 
ишкир бир огълан, сакъын, джаны- 
ны агъыртма. 

Лякин Сидоров тынчланмады. 
О, де Сабитнинъ намазлыгъыны 
яшырмагъа, де о ашагъан емекке 
домуз этини къошмагъа, де «не- 
христь» деп сёгюнмеге тутунды. 
Сабит онъа сёз къайтармады. 


Куньлерден бир кунь, акъшам 
устю, Сабит невбетчи олгъанда, 
Сидоров бир къач аркъадашынен 
бираз ичкен сонъ, Сабитни яман- 
ламагъа башлады. 

— Шу мусульманны кореджек 
козюм ёкъ, онъа насыл даянасынъ- 
ыз асла. О бизни, православларны 
урьмет этмей, тек озь динини 
таный. Келинъиз, оны да чокъун- 
дырайыкъ, амма да кулюнчли бир 
шей чыкъаджакъ. 

— Я буны насыл этеджек ола- 
сынъ? — деп сорады гемиджилер- 
ден бири. 

— Ана, о ерде сув къоюлгъан 
чапчакъны коресизми, ярын Са- 
битни шу чапчакънынъ ичине 
ташлармыз. «Отче наш» окъур- 
мыз, весселям. Намазлыгъыны 
ташлар, домуз этини ашап баш- 
лар, артыкъ ибадет де этмейджек. 

— Тиймесе, ибадет этсин шу, 
санъа не? — деди онъа гемиджи 
Савицкий. 

— Сен татарнынъ тарафыны 
аласынъмы?! Ярын оны сувгъа 
ташлармыз, эм ерине къоярмыз, 
эм кулермиз. 

Нетиджеде учь адам Сидоров- 
гъа къолтутты ве кулькю ичюн Са- 
битни чапчакъ ичине ташламагъа, 
оны бойле этип «чокъундырмагъа» 
разы олды. 

Савицкий бу лафлардан сонъ 
Абсалямовгъа хабер бермек ичюн 
машина болюгине тюшти: 

— Сабит, ярын «къуйрукъкъа» 
барма, анда баллар сени чап- 
чакънынъ ичине ташлап, чокъун- 
дырмакъ истейлер. Буны, эльбет, 
шакъа олсун деп япаджакъ ола- 
лар, амма эписи бир, мукъайт ол. 

Сабит башыны саллады, Са- 
вицкийге тешеккюр бильдирди. 

Сабит невбети биткен сонъ, 
адети узьре, гемининъ къуругъына 
барып, тютюн иче эди. Амма бу 
сефер оны анда кимсе корьмеди. 
Оны чапчакъкъа атмакъ истеген- 
лер хайли вакъыт беклеп турды- 
лар, амма ахыр-сонъу, айланып 
кеттилер. Сабит сабалыкъ еме- 

гине де кельмеди. Атта вахтагъа 
чыкъмады. Каютасы да бош эди. 

Сабитни эр кес къыдырып 
башлады. О, гъайып олды. Вакъиа 
бекленильмегенде башкъаджа 
тюс алды. Экипаж азасы гъайып 
олды. Оны артыкъ бутюн команда 
араштырмагъа бельсенди. Савиц- 
кий «старпом»нынъ янына барып, 
Абсалямовгъа нисбетен япылад- 
жакъ олгъан шакъа акъкъында 
айтып берди. «Старпом» исе 
бу хаберни деръал капитангъа 
бильдирди. Капитаннынъ ачувы 
чыкъты: 

— Тезден Сидоровны ве ар- 
къадашларыны чагъырынъыз! 
— деди о. 

Беш дакъкъадан сонъ Сидоров 
ве учь аркъадашы капитан огюнде 
сессиз-седасыз тик турдылар. 

— Сизинъ япкъанынъыз недир, 
ахмакълар, Сабитни аджеле та- 
пынъыз. — деди капитан. — Алла 
косьтермесин, барып да онъа бир 
шей олса, сизни судгъа береджем. 
Адамны ашшаламагъа не акъкъы- 
нъыз бар, деф олунъыз! 

Невбетте турмагъан ишчилер 
вапурнынъ эр бир ерини къай- 
та-къайта тешкердилер. Олар 
юкъары ве алт когертелерни, 
болюклерни, «къуйрукъ»ны... 
бакъып чыкътылар, амма девамлы 
араштырув нетидже бермеди. 

Сабит ёлджуларнынъ янына 
бармайджакъ, энъ муими озь- 
озюни денъизге ташламаса олды. 

Атешчилерден бири Сабит 
гедже невбетинден сонъ машина 
болюгинден чыкъмагъаныны ха- 
тырлады. Эр кес аман анда чапты. 
Ярым сааттен сонъ болюкнинъ 
энъ узакъ кошесинде, тарашлы- 
къта, къаранлыкъта терге баткъан 
Сабит, ниает, тапылды. О андан 
чыкъкъан сонъ сес-солукъсыз 
титреп турды. 

— Къоркъма, Сабит, артыкъ са- 
нъа кимсе илишмез, — деп оны эр 
кес тынчландырмагъа башлады. 

Сабитни капитаннынъ янына 
кетирдилер. 

— Алчакъ адамлар бар, амма 
олар азлар. — деди капитан. 
— Сени, Сабит, эр кес севе ве 
кимсе джанынъны агъыртмаз. 
Сидоровны исе ярын Одессада 
къалдыраджам. О эндиден сонъ 
бизде чалышмайджакъ. Сен исе 
бугунь раатланъ, акъылсызларгъа 
къулакъ асма. 

Сабит тапылгъаны акъкъында 
хабер тез даркъалды. Сидоров алт 
когертеге тюшкенде, анда Женя 
Васильев маса башында отургъа- 
ныны корьди. 

— Татар баласы тапылды, — 
деди Сидоров. — Бакъса, оны 
вафтиз этеджекмиз деп къор- 
къкъан экен. 


Васильев еринден турып, Сидо- 
ровнынъ бетине юмрукънен урды. 
Онынъ бурнундан къан акъты. 

— Джоюл, айван! — деп кес- 
тирди Васильев. 

Сидоров саллана-саллана, 
къанагъан бурнуны авучына басып 
чыкъып кетти. 

Эртеси куню «Улу Петр» Одес- 
сагъа кельди. 

Иштен бошатылгъан Сидоров 
тез-тез эшьяларыны джыйды ве 
гемини биринджи олып терк этти. 

Абсалямов да о ерде артыкъ 
къалмады. 

Закир КАЛМЫКОВ 
Русчадан Сейран Сулейман 
терджиме этти 


БАЛАЛАР ИЧЮН 


Апрель айынынъ сонълары. Япа- 


лакъ-япалакъ къар сепелей. Бунъа опук 
къары дениле. Пуф киби йымшакъ къар 
ерге тиер-тиймез ирип кете. Опук къары 
ирип кеткен сонъ, кокте турналар пейда 
олалар. Балалар кокте учь коше шеки- 
лини алып учкъан турналар керваныны 
корип, пек къуваналар, «турлыйт-тур- 
лыйт, турналар!» — деп къычырашалар. 
Балаларгъа турналарнынъ келюви буюк 
байрам ола. Эр кес озь бильгенини бар 
къуветинен къычырып чынълайлар: 


Аджы-мелек турналар, 
Кок юзюнде ялдайлар. 
Чёль устюнде айланып, 
Къонакъ бир ер арайлар. 


Энъ алдында етемен: - 
«Ел косьтерип, кетемен, 
Учькошелеп тайфамны 
Аскер киби тиземен», - 


Деп, гъурурнен багъыра, 
Къардашларын чагъыра. 
Аджы-мелек турналар 
Озь мекянын къыдыра. 


Турналар кузьде топнен учып, бир 
къач керелер кой устюнден айланып, 
«турлыйт-турлыйт» деп къычырышалар, 
балаларнен ведалашалар ве учь коше 
сафкъа тизилишип, дженюпке догъру 
учып кетелер. 

Улу Ватан джнеки башламаздан дёрт- 
беш йыл эвельси олып кечкен бойле бир 
вакъианы хатырлайым. Бир яш турна- 
чыкъ, не олды бильмем, къанатындан 
яраланды. О, чалынып алынгъан ашлыкъ 
занынынъ ичинде, кокке котерильген 
турналар сюрюси артындан котерилед- 
жек олып чекише, секире, «турлыйт-тур- 
лыйт» деп къычыра, лякин учып оламай. 
Турналар бир къач кере онынъ устюнден 

айланып учкъан сонъ, турначыкънынъ 
оларнен учмайджагъыны сезип, етекчиси 
сонъки кере «турлыйт» деп эмир берди ве 
олар дженюпке ёл алдылар. 
Турначыкъ исе, багъырыны ерге 
басып, бойнуны узатып сюрюсининъ 
артындан бакъып къалды. Онынъ козь- 
леринде шу къадар кедер бар эди ки, 
буны тариф этмекнинъ имкяны ёкъ! 
Балалар турначыкънынъ янына чапып 
баргъанда, онынъ козьчиклериндеки 
мазунликни корип, пек аджындылар. Бир 
ань сустылар, сонъ бирден эписи гуруль- 
дештилер. Энъ уйкени Муртаза, турна- 
чыкънынъ янына келип, онынъ башыны, 
аркъасыны сыйпады. Сонъра кокюсине 
басып, эвине алып кетти. Къанатынынъ 


ярысына тавот якъты, чулнен багълады 
ве тавукълар, кореллер яткъан кумеске 
йиберди. 

Бир къач куньден сонъ, турначыкъ 
баягъы тюзельди. Ем ашап башлады. 
Атта оны чагъыргъанда, янынъа келе де, 
къолунъдан отьмек алып ашай. Бойледже 
турначыкъ баарьгедже осьти, балабан 
олды. Апрель айында, опек къары ягъгъан 
сонъ о, кокте турналар керванынынъ 
сесини эшитип элесленди ве оларгъа 
таба учып кетти. Озь тайфасына къошул- 
маздан эвель, Муртазаларгъа озюнинъ 
миннетдарлыгъыны изхар эткен киби бир 
къач кере эв устюнде чевирилип учты, 
сонъра авеленип кетти. 

Субхи ВАПИЕВ 


«ЭВГЕ КЪАЙТАМ, 
АНА» 


Вьетнамда дженклешкен сонъ эвине къайтып 
келеяткъан бир аскер Сан-Францискодан ана-ба- 
басына телефон ача: 

— Ана, баба, мен энди эвге къайтам, амма 
меним сизге бир риджам бар. Янымда бир аркъа- 
дашым бар, оны да эвимизге кетиреджек олам. 

— Баш устюне, огълум, келинъиз, — дей ба- 
басы. 

— Лякин шуны билинъиз ки, аркъадашым 
дженкте агъыр яраланды. Минагъа баскъан сонъ 
бир къолунен аягъыны гъайып этти. Шимди барад- 
жакъ ич бир ери ёкъ, онынъ бизимнен къалмасыны 
истейим. 

— Аркъадашынъны аджыйым, огълум. Бойле 
алгъа огърагъанына пек языкъсынам. Амма бельки 
онъа башкъа бир ер тапмагъа ярдымджы олурмыз, 
— дей анасы. 

— Екъ, онынъ бизимнен яшамасыны истейим. 

— Огълум, — дей бабасы, — бизден не истеге- 
нинъни анъламайсынъ. Онынъ киби сакъат адам 
бизге агъыр бир юк олур. Бизим кенди аятымыз 
бар ве бунынъ киби бир шей аятымызгъа кедер 
этеджегине изин берип оламамыз. Мендже бу ар- 
къадашынъны унутып, эвге къайтмакъ керексинъ. 
О исе озь чаресини тапар... 

Огълу бу сёзлерни эшиткен сонъ телефонны 
къапатты. 

Аилеси ондан чокъ вакъыттан берли хабер алып 
оламады. Бираздан сонъ исе оларгъа Сан-Фран- 
циско полисинден телефон ачып, огъуллары юксек 
бинадан тюшип эляк олгъаныны бильдирдилер. Бу 
хайырсыз хаберден янып-куйген ана ве баба аман 
Сан-Францискогъа учып, огъулларынынъ джесе- 
дини танымакъ ичюн шеэр моргына кельдилер. 
Джеседни деръал таныдылар. Лякин о ерде корь- 
генлеринден дешетке тюштилер: огъулларынынъ 
садедже бир къолу ве бир аягъы бар эди... 

Махир АДЫБЕШ 


ЕРАТУРНЫЙ 


ЫМ 


ЗЕМАНЕ ЧЫНЪЛАРЫНДАН НУМЮНЕЛЕР 


Кеченлерде И. Гаспринский адына 
миллий кутюпханемизде Халкъара Ана 
тили куню мунасебетинен тешкиль 
этильген тедбир кедайларымызны- 
нъ яратыджылыгъына багъышланды. 
Дженктен эвель чокъ мешур олгъан 
кедайлардан Джангъазы Шерфедин, Ис- 
маил Салет, Зиядин Джемай, Афифе Са- 
миева, Менаджи къарт ве дигерлернинь, 
Бекмамбет Къулмамбет киби бир сыра 
масалджыларнынъ адлары анъылды, 
оларнынъ яратыджылыкълары шере- 
фленди ве къырымтатар халкъ агъыз 
яратыджылыгъына къошкъан исселери 
такъдирленди. Кедайларнынъ фаалие- 
тини шимди де девам этмек ве чынълар 
уйдурмакъ, яшлар арасында чынъ къай- 
тарышмакъ адетини джанландырмакъ 
кереклиги айтылды. Эм де земане 


Яш: 
Чынъман селям беремен, селямым ал, 
Чынъламагъа бильмесенъ, савлыкъман къал! 


Къыз: 
Чынъламагъа билемен, чынъ ташларман, 
Селямынъ алып мен сени алгьышларман. 


Яш: 
Бу джыйынгъа хош кельдинъ, Сейяре ханым! 


Сени корьсем, къан ойнай, тельмире джаным. 


Къыз: 
Мен де кельдим джыйынгъа селикъам салып, 
Чынъ айтарман мен санъа гонъюлинъ алып. 


Яш: 
Сен бек арув бир къызсынъ, макътасам — ери, 
Козь ташладым мен санъа чокътан бери. 


Къыз: 


Яш: 
Сейяресинъ, Сейяре — «Планета»сынъ, 
Къалеминъни усанмай ойнатасынъ. 


Къыз: 
Ойнатырман къалемни, ойнатырман, 
Эбин табып мен сени чынълатырман. 


Яш: 
Тилинъ татлы, не арув сёйленесинъ, 
Ана тильнинъ озегин сен билесинъ. 


Къыз: 
Ана тильни анамдан билип алдым, 
Къалемимни шу тильде ёлгъа салдым. 


Яш: 
Агъызынъа, бильмиймен, ким тюкюрген? 
Урийми ёкъса санъа тиль огреттирген?! 


Къыз: 


Къыз: 
Язаман мен, язмайып болалмайман, 
Язгъаныма гонорар алалмайман. 


Яш: 

Чалышаман десенъ сени ишке алайым, 
Истесенъ шу гонорарынъ мен болайым. 
Язы язсанъ, шашырт сен эль-алемни, 
Язалмасанъ котер ат бош къалемни. 
Къыз: 

Эгер къалем бош болса, ич ишлетмем, 
Язым бедиий олмаса, ниетке етмем. 
Яш: 

Ана шай бол, шулай бол, тирнекли бол, 
Эр сатырда эр кимге орнекли бол. 


Къыз: 
Орнекли болмакъ бек яхшы, о рух бере, 


Сёзинъ ичюн тешеккюр бинъ бир кере. 
Къаба лафнен юрекни ич къырмайман, 
Джан агъырткъан ибаре ич айтмайман. 


Яш: 

Шунынъ ичюн мен сени бегенемен, 
Картичканъа къарай да, эгленемен. 
Бегенемен дедим, энди ачыкълайым, 
Кель, мен сени бир даа къучакълайым! 


Яш ве Къыз: 
Бир бичимде, бир бойда экимиз де, 
Ашкъ атеши янмакъта ичимизде. 


Огренмек ич кеч тувул, огренмек керек, 
Сувармасанъ осерми от-олен, терек?! 


Яш: 
Бойынъ алчакъ, сесинъ гурь, къыдакълайсынъ, 
Мени корьсенъ: «Ризакъай!» 

деп къучакълайсынъ. 


чынъджыларыны, кедайларны тапып, 
оларнен багъланып, дженктен эвель 
япылгъаны киби, чынъджыларныньъ бир 
иджадий корюшювини япмакъ теклиф 
этильди. 

Тедбирнинъ сонъунда чынъ къайта- 
рышув нумюнеси нумайыш этильди. 
Бунда языджылардан «Яш» ролюни 
фольклорджы языджымыз Риза Фа- 
зыл, «Къыз» ролюни исе чынъ топла- 
гъан Сейяре Меджитова иджра этти- 
лер. Тедбир иштиракчилери эвельки 
аятымыздан къалгъан бу чынълашув 
адетини меракънен ве алгьышларнен 
къаршыладылар. Ашагъыда шу левханы 
толусынен кетиремиз. 


Козь ташламакъ йигитке ярашыр эбет, 
Сырдашмагъа къыз иле бу бир себеп. 


Яш: 
Джымыртадан биязсынъ, къардан акъсынъ, 
Къойын джепке салгъандай томалакъсынъ. 


Къыз: 
Кокте ЙЫЛДЫЗ къач экен мен саярман, 
Джебинъе дугуль, гонълюнъе мен сыярман. 


Яш: 
Ай къатында бир йылдыз — Айгъа тартыкъ, 
Шаире къызы болгъанчин кимден артыкъ? 


Къыз: 
Кокте йылдыз парылдай, Ай корине, 
Мусафир кельсенъ уйиме, чыкъ тёриме. 


ЯНЪЫ КИТАПЛАР 


ОЛЬГА ГУМЕНЮК 


«АВАДА УЧАН ТЕЛЛИ ТУРНА» 
«В НЕБІ ЛИНЕ КЛЮЧ ЖУРАВЛІВ» 


Энъ гузель халкъ йырларындан бирининъ адыны алгъан мезкюр 
китап Къырым муэндислик-педагогика университетинде чалышкъан 
| белли музыка санатчысы Ольга Гуменюкнинъ къырымтатар халкъ 

| йырлары ве эзгилерини талиль этип чыкъаргъан учюнджи китабы- 
| дыр. Бундан эвель чыкъаргъан китаплары — «Меджбур олдым мен 
·биргуле» (2008) ве «Учь къаранфиль» (2010). 
=) Тилини бильмегенинъ алда, башкъа бир халкънынъ йырларыны 
| талиль этмек чокъ муреккеп бир шейдир. Амма бу тедкъикъат ишинде 
| Ольга ханымгъа онынъ омюр аркъадашы, шаир Виктор Гуменюк ярдым 
этмекте. Къырымтатар халкъ йырларынынъ сёзлерини украин тилине 
| Ольга ичюн Виктор терджиме эте. Яни олар бирликте чалышалар. Ве 
нетиджеси чокъ семерели ки, оларнынъ чыкъаргъан шу учь китабы бу- 
‚нынъ ачыкъ делилидир. 
Чыкъарылгъан китапларда да Ольга ханымнынъ япкъан тедкъикъа- 
| тынен бирге эр китапта айры болюк оларакъ 60-70 къадар халкъ йыр- 
| ларынынъ сёзлери эм кьырымтатарджа, эм де оларнынъ украин тилине 
терджмелери бериле. Мезкюр китапта да ойле. 

Муэллиф тедкъикъ этильген йырларнынъ поэтик хусусиетлерине 
айрыджа дикъкъат айыра. 

Китап фольклорджылар, филологлар, музыкашынаслар ве къырым- 
| татар йыр санатынен меракълангъанлар ичюн къыйметли бир менбадыр. 
} Китап «Къырымдевокъувпеднешир» нешриятында 300 нусха басылгъан. 


ТАКЪВИМ 


КЪЫРЫМТАТАР ХАЛКЪЫНЫНЪ ХАТЫРА 
ВЕ ТАНЫЛГЪАН КУНЬЛЕРИНИНЪ ТАКЪВИМИ 


2013 


ИЮНЬ 

7 — 15 йыл эвельси (1998) Акъмесджитте Исмаил Гаспринскийнинъ эйкели ачылды. 

15 — 20 йыл эвельси (1993) Къырым девлет муэндислик-педагогика институты (шимди унивреситет) 
мейдангъа кетирильди. 

21 — Шаир, языджы, эдебиятшынас Эшреф ШЕМЬИ-ЗАДЕНИНЬ (1908-1978) 105 йыллыгъы. 

23 — Къырымтатар къадын-къызлары лигасынынъ реиси Сафинар ДЖЕМИЛЕВАнынъ(1948) 65 йыл- 
лыгъы. 

23 — 35 йыл эвельси (1978) Муса МАМУТ акимиетнинъ тазыйыгъына ве къорантасынен берабер 
Къырымдан бир даа сюргюн этильмесине наразылыкъ бильдиререк, озь-озюни якъты. 

26 — 25 йыл эвельси (1988) Ташкентте 20 бинъ къырымтатар Девлет комиссиясынынъ Къырым 
АССРини гъайрыдан тиклемеге эсас ёкъ деген шовинистик хулясасынынъ дердж олунмасына къаршы 
чыкъып, наразылыкъ нумайышы кечирди. 

26 — Къырымтатар байрагъы куню. 


Къыз: 
Сени корьсем, анамны хатырлайман, 
Анама чынъ айткъанынъ унутмайман. 


Яш: 

Къучакъласанъ къучакъла, мен разыман, 
Яш къызларны бек суйген Сеитгъазыман. 
Бегенемен мен сени язгьанынъЪчюн, 
Икяелер уйдырып азгъанынъчюн. 


Азырлагъан 
Риза ФАЗЫЛ 


ТАЗИЕ 


САЙДЕ БОДАНИНСКАЯ 


Апрель 12-де Моск- 88 
вада | Къурултайнынъ . 
тешкилятчыларындан 
бири Али Боданинс- 
кийнинъ къызы, клас- 
сик шаиримиз Эшреф 
Шемьи-заденинъ омюр 
аркъадашы Сайде Бо- 
данинская вефат этти. 
Кечкен сене сентябрь 
30-да 100 яшыны тол- 
дургъан Сайде Бода- 
нинская 1912 сенеси 
Акъмесджитте догъды. 
ХХ асырнынъ башын- 
да белли миллий ин- 
къиляп эрбабы олгъан 
Али Боданинскийнинъ 
къорантасында яры- 
къландырув аньанеле- 
ри кутюльмекте эди. 
Бу аньанелернинъ та- 
мырлары исе эски къа- 
билелерден олгъан ве ІІ 
Екатеринанынъ укюмине бойсунмагъан Эсадулла Мырзагъа, онынъ 
огълу, рус истилясы девринде ильки маариф эрбапларындан бири 
Абдурефи Эсадуллагъа барып тиреле. Сайденинъ бабасы Къурултай 
лидерлеринден бири олгъан Али оджа исе Абдурефи Эсадулланынъ 
огълу эди. Сайденинъ анасы Анифе ханым Къурултайгъа сайлангъан 
дёрт къадындан бири эди. 


Али Боданинский 1920 сенеси душман элинден эляк олгъан 
сонъ, Сайде Хансарай музейини тешкиль эткен ве йылларнен онынъ 
директоры олгъан эмджеси Усеин Боданинскийнинъ къорантасын- 
да тербиеленди. Али къызы Сайденинъ миллий тюстеки медений 
севиеси 1930 сенелерде озюни халкъкъа таныткъан шаир Эшреф 
Шемьи -заденен къоранта къургъан сонъ, даа зияде теренлешти ве 
къавийлешти. 1930-нджы йылларнынъ такъиплерини, аркъадашла- 
ры ве достларынынъ атылгъанлары фаджиасыны олар бирликте 
яныкълап кечирдилер. Къо джасы Эшрефни апске алып апайындан, 
огъланчыгъы Айдындан биринджи кере 1941 сенеси июнь айында 
айырдылар. Эшреф зар-зоруна сагъ къалып, ГУЛАГдан къуртулып 
чыкъты. Экин джи кере Эшрефни къорантасындан Озьбекистанда 
сюргюнлик вакътында 1949 сенеси айырдылар. Бу сефер Сайде энди 
эки огълунен – Айдын ве Вильданнен янъгъыз къалды. Халкънен 
бирге заманнынъ бутюн къыйынлыкъларыны енъген бу джесюр 
къадын огъулларыны халкъымызгъа япылгъан акъсызлыкъларгъа 
къаршы наразылыкъ рухунда тербиеледи. Сайденинъ ве Эшрефни- 
нъ огъуллары экиси де чешит девирлерде миллий арекетке фааль 
суретте къошулдылар. Эшреф Шемьи-заде 1978 сенеси Москвада 
вефат эткенде, о агъыр девирде Сайде апте ве огъуллары онынъ 
васиети муджиби Къырымда озь Ватанында дефн олунмасы ичюн 
бутюн чарелерни корьдилер. 

Сайде ханым сонъки йылларда Москвада огълу Айдыннынъ 
къорантасында яшады. О, 2013 сенеси апрель 12-де вефат этти ве 
озюнинъ васиети боюнджа Акъмесджитте Абдал къабристанында 
апрель 16-да дефн этильди. 

Алланынъ рахметинде олсун. 


ОЛЬГА ГУМЕНЮК 


ИЮЛЬ 

7 — 25 йыл эвельси (1988) Акъмесджитте къырымтатар тилинде биринджи телеяйын чыкъты. 

9 — Ораза башлана. 

9 — Информатизация халкъара академиясынынъ академиги, профессор-учакъяпыджы Якъуб БЕКИ- 
РОВнынь (1923) 90 йыллыгъы. 

21 — Рессам ве дизайнер Амет СЕИТ-АМЕТОВнынь (1938) 75 йыллыгъы. 

21 — Къырымда нам къазангъан артист Расим ЮНУСОВнынъ (1938) 75 йыллыгъы. 

27-31 — 20 йыл эвельси (1993) Акъмесджитте Къырымтатар халкъы И Къурултайынынъ экинджи 


сессиясы озь ишини башлады. 
Къырымтатар 


И. Гаспринский адына къырымтатар кутюпханесининъ 
Языджылары бирлиги 


информацион-библиографик болюги азырлады 


г № 4(414) 
ИТЕРАТУРНЫЙ 


ЫМ 


ЯЗЫДЖЫНЕН СУБЕТ 


ЛЕБИЙ КЪЫРЫМ 


«ЭСЕР ЯСАЛМАКЪ ДЕГИЛЬ ДЕ, 
ДОГЪУЛМАКЪ КЕРЕК» 


Кечкен асырнынъ 1960-1970-нджи сенелери эдебиятымызгъа къошулгъан 
эдиплерден бири Иса Абдураман сайыла. Бугунь де фааль иджат этип кельген, 
аман-аман 20 китапнынъ муэллифи олгъан Иса Абдураман 1937 сенеси майыс 
5-те Кезлев шеэринде догъды. Сюргюнликте Самаркъанд виляетинде яшады. 
Самаркъанд девлет университетининъ озьбек ве таджик филологиясы факуль- 
тетини битирди. Чокъ йыллар девамында «Зарафшан» виляет газетасында 
чешит вазифелерде чалышты: корректор, эдебий хадим, болюк мудири, баш 


муаррирнинъ муавини. 


Языджынынъ озьбек тилинде бир сыра китаплары чыкъты. Бунынъ киби де, 
онынъ къырымтатар тилинде «Гогерджинлер» (1971), «Чыракъ», «Танъ шавлеси» 
(1976), «Нал» (1979), «Иигитлик» (1981), «Огьлумнынь кунеши» (1984), «Юректеки 
къыртыш» (1988), «Янъы кунь, селям!» (2000), «Тамыр» (2008) ве дигер китаплары 
дюнья юзю корьдилер. Эсерлери бир чокъ тиллерге терджиме этильди. Иса Аб- 
дураман Озьбекистанда «Исрарлыкъ» икяесинен «Тебессюм» меджмуасынынъ 
мукяфатыны алды. Озьбекистан Журналистлер бирлиги мукяфатынынъ лауре- 
аты олды. 1992 сенеси онъа Озьбекистанда нам къазангъан журналист унваны 


берильди. 


Шимди Украина Языджылары миллий бирлигининъ азасы. 


— Иса агъа, сиз эм шаирсинъиз, эм 
несирджисинъиз? Асылында анги жанр 
сизге даа якъын келе? 

— Мен иджадымны шиирден башладым, 
шиир биринджи невбетте. Яни шиириет 
меним ичюн эсас жанр сайыла. Шаирнинъ 
несир эсерлеринде де шиирге хас ренк ве 
аэнклер, шиирнинъ руху сезиле. Атта ири 
колемли эсерлер — повесть ве романлар 
узеринде чалышкъанда биле, шиириетни 
ич бир вакъыт быракъмадым, девам эт- 
тирдим. Асылында ильхам кельдими, не 
ишнен огърашкъанынъдан къатий назар, 
эсер язмакъ керексинъ. Ве, аксине, ильхам 
олмагъанда озюнъни зорлама. Чюнки бу 
алда шиир язылмайджакъ. Шиир ясал- 
макъ дегиль де, догъулмакъ керек. Догъ- 
майджакъ олса, онынънен огърашмагъа 
аджет ёкъ. 

— Сиз Озьбекистанда озьбек ве 
таджик филологиясы факультетини би- 
тирдинъиз. Я ана тилинъизде не вакъыт 
эсерлер язып башладынъыз? 

— Догъру, ильки шиир ве икяелеримни, 
атта романны озьбек тилинде яздым. 
Озьбек тилинде китапларым да чыкъты. 
Сонъундан ана тилимде де язып башла- 
дым. Озь тилимни мустакъиль огрендим. 
«Ленин байрагъы» газетасы ве «Иылдыз» 
меджмуасы меним ичюн ана тили мектеби, 
университети олды. Ана тилимизде газета 
чыкъып башлагъан сонъ ана тилимде иджат 
этмек къарарына кельдим. 


Иса АБДУРАМАН 
ЗАМАН ВЕ МЕН 


Бу алемге я кеч кельдим, 
я да кельдим пек эрте. 
Ич къуртулып оламайым 
агърылардан ве дерттен. 
Дерсинъ заман сара мени, 
дёнип агъыр зынджыргъа. 
Достум онъа рядым эте, 
Олып садыкъ къул, ыргъат. 
Юкюме юк къошмакъ ичюн, 
О зынджыргъа асыла. 
Шадланалар буны корьген 
ферасетсиз, анъсызлар. 
Янларында пейад ола тильсиз, 
юзьсиз, арсызлар. 
Саткъынлар да къошулалар, 
Юрегим, ах, пек сызлай. 
Бильмегеним, бильмегеним, 
бильмегеним мен — гъарип, 
Залым заман ярдымджысы 
бу къадар чокъ олгъанын! 
Саф юрегим, саф тюшюнджем, 
саф ниетим, арзума 
Атылмагъа азыр тургъан 
бу къадар окъ олгъанын! 
Не япайым? 


№ 5 (415) 


— Иса агъа, эдебиятта устазларынъыз 
бар эдими? 

— Меним языджы оларакъ шекилле- 
нювиме озьбек эдебияты буюк тесир этти. 
Ойле экен, озьбек эдебиятынынъ энъ 
корюмли сымалары — Алишер Навоий, 
Гъафур Гъулам, Абдулла Арипов, Эркин 
Вахидовны озь устазларым, деп саям. 
Оларнынъ эсерлерини окъуп, озюм де яз- 
магъа огрендим. Къырымтатар эдебиятыны 
алсакъ, эльбет, Ашыкъ Умерден башлап, 
Бекир Чобан-заде, Эшреф Шемьи-заде, 
Энвер Селяметни анъмакъ истер эдим, 
оларны озюме устаз, деп эсап этем. Язы- 
джы Шамиль Алядин де мени иджаткъа 
рухландыргъан эди. Ильки чий эсерлеримни 
онъа ёллагъанда, Шамиль агъа манъа озь 
къолунен джевап язып ёллады, иджатны 
быракъма, язмагъа девам эт, деп менде 
буюк умют догъургъан эди. 

— Шимди насыл эсер узеринде чалы- 
шасынъыз? 

— Шимди, шиирлерден гъайры, янъы 
пьеса узеринде чалышам. Пьеса якъын 
вакъытта энди азыр оладжакъ. Мевзусы 
халкъымызнынъ такъдиринен, омюринен 
багълы. 

— Сёз келими, театр ичюн не къадар 
эсер яздынъыз? 

— Эписи олып он пьеса яздым. Озьбе- 
кистанда биринджи пьесам озьбек тилинде 
саналаштырылгъан эди. Озьбек радио ве 
телевидениесинде бир талай юмористик 


Агьлайыммы, 
Юкюм пек-пек агъыр, деп, 
Къычырмакънынъ файдасы ёкъ — 
Чокълар сокъур, сагъыр, деп? 
Ёкы 
Замангъа теслим олмам — 
Ерги тиймез курегим! 
Азапларны эксильтмекчюн 
Оны озмакъ кереким! 
29.01.2005 с. 


ДЖЕЗА 


Сен кульдинъ, 

Мен ич де кульмедим. 

Къадримни бильмединъ, бильмединъ... 
Юрегим чокъ кере инъледи. 
Тюкендим. 

Севгим де ёкъ энди! 


Севгисиз яшамакъ — бинъ азап, 
Севгисиз яшамакъ — бир джеза. 
Агьларсынъ, бир куню пек сезип... 
Джезаны яраттынъ сен озюнъ! 

03.01. – 11.06.2004 с. 


БУЮК ДЖОЮКЪ 


Ачувнынъ агърысы айырды сенден — 
Нидже йыл айбетлеп, 


икяелерим де окъуйыджы- 
ларгъа интермедия, инсцени- 
ровака шекилинде чокъ ке- 
релер такъдим олунгъан эди. 
Къырымда исе ялынъыз бир 
пьесам миллий театримиз та- 
рафындан саналаштырылды. 

— Бильгениме коре, 
Озьбекистанда языджыла- 
рымыз озь эсерлери, ки- 
таплары ичюн гонорар, яни 
къалем акъкъы ала эдилер. Я 
шимди иджат эткен адамны 
насыл рагъбетлендирелер? 

— Языджыны маддий дже- 
эттен рагъбетлендирюв бирин- 
джи ерде олмалы. Озь вакътында бу акъта 
Шамиль Алядин де айткъан эди. Бизде 
шимди не маддий, не маневий рагъбетлен- 
дирюв бар. Совет девиринде энъ фукъаре 
языджы биле озюне машина ала биле эди. 
Эсабында энъ аздан 5 бинъ кумюш олгъан 
сонъ, о ярынки кунни къайгъырмайып, 
раат-раат иджат эте эди. Чюнки бу 5 бинъ 
о девирде буюк пара сайыла эди. Бундан 
гъайры Языджылар бирлигининъ эдебият 
фондындан ярдым келе эди. Бизге эр ай 
шу фонддан юз кумюш бериле эди. Эр бир 
языджы имтиязлы ёлланмалар ала эди. Те- 
давийленмеге истейсинъми, раатланмагъа 
истейсинъми — джан къурбан. 

Энди исе биз эпимиз Украина Языджы- 
лары миллий бирлигининъ азасы оламыз. 
Демек, бу тешкият языджыларны къай- 
гъырмакъ керек. Амма амельде бир шей 
корьмеймиз. 

— Эдебиятымызнынъ бугуньки ва- 
зиетине насыл къыймет кесесинъиз, 
енъишлери чокъмы, эксикликлерими? 

— Эдебиятымызнынъ шимдики вазиети 
пек мушкюль. Бойле бакъкъанда, сийрек- 
сепелек олса да, бир шейлер языла, тек-тюк 
китаплар чыкъа. Амма умумий вазиет пек 
агъыр. Энди азыр, пишкен эсеринъ йыллар- 
нен ята, окъуйыджыларгъа етип баргъандже 
он йылларнен беклемек керек ола. Кене шу 
рагъбет меселесини алайыкъ. Эгер рагъбет 
олмаса, иджат этмек, эдебияткъа янъы 
кучьлерни, янъы къалемлерни де джельп 
этмек гъает къыйын бир меселе. Маддий 
проблемлер эр джеэттен сыкъа. Бундан да 
гъайры, эвельде языджыдан: «Сенинъ насыл 
ихтияджынъ бар?», — деп меракълана эди- 


Мен сени джойдым. 

Хатырлап эр аньде, 

От яна тенде. 

Ах чекем — Севгини сёз иле сойдым! 


Сефалы ой-хаял, руямны джойдым. 
Ал янакъ, 
Бал дудакъ... 
Козюнъни джойдым. 
Бинъ ренкли, кенъ, 
дюльбер дюньямны джойдым. 
Дюньямнен берабер озюмни джойдым. 
04.03.2005 – 31.03.2007 с. 


ИСТЕЙИМ 


Такъдиримни такъдиринъе багъламагъа 
истейим. 
Сенинъ иле кульмеге ве агъламагъа истейим. 


Бирден догъып, манъа санки къанат берген 
севгимни 
Осьтюрмеге ве лекесиз сакъламагъа истейим. 


Сувукъ ве серс 

тюшюнджемни тутып севги отуна, 
Исиндирип, юрегимнен пакъламагъа истейим. 
Къучакъ ачсанъ, атешлерге, 

сувгъа, далгъагъа кирип, 


[ 


лер. Ярдым эте эдилер, рагьбетлендире эди- 
лер. Шимди бу ёкътыр. Языджынынъ къад- 
рине етмейлер. Эльбет, биз энди фанатик 
киби олдыкъ, эп язамыз, язмасакъ олмаз. 
Озюмизни иджатсыз тасавур эталмаймыз. 
Амма эдебиятта яшлар пейда олмасы ичюн 
оларны рагъбетлендирмек керек. 

— Сонъки йылларда бизде эдебият 
мукяфатлары пейда олды. Дейик, Бекир 
Чобан-заде адына, Эшреф Шемьи-заде 
адына. Олар эдебиятымызны джанлан- 
дыралар, инкишаф эттирелер демек 
мумкюн. Сизинъ бу хусуста фикиринъиз 
насыл? 

— Эбет, мукяфатлар олмакъ керек. Ля- 
кин, Бекир Чобан-заде адына мукяфатны 
алсакъ, о не ичюндир озь языджыларымыз- 
гъа дегиль де, эп эджнебий муэллифлерге 
бериле. Озь языджылармыз олгъанда, къай- 
дандыр кельген ят адамларгъа мукяфатлар 
бермек, занымджа, асыл да шарт дегиль. 
Яни биз озь языджыларымызны къайгъыр- 
макъ керекмиз. Оларнынъ эдебиятымызгъа 
къошкъан исселери эсапкъа алынмалы. 
Меселя, Ахмед Ихсан Къырымлы мукя- 
фаты бар. Анда биринджи ерни алгъан 
яш авескяргъа 4 бинъ доллар берелер. 
Авескяр адам шиир язув къаиделерини даа 
бильмей, амма онъа энди мукяфат бериле. 
Албу ки, бойле мукяфат профессиональ 
языджыгъа берильген олса, буюк иш олур 
эди. Мукяфат даа да семерели нетиджелер 
берир эди. 

— Сизге иджадий мувафакъиетлер 
тилейим, Иса агъа, меракълы субетинъиз 
ичюн сагъ олунъыз. _ 

Сейран СУЛЕИМАН субетлешти 


Ишанчынъны толусынен акъламагъа истейим. 
Олса эгер гъам-кедеринъ, 
гизли дертинъ ве яранъ, 
Саф дуйгъумны мельем этип, 
къапламагъа истейим. 
Иса дей ки, ашыгъынънынъ 
мерамыны яхшы биль! 
Омюримни бахтынъ 
ичюн сарфламагъа истейим. 
27-28.-08.2007 с. 


СЕНСИЗ 


Сенсиз сема мен ичюн арам, 

Сенсиз ава мен ичюн арам. 

Сенсиз кунеш — куль къаплагъан къор. 
Сенсиз менчюн ай, йылдызлар ёкъ. 


Сенсиз гуллер, чешит чечеклер, 
Кулеяткъан тавлы тереклер 
Янгъан киби корюнир козьге... 
Баарь дёнер сараргъан кузьге... 
Догъру, эски айткъан сёзлерим. 
Янъылары къайда бар, перим?! 
Алым фена... 
Лякъайд къарама! 
Мельэм олсанъ терен ярама, 
Бир кунюнъе мен де ярарым. 
14.10.1993 — 4.04.2003 с. 


'ЕРАТУРНЫЙ 


ЫМ 


НИ А И ОЕ РИ 


ЯНЪЫ ШИИРЛЕР 


Аблязиз ВЕЛИЕВ 


РАМИЗ НЕТОВКИННИНЪ 
ХАТЫРАСЫНА 


Чардакълы эвчиклер, кирамет дамлар, 
Чубукътан къоралар, эски исарлар, 
Бунынъ бинъде бири бугуньде барлар, 
Къалгъаны ёкъ энди, оны ким арар? 


Эгер де оларны тапмакъ истесенъ, 
Къырым бойлап юрип тапабилесинъ. 
Араштыр сен оны Рамиз рессамдан, 
Дюньягъа сачылгъан ресимлеринден. 


Шеэрлерни бойлап кезди Нетовкин, 
Сокъакъларны бойлап кезди о сакин. 
Бирер, бирер сызды ягъ боя иле, 

О, бу левхаларнынъ къадрини биле. 


Кузь кельди, турналар дженюпке учалар, 
Япракълар сарарып, земинге тюшелер. 
Артындан къыш келир, сонъ исе гурь баарь, 
Кузь кейфи къальплерге багъышлай нешэлер. 


КЪАРА ДЕНЪИЗ 


Къара денъиз, Къара денъиз, 
Экимиз санки эгиз. 

Къара денъиз, Къара денъиз, 
Не япарым мен сенсиз? 


Къара денъиз, къара денъиз, 
Догъмушлармыз экимиз. 
Къара денъиз, Къара денъиз, 
Яшап оламам сенсиз. 


Къара денъиз, Къара денъиз, 
Елькен ялдармы ельсиз? 
Къара денъиз, Къара денъиз, 
Манъа бахыт ёкъ сенсиз. 


Бугунь бар, ярын ёкъ, ашыкъмакъ керек, 


Чюнки олар къалды пек аз, пек сийрек. 
Сызды ве ашыкъты, джоймакъ истемей, 


Нидже левхалары къалды сызылмай. 


Нидже ниетлери бар эди онынъ, 


Эх-хе-е-е, бильсейдинъиз оларны хай-ха-а-й! 


Олгъан-оладжагъы элли йыл омюр 
Айырылгъан экен Алла-Таалядан. 


Не къадар ишлери битмейип къалды, 


Къара денъиз, Къара денъиз, 
Экимиз даим бирмиз. 
Къара денъиз, Къара денъиз, 


Айт, нешлермиз Къырымсыз? 


ЧИЧАРЕРО 


Чичареро, Чичареро, 
Билесинъми насыл ер о? 
Тылсым толу севги кошеси. 


Буны бильмей эдинъми, эй-вах Яратан!? 


Азиз огъулынъны унутма, Къырым! 
Разы ол ондан, эй азиз Ватан! 


КУЗЬ КЕЛЬДИ 


Кузь кельди, турналар дженюпке учалар, 
Япракълар сарарып, земинге тюшелер. 


Чичареро, Чичареро, 
Озь багърына чагъыра о, 
Мефтюн эте аджайип сеси. 


Севишкенлер, келинъиз, дей, 


Кедер недир, ич де бильмей, 


О, инсангъа сагълыкъ багъышлай. 


Артындан къыш келир, сонъ исе гурь баарь, 


Кузь кейфи къальбиме багъышлай нешэлер. 


Япракълар тёкюле багъча ве багъларда, 


Къальблерде де гуя тёкюле япракълар. 


Баллангъан алмалар, юзюмлер, мейвалар 


Кучь бере бизлерге, даа гузель не бар? 


Тереклер къач тюрлю боянен боялгъан, 


О къадар бояны олар къайдан алгъан? 


Кузь кейфи муджизе, акърансыз, пек дюльбер, 


Онъа тенъ келалмаз атта ки лялелер. 


Лейля АЛЯДИНОВА 


Эрте базар куньлерининъ би- 
ринде мени уфакъ огъланчыгъым- 
нынъ кескин сеси уянтты. 

— Ана, аначыгъым! Бакъса!.. 

Бир кереден юкъудан уяндым. 
Козьлеримни кенъ ачып, къоркъу- 
нен тёшек ичинде отурдым. 

Огълум озь кроватында аякъ 
устюнде тураракъ, къолуны юкъа- 
ры котерип, ачыкъ пенджереден 
тышкъа бакъа эди. Мен де пендже- 
реге якъын келип, сакътлыкънен 
тышкъа козь ташладым. Докъуз 
къатлы эвнинъ сачагъы тюбюнде 
ювасында тюклери котерильген 
къушчыкънынъ отургъаныны ве 
озюнинъ тёгерек козьчюклеринен 
бизим тарафкъа мукъайтлыкъ иле 
бакъкъаныны абайладым. 

«Бу куньлерде ярамазлыкъны 
мына ким япкъан экен», — деп 
меселени деръал анъладым. 

Бир къач куньден бери, иштен 
эвге къайтып кельсем, ашханеде- 
ки маса узеринде пытачыкълар, 
тобан сапчыкълары, эр тюрлю 
чёплюк ята... Олар къайдан келе- 
лер, дептерен тюшюнджеге далып 
юре эди. 

Ашханеден бир авуч пирнич 
алып, огълума якъын бардым ве: 

— Ма, бер онъа, къушчыкъкъа! 
— дедим. 

— Насыл? — деп сорады о. 

— «Гули, гули», деп чагъыр. 

Огълум кроватындан тыр- 
машып чыкъаракъ, пенджереге 
якъынлашты, лякин беш дакъкъа- 
дан сонъ гъает ынджынгъан бир 
алда яныма кельди. 

— О ярамаз, — деди огълум, 
— мен оны чагъырам, чагъырам, о 


ИТЕРАТУРНЫЙ 


Чичареро, Чичареро, 
Испанёла гъуруры о, 


Кельгенлерни севе, алгъышлай. 


Чичареро, Чичареро, 
Билесинъми насыл ер о? 


Сагълыкъ ичюн дженнет кошеси. 


Акъ денъизнинъ кенарында, 
Атлантика дживарында, 
Неде гузель онынъ авасы. 


Кунеши ёкъ, афталарнен 
Тапамаймыз къыбланы. 
Севгилиси олмаз исе 
Къызлар нешлер къынаны? 


Чокъ кезиндик Костенджени, 
Джадделерин доландыкъ. 
Озюмизни бу ерде биз 
Эвдеки киби сандыкъ. 


Къырым руху яшай мында, 
Расткетирдик чокъ дост, эш. 
Къучакълашкъанда оларнен 
Санки корюнди кунеш. 


ДОБРУДЖАДА 


Иче, иче тоямадым 
Костендженинъ сувуны. 
Пек де аджджы экен ама 
ЯлысынынЪ сувугъы. 


Ура, ура сакъат этип, 
Фемийлерни аттылар. 


ДОБРУДЖАЛЫЛАРГЪА 


Юз йылларнен айырдылар 
Бизни бир-биримизден. 
Бизлер мында, сизлер анда, 
Къоптыкъ тамырымыздан. 


Аллагъа бинъ шукранелер, 
Бугунь кене биргемиз. 

Санки дерсинъ агъа-къардаш, 
Къол тутушып юремиз. 


Добруджалы къан-къардашлар, 
Даим бахтлы олунъыз. 
Баба-деде юртуна ич 
Отаймасын ёлунъыз. 


БИЗ ВАТАНГЪА КЪАЙТЫП 


КЕЛЬДИК 


Биз Ватангъа къайтып кельдик, 
Айланчыкълы ёллардан. 


СССР виран олды, 

Эм озю, эм ады ольди. 
Бизге олюм тилегенлер, 
Мына, коресинъиз нолды. 


Асфальт тешип, ташны ярып, 
Тири къалды татар гъарип. 
Далапкяр халкъ юрткъа къайтты, 
Достлар чыкътылар озгъарып. 


«Хуш омадед!», «Яхши боринъ!»,- 
Деп озгъарды бир чокълары. 

«До свидание!», «Корюширмиз», - 
Деди русы, къыргъызлары. 


Амма юртта явуз затлар, 

Отю патлай корьсе татар. 
Мескенлерни йыкъты, якъты, 
Халкъымызны къапаттылар. 


Асретлигин чеке эдик, 


Тувгъан эвни, кой, сокъакъны 
Айта-айта агъладыкъ. 

Илле бир кунь къайтырмыз деп 
Онъа умют багъладыкъ. 


Ватан ёлун къапаттылар, 
Зинданларгъа аттылар. 


Унутмадыкъ бар заман. 


Ольмек ичюн кетмедик биз бу юрттан, 
Къызыл мейданында котердик исян. 
Геджеледик таш устюнде нидже кунь, 
Котек ашап Сабриелер къусты къан. 


Ольмек ичюн кетмеди халкъ Ватандан, 


Унутмады оны миллет ич бир ан. 


БИР САЧАКЪ ТЮБЮНДЕ 


исе кельмей. Ярамаз экен о, — деп 
текрарлады ачувнен. 

— Догъру, ким де ашамаса, о 
ярамай, — деп мен онынъ тара- 
фыны алдым. 

Азиз начар бир огъланчыкъ 
эди. Онъа емек ашатмакъ ичюн 
чокъ огърашмакъ керек ола эди. 
— Екъ, мен яхшым, — деп итираз 
бильдирди огълум уйле емегинде 
джиддийликнен скемледе отурып, 
— мен яхшым да... 

О, маннадан боткъаны севмей 
эди. Шимди оны иштианен ашар- 
кен, тосат-тосат къушчыкъкъа козь 
ташлады. Огълум бу сефер, адети 
узьре, балалар багъчасында бот- 
къаны лезетли пиширелер демеди. 

Ашханенинъ пенджересинден 
къушчыкъ яхшы корюне эди. О, 
еринден биле къыбырдамады. 
Атта пенджеренинъ къаснагъына 
къоюлгъан пирнич биле оны ме- 
ракъландырмады. Мен къушчы- 
къны козетерек: «Онъа бир шей 
олды, гъалиба», — дедим. Мени 
онынъ къыбырдамагъаны айре- 
тлендирди. Истер-истемез кунь 
девамында оны козетмек керек 
олды. Къушчыкъ ювасында отура, 
оны терк этмей эди. 

«Кулюк отура, бала чыкъа- 
раджакъ», — деген шей акъы- 
лыма кельди. Мен къайдадыр 
къушларнынъ невбетнен кулюк 
отургъанларыны окъугъан эдим. 
«Я видждансыз бабасы къайда? 
Не ерде эгленип къалгъан», — деп 
кулюмсиредим. 

Эртеси куню Азиз, козьле- 
римни ачар-ачмаз, тёшектен аты- 
лып тураракъ, пенджереге чапты. 

— Ана, къушчыкъ пирнични 
кене де ашамады! — деди. 

— Къушчыкъ кулюк отура, 
эгер еринден турса, йымырта- 
лары сувуйджакъ ве яврулары 
йымыртадан чыкъмайджакълар. 
О, балачыкъларынынъ бабасыны 
беклей. Эгер о учып кельсе, бу 
къушчыкъны денъиштиреджек, 
о такъдирде иштианен ашама- 
гъа башлайджакъ, — дедим мен 
огъумны тынчландыраджакъ олып. 

Балалар багъчасына кетер 
экенмиз, Азиз бутюн вакъыт къуш 
акъкъында лаф этти. Акъшам 
огълумны алмагъа баргъанда 
тербиеджи къыз менден: 

— Сиз Азизге къуш сатын ал- 
дынъызмы? Бугунь онынъ бутюн 
лафы тек къуш акъкъында эди... 

Эвге кельгенимизнен огълум 
энъ эвеля пенджереден тышкъа 
бакъты ве къушчыкъны эски ерин- 
де коререк, кедернен сёйленди. 

— Гъалиба, къуш яврулары- 
нынъ бабасы да, бизим бабамыз 
киби узакъларгъа учып кеткен ве 
якъында кельмейджек, — деди. 

Мен къайгъынен огълумнынъ 
башыны сыйпап, не айтмакъ кере- 
клигини бильмедим. Озь башыма 
сёйленип: «Ташланып кетиль- 
генлерден кене бири», — дедим. 
Акъайым мени бир йыл эвельси 
ташлап кеткен эди. Огълумнынъ 
бабам къайда, деген суалине, о 


вакъыт бабанъны узакъкъа ча- 
лышмагъа ёлладылар, о якъында 
эвге къайтып кельмейджек, деп 
оны алдаткъан эдим. 

— Къасеветленме, Азиз, — 
деп мен оны юкълатмакъ ичюн 
яткъызаракъ къандырмагъа ты- 
рыштым, — сен юкъла, саба эрте 
Рустем эмдженъни чагьырырмыз 
ве о бизге къушчыкъны беслемеге 
ярдым этер. 

Лякин эртеси куннинъ сабасын- 
да къушчыкъ ювасында ёкъ эди. 

Эр заман олгъаны киби, 
огълумнен эрте саба пенджере- 
ден бакъкъанымызнен, юва ёкъ 
экенини корьдик. 

Мен къомшумызны чагъырдым 
ве о узун таякъ алып, сакътлыкъ 
иле юваны котерди. О, ашхане ма- 
сасы узерине юваны къойгъанда, 
биз анда учь дане уфакъ йымыр- 
тачыкъ корьдик. 

— Я къуш яврулары къайда? — 
джаны агъырып айтты Азиз. 

— Олар чыкъып оламадылар, 
— дедим яваштан. 

— Демек, къушчыкълар ич бир 
вакъыт чыкъмайджакълар? — деп 
сорады Азиз агълап. 

Рустем эмдже меним шаш- 
малагъанымны корип, балагъа 
джиддий тавурнен: 

— Чыкъаджакълар, мытлакъа 
чыкъаджакълар. Мен шимди йы- 
мырталарны башкъа къушнынъ 
ювасына къояр ве эр шей яхшы 
олур. Юваны исе кене ерине 
къоярмыз ве келеджек сене къуш- 


Ниает биз кене юртумыздамыз, 
Онынъ ады, топрагъына джан къурбан. 

чыкънынъ азыр эви олур. Олар 
мытлакъа бу ерге учып келирлер. 
Бекле! — деди. 

Биз бекледик, Лякин сонъундан 
эр шейни унуттыкъ. 

Куньлернинъ биринде къушлар 
аятындан макъале окъуркеним, 
мен бу кедерли тарихны хатыр- 
ладым. Анда къушларнынъ бири- 
бирлерини ич бу вакъыт ташлап 
кетмегенлери акъкъында айтыла 
эди. Ялынъыз бахтсызлыкъ олар- 
ны айыра биле. Муэллиф бир 
вакъианы тасвир эткен эди. Эркек 
къуш браконьерлер тарафындан 
ольдюрильген. Ана къуш омюрлик 
достунынъ эляк олгъаныны корь- 
генинен, юксекке учып, къанатла- 
рыны бир ерге топлагъан да, таш 
киби ерге урулгъан. 

Мен окъугъаным акъкъында 
Азизге икяе эткенде, о тюшюнд- 
жели бир тарзда: 

— О бир къушчыкълар да 
эляк олдылар, гъалиба. Олар озь 
явруларыны ташлап оламазлар, 
ойлеми? — деди. 

Закир САДАТЛЫ 
(Азербайджан) 


Бу сесни эшиткенде, башта 
насылдыр бир тюш корем, деп 
белледим. 

Сонъра бакъсам ёкъ - бу, те- 
рен юкъугъа далгъан къадимий 
чёллерден кельген акс-сададыр. 
Бир заманлары биз эпимиз – орду- 
мыз, аскерлеримиз, отьмегимиз, 
давушларымыз о юкъу ичинде 
эдик. Асылында биз шимди де бу 
ерде дегильмиз, биз о ерлерде 
къалдыкъ. 

«Селям, бача!..» 

...Он йыл узангъан дженктен 
сонъ даа он йыл кечти. Дженкнинъ 
«якъын» ве «тувгъанлары» онынъ 
он йыллыгъыны онсыз къайд этти- 
лер. Дженкнинъ озю буны корьсе, 
кульгенинден юварланып кетер 
эди. Бу джыйыннынъ мусафир- 
лери къоркъунынъ, эеджанныньъ, 
олюмнинъ аджджы шербетини 
татлы шарапдай зевкъланып 
ичкенлер. 

Эр кес къараманлыкъны тильге 
алып, йигитликтен дем урды. Эр 
кес хатыраларына садыкъ эди. 

О шейлер акъкъында окоплар- 
да айтмакъ олмай эди – онынъ 
акъкъында санада, телевизор 
экранында айттылар. 

Эр кес айтты... 

Сонъра аскер кийимли орта 
яшлы бир адам гитараны кокюси- 
не сыкъып, сананынъ ярыкъараны- 
къ кошесинде рус тилинде йырлап 
башлады: 

«Селям, бача!..» 

Бирден тыртырлар гъыджыр- 
латкъан, кунеш аркъамызны 
якъкъан, бурнумны къан къокъу- 
сы тешкен киби корюнди манъа. 
Бир сигарет... бир ютум сув... 
къулакъларым тюбюнден вы- 
зылдап кечкен къуршунларнынъ 
сызгъырувы... 

Къадимий топракъ... мукъад- 
дес топракъ... дженнеттен къу- 
вулып, джеэннемге тюшкен топ- 
ракъ. Бу ерде алем бир-бирине 
къарышкъан. 

Мелек киби адамлар... шейтан 
киби адамлар... 

Затен, сенинъ ичюн не фаркъы 
бар. Бу ерде кимсе сенинъ тилинъ- 
де лаф этмез, амма силяларнынъ 
тилини эр кес эзберден биле, энъ 
индже мадделерни де, ерли-ерсиз, 
олюмнинъ тилине терджиме этме- 
ге истей... 

«Селям, бача!..» 

Бу не бир муджизедир? Он 
йылдан сонъ сесинъ тирилип, 
тилинъ башкъа бир миллет веки- 
лининъ дудагъында сеслендими? 
Нечюн бу «афгъан аскери»нинъ 
ёргъун кобелекке ошагъан руху 
ордулар кечип оламагъан дагъла- 
рынъдан кечип, вадийлерни атлап, 
сенинъ, баладжа бир «бача»нынъ, 
чатлагъан эллерине къонмакъ 
истей: «Селям, бача! Тикенли 
эллеринъни бер манъа, къояйым 
юрегимнинъ устюне, коксюме 
сыкъып!..» 

«Афгъан аскери» санада инъ- 
леерек йырлай: «Эй, харабе этти- 
гим ойлакълар, виран эйледигим 
шеэрлер, кейфинъиз насыл? Эй, 
бача, сенинъ шимдики яшайышы- 
нъ насыл?» 

Языкъ ки, о узакъ пайтахттаки 
телестудиянынъ ярыкъараныкъ 
санасында нале чеккен «афгъан 
аскери»не къол узатып етал- 
майым. Акс алда, олюм ерлешкен 
ульке адына ёлладыгъынъ севги 
мектюбинъе меним де селямымны 
ёлла, дер эдим. Айт ки: 

«Селям, Ферах! 

Селям, Шинданд! 

Селям, Кандахар! 

Селям, Герат! 

Селям, Аскер Мамедаскери! 

Афгъанистан дегенде козюм 
огюне энъ-эвеля Герат келе. Сонъ- 
ра о къадимий ве тылсымлы шөэр- 
нинъ козюме корюнген тонукъ ше- 
киллери арасындан яш бир адам 
мезардан тирилип чыкъкъан киби 
пейда ола. Хайли вакъыт юзюме 
бакъып кулюмсире. Беяз кефинге 
ошагъан нурлу сыфатына бакъып 
агьлайджагъынъ көле. 

Ады – Аскер. 

Сойады – Мамедаскери. 

Мен сойдашымыз Аскернен Ге- 
ратта, ордуда хызмет эткенимде, 
корюштим. О куньден бу куньге 
къадар бир де-бир сойдашымыз- 
нен корюшсек, онынъ янында 
мытлакъа Аскер Мамедаскерини- 
нъ кольгесини корем. 

Биз онынънен корюшкенде 
баарь эди. Амма о вакъыттан 
берли къыш куньлери къарлы 
пытакъларда букшейип чивиль- 
дешкен торгъайларгъа бакъаркен, 
кене де о адамнынъ руху бу тараф- 
ларгъа къанатланып кельгендир, 
деп тюшюнем. 

...80-нджи сенелернинъ язында 
Афгъанистаннынъ силялы къу- 
ветлери Гератта арбий операция 
кечиреджек олдылар. 5-нджи 
дивизиянынъ айры-айры арбий 
къысымларындан джанлы къувет, 
авиация, артиллерия, зенит ве 
танк иле бирликте бизим кешфият 
группасынынъ «Сакъаллылар» ве 
«Мусульман» арбий къысымлары 
да операциягъа джельп олунды- 
лар. Асылында, зайыф ве башыбо- 
зукъ афгъан ордусынынъ озюнден 
къат-къат кучьлю, эр тарафлы 
силялангъан, теджрибели ве чевик 
муджахит отрядлары иле урушта 
мувафакъиетке наиль оладжагъы 
«арбий шакъа»тан башкъа бир 
шей дегиль эди. Табиий ки, эсас 
агъырлыкъны совет дженкчилери 
кене де озь узерине алмакъ керек 
Эди. 
О кунь «Халкъ ордусы» адлан- 
дырылгъан афгъан гонъюллилери 
де бизге къошулдылар. 

Операция башланаджакъ вакъ- 
ты махфий тутулды. 

Бир кунь огюне къуветлер 
Герат шеэрининъ дженюбий та- 
рафындаки сахрада топланды. 
Адамлар арасында къалабалыкъ. 
Граждан кийимли афгъан гонъ- 
юллилери бизим арбий техника- 
мызгъа бакъып, аскер ве забит- 
лерге хусусий бир гонъюльдешлик 
косьтердилер. Бу достлукънынъ 
девамы оларакъ, бираздан сонъ 
совет аскерлери иле афгъан го- 
нъюллилери арасында къызгъын 
алыш-вериш башланды. 

Олар бизге тырнакъкесер, 
сакъыз, кишмиш ве теспи «бах- 
шыш» эткенлер. Бизден исе елек, 
чанакъ-чёльмек, потюклер, примус 
ве шапке киби «эдиелер» алгъан- 
лар. Терджиманларнынъ якъасы 
элерде къалгъан эди. Оларны 
даима бир тарафкъа тартып тур- 
гъанлар. Этрафта зий-чув. Чешит 
тиллерде лаф эткен адамлар 
бир-бирини има-ишаретлер ярды- 
мынен де анъламагъа тырышкъан- 
лар. Терджиманлар къытлыгъы 
гъает сезиле эди. 

Достум Бекир Гамбаровнен 
экимиз БМТнинъ кольгесинде оту- 
рып, озь тилимизде субет этерек, 
отьмек ашадыкъ, шакъалашып 
вакъыт кечирдик. Бекир токъта- 
май шакъалар айтты ве, адети 
узьре, «Вагъзалы» нагъмесини 
ыслыкъ чаларакъ иджра этти. 

Этрафта кимсе-кимсеге айла- 
нып да бакъмай. Сабадан чапкъа- 
лап юрген гонъюллилернинъ сес- 
лери артыкъ тынып башлады. Шу 
арда адий кийинген афгъанлардан 

бири еринден сычрап, терджима- 
нымыз Шерифовгъа якъынлашты. 
Бекирнен манъа бакъа-бакъа онъа 
бир шейлер айтты. Мен де онъа 
бакъып, 30-35 яшында бу адам 
базыда бизим янымызда дола- 
шып, лафларымызгъа къулакъ 
аскъаныны хатырладым. Табиий 
ки, бу къалабалыкъта онъа башта 
эмиет бермедик. 

О, терджиманны къолундан 
тутып, яваш-яваш бизге якъынла- 
шты. Бекирнен экимиз бир-бири- 
мизге тааджипнеп бакътыкъ. 

О адам Шерифовгъа пушт- 
унджа бир шейлер айтып сусты. 
Терджиман «хуб... хуб...» деп 
башыны саллады ве куле-куле рус 
тилинде бизден: 

— О не айткъаныны анъладынъ- 
ызмы? – деп сорады. 

Мен деръал джевапландым: 

— Эльбетте, ёкъ. 

— Сизинъ субетинъизни баягъы 
динълеген экен. Мен де азер- 
байджанлым, дей. Азербайджан 
тилини бильмегени ичюн сизден 
ич бир шей сорап оламады. Энди 
сизнен якъындан таныш олмагъа 
истей. 

— Я биз азербайджанлы олгъа- 
нымызны о къайдан бильди ки? 

Терджиман терджиме этти. 
Ве ондан акъылгъа кельмез бир 
джевап алдыкъ: 

— Ойле татлы къонуштылар ки, 
юрегиме тесир этти. — деп айткъан 
о. – Омюримде бир кере, даа 
бала экенде, бу тильни эшиткен 
эдим. 

Биз айретнен бир-биримизге 
бакътыкъ. Амансыз дженк онынъ 
юзюнде излерини къалдырса да, 
о асылында аля даа бир бала 
олып къалгъаны корюне эди. Бу 
яз куньлери Герат чёллеринде, 
бу дженкнинъ ичине бу заваллы 
йигит насыл тюшкенини анълап 
оламай эдик. 

— Бу тильде тек бир кере къар- 
тбабам къонушкъан эди. – девам 
этти о. – Ольмезден бир кунь 
эвель... Васиет этип, эпимизнен 
ведалашты. Сонъра атымны кети- 
ринъиз, деди. Кетирдик. О, атнынъ 
бойнуны къучакълап агълады. 
Эпимиз айретте къалдыкъ. О 
атнен ич бир вакъыт эшитмедиги- 
миз бир тильде эляллашты. Бала 


акъылымнен къартбаба олюм 
олгъан ерге дегиль де, шу башкъа 
бир тильде къонушылгъан ерге 
авушкъаныны анъладым. 

...Бу сёзлерден юрегим тал- 
пынды. Бу ерде – бу бом-боз Герат 
чёллеринде, БМТнинъ кольгесин- 
де Бекирге бакътым ве озюмни 
корьдим. Эр кунь зарафат этип, 
айтышып-кулюшкен тилимиз биз- 
ни къорчалагъан экен де. Бу тиль 
бу ерде дегиль – узакъларда эди. 
Бу ерде исе – атнынъ бойнуны 
къучакълап эляллашкъан адам- 
нынъ ана тилиндеки гъарип дуасы 
къалгъандыр... 

— Къартбабам сонъки нефесле- 
рини ала эди. Мен исе бала аве- 
симнен гизлеп оламадым. Къар- 
тбабам бутюн омюр сакълагъан 
сырыны ойле де бильмейджем, 
деп тюшюндим. Ондан не гизле- 
генини сорадым. О агъыр-агъыр 
нефес алып, садедже бир къач 
сёз фысылдады: «Тебриз... Бади- 
кубе“... Гендже... Эрдебиль...» 

Таджик Шерифовнынъ эйилиги 
Алладан къайтсын. Бизни умю- 
тсиз къалдырмады. Онынъ эсас 
вазифеси башкъа тильден бизге 
терджиме этмек эди. Амма бу 
вадийлер, чёллер, дагълар ичинде 
яткъан бам-башкъа бир икметнен 
арамызда араджылыкъ этти. 

Аскер Мамедаскери юзюмизге 
айретнен бакъа эди. Тапкъаныны 
итермектен къоркъкъан бир бала 
киби теляш ве эеджан ичинде биз- 
ни багърына басмакъ ве къойнун- 
да тутмакъ истеген эди. О бирден 
агълап башлады ве къолларыны 
ачып, Бекирнен меним бойнума 
сарылды. 

Бу ерде терджимеге ве терд- 
жимангъа ихтиядж ёкъ эди. Мен о 
вакъыт бу муит ичинде ишбу джен- 
книнъ бизимнен ич бир алякъасы 
олмагъаныны анъладым. Бунда 
анджакъ фелекнинъ оюны бар. 
Бизни бу оюннынъ ичине нечюн 
аттылар? Озь-озюме ич бир суаль 
берме, дейим. Бельки бутюн бу ба- 
шымызгъа кельгени де, бу дженк 
де, мени нишангъа алгъанлар да, 
меним къуршунларымдан эляк 
олгъанлар да, Герат чёллерининъ 
озю де такъдирнинъ олгъаны- 
оладжагъы бир маначыгъыдыр. Я 
макъсады не, аджеба? 


СЕЛЯМ, БАЧА“! 


ЕШШ Р 


Бельки озь илинден айыры- 
лып, бу диярда иесиз рухлар 
киби серсемленип кезген гъарип 
сойдашымызнынъ дуасына саип 
чыкъмакътыр? 

Бельки Кечмиш ве Келеджек- 
нинъ заман адлы иляхий кодлары- 
нынъ изахы ракъамларда дегиль, 
адиселерде гизленгендир... 

Бирден бир шей акълыма тюш- 
ти. Бу вакъиадан беш ай эвельси 
саба ачылгъан вакъытта Гератны 
ильк кере корип, айретте къа- 
лып, юрегим титреген эди. Бир 
вакъытлары бу ерде догъгъаным- 
ны, бе ерде ольгенимни ичимден 
ИС ЭТТИМ... 

О адамнен бирликте ресимге 
чыкътыкъ. Отьмек ашадыкъ. Ас- 
кер о кунь озь «гонъюллилер»ине 
козюнинъ уджунен биле бакъмады. 

Акъшамгъа якъын биз онъа 
эвине къайтмакъ кереклигини 
хатырлаттыкъ. О, башта разы 
олмады. Сонъра: 

— Сизни де озюмнен алып 
барырым, ич олмаса бир гедже- 
лик мусафирлерим олурсынъыз, 
— деди. 

Биз арбий олгъан сонъ эмирге 
бойсунгъанымызны, истесек де, 
барып оламайджагъымызны анъ- 
латтыкъ. 

Аскер Мамедаскериге эвге 
къайтмасыны къайта-къайта ял- 
вардыкъ. О хайли вакъыт тюшюн- 
ди ве кетмезден эвель: 

— Яхшы, кетерим, амма саба 
сизге мытлакъа отьмек кетири- 
рим, — деди. 

Биз о ерде сабагъа къадар 
къалмадыкъ. Гедже ярысы бизни 
юкъудан турсаттылар. Бадахшан 
дагъларына тараф ёнельдик. 

Нидже йылдыр ки, Аскернинъ 
Бекирнен манъа кетирген отьмеги 
—торбасында, къардаш чагьырувы 
– тилинде олып, Герат чёллеринде 
диване рухлар киби бизни къады- 
радыр. 

Энди сачы-сакъалы да агъар- 
гъандыр... 

Азербайджан тилинден 
Сейран Сулейман 
терджиме этти. 


*Бача – огълан 
*Бади-Кубе – Бакунынъ къадимий 
адларындан бири 


'ЕРАТУРНЫЙ 


ЫМ 


БЕКИР ЧОБАН-ЗАДЕНИНЪ 120 ЙЫЛЛЫГЪЫНА 


Бу йыл халкъымыз бюк шаир, тюрк- 
шынас-алим, педагог Бекир Чобан-за- 
денинъ 120 йыллыгъыны къайд этмекте. 
1893 сенеси дюньягъа кельген Бекир 
Чобан-заде яшлыкъта хайрие джеми- 
етининъ ярдымымнен Истанбулдаки 
«Султание» медресесине окъумагъа 
ёлланыла. Андан къайтып кельген сонъ, 
башта Одессада, сонъра Будапештте 
тасиль ала. 1918 сенеси Будапешт уни- 
верситетини битип, ильмий иш узеринде 
чалыша. Диссертацияны къорчалагъан 
сонъ, Будапештте ве Лозанна универси- 
тетлеринде дерс бере. Чокъкъа бармай 
профессор олып сайлана. 

1920 сенеси Бекир Чобан-заде Къы- 
рымгъа кайтып келе ве оджалыкъ фаа- 
лиетини девам эттире. Айны вакъытта, 
шиирлер ве ильмий ишлер яза. Бир 
къач йылдан сонъ Бакугъа ёл алып, о 
ерде алий окъув юртларында лекциялар 
окъуй. Бутюниттифакъ тюркшынаслыкъ 
къурултайынынъ ишинде фааль иштирак 
эте. Джиан тюркшынаслыкъ алеминде 
шурет къазангъан, бугуньде къырымта- 
тар эдебиятынынъ энъ корюмли классиги 
сайылгъан Бекир Чобан-заде 1937 сенеси 
апске алына ве Бакуда ольдюриле. 


ЯНЫКЪ КЪАВАЛ 


Бир ирмакъ болуп да, сынджырсам кольге, 

Я бир коль болсам да, серильсем чёльге!.. 

Бир джюке болайым къаялар ичинде, 
Чевирсин кевдемни къарувлы селлер, 
Къаядан къаягъа шыпырсын еллер, 
Йылдырым ишлесин яш фидан экенде... 
Кичкене саваплар, кичкене эмгеклер, 
Кичкене гунахлар язмасын мелеклер!.. 
Ольмектен къоркъаман гъафиллер кибик, 
Олийим тавларда аслымда кийик!.. 

Бир олю болайым мезарсыз, ташсыз, 
Къадимсиз, зикирсиз, яланджы козьяшсыз!.. 
Тиймесин тениме титреген эллер!.. 

«Ольди!» демесин тувмай ольгенлер!.. 
«Кирли!» деп ювманъыз, ольгенлер темиздир, 
Ольгенлер къайгъысыз, къоркъусыз, тегиздир. 
Ешиллик ерлерде, сельбилер тюбюнде, 
Комюльсин бир даа яшамакъ тилеген! 
Дженнетке кирмекчюн саваб ишлеген, 


Кимнинъ ки китабы, анахтар джебинде!.. 
Яшавдан къоркъмагъан, олюмден урькмеген, 
Яшавчюн тиленип тюз ёлда юрмеген, 

Эр вакъыт тырмашкъан, терлеген эрлер, 
Дженнетке кирселер, дестурсыз кирерлер!.. 


жожо Жж 


Бекир, сен зайыфсынъ, къарувынъ къайткъан, 
Ананъ бешигинъде тылсымлар айткъан; 

Сен бир тар кольдесинъ, бакъалар достынъ, 
Энъ чапкъан вакътынъда шоларны оздынъ... 
Юксельдинъ коклерге, къамыштан юксек!.. 
Далгъанынъ сазлыкъ, сазлыкъ тюбюнеджек!.. 
Бильмиймен, баш дуванъ макъбул болурмы?.. 
Такъдирмен ольмектен башынъ къутулурмы?.. 
Йигитлик тилегинъ, ачувынъ уфакъ... 
Юртунъда къая ёкъ, сувлары къургъакъ... 
Кичкене тавлардан вулканлар чыкъмаз, 
Алчачыкъ агъачны йылдырым якъмаз... 
Ялынъыз бир шейинъ — йигитлик малынъ: 
Къутарса къутарыр яныкъ къавалынъ... 


Апрель, 1922, Акъмесджит. 


БИР САРАЙ КЪУРАДЖАКЪМАН!.. 


Бир сарай къураджакъман!.. 
Хан болмасын ичинде, 
Къул, ыргъат, ачлыкъ, 
хорлукъ, къан болмасын ичинде... 


Ташыны ят эллерден кетиртмем ич, 
Джетишир озь джуртумда чыкъкъан керпич... 


Бек юксек болмаса да кок тёбеси, 
Темелли болсун, айдынлыкъ эр кошеси... 


Пенджереси кениш болсун, кирсин ышыкъ, 
Джарлыгъа эр къапусы болсун ачыкъ... 


Кесмесин къыбла джелин ич бир уйнинъ, 
Болмасын къаралтысы фелян бийнинъ... 


Бир сарай къураджакъман, 
хан болмасын ичинде, 


Къул, ыргъат, ачлыкъ, хорлукъ, 
къан болмасын ичинде... 


Джыяйым алт-усть этип джаткъан джерин, 
О эски зор джигитлер кемиклерин... 


Буларман балчыкъны ёгъурайым, 
Эр къабирге: «Кемик!» — деп багъырайым... 


Шай этип изгюлешсин дёрт дивары, 
Чешмеси, чечеклери, кенъ азбары... 


Таптама изгю джерни энди ишсиз, 
Сал сарай, къур девлетинъ — болсун эшсиз... 


Бир сарай къураджакъман, 

таш болмасын ичинде, 
Эп кемик, эп джан болсун, 

джаш солмасын ичинде, 
Ач болмасын ичинде... 


22 майыс, 1920, Лозан. 


ТАКЪДИРГЕ 


Джаш къызларны дёрт 

дуваргъа къапап къойгъан 
Тек факъырнынъ къысметини ашап тойгъан — 
Сенсинъ, залым, козюнъ чыкъсын... 
Мезарынъны селлер джыкъсын!.. 


Тувар-тувмаз сабийлерни алып кеткен, 

Коп анайнынъ джаш башына келип джеткен — 
Сенсинъ, онъмаз, онъма, битме! 

Оттан башкъа джерге кетме! 


Гъарип халкънынъ бостанына джавдырмагъан, 
Бизнинъ якъкъа булутларны авдырмагъан 
Сенсинъ саран, къурсын къолунъ! 

Бильмий къал эм сагьынъ, солунъ... 


Бирев, бираз къарувланып, котерильсе... 
Бираз кунеш табып факъыр шай керильсе... 
Сенсинъ, кунни къырслап къачкъан... 
Тюрлю бурчакъ, джашын сачкъан! 


Є 


«Такъдир булай!..» деп анайлар куйген вакъыт, 
Джылавындан ташнынъ конълю ийген вакъыт, 
Сен, къурула, чубугъынъны ичесинъ. 
Джырлай, джырлай, яс урбасын пичесин»... 


Къач керелер джолларыма чукъур къаздынъ.... 
Къач керелер манълайыма яслар яздынъ.... 
Кене узьдим тузагъынънынъ зынджырларын... 
Тез атладым шайтанлыгъынъ чукъырларын... 


Емин эттим, такъдир, сенмен чарпышмагъа... 
Ольгенгеджек къолларынъа япышмагъа... 
Джолларынъда меним 

коксюм сед къураджакъ... 
Козюм даим артынъдан шай джувураджакъ... 


Ах гошесем чал сакъалынъ бир джолума!... 
Кечсе бир кунь къалын мойнунъ, 


ах, къолума!... 


16 сентябрь, 1917, Будапешт 


БУЛЬБУЛЬ 


гуль тереклери, нар агъачла- 
ры бар экен. Базиргян бу те- 
реклернинъ устюне къонып 
отькен бульбуллерни коре. 
Бу гуль тереги устюнде бир 


да, бульбуль кене тирилип, учты 
да кетти, — дей базиргян. 

Шу куню къафестеки бульбуль 
ич бир шей ашамай. Саба ола. 
Бакъалар, бульбуль ольген де 


Бульбульни кетирип, онъа бе- 
релер. Базиргян оны алып бакъа. 
Бульбуль акъикъатен де ольген. 

— Сиз оны чет бир ерге бы- 
ракъынъыз, — дей. Базиргяннынъ 


Бир заманда бар экен, бир 
заманда ёкъ экен, бир базиргян 
бар экен. Бу базиргяннынъ къа- 
фес ичинде гузель бир бульбули 
бар экен. 

Куньлерден бир кунь базиргян 
башкъа бир мемлекетке кетеджек 
олып тедарик коре. Бульбуль де, 
базиргяннынъ кетеджегини дуйып, 
онъа: 

— О мемлекетке барсанъ, анда 
меним сой-акърабам бардыр, 


ИТЕРАТУРНЫЙ 


оларгъа менден селям айт, — дей. 

— Пек яхшы, айтырым, — дей 
базиргян. 

— Меним сой-акърабам о мем- 
лекетте, фелян багъчададыр. 
Оларны анда тапарсынъ, — деп 
бульбуль базиргянгъа ерини де 
айта. 

Базиргян ёлгъа чыкъа. Барад- 
жакъ мемлекетине бара. Ишини 
битирген сонъ, бульбуль айткъан 
багъчаны да тапа. Бу багъчада 


бульбуль эписинден Гузель оте 
экен. 

Базиргян онъа: 

— Эй, бульбуль! Сизинъ 
къардашларынъыздан бири 
меним эвимде, къафес ичинде 
яшай. Ондан сизге чокъ-чокъ 
селям кетирдим, — дей. 

Бульбуль буны эшиткени 
киби, Терек тёпесинден ерге 
тюше де Оле. 

Базиргян: — Бильген олсам, 
селямыны айтмаз эдим, — деп 
ольген бульбульни эллине 
алып бакъа. 

— Бульбуль керчектен де 
ольген, — деп оны ерге ташлай. 
Лякин бульбуль ольмеген экен. 
Базиргян оны ерге ташлагъаны 
киби бульбуль кене тирилип, 
учып кете. 

Базиргян эвине къайта. Ке- 
тирген бахшышларыны къар- 
дашларына бере. Бираз вакъыт 
кечкен сонъ, къафестеки бульбуль 
ондан: 

— Эй, базиргян! Меним селя- 
мымны айттынъмы? — деп сорай. 

— Эгер бильген олсам, айтмаз 
эдим. Мен терек устюндеки буль- 
бульге селямынъны айткъаным 
киби, о ерге тюшти де, ольди. Мен 
оны элиме алып бакътым, сонъ 
ерге ташладым. Ерге ташлагъан- 


къалгъан. Базиргянгъа барып: 
— Бульбулинъиз ольген, — 
дейлер. 


дегени киби, бульбульни чет бир 
ерге быракъалар. 
О бульбуль де ольмей, учып 
— Кетиринъиз, бакъайым, — кете ве шай этип озь мемлекетине 
Дей. къуртулып къайта. 


ТАКЪВИМ 

ЭДЕБИИ ТАКЪВИМ 


ЛЕБИЙ КЪЫРЫМ 


РИЗА ФАЗЫЛНЫНЪ ЭДЕБИЯТЫМЫЗ ВЕ ХАЛКЪЫМЫЗ 
ОГЪРУНДА ТАКЪДИРГЕ ЛЯИЫКЪ ХЫЗМЕТИ 


(Эдипнинь 85 йыллыгъына даир) 


Амет АДИЛЬ, 


Татаристанда нам къазангъан 
санат эрбабы, языджы. 


Чокъ сукъланыладжакъ шей – Ана-Ва- 
тангъа къайтмакъ ишанчыны ич бир вакъыт 
джоймагъан къырымтатар халкъы Ватан 
огърунда умумхалкъ курешини темсиль 
эткен Миллий арекетни тешкиль эте бильди 
ве гъалебе эльде этти. 

Миллетнинъ бирлешмесине, эр бир 
къырымтатарнынъ Ана-юрткъа къайт- 
макъ умюди ве ишанчы сакъланмасында 
ве пекинмесинде миллий музыкамыз ве 
эдебиятымыз, поэзиямызнынъ ролю буюк 
олды. Языджылар, шаирлер газета, жур- 
нал, китаплар вастасынен инсанларнынъ 
рухиети ве маневиятына, анъына тесир 
эттилер исе, санаткярлар музыка, йыр ве 
оюн вастасынен адамларнынъ гонълюнде 
энъ назик дуйгъулар уянттылар. Олар 
эдебиятымызны, тилимизни, санатымыз- 
ны сакълап, яшатып, сюргюнлик зулумы 
алтында къалгъан инсанларнынъ рухтан 
тюшмесине ёл бермедилер. Языджы, шаир, 
иджаткяр Риза Фазыл да о узакъ йыллардан 
берли, миллий маневиятны, миллий рухны 
сакълав огърунда энъ фааль курешчилер 
сырасында булунмакъта. 


Е 1 


И Къурултай делегатлары. Солдан: Эмиль Амит, де чалышты. Айны бу хызметни 


Эрвин Умеров, Рустем Меметов, Риза Фазыл, Эдем 


Кемалов. 1991 с., июнь. 


Къадимий, озьгюн медениети, бинъ йыл- 
лыкъ эдебий аньанелери олгъан, бир чокъ 
ханлары биле шаир, иджаткяр олгъан халкъ 
Махмуд Къырымлы, Борагъазы Герай, Ашы- 
къ Умер, Мустафа Джевхерий, Бекир Чобан- 
заде, Абдулла Лятиф-заде, Амди Герайбай, 
Эшреф Шемьи-заде киби улу шаирлер 
догъурмамасы мумкюн дегиль эди. Бу буюк 
шаирлернинъ аньанелерини сонъра Решид 
Мурад, Энвер Селямет, Сейтумер Эмин, 
Идрис Асанин, Шакир Селим киби акъикъий 
шаирлеримиз девам эттилер. Ве бугуньде- 
бугунь эдебиятымызны Риза Фазыл, Шерь- 
ян Али, Закир Къуртнезир, Аблязиз Велиев, 
Урие Эдемова, Иса Абдураман ве оларнынъ 
къалемдешлери яшатмакъталар. 

Не ичюн мен Риза Фазылнынъ иджадына 
бойле юксек къыймет кесем, аджеба? 

Шаирнинъ ве умумен иджаткярнынъ ва- 
зифеси акъкъында улу Токъай: «Шаир озь 
халкьынынъ тилинде язар экен, Алланынъ 
эмринен онъа хызмет этер экен, о, миллет- 
ни уянтмакь, онъа юкъламагьа бермемек 
борлжлу», – деген эди. 

Иджаткяр Риза Фазыл озюнинъ сонъ 
дередже чешитли, кениш фаалиетинен бу 
талапкъа толусынен джевап бермекте... 

Риза Фазылнынъ «Татарлыгъым» адлы 
шиирлер джыйынтыгъында эр кимге таныш 
олгъан аджайип «Тым-тым» эзгисининъ 
мисильсиз иджраджысы Энвер Шерфеди- 
новгъа багъышлангъан шойле эеджанлы 
сатырлар бар: 

«Сюргюнликнинъ къарсамбалы, къай- 
гъылы бир кунюнде, Мартта очкъан ме- 
левшенинъ къокъусындай гонълюме Алып 
кирдинъ, Энвер уста, азиз «Тым-тым» 
ЭЗГИСИН...». 

«Мартта ачкъан мелевше» – «Тым-тым» 
эзгиси эр бир къырымтатарнынъ акъыл- 
фикрини шу ань Къырымгъа догърулта. 
Бу эзги тек Ватанны анъдырмакънен къал- 
майып, Ватан огърунда курешке рухлан- 
дыра. «Къайтарма» ве «Тым-тым» – булар 
ойле бир сарсылмаз рухий кучь ки, о кучь 
эр бир къырымтатарны бир макъсат, бир 
миллий гъае – Ватангъа къайтув ичюн куреш 
гъаесинде бирлештире. Иште музыка инсан- 
гъа ойле кучьлю тесир этюв имкяниетине 
малик. Амма адамларнынъ дуйгъусына, 
анъына, фикир этювине языджыларнынь, 
шаирлернинъ иджады ондан да зияде тесир 
эте. Риза Фазылда бойле тимсалий сатыр- 
лар чокъ ве онынъ иджады бизлер ичюн 
бунынънен де къыйметлидир. 

Эльбет де, 1944-те шимальде Кострома 
виляети тайгасына тюшкен осьмюр огълан 
Риза бизлерге шу тайгада насыл этип 
ачлыкътан шишип яткъаны, анда юзлернен 
адамлар Сталин геноцидининъ къурбанла- 
ры олгъан вакъытта о, насыл этип озюни 
ачлыкътан къуртаргъаны, насыл этип бир 
кесек отьмек ичюн сувукъ бузлы сувда 
богъулгъаны, 1952 сенеси Кострома шеэ- 
рине окъумагъа кеткенде, насыл этип оны 
вагонда «спецкомендант»нынъ конвойы 
алтында алып кеткенлери хусусында даа ке- 
реги киби икяе этип етиштиралмады. Амма, 
Алла косьтермесин, шимди арамызда бойле 
иджаткяр шахыс, эдебиятымыз 
ве медениетимиз огърунда бойле 
бир курешчен, махсулдар инсан 
олмай биле эди. Шукюрлер олсун 
Аллагъа, япкъан ве даа япаджакъ 
мисильсиз къыйметли ишлери 
ичюн оны бизге сакълады. 

Шусиз, онъа эдебияткъа ёлны 
1957 сенеси Ташкентте чыкъып 
башлагъан «Ленин байрагъы» 
газетасы ачткъандыр. Ильки 
макъалелерини ве шиирлерини о 
| бу газетада бастырды ве чокъкъа 
бармадан, озю де чокъ йыллар 
газетанынъ эдебият ве санат 
болюгининъ мудири вазифесин- 


о, сонъра 1980 сенеси чыкъып 
башлагъан ве онынъ чыкъмасына 
шахсен озю себепчи олгъан «Иыл- 
дыз» меджмуасында шиириет болюгининъ 
мудири ве месуль кятип вазифесинде девам 
эттирди. 

Бабасы халкъ оджасы Эмир-Усеин че- 
леби олгъан, анасы Х\/! асырнынъ бирин- 
джи ярысында яшагъан къарасувбазарлы 
мешур дин эрбабы, шаир, шейх Мехмед 
Факъри эфендининъ торуныдыр. Риза Фа- 
зыл озюнинъ шанлы эдждадынынъ фаали- 
етини мунасип суретте девам эттирмекте. 
Кениш бильгиси ве ынтылувы эдипке та 
ХІІ асыр шаиримиз Махмуд Къырымлыдан 
башлап, ХІХ асырнынъ сонъунда яшагъан 
шаир Исметийге кельгендже къадимий 
ве эски девир шиириети нумюнелерини 
араштырмагъа, тапмагъа, оларны азырлап 
«Иылдыз»да беян этмеге имкян берди. 
Риза Фазыл озюнинъ мисильсиз кергин 
макъсаткяр иджадий фаалиети саесинде 
ХМІІ асыр шаиримиз мешур Ашыкъ Умер- 
нинъ эки джылтлыкъ эсерлер топламыны 
кечкен асырнынъ 80-нджи сенелеринде 
азырлап чыкъарып, шаирни заманымызгъа 
къайтарып кетирди. О, 2008-2010 сенелери 
айны Х\! асыр намлы шаиримиз Мустафа 
Джевхерийнинъ де эки джылтлыкъ шиирлер 
топламыны азырлап чыкъармагъа наиль 
олды. 

Меним мерхум достум Гариф Ахунов 
шакъалашмагъа севе эди. Иджатта белли 
бир къазанчынъны, мувафакъиетинъни 
корьсе: «Достум, сенинъ оджанъ тунч эй- 
кельташ устюнде турмакъта, сен исе кумюш 
эйкельташ устюне чыкъа бильдинъ!», дер э 
о. Иште, бу нокътаий-назардан бакъаджакъ 
олсакъ, мен Аджи Мухаммед-Риза алтын 
эйкельташ устюнде турмагъа ляйыкъ, дер 
эдим. Бу меним фикрим. 


Бу джеэттен мен оны къа- 
занлы халкъ академиги Накъи 
Исанбетнинъ озюнен бир сы- 
рагъа къояр эдим. Къырымта- 
тар аталар сёзлери ве айтым- 
лар джыйынтыгъы, манелер 
ве чынълар джыйынтыгъы, 
эдебият дерслиги, озюнинъ 
шиирлер джыйынтыкълары, 
Ашыкъ Умернинъ эки джыл- 
тлыкъ эсерлер топламы, Мус- 
тафа Джевхерий эсерлери- 
нинъ эки джылтлыкъ эсерлер 
топламы, муэллифдешликте 
чыкъаргъан «Къырымтатар 
эдебиятынынъ тарихы», эде- 
бий макъалелерден, очер- 
клерден, хатырлавлардан 

Къырымтатар языджылары Багъчасарайда. (Сол- 


ибарет «Ирмакълар» китабы, дан): Исмаил Гаспринский музейининь директоры 


Советлер Бирлигининъ эки 
дефа Къараманы Амет-Хан 
Султаннынъ аяты ве джен- 
кявер ёлуна багъышлангъан 
«Амет-Ханнынъ йылдызы» 
повести, «Алим — Къырым йигити» китабы, 
заманымызнынъ улу шаири Эшреф Шемьи- 
заденинъ 100 йыллыгъына багьышлангъан 
«Шаир намын халкъ сакълар» адлы хатыра 
китабы, Къур›ан-ы Керимнинъ ана тилине 
терджимеси, Къырымда энъ чокъ тиражгъа 
малик «Буюрынъыз дуагъа!», «101 дуа» 
китаплары... Буларнынъ эр бири – къы- 
рымтатар эдебияты, медениети ве диний 
урф-адетлеримизни гъайрыдан тиклев киби 
мукъаддес ишке къошулгъан къыймети ёкъ 
бир иссе олмакънен бирге, Ватанда мил- 
лий ахлякъымызны, динимизни тешвикъат 
этювге, халкъымызнынъ бирлигини, терти- 
бини сакълавгъа догърултылгъан семерли 
хызметтир. 

Ватанда, шаир Аблязиз Велиевнинъ му- 
аррирлиги алтында чыкъарылгъан «Татар- 
лыгъым» адлы китабында Риза Фазыл эса- 
сен лирик шаир оларакъ корюнди. Меним 
масам устюнде онынъ аджайип китаплары 
даима тура, хусусан «Татарлыгъым» ки- 
табындаки шиирлерининъ чокъусыны мен 
эзберден билем. Олар пек енгиль окъула ве 
акъылда къалалар. Шиирлер сонъ дередже 
миллий гъаелер рухунда, ватанперверлик 
аэнкинде, халкъчанлыкъ дуйгъуларынен 
язылгъанлар ки, фикир эткен ич бир окъуйы- 
джыны лякъайд къалдырмайлар. 

Къырымтатар эдебиятынынъ классиги 
Эшреф Шемьи-заде Янъыёлда олгъан бир 
корюшювимизде Риза Фазыл акъкъында: 
«Риза къырымтатар эдебиятына даа якъын- 
да кельди. Мен онъа буюк умют беслейим», 
деген эди. Риза достумыз буюк шаиримиз- 
нинъ бу ишанчыны толусынен акълады. 
Языджы, эдебиятшынас, фольклорджы, 
терджиман, медениет ве дин эрбабы ола- 
ракъ о, халкь академиги унванына чокътан 
ляйыкътыр. 

Озюнинъ олдыкъча кениш иджадий фа- 
алиетине бакъмадан, Риза Фазыл джемаат 
ишлерине де вакъыттапа. О, Ватанда ильки 
кере мустакъиль Къырымтатар языджыла- 
ры бирлигини мейдангъа кетирильмесине 
буюк иссе къошты ве шу языджылар бирли- 
гининъ биринджи реиси олды. О, «Иылдыз» 
меджмуасы муарририети эйетининъ азасы, 


Риза Фазыл Романияда эдебият акъ- 
шамында шиир окъуй. Сол тарафта тур- 
гъан Романияда белли джемаат эрбабы 
Саладин Аджиакъай. 


Якъуб Аппазов, Сафтер Нагаев, Билял Мамбет, Шакир 
Селим, Риза Фазыл, Аблязиз Велиев, Рустем Муедин, 
Васфие Къыпчакъова. 


Эшреф Шемьи-заде адына эдебият мукяфа- 
ты комиссиясынынъ реиси, дин саасында 
фааль бир тешвикъатчы оларакъ, Къырым 
мусульманларынынъ учь Къурултайында да 
тефтиш комиссиясынынъ азасы ве реиси 
оларакъ сайланды ве иляхре. Къырым- 
татар эдебияты ве медениети саасында 
буюк хызметлери ичюн 1989 сенеси о, 
Озьбекистанда нам къазангъан медениет 
хадими фахрий унванынен, 2010 сенеси исе 
Къырымда нам къазангъан санат эрбабы 
унванынен такъдирленди. 

_ 14 йыл «Ленин байрагъы»нда ве 13 йыл 
«Иылдыз» меджмуасында чалышкъан, 40- 
къа якъын китапнынъ муэллифи ве тертип 
этиджиси олгъан Риза Фазыл языджы ола- 
ракъ, бутюн иджадий фаалиетини анълы 
суретте озюнинъ умумхалкъ Миллий аре- 
кетине къошкъан иссеси деп сая. Бу акъта 
о, 1991 сенеси Янъы дюнья» газетасынынъ 
«Языджы минбери» рубрикасында бастыр- 
гъан «Тиль, эдебият ве Миллий арекет» 
макъалесинде шойле яза: «Занымджа, Мил- 
лий арекетни ялынъыз бир тарафлы, тар 
бир манада анъламакъ ич догъру дегильдир. 
Сюргюнлик йылларында чешит къыйынлы- 
къларнен элебиятымызны, матбуатымызны, 
эдебий тилимизни яшатып, сакълап кельген 
идлжадий зиялыларымыз, языдлжылар ве 
санаткярларнынъ чокъусы бу умуммил- 
лий арекеттен ич четте турмайлар. Айры 
бирилери исе озь сааларында халкънынъ 
менфааты ве онынъ келеджеги ичюн на- 
муснен хызмет этмектелер ки, оларнынъ 
миллий куреш силясы да, куреш усуллары 
да башкъадыр. Ойле экен, биз илжаткярлар, 
озь къалемимизнен догърудан-догьру хал- 
къкъа, мелениетимизге, онынъ келелжегине 
сокъакъ ачкъан бу мукъаддес ана тили ве 
эдебият саасына менсюп олгьанымызны ве 
бунынънен миллий меселемизнинъ, миллий 
курешнинъ къайнакъ далгъасында булун- 
гъанымызны ич бир дакъкъа унутмайып, 
Миллий аретекнинъ эсас кучьлеринен бир- 
лик олып, даа зияде гъайретнен, исрарлы 
чалышмалымыз. Ве иджадий ишлеримизни, 
шахсий фаалиетимизни бутюнлей умумхал- 
кь макъсадына бойсундырмалымыз». 

Риза Фазыл 1991 сенеси ! Къурултай 
делегаты олгъаны ве шу Къурултайда язы- 
джылардан ильки оларакъ Меджлис азасы 
сайлангъаны да онынъ акъикъатен Миллий 
арекетке мейиль берген инсан олгъанындан 
делялеттир. 

Къырымтатар эдебиятынынъ акъсакъа- 
лы Риза Фазыл озюнинъ юбилейини эр 
вакъттаки киби арекетчен алда, ишченлик 
муитинде, илериде япаджакъ ишлерининъ, 
джиддий лейхаларынынъ энъ олмагъанда 
базыларыны амельге кечирмеге кучь ве 
вакъыт етишир, деген умютнен къаршыла- 
макъта. О даима халкъ арасында, даима 
арекетте. Алла онъа сагълыкъ ве узун омюр 
берсин де, барсын эдебиятымыз ве меде- 
ниетимиз ашкъына онынъ бутюн макъсат- 
ниетлери, умют-ишанчлары ерине кельсин. 


ИТЕРАТУРНЫЙ 


ЫМ 


И ОР ОВ И Е ВР ОЕ 


ТЕРЕН КЪАЙГЪЫЛЫ ХАТЫРЛАВ 


КЪАНЛЫ БАКЪСАН 
ФАДЖИАСЫ 


Ашагъыдаки хатырлавда фашист- 
лернинъ Къырымда япкъан энъ титис 
вахшийликлеринден бири тасвир 
этиле. Къанлы Бакъсан фаджиасы 
акъкъында тафсилятлы икяени яш 
несиллерге буюк шаир ве дюньяджа 
белли тюркшынас алимимиз Бекир 
Чобан-заденинъ догъмуш къардашы 
Зулейха Чобан-заде язып къалдырды. 
Онынь бу хатырлавны язып къалдыр- 
гъан сепкиз дефтерлик эльязмасы 
элимизде 

Риза Фазыл. 


Зулейха ЧОБАН-ЗАДЕ 


1941 сенеси июнь 22-де ватан дженки 
башлангъанда, бизим къорантамызны- 
нъ маддий ве эм де маневий джеэттен 
вазиети пек агъыр эди. Аркъадашым 
Халиль Шенаси 1937 сенеси «шахскъа 
сыгъынув» девринде къапатылып, бир ай 
къадар тюрьмеде ятып чыкъкъан эди. Бу 
аз муддет ичинде о джигер хасталыгъына 
огърап, тюрьмеден къан тюкюрип кельген 
эди. 
1937-ден 1940 сенесине къадар бу 
хасталыкъны чекип, дердине дерман 
буламай, 1940 сенеси ноябрь 2-де 
45 яшында Акъмесджитнинъ дживарын- 
даки Чукъурча коюнде ольди. 

Аркъадашымнынъ дёрт йыл хаста- 
лыгъы бизге пек паалыгъа отурды, биз 
ичюн пек буюк бахытсызлыкъ догъурды, 
эвде сатылмагъан бир шей къалмады, 
сандыкъ-сепет эписи бошап, сычан тюш- 
се, башы тешильгендай олды. 

Манъа да «Сен профессор Чобан- 
заденинъ къардашысынъ» манасында 
миллетчилик ямап, оджалыкъкъа да къой- 
мадылар. Халиль 21 йыл оджалыкъ эткен 
эди, весикъаларыны джувурып-джурип 
СОБЕСке алып барсам да: «Сиз сонъки 
йыллары колхоздасынъыз, энди сизни 
колхаз темин этсин» баанесинен ред 
эттилер. Кимге бармалы, кимге баш ур- 
малы?!..Колхозда да о заман не бар эди?.. 

Къызчыгъым Леман 1930 сенеси 
догъгъан эди. 1933 сенеси къазаланды 
ве бельден, аякътан зарарланып кемик 
туберкулёзына огърагъан эди. Эвде дёрт 
йыл гипсте ятты, бели яхшы олса да, 
аягъы топал къалды, не исе пешинден 
юрип, къызымны балалар санатрорийси- 
не ерлештирген эдим. 1941 сенеси дженк 
башлангъан сонъ, «ач-токъ, бир ерде 
олайыкъ», деп оны алмагъа барсам да, 
бермедилер. Эвде де вазиетимиз агъыр 
олгъанындан мен де чокъ зорламадым. 
1941 сенеси август 26-да санаторийден 
къачып кельген бир къызчыкътан Леман- 
ларнынъ къайдадыр кочюрильгенлерини 
эшитип баш-сач олып, машина-машина- 
дан Ялтагъа барып чыкътым. Санаторий- 
нинъ араба къапысы артынадже ачыкъ, 
балалар ерине солдатларнен толы эди. 
Хызметчи къадыннынъ айткъанына коре, 
оларны Кубаньгъа кочюргенлер. «Ах, 
къуш олсам да, кетеяткъан пароходдан 
къызчыгъымны багърыма басып алып 
къачсам!..» деп окюндим. 

Ялтадан эвге Чукъурчагъа къайтып 
кельдим, эвге бармай, догъру Халиль- 
нинъ къабрине барып: «Мелевше козь 
Леманчыгъымыздан айрылдыкъ да, Ха- 
лиль!» деп агъладым, багьырыкъладым. 
Теэссюф ки, ольген кишиден не ярдым 
ола билир... 

1941 сенеси октябрьнинъ сонъларын- 
да къызчыгъымдан биринджи ве сонъки 
мектюбини алдым. Леман мектюбинде 
Краснодар виляети Ейск шеэринде ер- 
лешкенлерини яза эди. 

1945 сенеси, дженк биткен сонъ, ад- 
ресини бильгенимден, Ейск шеэрининъ 
адрес идаресине къызымны сораштырып 
язсам да, манъа шу хайырсыз къара ха- 
берни яздылар: «Сизинъ къызчыгъынъыз 
Леман Шенаси 1942 сенеси октябрь 9-да 
Ейск шеэринде 214 баланен берабер 
фашист джеллятлары тарафындан къур- 
шунгъа тизильди», деп яздылар. 

Мен бу къара хаберни алгъан сонъ, 
озюмни дерьягъа атаджакъ олып джу- 
вурып дерьягъа бардым, союндым, не 
ичюн озюмни ольдиргенимни де яздым. 
Копюрнинъ о башындан бу башына 
чыкъкъандже тюшюндим-ьташындым, 
севгили тувгъаным акъайчыгъымнынъ 


ИТЕРАТУРНЫЙ 


сёзлери къулагьхымда чынълады. Онынъ 
муляйим эля козьлери мени тазирлеп: 
«Сен не япасынъ?!.. Душманларынъ куль- 
дирмек истейсинъми? Сен назик шер- 
фесинъ де. Сен Эртувгъансынъ! Бабай 
санъа Эртувгъан дер эди, билесинъми? 
Эр тюрлю къатты боранларгъа чыдамакъ 
керексинъ!» дегендай кельди. 

Озь-озине къол салмакъны халкъ да 
макъбул корьмез, деп ольмек фикринден 
вазгечтим. Къавий ирадели, анълы ба- 
шымнен олюмни енъдим, озюмни атмагъа 
баргъан дерьянынъ сувудай мийим-фик- 
рим шеффаф буллюрдай темизленди, 
мен яшамакъ, яшамакъ истедим. 


Къызчыгъым ольдирильгенде даа 
12 яшында сабий-маъсум эди, о гъарип- 
чикнинъ не къабааты ола билир, аячыгъы 
топал, азчыкъ акъсанлар, лякин акъыллы- 
фикирли, 4-нджи сыныфта аляджы эди. 
Я гузеллиги?! Токмедай, дюльберлерден 
де дюльбер бир къызчыкъ эди! 

Эки яшында огъланчыгъым Эльдар 
1942 сенеси ачлыкътан ольди. «Екълыкъ 
— атештен кольмек, эшкъ олсын кийген- 
ге!» дегенлер. Сагълыкъ, сагълыкъ амма, 
сагълыкъкъа да явлукъ керек экен. 

Сабийчигим козь яныгъы, омюр тюр- 
писи, аякъ-чырмав олмакътан къуртулды. 
Докътур олюм весикъасына «ачлыкътан 
ольди», деп язды, 

Шахскъа сыгъынув джевринде агъам- 
дан, аркъадашым-омюрдешимден ай- 
рылдым, дженк афаты исе къызчыгъым 
Лемандан, огъланчыгъым Эльдардан 
вемахыр сонъы бою-боюмдан, акълы- 
акълымдан, бакъыджым – амийим, та- 
янырым-суенирим Субутай батырымдан 
айырды. Ашагъыда тасвир этеджегим 
«Къанлы Бакъсан фаджиасы»икяем Су- 
бутайнынъ еди кишинен бирге иште шу 
къанлы бакъсанда 1943 сенеси ноябрь 
2-де фашист чапкъынлары тарафындан 
вахшийджесине тирилей ольдирильгени 
акъкъында акъикъий бир вакъиадыр. 


Бакъсан!.. Эльбет де, Къанлы Бакъ- 
сан... Акъикъатен бойле ад бу койге 
ляйыкъ. О, эвель-эзельден бири-бирини 
ольдирмекнен, «Къан давасы»не ады 
данъкъ олгъан бир койджир. 

Эвельде бир къурбан байрамында 
аргьынлы Мингуль адлы бир къызнынъ 
нишанлысы Омурша деген бир йигит- 
Бакъсангъа салынджакъкъа баргъанда, 
оны эки апайлы Сейтибрам деген пе- 
зевенк купе-куньдюз къувалап юрип, 
котеклеп ольдирген. 

Сейтибрамны исе 1921 сенеси ач- 
лыгъында «самосудчиклер» чагъы- 
рыпр алып котеклеп ольдиргенлер. 
«Самосудчиклер»ни де дагъда тена бир 
ерде раст кетирип Сейтибрамнынъ ба- 
лалары ольдиргенлер. Сейтибрамнынъ 
балаларыны да башкъасы ольдирген. 
Вельасыл, йыллар кечкен, бу къан давасы 
сюрюшип кете берген. 


Бакъсан койи Зуя районында энъ бе- 
рекетли, манзарасы дюльбер койлерден 
сайыла. Кой дагъ этегинде ерлешкен, 
ортасындан Борулча озени акъа. Дагъ 
топрагъы ве дагъ мейвасы, одуны-метра- 
чы, багъ-багъчасы халкънынъ яшайышы 
ичюн буюк бир менба сайыла эди. 

Бакъсанны макътап, оны янаша кой- 
лернен тенъештирип чокъ чынълар уйду- 
рылгъан, бу чынълар бугуньге къадар Ко- 
кандда, Когайда яшагъан татарларнынъ 
тойларында, джыйынларында чынъланып 
келе, халкъ агьзындан тюшмейлер. 


«Чыплакъ Аргъын, ач Къонърат, 
Беш-пара Бакъсан, 

Баджакълы алтын болайым, 
Бойнынъа такъсанъ!» 


Бу чынъ Бакъсаннынъ абаданлыгъы- 
ны, буюклигини тариф эте. 


«Къайнавутнынь къаясы, 
Бакъсаннынь тавы, 

Сен экенсинъ, 
Къызларнынъ приставы!» 


Бу чынъда къызны макътамакънен 
берабер, Бакъсаннынъ манзарасы тариф- 
лене. Акъикъатен, та юксек булутларгъа 
котерильген азамат Къайнавут къаясы, 
уджсыз-буджакъсыз ем-ешиль дагълар, 
джапларгъа къаршы чардакьлы, юксек 
айдын эвлер, чокъусынынъ азбары ба- 
гъчалыкъ, ал эрик (чылма) тереклери, 
эльбет де, авасы икълими де яхшы бир 
балабан беш-пара Бакъсан эди. 

Аркъадашым Шенаси ольгенде 
1940 сенеси биз Акъмесджит янындаки 
Чукъурча койинде яшай эдик. Аркъада- 
шымнынъ ве къызчыгъымнынъ хаста- 
лыгъы бизге буюк бахытсызлыкъ олгъан 
олса, 1941 сенеси дженк афаты таз 
устюне чыбан дегендай олды. Биз энъ 
зияде якъарлыкътан пек чекиштик, къона- 
текне шкаф-долаф, стол-скемле – агъач 
эшьядан бирисини къалдырмадыкъ. 
Ахыр сонъы ана-бала тюшюне-тюшюне 
1943 сенеси мартнынъ башларында 
акърабаларымыз яшагъан ве одундан 
зенгин олгъан Бакъсангъа кочьтик. 

Бакъсан одуныны татар оджакъла- 
рына къалап ана-бала тавландыкъ, 
тавландыкъ. Субутай куньделикке барды, 
ер къазды да къартоп, бакъла сачты, 
ашлыкъ унындан отьмегимиз олмаса да, 
мысырбогъдай унындан малай, мамелек 
ашадыкъ, сувукътан къуртулдыкъ, ачтан 
ольмедик десек оладжакъ. Лякин кузьде 
къыямет къопты, башымызгъа къобан 
оюлды, эвлятчыгъым Бакъсан тобанла- 
рына алты кишинен берабер тирилей 
якъылды. Кешкем кочьмез олайдыкъ... 

Субутайым 1926 сенеси догъды. Олар 
догъгъанда эгиз эдилер, агъам Бекир 
Чобан-заде Бакудан Кърымгъа тюрк-ла- 
тин элифбеси мушавересини отькермек 
ичюн кельген эди. Мен де шу асирлерде 
локъса олдым. Агъам бирининъ адыны 
Чора-батыр, бирининъ адыны Субутай- 
батыр къойдырды. 

Агъамда эвлят олмагъанындан, анам- 
бабам, агъам пек къувандылар, дякин 
Чора-батыр 6-нджы куню ольди. Субутай 
эгиз олса да, пек ири-яры мазаллы бала 
олды. 

1943 сенеси ольдирильгенде 17 яшы- 
на кирген олса да, 52-нджи ольчю урба, 
45-46-нджы ольчю аякъкъап киер эди. О 
озюнинъ бой-постынен акъылы-фикринен 
къырджыман кишилерни анъдыра эди. 
Озюме ошап сарышын, мавыкозь эди. 
Руслар оны рус, немселер немсе деп 
ойлар эдилер, русчаны мукеммель биле 
эди, русындже, эрменидже, урумджа 
да билер эди, затен тиль огренмеге пек 
авесли эди. 

Даима: «Мен, дайымдай тиль алими 
оладжакъман, сизинъ фамилиянъыз 
да ерде къалмасын деп, эки фамилия 
ташыйджакъман. Субутай Шенаси- 
Чобан-заде дедиреджекмен», дей эди. 
Заваллы омюрсизим, мени сонъсыз 
дертлерге салгъан гъондже-гулюм, эв- 
лядым шойле хаялланыр эди. Онынъ эр 
шейи акъранларындан бам-башкъа эди. 
Козь моюнчагъына ошагъан козьчикле- 
ри даима кулюмсирер, ап-ал нардай 
янакълары къызарыр ве оюлы турар 
эдилер. Лаф эткенде, аскердай кокюсини 
кьабартып, теменна этеджек киби тим-тик 
турар эди. 

Базыда йыбыршым-йипек къувурчыкъ 
перчемчигини силькип, джыйыштырып 
артына топлап къояр эди. 

Бу сыджакъ къанлы йигитни эр кес 
бегенир, эр кес север эди, о буюк-кучюк 
демез, селямлашыр, сорашыр, энъ зияде 
къартларгъа ярдым этер, эмегини ич 
аямаз эди. 

Эр кес: – Машалла, осьтюрген эвля- 
дынъа! – дер эди. 


Субутай дагъгьа одунгъа баргъанда, 
партизанларнен корюшип, чарыкь ве 
чылгъавларына «листовка»лар багълап 
келир, оларны халкъ чокъ топлашкъан, 
орта кесектеки сельуправа янларындаки 
диварларгъа, алчакъ дамлы эвлернинъ 
кирамет тюплерине къыстыра эди. 

Субутай немседже, румындже биль- 
генинден, немселернинъ штабына биле 
сокъулыр, румынлернен достлашып, 
оларнынъ не заман дагъгъа уджюм этед- 
жеклерини, не къадар-аскери, топы-тра- 
фазоны оладжагъыны билип алыр эди де, 
одунгъа кеткен киши олып, топлангъан 
малюматларыны тайин этильген терекни- 
нъ, къувушына къойып келир эди. 

Субутайнынъ джан достлары къыр- 
джыман объездчик Сеитумер акъай ве 
тракторджы Сеитлюман эди. Булар экиси 
де бизге якъын къомшу эдилер. Сеитумер 
акъай эр шейни Субутайгъа ишаныр, 
Субутайнынъ акъраны олгъан догъмуш 
огълуна лям демезди. 

Субутай меним хастаджан, асабий 
олгъанымны билип, мени къайгъырып 
чокъусы, гизли ишлерини менден яшы- 
рыр эди. 


Бутюн язны тынч кечирдик, лякин 
ноябрь айларында кой къарышты, кими 
дагъгъа, кими Къарасувгъа акъа башла- 
дылар. 

Мен де шеэрге кетмек истесем де, 
къомшумыз Сейтумер акъай, къадыны 
Эмине апте: «Фашистлернинь къолында 
ди турсакъ, олардан яхшылыкъ чыкъмаз, 
пек зоргъа къалгъанда дагъгъа кетермиз, 
дагъда ойле къобалар, тюткенлер бар ки, 
оны фашистлер дегиль, Гитлернинъ озю 
кельсе де тапмаз!» – дедилер. 

Бугунькидай акълымда: ноябрь 9 гед- 
жеси койде тургъан румынлер, тапкъа- 
ныны-туткъаныны арабаларгъа юклеп, 
эки аткъа бир къамчы, койден зувдылар. 
Танъда арабаларнынъ шатырдысындан, 
атларнынъ кишнегенинден «румынлер, 
кетер-аякъкъа бир беля чыкъармасын- 
лар», деп бутюн кой тим-тик турдыкъ. 

Сабасына ноябрь 10 куню, койнинъ 
дагъгъа якьын олгьан Сомалтыр, орта- 
кесек мааллесине партизанлар тюшти, 
орта кесекте штаб къурды ве алдына ал 
байракъ тикледилер. Бакъсан партизан- 
лар къолында, халкъ къувана. Лякин 4 км. 
Аргъында фашистлер укюм сюрьмекте 
Эди. 

Бакъсанда яшагьан эалини де фа- 
шистлер партизан сайып ноябрь 13 куню 
койге яныджы бомбалар ташладылар. 
Чокъ киши ольди. Бу бомбалавдан сонъ 
биз бир аэроплан корьсек магъазгъа къа- 
чып анда яшадыкъ. Аэроплан корьдикми, 
пиширеяткъан ашымызны, яки догъра- 
яткъан этимизни ташлап къачар эдик. 
Къапы-баджа ачыкъ къалыр эди, къайтып 
кельсек мышыкъ-копек эвге кирип, бир 
шей къалдырмай ялап юткъан олур эди. 

Девамы бар. 

ХАНЛЫКЪ ДЕВРИ ШИИРИЕТИНДЕН 


Сейид Муса КЕФЕВИЙ 
(1583 — 1644). 


1583 сенеси Кефеде догъа. Озю эде- 
биятшнас, къады, сонъра исе Кефенинъ 
муфтийи олгъан Сейид-Муса эфендининъ 
бабасы озь вакътында Борагъазы Герай- 
нынъ сарайында буюк вазифеде булуна. 
Кефеде белли бир тасиль алгъан сонъ, 
Сейид Муса окъувыны девам этмекчюн 
Истанбулгъа кете. Анда о мудеррис олып 
чалыша ве къады вазифесинде булуна. 

1615 сенеси Къырымгъа къайта, илим 
ве эдебиятнен огърашып башлай. Кефеде 
къады ола, бираз вакъыттан сонъ Кефенинъ 
муфтийи вазифесине тайин олуна. Мусуль- 
ман акъ-укъукъы мутехассысы оларакъ о 
ислям тарихы боюнджа терен бильги саиби 
ола. Ислям укъукъынен багьлы «Шемсют- 
Теварих» («Тарихлар кунеши») серлевалы 
китап яза. Бу эльязма «Музе-и Хумаюн»да 
(Истанбулда) сакъланмакъта. О, шу девир- 
нинъ Къырым эдебиятына даир эсерлер де 
язып къалдыргъандыр. 

Истанбулда булунгъанда Сейид Муса 
эфенди тюрк дюньясында намы белли 
олгъан Бакъы (1526-1600 сс.) иле корюше, 
субетлеше ве онынъ теклифинен озюне 
«Келимий» тахаллюсыны ала. Юкъарыда 
къайд этильген «Шемсют-Теварих» китабы 
дёрт къысымдан ибарет: 1. «Баб-ы Сияси- 
ят»; 2. Теварих-и Экябир-и Беррийат»; 3. 
Илян-ы Махмудат ве Мезмумат; 4. Аджайип 
Махлюкъат. 

Шаир 1644 сенеси озь ватанында Ке- 
феде вефат эте ве анда озю яптыргъан ве 
онынъ адынен анъылгъан Кефевий джамиси 
янындаки тюрбеде дефн этильгендир. Шаир 
Шейхий онынъ тертип этилип азырлангъан 
диваны олгъаныны къайд эткен. Ашагъыда 
онынъ шиирлеинден нумюнелер беремиз. 
Тырнакъ ичинде сатырларнынъ манасы 
къайд этиле. 


ж ж ж 


Биз милькет-и инсафа ки менсуб-ы къазаюз 
Иджра-ий хакъ итмекле талеб-кяр-ы ризаюз 
(Биз инсаф улькесинде 

кёадылыкљ меслегине менсюпмиз, 
Хакъны иджра этерек, 

разылыкъ талап этмектемиз). 


Мейл итмезюз ихманына инсан-ы заифинъ 
Биз мазхар-ы генчине-и халлякъ-ы къуваюз 
(Зайыф инсанларнынь 

ихсанларына мейл этмеймиз, 
Биз квуветлерни Яраданнынә 

хазинесине кзавушкьанмыз). 


Захирде гъынаийле гёрюнсек зарар итмез 
Батында хакъикъат бу ки эрбаб-ы гъынаюз 


(Тыштан зенгин корюнсек де, зарары ёк, 
Ичте догърусы шу ки, 
биз къанаатли адамлармыз). 


Я хил’ат-и зиба я аба бир янумузда 

Биз къадри юдже таифеюз Ал-и Аба’юз 
(Биз дегери юдже тайфамыз, Ал-и Аба’мыз, 
Бизим янымызда сюсли халатнен аба бирдир). 


Хакъ эмрине теслим идерюз рух-ы Келимий 
Бинъ джан иле биз таби’и ферман-ы Худаюз 
(Келимийнинь рухыны 

Хакънынә эмрине теслим этермиз, 
Худанынә ферманына 

бинъ джан иле багълымыз). 


ДЁРТЛИК 


Хамд ол падишаха ляйыкътыр 


Джумле мевджуттан о файыкътыр 

Ёкъ икен ресмий тавр-и мевджудат 

Халкъ эдюп джумлее верди харекят 
(Макътав ол падишагља ляйыкътыр, 

Джумле булунгьанлардан о устюндир. 
Яратылгьанлар ал-арекетте булунмаз экенлер, 
О джумлеге арекет этмекчюн имкян яратты). 


ВЕДЖИХИЙ 


(...2 – 1660). 


Багъчасарайда догъгъан бу шаир Х\/П 
асырда яшап иджат эткендир. Ады Усеин 
олса да, базы языларда Асан деп де къайд 
этильген. Озю Тюркиеге баргъан сонъ 
Истанбулда таныла. Султан Диванынынъ 
кятиплериндендир. Къара Мустафа Паша- 
нынъ муурдары олгъандыр. Онынъ тарихий 
эсерлери 1637-1660 сенелери арасында 
олып кечкен адиселерге багъышлангъан- 
дыр. Эсерлерининъ базы нусхалары шулар- 
дыр: Нуруосманиййе, №3198; Хамидиййе, 
№917; Копрюлю Мехмед Паша, №225. 
«Диван»ынынъ асыл нусхасы Истанбул 
Университетининъ кутубханесиндедир. 
(Т.605; Т.462/3). Усеин Веджихийнинъ 
шиирлеринде эсасен севги, ашыкълыкъ, 
асретлик, куньджилик, айрылыкъ яныгъы 
киби мевзулар акс олуна. 

Заманнынъ белли тарихчыларындан 
олгъан шаир 1660 сенеси вефат эте. Шейх 
Назмийнинъ: «Ола макъам Веджихие 
дженнет-и фирдевс» деген мысрасы шаир- 
нинъ вефат эткен йылыны анълата. Мезары 
Эдирне къапысы янларындадыр. 


ж ж ж 


Иине сахны чемен джуш 
итмеде дерья-йы ахдар-веш 


Демидир кешт-и сахбайы 

чекмек мей-перестане 
(Ешиль аланлар кене 

Къызыл деньиз киби джошмакьта, 
Ичмеге севгенлер ичюн 

ички кзайыгвыны чекмек заманыдыр). 


Нигаристан-ы Чин у дейр-и 
Мани итдилер багъы 
Пери-вешлер гелюп бир 
кушеде местане джевляне 
(Периге бенъзеген гузеллер 
бир кошеде местане кезинерек, багъны 
Чинли накъкъаш Манийнинъ 
Нигарстаны киби сюследилер). 


Не халетдюр бу ким тесир-и 
ах-ы сюз-ы бульбуль 
Ире чакъ-ы гирибаны гулюнъ эр демде дамане 
(Бу не алдыр ки, бульбульнинь 
яныкь ахынынь тесиринен 
Гульнинь якъа йырттыгьы 
эр заман та этегине етишир). 


Ракъиби хем-дем итмем 

дию вад итмишди джанане 
Бозуп ахды биле салынды йине уйду шейтане 
(Севгилим ракъибими озюне 

аркадаш этмем деп сёзь берген эди, 
Амма сёзюни бозып онынёнен 

кетти, кене шайтангва уйды). 


Тенеззюль эйлейуп мейл 

эйлемез ол серв-и азадум 
Сиришкум дёнсе де хиджриле 

гер джуй-ы фираване 
(Козь яшым джошкъун бир 

ирмакъкъа чеврильсе биле, сербест 
сельбиге бенъзеген севгилим 

аджынып да манга юзь чевирмез). 


Идер ол демде ашыкъ 

хакъ-ы рах олмакъ теменнасын 
Семенд-и наз иле ол 

шах-сювар чыкъа мейдане. 
(О уста ат миниджи севгилим 

наз атынен мейдангъа чыкъса, 
ашык о аньде ёлунынь топрагвы олмакъ истер). 


Гёрюнир сайе-и эбр ичре 
маненд-и гул-и харшид 


Веджихий джильве итдукче 

сийех-джамейле джанане 
(Веджихий, севгилим къара 

антерде джильвеленсе биле, 
Булутнынә кольгеси ичинде 

кунеш гулю киби корюнир). 


ЕУ * ЕУ 


Джефая юзь тутарса 

ол шейх-и би-дад мушкильдюр 
Санъа арз-ы тазаллюм 

эй дил-и на-шад мушкильдюр 
(О залым падиша джефагъа 

юз тутса (ниетленсе) иш зордыр, 
Эй гъамлы гонъюль, зулумдан 

шикяет сенинъчюн чокъ зордыр). 


Хевайы-диль уяр ишве-гяр исе атеши-мешреб 
Олурмы мюттехид ич ульфет-и 

эздад мушкильдюр 
(Атеш табиатлы олгъан 

ишвегяр исе, ойнак гонъюль она уяр, 
Зыт олгван унсурлар аслы 

бирлеширми, умумкюн дегильдир). 


ж ж ж 


Гульзара варуп ол бют-и симин-берюмюзле 
Бир паре ачылдукъ дил-и гъам-перверюмюзле 
(О кумюш тенли путкъа бенъзеген 
севгилимизнен гуль багъчасына барып, 
Гвам севген гоньлюмизнен 
бир парча ачылдыкь (гезип доландыко). 


Бен дагьумы арз эйлеейим, сен рух-ы алюн 
Хаджлет-дих-и гюльзар олалум гюллерюмюзле 
(Мен яраларымны арз этейим, 

сен де — зырмызы янагьыньны, 
Гуллеримизнен гуль багьчасыны утандырайыко). 


Бу, Къырымда нам къазангъан журна- 
лист, «Арзы» къадынлар журналынынъ 
баш муаррири Лентара Халилованынъ 
айны шу аднен чыкъаргъан экинджи 
китабыдыр. Китап акъкъында сёзни му- 
эллифнинъ озюне берейик. 


— 2004 сенеси «Къырымнынъ садыкъ 
къызлары» джыйнтыгъынынъ 1-нджи 
къысмы чыкъты, – дей Лентара Халилова. 
— Китапкъа халкънынъ Ватангъа къайтув 
ичюн курешине, онынъ акъ-укъукълары ти- 
кленювине озь иссесини къошкъан миллий 
арекет иштиракчилери, медениет хадимле- 
ри олгъан къырымтатар къадын-къызлары- 
нынъ аяты ве фаалиети акъкъында икяелер 
кирсетильди. 

Къырымтатар къадынлары тувгъан 
халкъыньшъ сиясий ве медений аятында 
эр вакъыт фааль иштирак этип, укъукъкъо- 
руйыджы арекетке къатылып, миллетнинъ 
укъукъларыны имае этип, тоталитар режим- 
ге къаршы курешип кельди ве бунынънен 
бирликте аиле оджакъларыны сакълап, 
балаларыны да тербиелемеге вакьыт 
таптылар. Олар весикъалар, мектюплер, 
мураджаатлар язып, оларны даркъаттылар, 
къадынларны бу ишлер ичюн къатты дже- 
заладылар, котекледилер, апсханелерге 
ташладылар. Миллий арекет фааллерининъ 
къадынлары да омюр аркъадашлары чеккен 
бутюн мешакъатларны озь башларындан 
кечирдилер, олар озь акъайларынынъ 
садыкъ меслекдешлерине чеврильдилер. 
Сюргюнликнинъ агъыр йылларында бизим 
къадынлар къыйынлыкъларгьа бакъма- 
дан, тувгъан тилимиз, урф-адетлеримиз 
сакъланып къалынмасында буюк роль ой- 

надылар. Къырымтатар къадынларынынъ 
башына чокъ къыйынлыкьлар тюшти, бу 
— сюргюнликнинъ фаджиасы, ят ильдеки 
асретлик, Ватангьа кьайтувнынъ агъыр ве 
узун ёлу. Ватанда 1960-нджы йылларда са- 
тын алынгъан эвлерни ресмийлештирмеге, 
язылмагъа, ишке кирмеге изин бермей, бир 
къач джёремеден сонъ исе паспорт режи- 
ми къаиделери бозулувында къабаатлап, 
махкемеге бердилер, гъайрыдан сюргюн 
эттилер. 

Бугуньки аятымызда да федакяр ве 
джесюр арекетлерге ер бар, замандаш 
къадынларымыз акъкьында икяелер бунынъ 
исбатыдыр. Ватандан бир къач кере сюргюн 
этильген къоранталар олып, олар Къы- 
рымгьа кене къайтып, озь топракъларында 
яшамакъ укъукъы ичюн курешлерини девам 
этелер. Озь Ватаны, халкъына сынъырсыз 
севги беслеген бу инсанлар халкънынъ сён- 
дюрильмейджек рухуны эп акс эттирелер. 
1970-нджи йылларда джесюрлик косьтерип, 
озь къоранталарынен Ватангьа къайткъан, 
нидже йыллар девамында эр джеэттен 
агьыр шараитлерге даянып яшагъан ве ада- 
лет ичюн курешкен къадынларнынъ эписи 
де тарихкъа кирмеди. Халкьнынъ букюль- 
мез рухуны акс этиререк, къырымтатар къа- 
дынлары миллий арекетте эркеклернен бир 
сырада олып, аньаневий вазифелеринен, 
яни къоранта, бала бакъмакънен бирликте 
чалыша, окъуй, илерилейлер. 

Бу джыйнтыкъны яратмакъ гъаеси 
миллий арекетнинъ фааль иштиракчиси 
Сафинар ханым Джемилевадан чыкъты. 
Амма джыйнтыкънынъ 1-нджи китабы киби, 
мезкюр 2-нджи китап да эр бири озь халкъы- 
нынъ омюринде белли бир роль ойнагьан 


къадынларымызнынъ чокъусы акъкъында 
икяелерни озь ичине сыгъдырып оламады, 
шу себептен бу серияны, Алла къысмет этсе, 
девам этмек ниетимиз бар. 

1-нджи китапкъа халкъ тарихында эр 
бири озюне ляйыкъ ер алгъан къырымтатар 
къадынлары – къырымтатар миллий аре- 
кетнинъ фааль иштиракчилери, къараман 
къадынлар, парлакъ шахслар акъкъында 
икяелер кирсетильген эди. Булар – Махфуре 
Хатипова, Айше Сейтмуратова, Сафинар 
Джемилева, Сабрие Сеутова, Тамара 
Кантуганская, Зера Джемилева, Шефикъа 
Консул, Васфие Хаирова, Светлана Амето- 
ва, Диляра Сеитвелиева, Фатма Языджи ве 
башкъалары, медениет эрбаплары арасын- 
да Сабрие Эреджепова, Эдие Топчы, Урие 
Эдемова, Ремзие Бакъкъал ве башкъалары. 

Бу экинджи китапта тюрк алеминде 
мешур къадын Шефикъа Гаспринская, 
Ватангъа къайтув ёлунда башларындан ап- 
сханелер, сюргюнликлер, къувгьынлыкълар 
кечирген, Ватан ве халкъ огърунда озюни 
къурбан этмеге азыр олгъан миллий аре- 
кет фааллери акъкъында икяелер ер алды. 
Икяелеримизнинъ къараманлары арасында 
Гулизар Юнусова, Сание Аметова, Зенифе 
Комурджи, Гулизар Абдуллаева, Миляра 
Сеттарова ве башкъалары бар. Къырым- 
татар медениет ве тасиль эрбаплары 
рубрикасы алтында исе Джеваире Меджи- 
това, Зейнеб Люманова, Зейнеб Аппазова, 
Аксана Аметова, Наджие Аметова, Эльмира 
Черкезова ве башкъалары акъкъында икяе- 
лер кирсетильди. Бундан да гъайры, мезкюр 
китапкъа «Маарифчи» бирлешмесининъ 
реиси Сафуре Каджаметованынъ арекет- 
лери саесинде Къырымда къырымтатар 

тилинде окъутув алып барылгъан мектеп- 
лер ачылувыныиъ тарихы, Къырымтатар 
къадын-къызлар бирлигининъ векиллери 
акъкъында икяелер кирсетильди. 
Бугуньде-бугунь къырымтатар къадын- 
лары Шефикъа Гаспринскаянынъ адыны 
ташыгъан Къырымтатар къадын-къызлар 
бирлиги этрафында бирлешип, миллетнинъ 
гъайрыдан тикленювине хызмет этелер. 
Бизим къадынларымызнынъ, Шефикъа 
Гаспринская къайд эткени киби: «Тувгъан 
топрагьына ве озь халкъына нисбетен севги 
толу юреклери бар». 
Лентара ХАЛИЛОВА. 


'ЕРАТУРНЫЙ 


ЫМ 


ШИИРИЕТ 


Ашыкъ РЕСУЛЬ халиль 


1952 с. апрель 
16 куню Горький ви- 
ляетининь Балахна 
шеэринде догъды. 
Фергъана музыка 
мектебинде окъуды 
ве Ташкент девлет 
медениет институ- 
тыны битирди. Ильи 


Агъармышнынљ этегинде 
Эски-Къырым шеэри, 

Мында чокътыр дюльбер къызлар, 
Не де чебер эллери, 

Мында келе къыз къыдырып 
Къырымнынъ йигитлери. 


Северим, Солхатым, сени северим, 
Геджелери, ай-йылдызынъ северим, 
Багъчаларда бульбуль сесин северим, 
Акъраны ёкъ бу улькени северим. 


Сеит-огълу Сейдаметнинъ бар бир истеги, 
Титремесин ич бир заман йигит юреги. 
Алемге намлыдыр Судакънынъ къалеси, 
Этрафында таракъташнынъ эки маллеси. 
Кимни олса ашыкъ эйлер, мефтюн этер 
Судакъ къызларынынъ назлы дживельси. 


СОЛХАТ МИНАРЕЛЕРИ 


Къырымнынъ эр кошесинден кельди яшлар, 
Ойнап-кулип байрамда чынълашалар. 


Бизге рух берген шеит-азизлеримизни, 
Сазым тели сёйлесин келеджегимизни! 


ТЫЛСЫМЛЫ ГЕДЖЕ 


Семада сачылгъан алтын йылдызлар 
Дагьларнынъ уджына купелер такъар. 
Яваш-яваш энер думанлар индже, 

Бу тылсымлы гедже, бу тылсымлы гедже. 


Мени ашыкъ эйлер ярем козьлери, 


шиирлерини мектеп 
чагъында язып баш- 
лады. 

1990 сенесинден «Къырым» ансамблинде 
чалгъыджы ве конферансье олып чалышты. 
Къырымда нам къазангъан артист, Тюрк дюнь- 
ясында кечирильген халкъара ашыкълар фес- 
тиваллерининљ лауреаты. 2012 сенеси «Ашкъ 
иле» адлы биринджи шиирлер джыйынтыгъы 
басылып чыкъты. 


УЯН, ГЕНЧЛИК! 


Уян, уян, генчлик, уян! Юкълама, етер! 
Уян, генчлик, уян, уян! Халкъынъа ёл косьтер. 


Миллий девлетимизни ясакъ этелер, 
Ватан ёлларымызны тоса берелер. 
Чешит тюрли комиссиялар тизеберелер, 
Ялангъа ялан къошып, айтаберелер! 


Уян, генчлик, танъ агъарды, байрагъынъны котер, 
Ватан ичюн курешмемек олюмден бетер. 


Уян, уян, генчлик, уян! Пешинъден халкъ кетер, 
Уян, генчлик, уян, уян! Миллетинъни котер. 


Ватан демек недир о — олар билеми? 
Къырымнынъ келеджегин тюшюнелерми? 
Ана-Ватаным Къырым бу Азиз топракъ, 
Мен эминим, инанам, бир кунь енъер акъ! 


СУДАГЪЫМ 


Алчакъ беттен корюнир Судакъ ялысы, 
Эгиз дагълар ортасы юрек ярасы. 
Баба-деде топрагъы — ешиль яйлясы, 
Къалем къашлы къызлары севги девасы. 


Уян, уян, генчлик, уян! Заман бизге бакъа, 
Уян, генчлик, уян, уян! Бирлик чокъ шей япар! 


Курешкен халкъ ахыр сонъы макъсаткъа етер. 
Тувгъан ильни мытлакъкъа бир гуль-багъча этер. 


СЕВЕРИМ ЮРТЫМНЫ 


Агъармышнынъ этегинде фенерлер янар, 
Кефеден кельген фаэтонны — яш йигит айдар, 
Фаэтоннынъ ичерсинде гузель яреси, 

Атлар башында янърай чанъларнынъ сеси. 


Северим юртым, сени северим, 

Багъ ве багъча мейваларын северим. 
Салкъын, шербет сувларынъы северим, 
Яйляларнынъ гузеллигин северим. 


Серин ель, булутыны, 
Давул ве зурнасыны, 
Кемане нагъмесини 
Джан-юректен северим. 


Чебер, назик къызларынъны, 

Дюльбер севги йырларынъны, 
Пунарлы дагъларынъны, 
Топрагъынънынъ къокъусыны северим. 


МУКЪАДДЕС КЪЫРЫМ 


Ана Ватаным Къырым — бу Азиз топракъ! 
Курешлерде ич бойсунмам, билем — енъер акъ! 


Афта сайын референдум, сайлав япалар, 
Миллетимизге чешит тюрлю ялан айталар. 
Мукъаддес топрагьымызгьа зеэр сачалар. 
Келеджегимизге къанлы пычакъ санчалар. 


Перчем дагъдан эскен еллер, ташы, къаясы, 
Судакънынъ улу къалеси, салкъын чешмеси. 
Мефтюн этер саз иле кемане сеси, 

Шу Судакъныньъ назыдыр къызлар джильвеси. 


Узакълардан хош келир давулнынъ сеси, 
Тылсымлы геджелернинъ денъиз эзгиси. 

Чал, кемане, сеслендир ашкънынъ нагъмесин, 
Сувукъ сув къаяларнынъ салкъын чешмеси. 


Бу яланджы дюньянынъ битмез кереги, 
Ешилленсин неслимизнинъ омюр тереги. 


Ялта, Мисхор, Акъмесджит йигитлери, 
Манелернинъ не гузель бейитлери! 


Къадим Бейбарс джамисининъ минареси, 


Узакъларгъа эзаннынъ кетер сеси. 


Бу ерлерден корюне Кефе шеэри, 


САЗЫМ ТЕЛИ 


Минарелер астында биз топландыкъ, 
Бир-биримизге къардашдай бир багъландыкъ. 


Бабадан корьген йигит ат ойнатыр, 
Эски-Къырым къызлары къаш ойнатыр. 


Керич, Кезлев, Судакътан кельди яшлар, 
Джанкой, Багъчасарайдан къан-къардашлар. 


Атъармышкъа къуш болып учаджакъман, 
Солхат минарелерин макътайджакъман. 


Юртымызда эр даим бир болайыкъ, 
Джыйын, байрам, тойларда чынълашайыкъ. 


Эски-Къырым — Солхаттыр дженнет ери. 


Сазым тели сёйлесин кенди дердини, 
Инълеген юрегимнинъ къасеветини. 
Кечмишлер рухларыны, козьяшларыны, 
Халкъымызнынъ сонъы ёкъ къайгъыларыны. 


Сазым тели сёйлесин кенди дердини, 

Хан-Сарай этрафыны — чешмелерини. 
Багъ-багъчасын, токъ башакълы кенъ чёллерини, 
Дагъдан эскен шифалы салкъын елини. 


Къара денъиз далгъасыны сёйлесин сазым, 
Агъармыш эфсанесини сёйлесин сазым. 
Джамилер минаресини сёйлесин сазым, 
Ашыкъ Умер, Керемлерни сёйлесин сазым. 


Сазым тели сёйлесин кенди дердини, 
Узюльген теллерининъ назик сесини. 


Леблери сёйлер эп татлы сёзлери. 
Яваш-яваш энер думанлар индже, 
Бу тылсымлы гедже, бу тылсымлы гедже. 


Манъа ильхам берсе танъ бульбуллери, 
Ашкъыны сёйлесе назик саз теллери. 
Яваш-яваш энер думанлар индже, 

Бу тылсымлы гедже, бу тылсымлы гедже. 


Сия сачы санки геджелер къарасы, 
Бал-шербет лебинде, ал гуллер къокъусы. 
Яваш-яваш энер думанлар индже, 
Бу тылсымлы гедже, бу тылсымлы гедже. 


Дагьларнынъ артына кунеш къонар, гидер, 
Ашкъ къавалыны чобан чалар гидер. 
Яваш-яваш энер думанлар индже, 

Бу тылсымлы гедже, бу тылсымлы гедже. 


АТЕШ ЯНАР КОКСЮМДЕ 


Меним ашкъым ким биледжек? 

Ким сёйлейджек, ким динълейджек? 
Атеш янар кокюсимде, 

Ким оны сёндиреджек? 


Инълер сазым сени арап, 
Диванейим, алым харап. 
Атеш янар кокюсимде, 
Янды джан, олды кебап. 


Козьлериме думан тюшти, 
Меним ашкъым дагъдан ашты. 
Атеш янар кокюсимде, 
Отькюр, козьлер къамашты. 


Дагъда сувлар быланмыштыр, 
Меним башым айланмыштыр. 
Атеш янар кокюсимде, 

Гонълюм санъа багъланмыштыр. 


Ашкъым ичюн чалсын кеман, 
Гузель ярем манъа инан. 
Атеш янар кокюсимде, 
Фаний дюнья сенсиз ялан. 


ЯНЪЫ КИТАПЛАР 


Идрис АСАНИН 
ТЕЛЬКЪОРАЛАР АРТЫНДА 


Мезкур китап миллий 
арекетнинъ тарихыны яхшы 
бильген, терен огренген ве 
миллий арекетнинъ энъ фа- 
аль иштиракчилери акъкъын- 
да «Адалет куреши сафла- 
рында» топламынынъ учь 
джылтыны чыкъарып етиш- 
тирген ве озю де миллий аре- 
кетнинъ энъ фааль етекчиле- 
ринден бири олгъан мерхум 
языджымыз Идрис Асанинни- 
нъ озю язып къалдыргъан ве 
лагерьде булунгъан деврини 
акс эттирген языларындан, 
хатырлавларындан ибарет. 
Китапнынъ башына къоюл- 
гъан «Муэллифтен» серлева- 


И. АСАНИН 


ТЕЛЬ КЪОРАЛАР 
АРТЫНДА 


лы хатырлавда Идрис Асанин озюнен шу лагерьде булунгъан 


аркъадашлары акъкъында ве эсасен белли шаиримиз ве онынъ 
устазы олгъан Эшреф Шемьи-заденен берабер кечирген лагерь 
аяты акъкъында тафсилятлы тариф эте. Муэллифнинъ хатыр- 
лавлары шойле серлеваларнен болюнген: «Хор генчлигимнинъ 
язылы къалгъанлары», «Мабюслик университетим», «Яслы 
хатыралар», «Иигирми эки сене сонъра». Буларнен бирге ки- 
тапнынъ сонъунда белли инсанымыз «Абдулхаким Ильмийнинъ 
догъгъанына 95 йыл тола» серлевалы макъалеси де ер алгъан. 

Китап фото-суретлернен, айры весикъаларнынъ копияла- 
рынен ве шаирнинъ базы шиирлеринен сюслендирильген. 300 
нусхада басылгъан мезкур китап «Къырымдевокъувпеднешир» 
нешриятында «Зеккие» инкишаф фондынынъ мадий ярдымы 
иле дердж этильген. 


Айдер МЕМЕТОВ 
КРЫМСКОТАТАРСКИЙ ЯЗЫК 


История изучения, лексикология, 
Фонетика, морфология 
(Монография) 


Окъуйыджыларгъа такъдим этильген мезкур ильмий иште 
ильки кере къырымтатар тилининъ лексик, фонетик ве морфо- 
логик къурулышыны толу дереджеде тариф этмек ынтылувы 
япыла. Мында айны заманда къырымтатар тилининъшекилле- 
нюв тарихы меселеси, онынъ дюньядаки диггер тюркий тиллер 
арасындаки ери меселеси талиль этиле. 


ИТЕРАТУРНЫЙ 


Муэллиф тарафындан мезкур китапта къырымтатар тилини 
огренюв тарихы, онынъ лексикасы шеиклленювининъ эсас 
къайнакълары — тюркий эсасы ве башкъа тиллерден алынма- 
лар, тилимизнинъ фонетикасы ве морфологиясы тасвирлене. 

Китап эсасен мектеп оджаларына, педагогларгъа, тильшы- 
нас алимлерге, языджы ве эдебиятшынасларгъа, студентлерге, 
юкъары сыныф телебелерине ве умумен анна тилимизнен 
меракълангъанларгъа къарарлаштырылгъандыр. 

Моногорафия Рескомнацнынъ мадий ярдымы иле нешир 
этильген ве «Къырымдевокъувпеднешир» нешриятында 500 
нусхада басылып чыкъкъан. 


Сервер ТАИРОВ 


ТЕРНИСТЫЙ ПУТЬ СТАНОВЛЕНИЯ 
КРЫМСКОТАТАРСКОГО ОФИЦЕРА 


Мезкур джыйынтыкъ полковник Сервер Таировнынъ дёр- 
тюнджи китабыдыр. Халкъымызнынъ тарихынен огърашкъан бу 
арбий инсан бундан эвель «Крымские татары в 1944-1994 г.г.» 
(1995), «Трагическая судьба моего народа» (2005), «Крымские 
татары с древнейших времен до наших дней» (2011) китапла- 
рыны чыкъаргъан эди. Бу китабында муэллиф къырымтатар 
офицерлерининъ къарсамбалы арбий омюр ёлларыны талиль 
эте ве окъуйыджыларны бир чокъ къырымтатар офицерлеринен 
таныш эте. китапта 60-къа якъын арбий офицерлер (фотолары- 
нен бирге) ве 20 къадар къырымтатар авиаторлары акъкъында 
малюмат берилле. «Мен озюмнинъ китапларымны намусына 
садыкъ, баба-деде мекянына севги беслеген ве бу анъламлар- 
ны озь омюр макъсады эткен инсанларгъа багьышлайым. Иша- 
нам ки, меним иджадым, меним китапларым ватанымыздаки 
халкълар ичюн бири-бирини анъламагъа, бири-бирини урьмет 
этмесине, эр ерде толерантлыкъ муити яшатылмасына хызмет 
этерлер», деп яза муэллиф китапкъа язгъан кириш сёзюнде. 
Китап муэллифнинъ озь эсабына «Доля» нешриятында 500 
нусха чыкъарылгъан. 


Лили ХАЙД 


ХАЯЛ МЕКЯНЫ 


1995 сенесинден дефаларджа Къырымгъа кельген, халкъы- 
мызнынъ о вакъыттаки яшайышы ве проблемаларынен гузель 
таныш олгъан инглиз языджысы, журналисти Лили Хайд «Хаял 
мекяны» («Дреам Ланд») адлы язып, оны Ингильтереде 2008 
сенеси китап этип бастыргъан. Лондонда яшап, къырымтатар 
халкъынынъ аятына багъышлап роман язгъан бу инсанда не 
къадар алидженаплыкъ, башкъасынынъ такъдирине янып-куюв 
къабилиети бар, шашыладжакъ шей. Лондонда чыкъкъан бу 
китапны айны бойле алидженап инсан Ибраим Озденогълу 


онларнен нусха Къырымгъа кетире. Иште мезкур китапны 
КЪМПУ инглиз тили кафедрасынынъ уйкен оджасы Лейля 
Сеитхалилова инглиз тилинден къырымтатар тилине терд- 
жиме эте ве якъында китап ана тилимизде дюнья юзю коре. 
Лили Хайднынъ озю айткъанына коре, роман франсыз тилине 
терджиме этильген, эм де рус ве тюрк тиллерине де терджиме 
этиледжек экен. 

Лили Хайднынъ «Хаял мекяны» романы Ибраим Оздено- 
гълунынъ мадий ярдымы иле «Тезис» нешриятында 300 нусха 
басылып чыкъкъан. 


Юсуф МАХУЛЬДУР 


АЛТЫН БЕШИК 
(Драма) 

Бундан эвель эсасен ба- 
лалар ичюн халкъымызнынъ 
миллий аньанелерине, урф- 
адетлеримизге багъышлан- 
гъан «Ювшан масалы» адлы 
эсер язгъан Юсуф Махульдур 
бу сефер «Алтын бешик» 
адлы экинджи китабыны 
чыкъарды. «Алтын бешик» 
тарихий бир эсер олып, къы- 
рымтатар эфанеси эсасында 
язылгъан 2 пердели, 25 корю- 
нишли бир драматик эсердир. 
Драмада Ана-Ватанымыз 
Къырымда та Адем атадан 
эвель Аллах тарафындан 
яратылгъан джинтайфалар, 
оларнынъ озьара курешле- 
ри, адалет огърунда алынып 
барылгъан дженклер, Ватанларыны явуз душмандан къорча- 
ламакъ ичюн джанларыны феда этюв ёлунда косьтерильген 
джесаретлери икяе этиле. «Алтын бешик» эльбет де, тек 
окъумакъ ичюн дегиль, санагъа къоюлмакъ ичюн язылгъан 
эсердир. Муэллифнинъ озь ады Къырымтатар музыкалы драма 
театрининъ артисти Рефат Сеит-Аблаевдир. Драмадаки Алтын 
бешик – бу азиз Ватанымыз Къырымнынъ темсилидир. «Яни, 
Ватан темсили олгъан бу бешигимиз алтынгъа да бергисиз, энъ 
къыйметли къадриетимиз, маневий байлыгьымыздыр», деп яза 
китапнынъ кириш сёзюнде шаир шерьян Али. 

«Алтын бешик» рессам Гульнара Касичнинъ чокъ гузель 
ресимлеринен безетильген. Эдебий муаррир Урие Эдемова. 
Китап муэллифнинъ озь эсабына «Къырымдевокъувпеднешир» 
нешриятында 500 нусха чыкъарылгъан. 

Газетанынъ бу саныны Риза Фазыл азырлады. 


Юсуф Махульдур 
МАТЫ ЗОЛОТА 
БЕК КОЛЫБЕЛЬ 

ЯЗЫДЖЫНЕН СУБЕТ 


ЛЕБИЙ КЪЫРЫМ 


«ЙЫЛДЫЗ» – ЭДЕБИЯТЫМЫЗНЫНЪ КУЗЬГЮСИ 


Дюньяда екяне олгъан ве 37 
йылдан берли окъуйыджылар 
ичюн эдебиятымызны, несир 
ве шиириетимизни, халкъ яра- 
тыджылыгъыны, тарихымызны, 
медениет ве санат янъылы- 
къларыны, яшлар ве балалар 
иджадыны айдынлатып кельген 
«Иылдыз» меджмуамыз чешит 
зорлукъларгъа бакъмадан, бу- 
гунь де озь фаалиетини девам 
эттирмекте. Окъуйыджыларны 
онынъ баш муаррири Дилявер 
Османнен якъындан таныш эт- 
мек истеймиз. 


— Дилявер бей, сизинъ юреги- 
нъиз эм музыкагъа эм шиириет- 
ке берильген. Иджадынъызда бу 
саалар бири-бирине багьлымы, 
бири-бирине дестек оламы? Не 
вакъыт музыканен огърашмагъа 
башладынъыз ве не вакъыт ши- 
ириет дюньясына кирдинъиз? 

— Мен, музыка мектебинде 
1968 сенеси Озьбекистанда, Бе- 
кабад шеэринде окъуп башладым. 
О заманда 9 яшында эдим. Башта 
мектепте, сонъ музыка окъув 
юртунда, сонъра Казан консер- 
ваториясында окъудым. Консер- 
ваторияда композиция боюнджа 
дерслер алдым. Шиириетке исе 
мен 1979 сенеси севда олдым де- 
мек мумкюн. Ильки шиирлеримни 
рус тилинде язып башладым, сонъ 
къырымтатарджагъа кечтим. Къы- 
рымтатар тилинде ильки шиирим 
«Иылдыз»да 1984 сенеси басыл- 
ды. Музыка ве шиириет, экиси 
де, эр бири озюнджесине, гонъ- 
люмизнинъ назик ве терен, эр кунь 
нумайыш этильмеген ис-дуйгъу- 
лар дюньясынынъ емишлеридир. 
Иджаткяр, керчектен де, дуйгъу- 
ланса о ильхам чокърагъына дала 
ве гонъюль эмиринен эсерлер 
догъура дер эдим. Менимдже, бу 
дуйгъулар не къадар кучьлю олса, 
эсер де о къадар кучьлю ола биле, 
лякин мында энди Алланынъ ид- 
жаткяргъа берген истидатына да, 
яни бу дуйгъуларны, фикирлерни 
ифаде этмек истидатына да чокъ 
шей багълы. Бойле истидат исе 
эр кимге берильмейдир. 

— Шиирлеринъизни къырым- 
татар тилинде язмагъа не себеп 
олды? 

— Мен беллесем, къырымтатар 
тилине, меним халкъыма севгини 
манъа къорантамызда анам ве 
бабам ашлагъанлардыр. Анам 
Сафие Керимова мектеп оджасы, 
сонъра мектеп директоры олгъан 
Меджит Керимовнынъ къоран- 
тасында Къарасувбазарда 1930 
сенеси догъгъан. Къырымдан 
чыкъарылгъанда о 14 яшында 
эди. Сюргюнликте, Озьбекистанда 
къардашы Рустем 2 яшында, ана- 
сы, меним битам Усние сюргюн- 
ликте ачлыкъ ве хасталыкълардан 

шимдики Сырдарья виляетининъ 
Гулистан шеэринден 40 километр 
месафеде олгъан Фрунзе колхо- 
зында 1945 сенеси кечиндилер. 

Бундан сонъ анасынынъ ва- 
сиетини ерине кетирип, анам Бе- 
говаткъа дайысына кете ве анда 
яшай, чалыша. Учь къардашы 
балалар эвине бериле. Бираздан 
анам бабама эвлене. Бабам Иб- 
раим Османов Багъчасарайнынъ 
Албат коюнден. О да сюргюнликте 
оксюз къала. Бабам ве анамнынъ 
такъдирлери, оларнынъ эвимизде 
япкъан субетлери, бири-бирине 
мунасебетлери, Къырым акъкъын- 
да хатырлавлары манъа балалыкъ 
чагъымда тесир этсе керек. Онынъ 
ичюн мен къайда олсам олайым, 
къырымтатар олгъанымны ве не 
япмакъ кереклигини ич бир вакъыт 
унутмадым. Мен къырымтатар 
аваларыны эвде чалгъанда, ба- 
бамнынъ козьлери торлангъаны 
акълымда. О пек алчакъгонъюл- 
ли, хор юрекли бир инсан эди. 
Анамнынъ насиатлары исе даима 
меним омюриме ёлдаш олды. Бу- 
лар эписи меним иджадыма тесир 
этмей къалмагъандыр. Оларнынъ 
экисининъ де сымалары меним 
юрегимде эбедий яшай ве яшай- 
джакъ. Эр кеснинъ озь ана-баба- 
сына юректе бойле севги бардыр, 
эльбет. Иджаткъа не сильтем олды 
деп сорайсыз. Буны насылдыр бир 
вакъиа, я да башкъа бир шейнен 
анълатмакъ имкянсыз, чюнки ид- 
жат деген шейнинъ ирмакълары 
инсан гонълюнинъ энъ терен, энъ 
назик дуйгъуларындан башлана. 
Бу дуйгъулар шу гонъюльде ер 
алып, кунь-куньден шекиллене, 
яшай ве белли бир вакъытта олар 
сатырларгъа, нагъмелерге чеви- 
риле. Мен буны тек бойле анълата 
билем. Эльбет, нурлы къалемни 
де юдже Алла эр кеснинъ къолуна 
туттырмайдыр. 

— Сиз Къазанда 1987 сене- 
синден башлап сиз джемаат 
ишлеринен огърашып башла- 
гъансыз. Къазанда къырымтатар 
яшларыны, студентлерни топлап 
оларгъа етекчилип япкъансыз, 
къырымтатарлар акъкъында 
Татаристан матбуатында чешит 
макъалелер нешир этесиз. Къа- 
занда сиз ТОЦны (Татар ичти- 
маий меркезини) къургъанда 
иштирак эткенсинъиз, онынъ 
эркянында къырымтатар болю- 
гини мейдангъа кетиргенсинъиз 
ве ойле этип Къырым ве Къазан 
арасында ёлларны янъыдан ач- 
къансынъыз. Бу акъта айтсанъыз. 

— Къазанда яшагъан ве 
окъугъан девирде къазантатар 
шаирлери Равиль Файзуллин, 
Ахмет Рашитов, Рустем Акъйигит, 
Ркаиль Зайдулла, Роза Кожевни- 
кова, Амет Адиль ве башкъа бир 
сыра къазантатар зиялыларынен 
танышып багъ туттым. О девирде 
къырымтатар меселесини айдын- 
латмагъа, танытмагъа арекет эт- 
тим, анда окъугъан къырымтатар 
яшларыны топлап, къазантатар- 
ларнен бирликте чокъ файдалы 
ишлер беджердик. Бу 1987 – 1991 
сенелери Татаристан матбуатында 
пейда олгъан къырымтатарларнен 
багълы аман-аман эписи макъале- 
лер бизим арекетлеримизнен дю- 
нья юзю корьгендир. Хатырлайым, 
«Комсомолец Татарии» газета- 
сында басылгъан макъалелерни 
мен 1000 нусхада Къазандан Мос- 
квагъа алып кетип, 1990 сенеси 
декабрь айында СССР Юкъары 
Совети къаршысында пикетлер 
отькерген къырымтатарлар ве 
депутатлар арасында дагъыткъан 
эдик. Иште о вакъытта кимнинъ 
къолундан не иш кельсе, оны япа 
эди. О девирде Къазан матбуатын- 
да къырымтатарлар акъкъында 


Флюра Низамованынъ, Венера 
Якупованынъ, Ркаиль Зайдулла- 
нынъ, Роза Кожевникованынъ, 
фотокорреспондент Дмитрий 
Бунтуков, фотограф Рифкат Яку- 
пов ве башкъаларнынъ бизим 
меселемизде иссеси гъает буюк 
олды. Я о девирде Къырымгъа 
къырымтатарларгъа ярдым этмеге 
Къазандан кельген татар яшлары- 
нынъ къуруджылыкъ отрядлары, 
КАМАЗларнен кельген ярдымны 
айтмайсызмы. Буны унутмакъ 
мумкюн дегиль. 

– Къырымгъа къайтып Къа- 
расувбазарда ерлешкенсиз, 
иджадий ве джемаат ишлеринен 
огърашмагъа девам эттинъиз- 
ми? 

— Къырымда мен анамнен 1988 
сенеси Къарасувбазарда эв сатын 
алып ерлештик, амма мен кене де 
Къазангъа къайтып, базы ишле- 
римни анда девам эттим. 1989 
сенеси исе Къырымгъа темелли 
къайтып кельдим. Къарасувба- 
зарда къырымтатар медениет 
меркезининъ реиси оларакъ, 1993 
сенеси шеэрнинъ Комсомольская 
сокъагъына Бекир Чобан-заде 
адыны къойдырмагъа наиль олды- 
къ, район газетасында «Къарасув» 
саифесини чыкъардым, меркез 
ичюн район махкемесининъ би- 
насыны алдыкъ. О девирде Къа- 
расувбазарда бир сыра медений 
тедбирлер отькерген эдик. Бу 
ишлерде манъа ярдымджы олгъан 
бир сыра аркъадашлар, оджалар 
бар эди, олар арасында журналист 
ве языджы Певат Зети де бар эди. 
Бу девирде Татаристан – Къырым 
алякъаларыны яшатмагъа, Къа- 
зан къапыларыны къырымтатар- 
лар ичюн ачмагъа чокъ кучь сарф 
этильди. 14 сене мен Татаристан- 
нынъ «Татар-Информ» агентлиги- 
нинъ Украинада корреспонденти 
олдым. Ве къырымтатарларнен 
багълы бутюн хаберлерни ёллап 
турдым. Къырымда Татаристанны- 
нъ ве Къазанда Къырымнынъ ре- 
смий шекильде медениет куньле- 
рини отькерювде фаалиетлеримиз 
де мувафакъиетли олды. Айны 
заманда 1989-1999 сенелери мен 
Акъмесджитнинъ 1-нджи музыка 
мектебинде оджалыкъ яптым, 
мында болюк мудири олдым, сонъ 
университетке авуштым. Айны 
заманда шиириет саасында иджа- 
дымны токътатмадым. Шиирлерим 
Къазанда нешир этильген «Къазан 
Утлары», «Идел», Тюркиеде – 
«Эмель», Киевде — «Достлукъ», 
Москва неширлеринде, журнал- 
ларында чешит газеталарда ба- 
сылып кельди. Иште бойле этип 
къолумыздан кельгенини япмагъа 
тырыштыкъ. 

_ – 2009 сенесинден башлап 
«Иылдыз» меджмуасынынъ баш 
муаррири оласыз. Муаррирлик 
ишинъизде насыл зорлукълар- 
гъа расткелесиз ве меджмуаны- 
нъ бойле шекильде чыкъмасы 
ичюн нелер япмакъ керек ола? 

— «Иылдыз» меджмуасы 1976 
сенеси Ташкентте чыкъып башла- 
ды. Онынъ темелини къырымтатар 
зиялылары, языджылары къой- 
дылар. Бу къолай олмады, амма 
о вакъытта та Москвагъа комму- 
нистлер фыркъасынынъ ёлбаш- 
чыларына мектюп язылгъан сонъ, 
Ташкентте къырымтатар тилинде 
журнал чыкъармагъа рухсет этиле 
ве «Иылдыз» альманах оларакъ 
йылда 2 кере чыкъып башлай. 
1980 сенесинден «Иылдыз» медж- 
муагъа чевириле ве 2 айда бир 
кере чыкъып башлай, яни йылда 
6 саны нешир этиле. 1976 сенеси 
онынъ биринджи муаррири язы- 
джы Черкез-Али ола. 1980-1985 
сенелери – языджы Шамиль Аля- 
дин, 1985-1997 сенелери – языджы 


Айдер Осман, 1997-2008 сенелери 
шаир Шакир Селим реберлик япа. 
2009 сенесинден бу иш манъа 
юкленильди. 

«Иылдыз» къырымтатар ти- 
линде даимий чыкъкъан екяне 
журналдыр. О къырымтатар меде- 
ниети, санаты, тарихы ве, эльбет- 
те, эдебиятнынъ бир кузьгюсидир. 
2009 сенесинден башлап «Иыл- 
дыз» кучюк форматтан вазгечип, 
кене де озюнинъ эски, Ташкент 
форматына къайтты. Онда бу 
вакъыткъадже олмагъан ренкли 
саифелер пейда олды, журналны- 
нъ колеми ве форматы буюклешти, 
дизайны, вёрсткасы денъишти, яни 
эстетик бакъымдан журнал денъ- 
ишти. Насыл тарафкъа денъиш- 
кенине окъуйыджылар эм вакъыт 
къыймет кесер. 2009 сенеси абу- 
неджилернинъ де сайысы 2 кере 
артты. 2011 сенеси ноябрь айында 
«Иылдыз» озюнинъ 35 йыллыгъы- 
ны къайд этти. Зорлукъларгъа 
кельгенде, олар адий ве куньделик 
эр вакъытта олгъан зорлукълар- 
дыр. Журналны бюджеттен етерли 
дереджеде малиенен теминлемек 
ве бу малиенинъ озь вакътында ве 
толусынен алмакъ меселеси огю- 
мизде эр йыл кескин тура. Бу ме- 
селе устюнде даима чалышмагъа 
меджбурмыз. Экинджи ве даа да 
муим меселе меджмуанынъ мун- 
дериджесини зенгинлештирмек, 
къырымтатар языджыларынынъ 
башкъа иджаткярлармызнынъ 
яраткъан янъы-янъы эсерлерини 
бастырмакъ, оларгъа бу иште 
ярдымджы олмакъ. Генч къалем- 
лерни тапып, оларгъа дикъкъат 
айырмакъ ве иджатларыны девам 
этювде къолтутмакъ бу бизим 
вазифемиз. Амма «Иылдыз» тек 
эдебиятнен сынъырланмай. Да- 
имий окъуйыджыларымыз «Диа- 
спора аятындан», «Дестанлар», 
балалар ичюн «Иылдызчыкъ», 
«Унутылгъан адлар», «Къардаш 
эдебиятлардан», «Эдебий, меде- 
ний тедбирлер, корюшювлер» киби 
рубрикаларда башкъа мевзуларда 
олгъан материалларнен де таныша 
билелер. Амма шуны къайд этме- 
ли, «Иылдыз»нынъ мундериджеси 
земаневий иджаткярларымызнынъ 
махсулдарлыгъынен де багълы. 
Шахэсерлер исе эр кунь догъма- 
гъаны табиийдир. Эгер Украинада 
украин тилинде язгъан 2000 бинъге 
якъын языджы олса, олар не къа- 
дар китап яза биле ве бизим 30- 
гъа якъын языджымыз не къадар 
эсер ярата биле? Бунъа озюнъиз 
къыймет кесинъиз. Эльбет, эр бир 
эдебиятнынъ дереджесини тек 
бойле ракъамларнен ифаде этмек 
мумкюн дегиль. Эр бир миллетни- 
нъ эдебиятыны дюньягъа тек яхшы 
эсерлер таныта биле. Яхшы эсер- 
лер исе языджыларнынъ сайысына 
бакъмайып, биз киби аз сайы- 
лы миллетлерде де догъа биле. 
Не ичюн дегенде, бизим зенгин, 
чокъасырлыкъ медений, эдебий 
хазинелеримиз, тарихымыз бар. 
Биз оларны ачып, дюньягъа кереги 
киби даа косьтермедик. Иншалла, 
бу куньлерге де етермиз. 

– «Йылдыз» меджмуасы 
миллетни ве тилимизнинъ къо- 
руйыджыларындан бири ола 
деп саясызмы? 

— Ана тили, миллий медени- 
ет, эдебият, миллий матбуат, 
санат, урф-адетлер – булар эр 
бир миллетни ер юзюнде туткъан 
васталардыр. Къырымтатарлар 
буларны не дереджеде сакълай 
ве инкишаф эте бильгенлери 
оларгъа багълы. «Иылдыз» медж- 
муасы исе, шубесиз, къырымтатар 
тилининъ къоруйыджыларындан 
биридир. 

Бугунь къырымтатар тилининъ 
вазиетини къырымтатар тилинде 


чыкъкъан миллий матбуатымыз- 
нынъ, нешир этильген китаплар- 
нынъ тиражлары ачыкъ-айдын 
косьтере. Бу тиражлар йыл-йыл- 
дан эксилип кельмекте. Тарих исе 
шуны косьтере ки, бир халкънынъ 
язма тили шекилленмесе, бу тиль- 
нинъ келеджеги шубелидир. Кер- 
чектен де, тилинъ олса, бу тильде 
лаф этмек, окъумакънен берабер, 
бу тильде язмакъ, бедиий эсерлер 
яратмакъ шарттыр. Тек бойле 
алда тиль сакълана ве инкишаф 
эте биле, халкъ исе миллий мат- 
буаты олгъан китаплы халкъ ола 
ве тарихта терен излер къалдыр- 
магъа наиль ола. Онынъ ичюн биз 
эпимиз озь еримизде кимлигимиз- 
ни билип, бир макъсадгъа догъру 
адымламакъ керекмиз. Бундан 
башкъа ёлумыз ёкъ. _ 

– Дилявер бей, «Иылдыз» 
меджмуасынынъ бугуньки ва- 
зиети ве онъа къолтутув месе- 
лесинде иш алынып барыламы? 

— 2013 сенесининъ июнь айын- 
дан «Иылдыз» Къырым Назирлер 
шурасы къарарынен Рескомнац 
имаесинден Информация боюнд- 
жа Къырым джумхуриет комитети 
имаесине кечирильди. Бу месе- 
лени «Иылдыз»нынъ тэсисчиси 
Рескомнац йылнынъ башында 
котерди ве эда этти демек мумкюн. 
Рескомнац ёлбашчылыгъы буны 
2015 сенеси сюргюнге огърагъан 
халкъларны ерлештирюв програм- 
масы екюнлене, «Янъы дюнья» 
ве «Иылдыз» озь башына имесиз 
къалмасынлар деп, бойле тешеб- 
бюснен чыкъкъан. Бельки де олар 
акълыдыр, амма меджмуамызны- 
нъ келеджегине бу адым насыл 
тесир этеджеги якъын келеджекте 
белли олур. Эр алда, муарририет 
меджмуанынъ статусы, малиенен 
теминлев меселеси хусусын- 
да мектюплерни эки комитетке 
де ёллады. Статус меселесине 
кельгенде исе, эки комитетнинъ 
ёлбашчыларына да меджмуа ич 
бир башкъа бир матбуат васта- 
сынынъ илявеси олмамакъ керек, 
деген теклиф ве талапларны 
бильдирдик. Иште, шимдилик ва- 
зиет бойле, къалгъаныны вакъыт 
косьтереджектир. «Иылдыз»ны 
сакълап къалмакъ бу эпимизнинъ 
вазифемиздир, чюнки «Иылдыз» 
энди чокътан къырымтатар эде- 
биятынынъ вариетине чевирильди. 
Онынъ такъдири къырымтатар 
халкъынынъ такъдиринен сыкъы 
багълы. Оны сакълап къалмакъ 
ичюн муаррир ве муарририет къо- 
лундан кельгени къадар арекетлер 
япа эм япаджакълар. Бугунь къы- 
рымтатар халкъыны «Иылдыз»сыз 
тасавур этмек мумкюн дегильдир. 

«Иылдыз»ны сакълап къалад- 
жакъ миллетимизге мураджаат 
этерек, шаир Шерьян Алининъ 
сёзлерини хатырлайыкъ: 


Зулум сарса, басса зульмет, 
Ич бир юрек коньмесин. 
Гъафлет къалма, азиз миллет, 
«Иылдыз»ымыз сёнмесин!.. 


Бизим «Иылдыз»ымыз сюргю- 
нликтен Къырымгъа къайтты ве 
халкъымызгъа маневий джэттен 
хызмет этип, озюнинъ эдебия- 
тымызнынъ сакин ве самимий 
нурларыны сачып кельмекте. Ана 
тилине, тувгъан эдебиятына сады- 
къ эвлятларны, иджаткярларны, 
зиялыларны озюнинъ этрафында 
топлангъан «Иылдыз» халкъы- 
мызнынъ битмез-тюкенмез бир 
хазинеси ве чокърагъыдыр. О, 
эдебиятымыз, тарихымыз, меде- 
ниет ве санатымызнынъ кузьгюси, 
ятлар бильмеген халкъымызнынъ 
айдын келеджегине ынтылгъан 
мукъаддес умютлер ве хаяллар 
сандыгъыдыр. 


Субетлешкен Эмине Усеин 


'ЕРАТУРНЫЙ 


ЫМ 


И О И АР ОЕ РЕ 


Эмине УСЕИН 


Меметова ( Усеин ) Эмине Сейран 
къызы 1972 сенеси Наманган виляетининъ 
Чуст шеэринде догъды. 1991 сенеси Чуст 
педагогика окув юртуны битирип, севимли 
Ватаны Къырымгъа кочип кельди. 1993- 
2008 сенелери Акъмесджит районынынъ 
Новозбурьевка мектебинде чалышты. 
Бу сене В.И. Вернадский адына ТАВРИЯ 
МИЛЛИИ УНИВЕРСИТЕТини битирди. 
«Иылдыз» меджмуасында балалар ичюн ре- 
симли, ренкли «Иылдызчыкъ» саифелерини 
азырлай. Иджадий ёлу 2006 сенеси февраль 
айында башланды. Шиирлери «Къырым» ве 
«Янъы дюнья» газеталарында, «Иылдыз» 
меджмуасында басылып кельмекте. 2009 
сенеси «Алтын кунеш» адлы биринджи бала 
шиирлери джыйынтыгъы дюнья юзю корьди. 
2011 сенеси балалар ичюн «Айванат алеми» 
адлы экинджи китабы басылды. 


ЭЙ, ВАТАНДАШ, ВАТАН — 
ЭЛЬ СЕВГИСИДИР! 


Халкъ — чокълукъ дегиль, халкъ — урьликтир! 
Халкъ — теклик дегиль, халкъ — бирликдир! 
Юрткъа борджунъны одемек — эрликтир! 

Эй, ватандаш, Ватан — эль севгисидир! 


Юксек сёзлер кучюк къулакъкъа кирмез, 
Первасыз халкъ юрыген ёлдан ич юрьмез, 
Бирлик олмакъ ичюн арекет этмез, 

Эй, ватандаш, Ватан — эль севгисидир! 


Душманынъ джаиль, динсиз, ичи зеэр, 
Не Ярадан бар онда, не пейгъамбер, 

О, фесат чыкъарыр, къавгъалар этер, 
Эй, ватандаш, Ватан — эль севгисидир! 


Бабанынъ нефеси Ана-юрт къучагъы, 
Эдждадынъ сёнмеген атеш оджагъы, 
Дагъларда тикленсин мавы байрагъы, 
Эй, ватандаш, Ватан — эль севгисидир! 


Аювгъа даий деме ве бойсунма, 
Ватаным, халкъым, тилим дие, сусма, 
Аллах буюктир, Ислямдыр — сема, 

Эй, ватандаш, Ватан — эль севгисидир! 


БУНДАН ЁКЪ ХАБЕРИМ 


Юрт деген сёз иле толгъанмы меним юрегим, 
Ятларгъа къул олмакъ, бумы эди тилегим, 
Мукъадес Юртумчюн ич къалмады къайгъым, 
Гъурбетте дегилим, 

гъурбетлик кене де менимле. 


Ятлардан ятларгъа сырымны ачып юрем мен, 
Фермангъа баш эгип, ят келимелер орем мен. 
Манъа да ошагъан инсанларынъны корем мен, 
Юртума ят дегилим, ят олдым кенди кендиме. 


Тувгъан тилимнинЪ азиз излерине басмайым, 
Алланынъ ёллагъан селямыны биле айтмайым, 
Этрафта куфюрлик, мен исе къулакъ асмайым, 
Къаралар беязнен, 

джаилик къарышты дилимде. 


Ят еллер уфюре Ана тилиме — гулюме, 
Ватаным деп, ятлар сарыла меним илиме, 
Бу къадар садыкъсыз олгъаным 

тувгъан тилиме, 
Бундан ёкъ хаберим, языкъ, 

къабаат тек озюмде. 


ЁЛ ЧЕТИНДЕ 


Эп ёлдамыз, ёлларымыз билинмей, 
Бу сахрада, керванымыз эгленмей, 
Тюбсиз сабыр юреклерни сездирмей, 
Гуль-багъчада чечеклерни осьтюрмей. 


Сокъур олдыкъ, корьмеймиз тоз ичинде, 
Янъгъыз оськен чечекни ёл четинде, 
Гуль япрагъы узана кок-семагъа, 
Гедже-куньдюз дуа эте Аллагъа. 


Бар янына бу дуаны динъле сен, 
Динълеген сонъ озь рухунъны сезерсинъ, 
Эллеринъден бир авуч сув тёкерсинъ, 

Бу чечекте хакъ ёлуны корерсинъ. 


Гуль багъчагъа чевирильсын ёлумыз, 
Хакъ ёлуна сюрюльсин эп юзюмиз, 
Семагъа узансын эки къолумыз, 
Ярадана дуа этсин гонълюмиз. 


ЭЙ, ГОНЪЛЮМ! 


Бу ёллар не керек, ёлдаш олмаса, 
Дердимнен пайлашкъан сырдаш олмаса, 
Ах, этсем, ахымдан коксюм толмаса, 

Эй, гонълюм, сёйлейим, мени сен динъле! 


Ёлларым агъласа ташлап кеталмам, 

Бу сонъсыз юкни мен янъгъыз чекалмам, 
Чыкъ ёлгъа, шаныма сенсиз еталмам, 
Первасыз эйлеме, умютли эйле. 


Озюнъни ис этсенъ, сёйле, сакъынма, 
Кульселер устюнъден, сен ич сыкъылма, 
Дертлерден инълесем манъа сукъланма, 
Дуйгъусыз беллеме, дуйгъум билинсин. 


Аятнынъ манасы неде — арама, 
Суальге джевабын деръал сорама, 

Бир сатыр язмакъчюн ойгъа ялварма, 
Акълымны динълеме, сени динълесин. 


Сенсиз бу шиирни кимсе анъламаз, 
Иссиз бу фикирге кимсе инанмаз, 
Бульбулим янымда учып айланмаз, 
Алгъышны беклеме, сени беклесин. 


Бир ерде эгленме, чокъ шей билирсинъ, 
Къадерден тилленме, сенден тилленсин, 
Бу дюнья мулькине мухтадж дегильсинъ, 
Дюньяны динълеме, сени динълесин. 


Ёллар да керектир — ёлдаш сен олсанъ, 
Дердимнен пайлашкъан, сырдаш — сен олсанъ, 
Ах, этсем, ахымдан коксюм де толса, 

Эй, гонълюм, динълейим, энди сен сёйле! 


УМЮТ КЕРВАНЫ 


Бир келиме икяени толдырамаз, 

Бош сатырны эдебият сыгъдырамаз, 
Бир кузь бутюн чечеклерни солдырамаз, 
Бугунь умют кене ача гульзарыны. 


Орталыкъкъа савурыла гуль-ислери, 
Узакълардан эшитиле гурь сеслери, 
Юреклерге токъуналар нефеслери, 
Бугунь умют тутамай ель-рузгярыны. 


Чатырдагъдан азиз Салгъыр толып акъа, 
'Ашыкъларнынъ саилине гуллер такъа, 
Геджелернинъ акъ сувлары ете танъгъа, 
Бугунь умют къальптен тёке пунарыны. 


Рухсыз олгъан къалемлерни ильхам алмаз, 
Эвель язгъан сатырларгъа джан бералмаз, 
Сонъсыз гонъюль ёлларынынъ тозы къатмаз, 
Бугунь умют алып кете керваныны. 


БИР СЁЗЮМ ИЧИНЕ 
СЫГЪАР ЭЛЬ-АЛЕМ 


Гидеркен ёлумны рузгярмы къаплай? 
Ильхам джерьяны думанмы сакълай? 
Акълымны гульгули тюшлерми оплай? 
Бир сёзюм ичине сыгъмай эль-алем. 


Окъугъан алемни сорап мен юрем, 
Къапы-къапыдан ялварып сюрюнем, 
Озюмде ишанчны агълап ольдюрем, 
Бир фикрим ичине сыгъмай эль-алем. 


Алемге сырымны беян эйлесем, 
Кунь-куньден дердимни аян эйлесем, 
Сынъырсыз семаны мекян эйлесем, 
Бир дердим ичине сыгъмай эль-алем. 


Бельки бош сёзлерим, бельки окъулмай, 
Бельки бош козьлерим, бельки бакъамай, 
Бельки бош юрегим, бельки анъламай, 
Бир гонълюм ичине сыгъмай эль-алем. 


Ред этмем, яныма кельсе, анълатса, 
Дердини сёйлейип манъа агъланса, 
Зар чекип о кирсе, гонълюм чатласа, 
Бир арзум ичине сыгъар эль-алем. 


Гидеркен ёлумны рузгяр къапатмаз, 
Ильхам джерьяны думан сакъламаз, 
Акълымны гульгули тюшлер опламаз, 
Бир сёзюм ичине сыгъар эль-алем. 


БИНЪ ЙЫЛ ОСЬКЕН 
ГУЛЬ-БАГЪЫНА* 


Кельдим мен, бинъ йыл оськен гуль-багъына, 
Сукъландым эп тереклернинъ ферагъына, 
Севда олдым эр бир чечек япрагъына, 

Бир заманда багъны сачкъан яш багъчеван. 


Саф мелеклер ягъмур септи эллеринен, 
Донаттылар багъны тюрлю чименлернен, 
Янакъларны безеттилер гонъджелернен, 
Юреклерде мекян ачты о багъчеван. 


Эр саарьде отькен бульбуль къала айран, 

Эр терекнинъ пытакълары тюзгюн — кеман, 
Гуллерининъ нефеслери дертке дерман, 
Гедже-куньдюз севип бакъты о багъчеван. 


Кельди заман — къурып кете гуль-чечеклер, 
Ягъмур ягъмай, энмей энди саф мелеклер, 
Языкъ, языкъ, ашланмай ич яш тереклер, 
Козьлеринден козьяш тёке къарт багъчеван. 


Гуль-багъына кеткен ёлны гъайып этмем, 
Бу ерде бир гуль-багъ оськен экен демем, 
Башкъа багъдан гуллер алып, мен кетирмем, 
Къорчаласын оны энди яш багъчеван. 


Озь багърыма чекип алсам агъырыны, 
Козьяшларнен толу этсем ирмагъыны, 
Бизим, тамам бинъ йыл оськен гуль-багъыны, 
Бу заманда чечеклетсин яш багъчеван. 


*Квырымтатар эдебиятынынә ирмакә башлары та ХИ 
асыргља барып ете. 


ТЕНКЪИТКЕ ТЕНКЪИТ 


Рузгярсынъ, мени 

юксеклерден къаршылайсынъ, 
Ильки излериме инанмагъа ашыкъмайсынъ, 
Первасыз бакъып, алеминъе чагьырмайсынъ. 
Адым-адым ёнелем, сенинъ олмаз хаберинъ. 


Киббарсынъ, сертсин, 

беллейсинъ тузакъ къоясынъ, 
Амма сен буны япып манъа ёллар ачасынъ, 
Къаршыдан эсип, ёлумны эп къапатасынъ. 
Ынтылып огге кетем, сенинъ олмаз хаберинъ. 


Авджысынъ, мени авла, ёлда тутсанъ хырпала, 
Башымны сыйпап 

сачларымны бир-бир юлкъала, 
Санъа айткъан сёзлеримни итдай парчала, 
Ипранып кене кетем сенинъ олмаз хаберинъ. 


Куньджюсинъ, онынъ 

ичюн бугунь сен куесинъ, 
Билем, къабаатынъ ёкъ, 

сен вефасыз бир ельсинъ, 
Тынчланып энди сокъакъларда тек юресинъ. 
Макъсадыма мен етем, сенинъ олмаз хаберинъ. 


Рузгярсынъ, хошланмазсынъ 
меним акъ сёзюме, 
Киббарсынъ, билем 
бойсунмазсынъ отькюр сесиме, 
Куньджюсинъ эп бир 
инанмазсынъ баскъан изиме. 
Афсус ки, сонъра да ич сенинъ олмаз хаберинъ. 


ШУУР, ШИИР, ШИАР 


Гъаенъ элинъде олсунъ, о эль-эльге берильмез. 
Даа яш шуурынъ шиир багъынъны осьтирмез, 
Урлукъ олмаса гъаенинъ мейвасы корюнмез, 
Озюнъни осьтир шуур ичинде, яш шаир. 


Асыл гъаени сен дегиль, о сени тапарса, 
Дуйгъу — фикирни, фикир де сёзлерни арарса, 
Джумле бир сёзде олса ве дюньяны анъарса, 
Рухунъны уфле шиир ичине, яш шаир. 


Рухсыз эр фикрин», 
къуш киби къафесте, учалмаз, 


Сёзлер алкъалар киби 

бир зынджыргъа багъланмаз, 
Мана ве бильги, эгер бир сатырда булунмаз, 
Икметни сен яз шиар ичине яш шаир. 


ин мы 


КЪЫРЫМТАТАР ЯЗЫДЖЫЛАРЫ БИРЛИГИНИНЪ УМУМИЙ ТОПЛАШУВЫ 


Акъмесджитте июльнинъ 
8-де Къырымтатар языджы- 
лары бирлигининъ топлашувы 
олып кечти. Топлашувда язы- 
джылар къырымтатар язы- 
джылары бирлигининъ Фахрий 
азасы москвалы академик, бир 
сыра китапларнынъ муэллифи 
Якъуб агъа Бекировнынъ 90 
йыллыгъыны къайд эттилер. 
Риза Фазыл, Аблязиз Велиев, 
Гульнара Усеинова, Лейля 
Алядинова, Урие Эдемова 
Якъуб агъа Бекиров акъкъын- 
да чокъ эйи сёзлер айттылар. 
Языджыларгъа Якъуб агъаны- 


ИТЕРАТУРНЫЙ 


нъ юбилейине багъышланып 
чыкъарылгъан буклетни да- 
гъыттылар. 

Бундан сонъ къырымтатар 
языджылары бирлигининъ ре- 
иси Риза Фазыл ве «Иылдыз 
меджмуасынынъ баш муаррири 
Дилявер Осман «Иылдыз» медж- 
муасынынъ янъы вазиети ве онъа 
къолтутув меселесинде чыкъыш 
яптылар. 

Шундан сонъ сёз «Джан-юрек- 
тен» хайрие фондынынъ башы, 
Эшреф Шемьи-заде адына эде- 
бият мукяфатынынъ тэсисчи, 
белли иш адамы Эбазер Эмирад- 


жиевге берильди. Бу йыл базы 
себеплерден Эшреф Шемьи- 
заде адына эдебият мукяфаты 
ич кимсеге берильмесе де, озь 
китапларынен конкурста иш- 
тирак эткен языджылар Закир 
Къуртнезирге ве Певат Зетиге 
рагъбетлендириджи мукяфатлар 
такъдим этмек къарарына келин- 
ген эди Певат Зетиге «Нечюн 
сустыкъ?» шиирлер джыйынтыг- 
ъы ичюн ве Закир Къуртнезирге 
«Дюнья кездим нелер- нелер 
корьдим» очерк ве икяелер кита- 
бы ичюн рагъбетлендириджи му- 
кяфатларны Эбазер Эмираджиев 


озю такъдим этти ве языджылар- 
ны хайырлап, китапларны нешир 
этмеге языджыларны хайырла- 
ды, оларгъа мувафакъиетлер 
тиледи. 

Эмираджиев, эгер чыкъкъан 
китаплар олмагъан такъдирде, 
мукяфат ерине языджыларнынъ 
мукяфаткъа ляйыкъ эльязмала- 
рыны нешир этмекни озь устюне 
ала биледжегини бильдирди ве 
бу хусуста озь фикирлеринен 
пайлашты. Эндиден сонъ мукя- 
фаткъа тек китаплар дегиль де, 
эльязмалар да къабул олунад- 
жакъ. Гъалебе къазангъан эльяз- 


малар китап оларакъ пара мукя- 
фаты эсабына чыкъарыладжакъ. 
Лякин Эшреф Шемьи-заде адына 
эдебият мукяфатына берильген 
эсерлер тек къырымтатар тилин- 
де олмакъ кереклер, – деп къайд 
этти Эбазер Эмираджиев. 

Топлашувнынъ сонъунда язы- 
джылар якъында «Къырымда нам 
къазангъан медениет хадими» 
унванынен такъдирленген шаир 
Шерьян Алини эм де Къырым 
языджылары тешкилятынынъ 
Фахрий Ярлыгъынен такъдирлен- 
ген языджы Наджие Аметованы 
тебрикледилер. 

Алим къабристангъа ёл алды. Озю хаста 
олса да, сонъки вакъытта мында сыкъ-сы- 
къ келе. Къабирлернинъ янындан кече ве 
анасынынъ башташы огюнде токътала. Бир 
шейлер акъкъында ойлана, сонъ тиз чёкип 
дуа окъуй. Янагъындан козьяшлар тыгъы- 
рып тюше. Сонъ яваш сеснен, башташкъа 
бакъаракъ: 

– Анам, мени афу этинъиз... Ана- 
чыгъым... – дей де, тосат-тосат агълап 
башлай. 

Бу дюньяда вакъыт тез кече экен. Даа 
эки йыл эвельси Алим сагълам бир адам 
эди. Шимди исе зар-зорнен юре. Юреги 
хаста, инфаркт да олды. Эки йыл ичинде 
элли яшында адам бир къарткъа ошап 
къалды. О вакъыт: «Меним элимден даа 
чокъ шейлер келир», деп кимсеге къулакъ 
асмай, анасынынъ джаныны агъыртып, 
башыны котерип юре эди. Шимди исе 
анасынынъ къабри янында отурып сес- 
солукъсыз агълай. Энди агълагъанындан, 
афу сорагъанындан не файда? Инсаннынъ 
сагъ олгъанда къадрине етмек керек. Алим 
исе анасыны эвден къувгъан заманлар да 
олды. Я анасы? Ана юреги эп сызлай, эп 
агълай... Алим анасыны сонъки кере не 
вакъыт байрамнен хайырлагъаныны биле 
унутты, чюнки келип не къолуны алгъан, 
не ал-хатыр сорагъан. Гъарип Зейнеп та- 
танынъ джаны агъырса биле, огълунынъ 
сагъ-селямет олып яшайджагъына умют 
эте ве эр кунь Аллагъа ялварып дуа окъуй 
эди. Алимнинъ исе анасынен иши ёкъ. Не 
япа, насыл яшай, бельки, ярдым керектир, 
деген фикирлер башына биле кельмеди. О, 
«Меним!» деп юре эди. Шимди исе? Алим- 
нинъ башы эгильген, козьлеринде омюр 
атеши сёнген. 

– Анам, — дей Алим. – Не ичюн янымда 
дегильсиз? Козьлеринъизни ачып, манъа 
бакъмайсызмы? Алым пек мушкюль. Ярын 
мени кене хастаханеге алып кетеджеклер. 
Бельки, озюм къайтмам, – дей де козьяш- 
ларыны сюрте. Зар-зорнен аякъкъа турып, 
къайтаджакъ ола. Къабристандан чыкъып, 
эвине ёл ала. Артына айланып-айланып 
бакъа. Не исе де эвге келип етти. Азбарда 
сет устюне отурып раатланды. Къызы Эль- 
зара янына келип: 

– Бабам, мен хастаханеде сизге керекли 
шейлеринъизни азырладым, – деди. – Лякин 
ярын сизнен берабер барып оламам. Афу 
этерсинъиз, аджеле ишим бар. 

Алим бу сёзлерни бегенмеди, лякин 
индемеди. Оларны къайдадыр эшиткен 
киби олды. «Меним ишим бар...». Эльбет, 
о да хаста анасына шай айткъан эди. Кель 
заман, кет заман... Энди озюнинъ башына 
да такъ этип тюшти. Алимнинъ джаны пек 
агъырды, амма къызына бир къаба сёз 
айтып оламады. Гуняхлары озюне къайта- 
ятыр. Энди онынъ балалары онъа къулакъ 
асмай, озь ишлерини, озь къоранталарыны 
бакъалар. 

Алим сет устюнден турып, эвге кир- 
ди. Эльзара онъа чай къойып, чамашыр 
ювмагъа кетти. Алим чайыны ичип, тю- 
шюнджеге далды. Козь огюнден бутюн 
балалыкъ чагъы кечти. Къыз къардашыны 
да хатырлады. Васфиенен Алим анасынынъ 
дженазесинден берли къонушмайлар. Амма 
балалыкътан муаббет эдилер. Шимди исе 
аралары бозукъ. Къардашынен ойнагъаны- 

ны хатырлагъан Алим кулюмсиреди. Сонъ 
телефонгъа бир козь ташлады. 

— Меннен лаф этмеге истер экенми? — 
деген суаль пейда олды. – Телефон ачайым, 
бельки, лаф этер, — деп телефонны алды да, 
Васфиеге телефон этти. 

Къардашынынъ сесини эшиткен Алим 
бираз шашмалады. Не айтаджагъыны 
бильмеди. Сонъ: 

— Васфие, бу меним, – деди. 

Къардашы индемей, тек нефес алгъаны 
эшитиле. Алим де лафны насыл девам этед- 
жегини бильмей эеджанлана. 

— Васфие, къардашым, мен ярын хаста- 
ханеге ятам. Инфаркт олгъан эдим. Бельки, 
эшиткендирсинъ... 

Васфие яваш сеснен: 

— Эшиткеним ёкъ, – деди. — Я не вакъыт? 

Алим исе Васфиенинъ сесини эшитип о 
къадар къуванды ки, атта козьлери торлан- 
ды. Демек, къардашы онен къонушмагъа 
истей. 

– Энди ярым йыл олды. Сонъки вакъыт 
озюмни ярамай дуям. Эким хастаханеге 
ятмакъ керек олгъаныны энди эки айдан 
берли айта. Амма парамыз ёкъ эди. Шимди 
бираз топладыкъ. 

— Я балаларынъ ярдым этмейлерми? 

Бу суаль Алимнинъ юрегини якъты. Бала- 
лары онъа ярдым этмеге истемегенлерини 
насыл айтсын? Утана... 

— Оларнынъ къоранталары бар, оларны 
бакъмакъ керек... Къардашым, сен хастаха- 
неге келип олурсынъмы? – Алим Васфиени 
корьмеге пек истей эди. 

— Келирим, – Васфие артыкъ бир шей 
айтмады. Алим де не айтаджагъыны биль- 
мейип телефонны сёндюрди. Ниает, ярын 
къардашынен корюшеджек. Бунъа о къадар 
къуванырым деп, озю де тюшюнмей эди. 
Инсанлар айткъаны киби, эп бир къан чеке. 
Эльбет, Васфиенен аралары бозукъ, амма 
эр алда олар догъмушлар. 

Алим сабырсызлыкънен ярынки кунни 
бекледи. Къардашына нелер акъкъында 
икяе этеджегини ойлады. Амма энъ эвеля 
ондан афу сорамакъ керек. Сорайджакъ, 
лякин келишкен сёзлерни тапып оладжа- 
гъына эминлиги ёкъ. Анасындан биле тек 
къабири огюнде афу сорамакъ ичюн дже- 
саретленип олды. Шимди исе Васфиенинъ 
козюне бакъып, озю къабаатлы олгъаныны 
анълап афу сорайджакъ. Алим бу вазифе- 
ни насыл чезеджегини бильмей. Бирден 
сонъки кере къардашынен корюшкенде 
олып кечкен субетни хатырлады. О заман 
Васфиени пек ынджыткъан эди. Алим бутюн 
айткъан сёзлерини акъылына кетирип, ер 
ярылса ер тюбюне киреджек эди. Озь-озюне 
ачувланды. О вакъыт шу къаба сёзлерни 
айтып олды, шимди исе насыл этип афу 
сорайджагъыны бильмей. 

Алим не ичюндир кене Васфиеге теле- 
фон ачаджакъ олды. Амма бираз тюшюнди 
ве телефонны къона устюне къойды. Сонъ 
кягъытнен къалем алып, ярын къардашына 
нелер айтаджагъыны язаджакъ олды. Мийин- 
де айтаджакъ сёзлери къарыша. Атта тер- 
леди де. Ниает, бираз тюшюнген сонъ язып 
башлады. «Къардашым Васфие, мени афу 
эт. Джанынъны агъырттым, буны пек яхшы 
билем. Гуняхларымны корьген Алла-Тааля 
мени энди джезалады. Бакъ, хасталыкъ мени 
екти», — деп язды ве къалемни къойып, пенд- 
жереге бакъып тюшюнджеге далды. Бирден 
къомшу одада шамата къопты. Кимдир Эль- 
заранен къавгъалаша. Алим, не олгъан экен 
деп, къапы огюне келип динъленди. Сесинден 
огълу Аметни таныды. Олар бираз тынчлан- 
дылар, амма тезден дава кене башланды. 
Алим яваштан оларнынъ янына кельди. 

— Мен барып оламайджам, – дей Эль- 
зара. 

— Демек, сенинъ къорантанъ бар, я 
меним къорантам олмаса, эр шейни мен 
япмагъа борджлуммы? Я меним де озь 
ишлерим бар да! 

— Кечкен сефер хастахане ичюн эки би- 
нъни ким тёледи? Мен! Сен бир капик биле 
бергенинъ ёкъ. 

— Я иляджларны ким кетирди? 

— Иляджлар... Сен кельдинъ, кетирдинъ 
ве кеттинъ. Мен исе гедже-куньдюз хаста- 
ханеде булундым. 

— Буюк иш япкъан экенсинъ. 

Къапы тюбюнде тургъан Алим бу къав- 
гъанынъ темелини анълады. Балалар хаста 


бабасыны бакъмагъа истемейлер. Демек, 
Алим бу дюньяда артыкъ кимсеге керекмей. 
Балаларына япкъан эйиликлери унутылып 
къалды. Алим одагъа кирип, Аметнен Эль- 
зарагъа бир-эки лаф айтаджакъ олды. Шу 
ань козьлери огюнде анасы джанланды. 
Алим токъталды ве айланып ашханеге 
кирди. Скемлеге отурды да, башыны эгди. 
Анасы козьлери огюнде тура. О, эр вакъыт 
Алимнинъ янында олып, онынъ омюрини 
къуванч иле толдурмагъа тырыша, онъа та- 
янч эди. Амма Алим буны эслемей ве эмиет 
бермей эди. Афсус ки, инсан бир шейнинъ 
къадрине етмек ичюн, оны джоймакъ керек 
экен. Алим де шойле алгъа тюшти. Анасы 
янында олгъанда онъа дикъкат этмей эди. 
Балалары онъа бакъып, ондан бойле нумю- 
не аладжакъларыны ич ойланмай эди. Шим- 
ди тёвбе истигъфар эте, амма анасы буны 
корьмей эм де энди корьмейджек... Алим 
агълайджакъ ола, амма юреги ярамай олад- 
жагъындан сакъынып, озюни тута. Ынджын- 
гъанындан ичинде къанлар таша. Гъарип 
Алим бойле отургъан вакъытта, ашханеге 
Эльзаранен Амет кирдилер. Бабаларыны 
бойле алда корип бираз къоркътылар. Амет: 

– Бабам, не олды? Юрегинъиз агъыра- 
мы? – деп сорады. 

Алим исе индемей, тек башыны котерип 
йигитнинъ козьлерине дикъкъат иле бакъты. 
Аметни бу къаарьли назар якъкъан киби 
олды. Демек, бабасы Эльзаранен олып 
кечкен субетни эшитти. Эльзара да буны 
эследи. Алим бир сёз биле айтмайып турды 
ве озь одасына кетеджек олды. Шу арада 
Эльзара: 

– Бабам, ярын хастаханеге сизни такси 
алып кетеджек, – деди. – Саат докъузгъа 
азыр олурсызмы? 

Алим босагъада токъталды. Балаларына 
не айтаджагъыны бильмей. Олар бабадан 
насыл этип къуртулмасыны тюшюнелер. 
Энди насылдыр такси ойланып чыкъар- 
гъанлар. Алимнинъ башына бойле беля 
тюшеджегини ким бильген? Алим бала- 
ларына бакъмайып ашханеден чыкъты. 
Аметнен Эльзара онынъ артындан бакъып 
къалдылар. Эльбет, онынъ джаныны агъыр- 
ткъанларыны анъладылар, лякин вазиетни 
тюзетмек ичюн арекет этмеге истеклери 
ёкъ эди. Эльзара: 

— Джаны агъырды, – деди. 

— Не япайым энди? О да битама шай 
япкъан эди! – деп кестирди Амет. 

Эртеси куню Алим зорнен турды. Хас- 
таханеге бармагъа истемей, амма бармакъ 
керек. Яры геджеге къадар юкъламады, 
такъаты ёкъ. Не олса да озюни къолда 
тутмакъ керек олгъаныны анълай. Кийинип 
одасындан чыкъты. Ашханеде Эльзара онъа 
саба емеги азырлай. Бабасыны корип: 

– Бабам, турдынъызмы? Шимди ашар- 
мыз. Амет тезден кельмек керек, —деди. 

Алим тек башыны саллады ве маса 
башына отурды. Шу арада одагъа Амет кир- 
ди: – Саба шерфинъиз хайыр олсун, – деп 
бабасынынъ янына отурды. Эльзара софра 
донаткъан сонъ, къоранта саба емегини 
ашамагъа башлады. Алимнинъ маддеси 
ёкъ. О, къавесини ичип турды да, ашханеден 
чыкъты. Тюшюнджеде къалгъан Эльзаранен 
Амет не айтаджакъларыны бильмей, инде- 
мейип онынъ арекетлерини сейир эттилер... 

Аметнинъ телефоны чалды, онъа такси 
кельгени акъкъында хабер эттилер. Амет 
керекли шейлерни алып чыкъаджакъ олды. 

— Мен анда бир пакет шей азырладым, 
– деди Эльзара. – Барып бабамны чагъы- 
райым. 


Такси кельгенини Алим энди биле эди. 
Ашханеден о догъру азбаргъа чыкъкъан 
эди. Васфиеге язгъан мектюбини алайым 
деп, эвге киреяткъанда такси азбар къапы 
янына кельди. Алим тез-тез одасына адым- 
лады ве мектюпни дефтер ичине къойып 
чыкъты. Аятта Эльзаранен расткельдилер. 

– Бабам, такси кельди, – деди о. 

– Билем, – деп джевап берди Алим ве аз- 
баргъа чыкъты. Пишип башлагъан юзюмге 
бакъты ве юрегинде бир кедер пейда олды. 
«Къайтар экенимми?» – деген суаль башын- 
да эп долана. Амет шейлерни юклегендже, 
Алим бойле тюшюнджеге далып турды. Бир- 
ден копек авлады. Алим абдырап балала- 
рына бакъты. Олар бири-биринен лаф этип, 
четте туралар. Алим машинанынъ янына 
келип, айланып азбарына бакъты. Кетмеге 
истемей, амма керек. Не исе де Алим ма- 
шинагъа отурды. Балалары огъурлы ёллар 
тилеп, ёл къапы огюнде къалдылар. Алим 
исе индемей озь гъам-къасеветлери, омюр- 
де япкъан хаталары акъкъында тюшюне. 
Эм де хаталарыны акъламагъа тырышмай. 
Атта бойле алгъа тюшкенине озю себепчи 
олгъаныны анълай. Анасынынъ козьяшла- 
ры тевеккель сув олып акъкъаны ёкъ, олар 
Алимнинъ гуняхыдыр. Бойлеликнен, бутюн 
ёл Алим озюни ашалап-ашалап, тевбе этип 
хастаханеге келип етти. 


* * ж 


Шу куню акъшам маалинде Васфие 
агъасыны ёкъламакъ ичюн хастаханеге 
кельди. Сабадан Алимге телефон ачып, 
къайсы палатада ятаджагъыны сорады. 
Хастаханеге киргенинен, Васфие 12-нджи 
палатагъа ёл алды. Юреги сыкъ-сыкъ ура. 
Ниает, агъасыны кореджек. Бу корюшюв 
насыл кечер экен, аджеба? Палатанынъ 
къапысы ачыкъ. Яткъан хасталарнынъ 
арасында Алим ёкъ. «Бельки, тазе авагъа, 
тышарыгъа чыкъкъандыр...», – деген фикир 
пейда олды. Шу арада палатагъа эмшире 
кирди, ве Васфие Алимни къайда тапмакъ 
мумкюн олгъаныны сорады. 

Эмшире: 

— Сиз Аметов Алимнинъ сою оласызмы? 
— деп сорады. 

— Эльбет, о меним агъам. 

– Хм... ойле олса бильмек керексиз... 
Оны бугунь саат онларда кетирдилер, эки 
сааттен сонъ юреги тутты, текрар инфаркт 
олды. Эким элинден кельгенини япты. Афу 
этерсиз, агъанъыз кечинди. Балалары 
якъында келип, джеседини алып кеттилер. 

Бу сёзлер Васфиени ичтен якъкъан киби 
олды. О, не япаджагъыны бильмей тура. 
Эмширенинъ сёзлерине инанмагъа исте- 
мей. Палатадан чыкъып, Васфие огълуна 
телефон ачты ве бу къара хаберни айтты. 
Огълу Нариман хастаханеге келип, анасы- 
нен берабер мерхум олгъан дайысынынъ 
эвине бармакъ къарарына кельди. Бу агъыр 
лафнынъ сонъуны эмшире беклеп тура эди. 

— Бу дефтерни торунларынъыз алмагъа 
унуткъанлар. Мерхумнынъ дефтери, - деп, 
оны Васфиеге узатты. 

Васфие дефтерни алып, чантасына 
къояджакъ эди, шу арада онынъ ичинден 
бир табакъ кягъыт тюшти. Васфие оны 
котерип, ичине къояджакъ олды, амма би- 
ринджи сатырларны окъуп токъталды. Бу 
кягъыт Алимнинъ онъа язгъан мектюби эди! 
Васфие оны окъуп окюр-окюр агъламагъа 
башлады. Демек, агъасы оны беклей экен. 
Ондан афу сорайджакъ экен. Бу ялан дюнь- 
ядан тёвбе этип, бакъий дюньягъа кетти... 


* * * 


Кой мезарлыгъында янъы къабир. Оны- 

нь янында Васфие отурып дуа окъуй. О, 

догъру ёлдан четке кеткен агъасыны афу 

этти ве онынъ джаны дженнетте ер тапад- 
жагъына умют эте. 

2010 с., сентябрь. 

АВГУСТ 


15-18 — Къурбан байрамы. 


15 — 90 йыл эвельси (1923 с.) Акьмесджитте Къырым девлет татар театри ачылды. 
20 — Къырымтатар миллий арекетининъ фааль иштиракчиси, языджы Сабрие СЕ- 


УТОВАнынь (1953-1998) 60 йыллыгъы. 


15 – Озь девринде екяне къырымтатар шаиреси, педагог Джеваире МЕДЖИТОВА- 


нынъ (1913-1992) 100 йыллыгъы. 


'ЕРАТУРНЫЙ 


ЫМ 


КЪАНЛЫ БАКЪСАН ФАДЖИАСЫ 


(Девамы. Башы газетанынь 6-нджы санында). 


Зулейха 
ЧОБАН-ЗАДЕ 


Ноябрь 19 куню акъшамгъа 
якъын мени Джеппар акъайнынъ 
эвине мусафирликке чагъырып 
кельдилер, бу къарышыкъта мен 
огълумны ташлап бир ерге бар- 
макъ истемедим. Башта Джеппар 
акъайнынъ буюк къызы Зулейха, 
онынъ артындан Эмине, ондан 
сонъ Векъие, Лютфие чагъырып 
кельдилер, тап сонъы Джеппар 
акъайнынъ озю кельди. 

Субутай: – Шай ялварта бер- 
менъиз даа, анай!.. Бакъынъыз, 
сачы-сакъалынен, къарт башынен 
Джеппар акъай озю кельген, туру- 
нъыз, барынъыз! – деди. 

Мен: —Екь, балам, сениташлап, 
бир ерге бармайым! – дедим. 

Субутай: – Мен сонъундан 
барарым, акъшам устю барарым! 
— деди. 

Мен истер-истемез, къыйынсы- 
на-къыйынсына Джеппар акъай- 
нынъ эвине кеттим, аягъым ич 
тартмады. 

Джеппар акъайлар къайдандыр 
эт тапып кобете пиширгенлер, 
армут чыкъардылар. Кимнинъ бо- 
гъазына аш кетсин! Бу аш манъа 
дерт-верем олды. Сёз берсе де, 
Субутайым-кокийим кельмеди, 
акъшам олды, къаш къарарды, 
лякин балам кельмеди. 

Субутайнынъ не ичюн кель- 
мегенини ким бильсин! Оны ким 
барып чагъырсын!?... Эр ерде 
партизан посты, парольни ким 
бильсин? 

Мен кельгениме бинъ пешман 
олдым. Саат бирлерге къадар 
отурдыкъ, сонъ оларда да ма- 
гъазгъа кирип яттыкъ, Олар ят- 
къанынен, тюшсиз-сандыракьсыз 
юкьугъа далдылар, амма мен гъа- 
рип анагъа юкъу къайда?.. Бу кич- 
кене юречигим, аналыкъ иссим, 
сабагъа башыма дюньялар авда- 
рыладжагъыны дуйса кереклер, 
кирпик- кирпикке къатамадым, 
ята-ята бездим, усандым, не де 
узун геджелер, тюшюне-тюшюне 
де чылдыра яздым. 

Джеппар акъайнен апайы маг- 
гъазгъа тюшмей эвде яткъан 
эдилер. Мен бинъ тюрлю къай- 
гъынен, козюм ачыкъ ята эдим, 
магъазнынь къапысы ачылды, бо- 
сагъада Джеппар акъай корюнди, 
яваш келип къызларыны уянтып, 
пысырдап шай деди: 

– Балалар, турынъыз! Ибраим 
айтты, эписи партизанлар дагъгъа 
чекильгенлер, койге буюк бир орду 
келеятыр экен, тез-тез биз де да- 
гьгъа чыкъайыкъ... 

Мен акъылымны учура яздым, 
сытма туткъандай къалтырадым, 
козь къарачыгъым, даянырым- 
суенирим, кокийимни ташлап, бир 
озюм тавда не ишлейим?.. 

— Вай, балам, вай, эвлядым! 
— деп сёйлене-сёйлене азбаргъа 
чыкътым, танъ аткъандай яп-яры- 
къ эди. Мен звимизге таба чаптым. 

Аедин къартбабайларнынъ 
эвининъ артына баргъанда, о ерде 
олгъан чешменинъ диварлары 
аркъасындан тюфекли румын сол- 
датлары атылып чыкътылар да, 


ИТЕРАТУРНЫЙ 


мени сарып алдылар. Румындже 
бир шейлер айтсалар да, олар- 
нынъ лафыны анъламай, олар да 
меним айткъан татарджамдан, 
русчамдан анъламай эдилер. 

Русча бильген бир румын сол- 
датыны кетирип, манъа къаршы 
итеп йибердилер де: 

— Жинька! Карош жинька! – 
деп багъырыштылар. О исе бираз 
магъа бакъып къаш-козь ойнатты 
да, айван киби мени къучакълап 
опеджек олды. Мен бар къуве- 
тимнен бетине бир юмрукъ урдым, 
бурнына тийсе керек, бети-агьызы 
ал-реван къан ичинде къалды. 

— Партизанская сука! — деп 
къычырды да, тюфегининъ къун- 
дагъынен мени ураджакъ олып, 
делирген копекдай келеяткъанда, 
румынлер: 

— Соблакотинент! Соблакоти- 
нент! – деп пысырдаштылар. Мени 
ураман деген солдат токъталды, 
соблакотинент оны румындже 
сёгип, къанлы бетине о да бир 
шамар патлатты. 

Соблакотинент кесментик, 
орта бойлы, татар-ногъай типи- 
не пек ошай эди. О румындже 
солдатларгъа бир шейлер айтты, 
солдатлар шакъылдап кульдилер. 
Соблакотинент меним не ерли 
олгъанымны, зенаатымны, адым- 
ны, миллетимни сорап, паспорт 
истеди. Менде паспорт къайдан 
кельсин, мусафирликке, кой ичи- 
не баргъан кишиде паспорт не 
ишлесин!.. Мен паспортымны алып 
келейим десем: 

— Сизинъ алдайман деген ба- 
ланъыз даа догъмады, гузелим, 
кеч къалдынъыз, – деди. – Макъ- 
садынъызгъа ирамадынъыз, сиз 
шпионсыз, армия кельгенини, 
партизанларгъа хабер бермек 
ичюн кете эдинъиз, сизни биз 
эвинъизден дегиль де, таш ёлдан 
туттыкъ. Мадам ки, сиз оджасы- 
нъыз, дженк вакътында гедже 
ёлда юьмек мумкюн олмагъаныны 
бильмейсизми?!.. 

Мен: – Ничюн гедже олсын, ор- 
талыкъ яп-ярыкъ саба да, – дедим. 
О, лафымны болип, къолындаки 
саатини косьтерди. Бакъсам не ко- 
рейим, даа саат 6 биле олмагъан. 

Ноябрь айларында саба ачыл- 
масы саат 8-лерге биле бара тур- 
гъан. Мен юкъу серсемлигинен ай 
ярыгъыны танъ беллеп: «Балам! 
Эвлядым! — деп тюшюнмей ёлгъа 
чыкъкъаным. «Я мусафирликке 
баргъан ерим, Джеппар акъайлар 
не ичюн мени токътатмагъан экен- 
лер, аятта диварда буюк сааты да 
чук-чук ишлеп тура эди, не ичюн 
бакъмагъан экеним!» деп озюм- 
нинъ анъкъавлыгъыма лянетлер 
айттым. Энди иш бараджакъ ерине 
бараджакъ. 

Соблакотинент: – Рус олып та- 
тарман деп ялан айтасынъ. Мына 
козьлеринъиз мавы, сачларынъ- 
ыз сары, русчаны да мукеммель 
билесиз, бу койнинъ апайлары 
да, акъайлары биле рус тилини 
бильмейлер, – деди де: – Никола! 
Никола! – деп къычырды. 

Къап-къара, патлакъ козь- 
ли, зебаний чырайлы, мазаллы 
бир ифрит, джувурып кельди де, 
Соблакотинентке теменна берди. 
Соблакотинент мени косьтерип 
румындже Николагъа бир шей- 
лер буюрды. Никола джувурып 
кетти де, къалын бир аркъан алып 
кельди, меним къолларымны 
къайырьш, багълайджакъ олды. 
Мен джан аляметинен Николаны 
ойле итедим ки, о гюрс этип ювар- 
ланды, лякин шу саат турды да 
тюфегине япышты. 

Мен энди ольдим беллеп, бар 
давушымнен: — «Субута-ай! Су- 
бута-ай! Къурта-ар!» — деп ба- 
гъырыкъладым. Субутай меним 
сесимни бир верст ерден насыл 
эшитсин, о сабийим о заман татлы 
юкъудадыр. 


Къара зебелла Никола бе- 
тиме тюфекнинъ къундагъыны 
ойле яндырды ки, агьызымдаки 
къаплы тишлерим шатыр-шатыр 
сындылар, бурнымдан-агъызым- 
дан улукъланып къан акъмагъа 
башлады, Никола кене къолла- 
рыма япышаджакъ олгъанда, 
мен сындырылгъан тишлеримнен 
онынъ къолларыны тишледим, 
пардош мышыкъдай бетини пан- 
джаладым, бетине де сынгъан 
тишлеримнинъ алтын къаплама- 
сынен, къаны-сулюнинен тюкюр- 
дим. Тюкюргенде тишлеримнинъ 
алтын къапланмасы ялтыраса 
керек, бир-эки солдат бу алтынны 
алмакъ мчюн курмеклештилер, 
мен буларнынъ кёр-нефислерине 
олюм аджысынен берабер кулюм- 
сиредим. Зебелла Никола мени 
ильким-сильким этип, аркъаннен 
ойле къавий этип багълады ки, 
къолларым омузларымдан чы- 
къкъандыр белледим. Никола 
бетимнинъ къанына бакъмай, 
бетимни опеджек, кокрегимни 
тутаджакъ олды, мен бар кучюм- 
нен къурсагъына ойле тептим ки, 
о къурсагъына япышып алды да, 
бетиме бир шамар патлатты, мени 
чешменинъ устюндеки чегерликке, 
тереклер артына чеке башлады. 
Шу арада ай батты, этрафны 
зульмет къаранлыгъы басты. Танъ 
сувугъынданмы, асабийлешкеним- 
денми, хазен янрагъыдай титреп 
башладым. Никола мени бир бу- 
юкнинъ къаршысына сюйреклеп 
алып барды да: 

— Профессор! Профессор! — 
деп мени косьтерип, румындже 
бир шейлер айтты да, озю кене 
артына къайтты. 

Бу чегерликте 200-ге якъын 
солдат, дагъгъа къаршы къурул- 
гъан топлар бар эди, анълашыла, 
мен огде кельген разведканынъ 
къолына тюшкеним. Бу румын 
буюги манъа бираз тикилип, бо- 
юмны-постымны ольчен темиз рус 
тилинде: 

— Ты учительница! — ден ба- 
гъырды. Мен башымны саллап: 

– Да!.. – дедим. О: 

– Советская! – деп сорады. Мен 
кене башымны салладым. Бетиме 
урулгъан шамардан козюмден 
ялкъынлар чыкъты. Мен онынъ 
бу кучьлю шамарына къаршы 
турамай, шарап метийиндай ювар- 
ландым, бу арада ру-мын алдгъа 
бакъьш бар кучюнен: 

— Никола!...Никола! – деп 
къычырды. Мен, кене артына 
къайткъан, зебани Никола келип 
мени урмасын деп, турмагъа тыр- 
малангъанда, келеяткъан Никола 
зебанийден сымасы, бойы-посты, 
арекетинен бам-башкъа олгъаны- 
ны эследим. Бу Никола сарышын, 
сырлы козьли, муляйим бакъышлы 
Эди. 

Никола буюгининъ янына кель- 
ди де теменна берди. Буюги Ни- 
колагъа румындже бир шейлер 
айтты. 

Никола: – Мамаша! Мамаша! 
— деп джувурып кельди ве мени 
къолымдан тутып тургъызма- 
гъа ярдым этти. Бу алидженап, 
виджданлы аскерге огълум киби 
къувандым. 

Бу чегерликте де бир вакъытлар, 
уруш олса керек, киши сыгъгъан- 
дай чукъурлар пек чокь эди. Никола 
ишаретнен манъа чукъургъа тюш- 
меге эмир этти. О меним къалты- 
рагьанымны корип, аркъасындаки 
плащыны меним аркъама япты. 

Бу ерде баягъы турып, къаршы 
дагълардан корюнген партизан ко- 
леткелерини дюрбюннен бакъып: 

– Уна, ду, сет, патре, чинч! — деп 
сайсалар да, атеш ачмадылар. 
Биз чегерликтен ашагъы тюштик. 
Мен чешменинъ янына кельген- 
де, юкъары мектеп тарафтан 
огде бир юк машинасы, артта 
бир енгиль машина корюнди. Юк 


машинасы артына кочьти, орта 
кесекке бурулмакъ истеди, маши- 
на явашлагъанда, мен башымны 
котерип бакъсам, башта къомшу- 
мыз Сейтумер акъай, сонъ кокий 
Субутайым козюме илишти, ма- 
шинанынъ ортасында Субутайлар, 
кенарлары тюфекли румынлернен 
сарувлы эди. Арттаки енгиль 
машинада СД джеллятлары бар 
эдилер. 

Мен бу машинадаки джан 
алыджыларны корип, къус-къу- 
ным къуруды, козюмнинъ алдына 
къарангъы чёкти, уфукътан янъы 
котерилейим деген кунеш къап- 
къара къаранлыкъта къалды, йы- 
къылмакъ дереджесине кельдим. 

Субутай мени эслемеди, мен: 
— «Сеитумер акъай! Сейтумер 
акъай! Къайда барасыз!» — деп 
къарылгъан сесимнен багъырдым. 
Субутай бу къадар румын солдаты 
арасында мени корьмеге умют эт- 
месе керек, джалп этип бакъты да: 

– Анайчыгъым, сизни ким 
урды?! – деп багъырып, агълап 
йиберди ве машинанынъ аркъа- 
сындан тюшмеге ынтылды. Румын 
тюфегинен итеп Субутайнынъ 
устюне багъырды, Субутай онъа 
мени косьтерип, румындже бир 
шейлер айтты. Румын башыны 
саллап, бетимнинъ къанына къол- 
ларымнынъ багълы олгъанына о 
да аджынгъандай олды. 

Мен: – Субутайым, балам! Не 
ичюн, акъшам кельмединъ де, 
мени ёлларгъа тюшюрдинъ, бакъ 
не алларгъа къалдым! – деп ба- 
гъырдым. 

Субутай: – Къоркъма, анай! 
Шимди староста сизни корип, 
къуртарып алыр! – деди д, олар 
орта кесекке, биз Къошкъая та- 
рафкъа джонедик. 

Никола, Субутайнынъ оль- 
дирильмеге кеткенини анъласа 
керек ки, козьлери торланды, 
Субутайнынъ анасы олгъанымны 
билип алды. О, артта къалма- 
гъа къоркъса керек, даима мени 
Къолтукьлап джувурта. «Мама- 
ша! Мамаша!» деп, солдатлар 
корьмегенде аякъларыма къадар 
узангъан сачларымны тюзете, ба- 
шыма шалымны сыкъып багълай 
эди. Николанынъ бельки мендай 
анасы бардыр, бельки магъа да 
ошайдыр... 

Къошкъая койчигине кельгенде 
башкъа бир румын (буюклерден 
олса керек) кельди де, манъа: 

— Къантокъуз койининь ёлыныи 
билесинъми? – деди. 

– Екь бильмейим!..– дегеним- 
нен, револьверини агьызыма 
сокъты да, аякьларыны ерге тепип 
багъырды: 

— Партизан къанджыгьы, шим- 
ди сени ольдиририм, тез айт! 

– Ольдирсенъ де бильмейим, 
ольдирмесенъ де!.. – дедим. 

Шу арада бир эвнинъ огюнде 
бир акъайны корип чагъырдылар, 
о алдгъа тюшти, биз дагълар ичин- 
ден Къантокъузгъа джонельдик. 
Базы вакъыт сюрюльген занлар 
ичинден кетмек керек ола эди. 
Саба къырав тюшкенинден, зан- 
лар ичи балчыкъ эди. Аягьыма о 
къадар балчыкъ обалангъан эди 
ки, аягъымны котермекнинъ ча- 
реси ёкъ эди. 

Никола мени эки эгиз тайчыгъы 
олгъан атлы арабагъа да ози коте- 
рип миндире эди. Зыпкъын солдат- 
лар Николагъа «Жинка! Жинка!» 
деп багъырып, оны мыскъыллай 
эдилер, базылары да мени ара- 
бадан чекип тюшюре де: «Комсо- 
мол! Комсомол!» деп тюрткичлей 
эдилер, ерге арабадан йыкътырып 
тюшкенде, тепменен ургъан сойы 
да олды. Никола оларны такъиеде 
памукъ къалдырмай сёге, базысы- 
ны томарнен де ура эди. 

Солдатлар Къантокъузнынъ 
ичинде ашкъа отурдылар. Никола 
маньа да узатты, лякин мен алма- 


дым, кимнинъ тишинен, кимнинъ 
гонълюнен ашайым, джанымдан 
вазгечип, баламнынъ, эвлядым- 
нынъ дердине тюшкен эдим. Бу 
ерде отургъан эки солдат манъа 
татарджа сёз къаттылар. (Олар 
Румыниялы татарлар олса керек). 
Мен оларгъа ким олгъанымны, 
Бекир Чобан-заденинъ къыз къар- 
дашы олгъанымны анълаттым. 
Мусульман олгъаным ичюн мум- 
кюн олса манъа эки рекят аджет 
намазы къылмакъ ичюн рухсег 
берильмесине риджа эттим. Олар 
ногъайгьа ошагъан ве кьолларым- 
ны багълаткъан соблакотинентнен 
бир шейлер пысырдашты да, 
татарджа бильген солдатлардан 
ибириси келип кьолларымны че- 
зип шай деди: 

– Къана абай! Намазынъызны 
къылчынъыз, корейик! 

Мен акъып тургъан сувдан аб- 
дест алдым, бутюн тетиматынен 
рукуны седждесинен 2 рекят намаз 
къылдым. Меннен татарджа лаф 
эткен солдатлар, мен дуа эткенде 
олар да къол котерип дуа эттилер, 
башкъа солдатлар чокъундылар. 
Мен чыбалгъан сачларымны тю- 
зеткендже, солдатлар Зуя ташёлы 
бетке джонемеге башладылар. 
Никола меним янымдан кене де 
айрылмай: «Мамаша! Мамаша!» 
— деп, тез олмамны ашыкътырды. 

Шу арада яныма анавы сол- 
датнен берабер бир къач солдат 
даа кельди. Олардан бири эед- 
жанлы давушнен: – Сиз азатсыз. 
Соблакотинент сизге изин берди. 
Чобан-заденинъ къардашы олгъа- 
нынъызны баштан бильген олсакъ, 
сизге ич къол тийдирмез эдик! 
Багъышланъыз. Энди кьайтынъыз 
эвинъизге, – деди. 

Татарджа лаф эткен солдатлар 
яныма кельдилер де: 

– Сиз, абай, акъикъатта та- 
тар экенсиз, биз шубенен сизни 
къыйнадыкъ. Соблакотинент сизге 
изин берди, бар эвинъизге къай- 
тынъыз. Чобан-заденинъ къарда- 
шы олгъанынъызны бильгенде, 
сачынъызнынъ бир телине биле 
токъундырмаз эдик, – дедилер. 

Беклемезден келип чыкъкъан 
бу муджизеге шашсам да, джан 
татлы – шу анъ айланып арткъа 
юрюшлей башладым. 

Солдатлар: – «Мамаша. Ля 
домой, ля домой!» деп багъырып 
къалдылар. Мен, булар мени ал- 
датып, артымдан атаджакълардыр 
деп, нефес алмай кетем ве «баре 
къуршунлары юрегиме тийгей- 
ди, чекишмей олер эдим», деп 
ойланам. Сонъ аякъ давушлары 
тынгъандай олды. Мен артыма ай- 
ланып бакъмагъа джесарет эттим. 
Бакьсам, олар Зуя таш ёлунда 
кетелер. Менден чокъ узакълаш- 
къанларыны корип, къуртулгъа- 
ныма къувандым, амма шув этип 
кокийим акълыма тюшти, юрегим 
от киби янды «ах, шу дакъкъада 
къуш олсам да, балама барсам!» 
деп къычырдым, агълай-агълай, 
такъмакъладым. 

Шу арада Къантокъуз койи- 
нинъ ичинден та-та-та этип бир 
мотоциклет чыкъты, устюнде 
бирРумын буюги бар эди. Мен оны 
корьгенимнен шалымнен бетимни 
буркедим. О манъа: 

— Партисан! Партисан! – деп 
къычырды. 

Мен эсимни топлап, ташёлгъа 
чыкъаяткъан солдатларны косьте- 
рип, русча: 

— Мен оларгъа ёл косьтердим, 
— дедим. 

О: – Арош! Арош! – деп ёлына 
кетеберди. 

Иште ойле, де намаз къылып, 
де ялан айтып бундан да къуртул- 
дым. Яланнынъ да керек ери ола 
экен... 

(Девамы бар). 


Къырымтатар болюгини 
Эмине Усеин азырлады 

ЫМ 


ЛЕБИЙ КЪЫРЫМ 


ЯЗЫДЖЫНЕН СУБЕТ 


ЭДЕБИЯТНЫНЪ КУЧЬ-КЪУДРЕТИ ВЕ 
КЪЫЙМЕТИ ОНЫНЪ БЕДИИЙЛИГИНДЕ 


Ур: 


Якъында эсли-башлы язы- 
джымыз, бир чокъ повестьлер 
ве икяелернинъ муэллифи Таир 
Халиловнынъ чокътан бекле- 
нильген «Тутып алынгъан Ва- 
тан» адлы повести айры китап 
оларакъ дюнья юзю корьди. Му- 
эллифни янъы китабынен хайыр- 
лар экенмиз, онъа озюнинъ аяты, 
иджады ве умумен эдебияты- 
мызнен багълы бир къач суальге 
лджевап бермесини риджа эттик. 
Ашагъыда дикъкъатынъызгъа 
онынънен субетимизни теклиф 
этемиз. 


— Таир агъа, эвеля сизни 
янъы чыкъкъан китабынъызнен 
хайырлайым ве арты гурь олсын, 
дейим. 

— Сагъ олынъыз! Эбет, эр янъы 
чыкъкъан китап муэллиф ичюн 
янъы догъгъан бала киби бир къу- 
ванчтыр. Бу мен ичюн де истисна 
дегиль. 

— Сиз биринджи эсерлеринъ- 
изни рус тилинде яздынъыз, ана 
тилинде язмагъа не вакъыт баш- 
ладынъыз? Умумен эдебияткъа 
насыл кельдинъиз? 

— Инанмазсынъыз, лякин менде 
эдебияткъа ильки севгини, ильки 
меракъны Михаил Лермонтов къоз- 
гъады ве ашлады, десем янълыш- 
мам. Балалар эвинде (ана-бабадан 
эрте марум къалдым), дёртюнджи 
сыныфта олса керек, Лермонтов- 
нынъ «Дары Терека» адлы шии- 
рини эзберлемеге берген эдилер. 


Терек воет, дик и злобен, 
Меж утёсистых громад, 
Буре плач его подобен, 
Слезы брызгами летят. 


Анджакъ бу дёртлюкнинъ сонъ- 
ки сатыры о дередже тесир этти ки, 
къальбимде недир тепренгенини 
сездим. О дуйгъу бугуньгедже 
ольмеди, къальбимде яшай. Та- 
савурымда насылдыр айдынлыкъ 
пейда олды, санки кунеш шавлеси 
парылдады. Шаир ифаде эткен 
образ козь огюмде джанланды, гуя 
озюмни Терек озенининъ саилинде, 
къаялар устюнде ис эткеним... 


«Слёзы брызгами летят... ». 
Муджизе! 


Эбет, о заман шиир насыл до- 
гъа, насыл языла – ондан хаберим 
ёкъ ве акълыма биле кельмей эди. 

Иыллар кечкен сонъ, Шаир 
къозгъагъан дуйгъу апансыздан 
тюртип чыкъты. Пек яхшы хаты- 
рымда къалды. Онынджы сыныфта 
окъуй эдим. Кузь. Акъшам устю 
эди. Озь-озюмнен, демек мумкюн, 
биринджи шииримнинъ ильки са- 
тырлары догъды. Атта озюм айрет- 
те къалдым. Бекленген сатырлар, 
эбет ильхам саесинде догъдылар. 
Ильхамсыз бир сатыр язып олал- 
майым. Афсус ки, ильхам адлы 
пери гъает сийрек пейда олгъан 
бир мусафир... 

Табиий ки , биринджи шии- 
римни рус тилинде яздым. Чюнки 
рус тилинде тасиль алдым, рус 
муитинде яшадым. 

Эдебиятнен ич бир вакъыт 
мунтазам суретте джиддий тарзда 
мешгъуль олмадым. Авескяр сы- 
фатында огъраштым. Бугуньгедже 
шай. Отьмегимни ве къысметимни 
башкъа саада къыдырдым. Эде- 
бият манъа хобби киби, къуванч 
багъышлагъан бир менба олып 
къалды. Языджылар бирлигининъ 
азасы олсам да, озюмни языджы 
саймайым. Озюмни керчек язы- 
джы оларакъ ис этмейим. Шамиль 
Алядин киби шахысларны языджы 
демек мумкюн, деп саям. 

Та балалыкътан китап окъума- 
гъа пек авес эдим. Шимди де энъ 
севимли ишим, зенаатым - гузель, 
меракълы китап окъумакъ. 

Ташкент шеэринде Кой-ходжа- 
лыгъы институтында, 2-нджи курста 
окъугъан вакътымда, куньлернинъ 
биринде шеэр кутюпханесине бар- 
дым. Рафларда тизилип тургъан 
бедиий китапларны араштыргъан- 
да. Тесадюфнен козюме Шамиль 
Алядиннинъ «Фонари горят до 
рассвета» адлы китабы илишти. 
Терджимеси, эбет. Башта муэлли- 
фини кавказлы сандым. Къырым- 
татар олгъаныны анълагъан сонъ, 
юрегим «шув» этти. Аллам сени, 
бизим миллетте де роман язгъан 
буюк языджы бар экен, деп ойлан- 
дым. Гъурурландым. Эбет, алып 
окъудым. Бегендим. Эсер гъает 
озьгюн ве образлы эди. 

Бундан сонъ тувгъан эдеби- 
ятнен меракъланып башладым. 
«Иылдыз» альманахы ве «Ленин 
байрагъы» газетасы къаерде не- 
шир этильгенини сорап бильдим. 

— Несиримизде яшлар омю- 
ринден къыскъа колемли, зенгин 
мундериджели лирик повестьлер 
муэллифи сыфатында таныл- 
дынъыз ве биринджи икяенъ- 
изни насыл яздынъыз? Бугунь 
эдебиятымызда бойле жанрда 
язгъанлар бармы? 

— «Турналар» адлы икяе яздым, 
эбет рус тилинде ве почтанен 
«Ленин байрагъы» муарриетине 
ёлладым. Анълагъанъынъыз киби, 
абул-къубул ифаде этильген икяем 
Ватангъа нисбеттен асрет темсили 
эди. О заман эпимиз Ватан дерди 
иле яшай эдик. 

«Турналар» икяемни Эрвин 
Умеров ана тилине терджиме этип, 
газетанынъ (о вакъытта о кучюк 
колемде чыкъа эди) бир бетини 
бутюнлей манъа багьышлагъанлар. 
Бугуньгедже миннетдарым. Бу ана 
тилинде басылгъан (терджимеси 
олса да) ильки икяем эди. 

Эки-учь куньден сонъ гонорар 
кельди. Биринджи гонорар! Къаль- 
бимнинъ эмеги иле къазанылгъан 
пара! Севингенимни корьген ол- 
санъыз! Мени тек иджаткъа севда 
олгъан ве ильк кере къалем акъкъы 
акъчаны къолунда туткъан иджат- 
кяр анълая биле. Башым кокке 
тийди. 45 кумюш пара манъа бир 
хазине олып корюнди. Бир айлыкъ 
стипендиям озю 45 кумюш эди. 

Экинджи куню муарриетке бар- 
дым. О вакъыт «Ленин байрагъы» 
муарриети Навоий сокъагъында 
ерлеше эди. Бильген олса эдинъиз, 
муарриет къапысыны ачкъанда, 
эеджанланып, насыл элим-аягъым 
къалтырай эди. Юрегим кокюс 
къафесимни тешип чыкъаджакъ. 
Тап нефесим тутылды. Аджеба, 
бу къапы артында кимлер ве на- 
сыл инсанлар булуна? Иджатнен 
огърашкъан адамларны адден тыш, 
айдан энген, башкъа бир дюньядан 
кельген затлар киби зан эте эдим. 
Ниает, джесаретленип, яваш бо- 
сагъадан адымладым ве узун ода 


ичине бир къач маса башында отур- 
гъан яш кишилерни абайладым. 

Бойлеликле, сюфте Черкез Али, 
Урие Эдемова, Риза Фазыл, Билял 
Мамбет, Сафтер Нагаев, Эмиль 
Амит, Эрвин Умеров иле таныш 
олдым. Эписи пишкин, чагъына 
кельген яш дюльбер кишилер. 
Хусусан Урие Эдемова, Эмиль 
Амит дюльбер корюндилер. О 
вакъыт эпимиз яп-яш, кучь-такъат 
ве умют саиплери эдик. Эй-ат! 
Шимди къартлыкъ баскъаныны 
сезмей къалдыкъ. Эксериети энди 
арамызда ёкъ, дюньясыны денъ- 
иштирди. Алланынъ рахметинде 
олсынлар. Джанлары дженнетте 
олсын. Аминь. 

Муарриетинъ босагъасында 
нафиле эеджанлана экеним. Мени 
пек самимий, адий ве саде бир 
тарзда къаршылап алдылар. Ана 
тилинде язмагъа тевсие эттилер. 

Иште, о куньден башлап ана 
тилинде язмагъа тырыштым. 

Бу гъает узакъ, агъыр ве мурек- 
кеп джерьян эди. Мийиме етерли 
дереджеде догъмуш сёзлерни си- 
нъдирмек ичюн йыллар керек олды. 
Лугъат ёкъ. Дефтер къулландым. 
Эр бир сёзни ана тилине чевирип 
яздым, манасыны афызамда къал- 
дырмай ана тилимизде чыкъкъан 
газетни, меджмуаны, китапларны 
окъудым, озюмджесине талиль 
этим. Ана тилинде къонушкъан 
ватандашларымызнынъ субетине 
дикъкъатнен динълендим. Акъкъы 
керекмей, ана тилини менимсеме- 
ге Рустем Али чокъ ярдым этти. 
Рустем агъа муарриетте невбетчи 
олгъан куню, гедже, газетанынъ 
невбетеки джыйылгъан саныны 
басмаханеге теслим эткен сонъ, 
джаяв, шеэрни бойлап, бир четин- 
ден дигер четине баргъанымызны 
дуймай къала эдим. Лаф эп шу 
тылсымлы эдебият акъкъында кете 
эди. Эй, генч къалемдеш! Эдебият 
не къадар агъыр юк олгъанына 
бакъмадан, унутылмаз, къуванчлы 
дакъкъалар эдие эте. Элинъден 
кельсе, къалеминъни сакъын бы- 
ракъма, гедже-куньдюз чалыш! 
Инан манъа, омюринънинъ сонъ- 
ында пешман олмазсынъ. Аятынъ 
бошуна, зая кетмез, нур ве мана 
иле толар. Къальбинъ шад олур. 

— Несирджи оларакъ, икяе, 
повесть язмакъ ичюн не керек, 


бу суальге насыл джевап бере- 
рсинъиз ве языджынынъ эсас 
вазифеси неден ибарет олмалы? 

— Занымджа, энъ къыйын жанр 
— драматургия. Эр бир озен ирма- 
чыкълардан башлангъаны киби, 
эдебият да шиирчик ве икяечиклер- 
ден башлана. Эдебиятнынъ негии 
– икяе, русча айткъанда, в основе 
литературы лежит рассказ, умение 
выразить себя и окружаюший мир. 

— Иджат этмеге анги жанр онъ- 
айтлы олгъаныны эр бир муэлдлиф 
озю сечип ала. Шахсен манъа икяе 
ве повесть язмакъ эльверишли. 
Роман исе салмакълы, чокъ эмек 
ве вакъыт талап эткен жанр. Онъа 
буюк истидат, тюкенмез сабыр ве 
буюк усталыкъ, яни меарет лязим. 

Языджынынъ эсас вазифеси, 
макъсады, шубесиз, озьгюн эсер 
яратмакътан ибарет. Онынъ ичюн 
онъа языджы дегенлер. Тюрклер 
язар, дейлер. 

— Бугуньки эдебиятымызгъа 
мунасебетинъиз насыл ? 

— Насыл олсын? Гъает аджыны- 
кълы. Эдебиятымызнынъ вазиети, 
миллетимизинъки киби, гъает муш- 
куль. Эпимизге малюм ки, милле- 
тимиз хавф астында – тилимиз 
джоюлаятыр. Тиль олмаса, насыл 
эдебият ола биле?! Сюргюнликте, 
ят диярларда, озюмизни сакълап 
къалдыкъ, ана топрагъымызда 
гъайып олмакъ арфесиндемиз. 

Не олды бизге? Озь-озюмизни 
ольдиремиз. 

Акъылгъа сыгъмайджакъ бир 
шей. Къайда бизим миллий гъуру- 
рымыз? Келеджегимизни, талийи- 
мизни, бахтымызны таптаймыз. 
Буны биле турып, анълы суретте 
япамыз. Не алемден къоркъамыз, 
не Алладан. Не къадар месули- 
етсизлик, джинаетлик! Бу тиль 
меселеси ичюн келеджек несиль 
лянетлер бизни. Не олды да, бу 
чыкъымсыз алда тирелип къал- 
дыкъ. Кимерде бир чаресизликке 
берилип, кокке бакъып бар сеснен 
къычырып, башынъны ташкъа ур- 
макъ истейсинъ... Къайда бизим 
сиясетчилеримиз, рехберлери- 
миз?! «Ана тили огърунда круеш!» 
программасыны кимлер омюрге 
кечиреджеклер? Бу ишке кимлер 
етекчилик япаджакъ? 

Эгер эсимизни топламасакъ, 
эдебият четте турсын, халкъымыз 


миллет оларакъ ер юзюнден си- 
линип кетеджеги энди бес-белли, 
ачыкъ-айдын корюнип тура. Огю- 
мизде учурым, десене токътап 
оламайджакьмыз ве къой сюрюси 
киби учурымгъа юварланып кетед- 
жекмиз?... 

Къыскъасы: миллет яшаса, 
тилимиз сакъланса, эдебиятымыз 
да яшар. 

— Яш къалем саиплерине эм 
шиириетте, эм несирде не тилер 
эдинъиз? 

Эвеля ана тилини мукемммель 
огренмек зарур. Тувгъан, догъмуш 
лисанны мийинъе, къанынъа-джа- 
нынъа синъдирмели. Айткъаным, 
хусусан шаирлерге даир. Чюнки не- 
сирджи лугъаткъа бакъып чалыша 
биле, шаирнинъ «лугъаты» исе къа- 
фасында олмалы. Айтаджагъым, 
ана тилини тюбю-тамырынен ме- 
нимсемек, бильмек керек. Енгиль 
олмаз, лякин мумкюн. Эдебият бир 
куньлик иш дегиль. Омюр бою хыз- 
мет этмек керек оладжакъ. Усан- 
май сабыр-гъайретнен бельсенип 
чалышмалы. Бунъа шимди бутюн 
имкянлар бар. Тек истек ве ираде 
(сила воли) олсын. Ана тили эр 
биримизнинъ уджейрелеринде мев- 
жут. Ялынъыз, олгьаны-оладжагьы 
оны джанландырмакъ, эйбетлемек 
эпимизнинъ боюн-борджумыз. 

Кельмешеклер ич бир вакъыт 
биз киби, Къырымны севмезлер. 
Чюнки Къырым топрагъынынъ 
эвлятлары биз оламыз. Тек биз 
оны джан-юрекнен, бала анасыны 
севген киби севемиз. 

Языджы ве шаирнинъ вазифе- 
си исе джошкъун алда юрегинден 
къайнап чыкъкъан ис-дуйгъулары- 
ны сафте, суньий суретте дегиль 
де, джан-гонъюльнен, самимий 
тарзда ифаде, тасвир этмек яни 
янъы, озьгюн, джанлы бедиий эсер- 
лер яратмакъ, чюнки эдебиятнынъ 
кучь-къудрети ве къыймети онынъ 
бедиийлигинде. 

Эдебияткъа адым аткъан, даи- 
ма юдже мензильге ынтылгъан яш 
иджаткяр бир кунь илле мурадына 
наиль олур. 

Алла ярдымджы олсун. 

Елларынъыз ачыкъ олсун. 

Аминь. 


Субетни Эмине Усеин 
алып барды. 


ЯНЪЫ КИТАПЛАР 


«ЮСУФ ВЕ ЗУЛЕЙХА» ДЕСТАНЫ 


Махмуд Къырымлынынъ чокътан бекленильген ве тюркий тильде яратылгъан 
энъ къадимий эсери «Юсуф ве Зулейха» дестаны ниает айры китап оларакъ 
дюнья юзю корьди. Бу бизим эдебий ве медений аятымызда буюк вакъиадыр. 

ХІ асырда яшап иджат эткен къадимий девир шаиримиз Махмуд Къырымлы омю- 
рининъ сонъунда, яни шу асырнынъ ахырында, Кур’ан-ы Керимде ер алгъан Юсуф 
суреси эсасында «Хикяет-и Юсуф ве Зелиха» адлы 5600 сатырлыкъ тарихий бир 


дестан яза. Бу дестан шимди бизде «Юсуф ве Зулейха» адынен белли. 


Тюркшынаслыкъ алеминде ве умумен дюньяджа белли «Орхон язылары», Махмуд 
Къашгъарийнинъ «Къутадгъу билиг» эсери ве дигер къадимий язы абиделеринен 
бир сырада Махмуд Къырымлынынъ «Юсуф ве Зулейха» дестаны тюркий тильде 
язылгъан энъ эски эдебий ве язы абиделеринден биридир. Бу эсернинъ дегиль тек 
къадимий язы абидеси ве эдебият абидеси оларакъ, айны вакъытта халкъымызнынъ 
кечмишини, эдебиятымызнынъ ве эдебий тилимизнинъ тарихыны огренюв ичюн де 


гъает муим менбалардан бири олгъаны шубесиздир. 0 

«Юсуф ве Зулейха» дестаны бизде толусынен биринджи кере «Иылдыз» меджмуасында басылды (2009 с. 2-6 
санларында; 2010 с. 1-2 санларында). Шимди исе, ниает, оны айры китап оларакъ чыкъармагъа наиль олдыкъ ве 
оны окъуйыджыларгъа мемнюниетнен такъдим этемиз. 

Иште, Махмуд Къырымлынынъ мезкюр тарихий дестаны тамам 800 йылдан сонъ озь халкъына къайтып кель- 
мекте ве онынъ миллий вариетине чеврильмекте. Бу бизим эдебий ве медений аятымызда гъает муим вакъиадыр. 
Чюнки бойле эсерлер, бойле язма абиделер къырымтатар эдебиятынынъ темелъ ташлары олып, миллий медени- 
етимиз де анджакъ бойле къыймети ёкъ дегерликлерге базанмакъта. Олар эдебий мирас олмакънен бир сырада, 
къырымтатарларныньъ даа бунда могъоллар кельмезден бир къач асыр эвель, умумий тили, дини, эдебияты, ме- 
дениети олгъан бир халкъ оларакъ анджакъ бу диярда, Къырым адыны алгъан бу ярым адада шекилленгенини, 
бу диярнынъ асыл халкъы олгъаныны исбат этмектелер. Бунынънен мезкур дестанларнынъ къыймети къат-къат 
арта. Ойле экен, биз оларгъа къыймет кесмеге, къадирине етмеге бильмек ве оларнен даима гъурурланмакъ ке- 
рекмиз. Бойле дегерликлерге бакъып, юрегинъ осе, гонълюнъ котериле, къуванасынъ, озюнънинъ къырымтатар 
олгъанынъа гъурурланасынъ. Шунынъ ичюн бу дестанларнынъ эр бир къырымтатар къорантасында окъулмасыны 
ве эр бир кьырымтатарнынъ гонълю котерильмесини истер эдим. 


Риза ФАЗЫЛ, языджы, Къырымда нам къазангъан санат эрбабы. 


ЮСУФ ве ЗУЛЕЙХА 


ИТЕРАТУРНЫЙ 


ЫМ 


НИ ОР И Е ВР ОЕ 


ТУТЫП АЛЫНГЪАН ВАТАН 


Повесттен парча 


Таир ХАЛИЛОВ 


АВДЕТ 


Къырымларнен рыкъма-рыкъ 
толу къоджаман лайнер Ил-18 
учар ёлагъына бурды. Бир къач 
дакъкъа тынды, учмагъа азыр- 
лыкъ корер экен, рухланыр киби 
къанатларынынъ уджларыны 
ойнатып-ойнатып сынап бакъты. 
Сонъра дешетли бир гурюльти 
къопарып, агъырлыкънен ерни 
терк этти. Токъал буруныны 
кокке тиклеп, вира юкъары, юк- 
секликке ынтылды. Эр кес сусты. 
Къулакъларны гуя памукънен 
къапаттылар. Астта къалгъан 
чокъ къатлы биналар уфакъла- 
шып, серник къутучыкълары 
шекильде корюнелер. Бираздан 
олар да гъайып олдылар. Булу- 
тларны ярып, учакъ ком-кок фе- 
загъа котерильди ве он бинъ метр 
юксекликте санки еринде къатып 
къалды. Тек когерте артындан 
кельген зайыф гурюльти учакъ 
йылдырым сурьатнен учкъаны- 
ны тасдикълай. Къушакъларны 
чезмеге рухсет бердилер. Деми 
кергин алда сусып отургъан ёл- 
джулар озьлерини сербест дуй- 
дылар ве кене озьара къуванчле 
къонуша башладылар. Не къу- 
ванмасынлар? Къувансынлар, я! 
Кутьлевий суретте ватанымызгъа 
ёл алдыкъ. Ватанымызгъа къай- 
тамыз. Бу бахытлы кунню ярым 
асыр девам эткен сюргюнликте 
сабырсызлыкънен бекледик. 
Эр Алланынъ куню Ватан, деп 
яшадыкъ. Джандан татлы Вата- 
нымызны сагъындыкъ, тарсы- 
кътыкъ, асретликте булундыкъ, 
курештик. Элли йыл омюримиз 
беклевде бошат-бошуна кетти, 
демек мумкюн. Ватансыз аят 
олурмы? Ватансыз яшамагъа 
коньмедик. Бутюн халкъымыз 
аякъкъа къалкъты. Кими учакъ- 
нен, кими треннен, даа бириси 
шахсий машинасына отурып, 
ёлгъа чыкъты. Миллет тарихий 
Ватанына сель киби акъты. 

Иште, мен де бахытлы ва- 
тандашларымнен берабер оту- 
рам. Мийимдеки тюшюнджелер 
къарма-къарышыкъ. Ойларым 
ве ис-дуйгъуларым бири-бирине 
къарышып кеттилер. Фикир- 
леримни топлап-джыйып бир 
низамгъа кетирип оламайым. 
Даргъынлыкъта булунам. Эм 
севинем, эм кедерленем. Даа 
дюнь озюмни учакъ когертесин- 
де тасавур эте эдим, бугунь исе 
арзу-истеклерим акъикъаткъа 
чевирильдилер. Рахметли ана- 
бабаларымыз арз эткен авдет 
бизге къысмет олды. Вакъытсыз 
бу дюньяны терк эткен ана-баба, 
агъа-апте, къардаш ве достлар, 
бинълернен семетдешлеримиз 
бизге насип олгъан къуванчлы 
куньлерни корьмегенлерине 
окюнем. Не къадар акъсызлыкъ! 
Учакънынъ ичинде булунгъан- 
ларнынъ чокъусы ярым асыр 
эвель сюргюн этильген, фелек- 
нинъ чемберинден кечип, сагъ 
къалгъан огъланчыкълар ве 
къызчыкълар, энди эсли-башлы 
кишилер. 

Оларнен ян-янаша отургъан 
яш несиль сюргюнликте дюнь- 
ягъа кельгенине бакъмадан, 
озюни ватансыз тасавур этип 
оламай, эджнебий мемлекетте 
озюни ябанджы, керексиз дуя. 
Эбет, Ватансыз яшав ёкъ. 

Дюнь ёлгъа азырлыкъ корь- 
генде элим-аягъым къалтырай 
эди. Балалар да эеджанлы. 
Шакъамы, эвге къайтамыз! Ин- 
шалла, эбедиен къайтамыз. Энди 
ёлумыз ачыкъ. Энди мумкюн. 
Эки-учь кунь эвельси эвимизни 
сатып, эшьяларымызны, ёргъан- 


ИТЕРАТУРНЫЙ 


тёшеклеримизни контейнерге 
толдырып, демирёл станциясына 
алып барып теслим эттим ве де- 
мирёл вастасынен Къырымгъа 
гоньдердим. Озюмизге учакъкъа 
билет алдым, чюнки севимли Ва- 
танымызгъа ашыкъамыз. 

Эвимизни сатын алгъан ким- 
се, бошатмамызны беклей. Эвни- 
нъ саиби энди о. Эвни бошатсакъ, 
о ерлешеджек. Эй, ашыкъчан 
муштери, сабыр эт, олгъаны- 
оладжагъы бир гедже къалды. 
Сабасы учакъкъа отурып, ель 
киби учып кетермиз. Къач кере- 
лер биз къургъан эвлер башкъа- 
ларына насип олды. Бу эвни де 
мен озь къолларымнен къурдым. 
Эвлендим. Эвли-баркълы, бала- 
лы-чагъалы олдым. Аилевий бахт 
корьдим. Алла-Тааля азмы-чокъ- 
мы сеадетли куньлер къысмет 
этти. Бу эвнен чокъ аятий вакъи- 
алар багълы. Иылларнен яша- 
гъан эвинъни терк этмеси де 
пек къыйын шей. Санки дерсинъ 
козьге корюнмеген, лякин юре- 
гинъни бийлеп алгъан джанлы 
йиплерни узесинъ... шимди де 
юрегим сызлай, парчалана. Озь 
къолларымнен къургъан эвни та- 
ныш олмагъан, ят кишиге ташлап 
кетем. Эндиден сонъ бу эвде мен 
дегиль, о яшайджакъ. Лякин ич 
пешман этмейим. Юрек чагъы- 
рувы эр шейден кучьлю. Асретли 
Ватаныма бутюн варлыгъымны 
ташлап, джаяв кетмеге разым 
ве азырым. 

Гъурбетликте сонъки гедже... 
балалар ястыкъсыз-тёшексиз, 
контейнерге сыгъмагъан эскилер 
устюнде союнмайып юкъламакъ- 
талар. Тюшлеринде йылларнен 
тасавур эткен Ватанымызны 
корьселер керек. Оларны янъы 
аят беклей. Юкъласынлар, айдын 
тюшлер корьсинлер, ярын саба 
ёлджумыз. Тек мен юкълап ола- 
майым. Юкъум текмиль къачты. 
Яры геджени кече, лякин юкъу 
ёкъ. Эски язув маса башын- 
да отурам. Базыда юрегинъде 
эски достунъа ер тапылмагъаны 
киби, онъа да контейнерде ер 
тапылмады. Эски язув масам... 
Нелер-нелер тюшюндим сенинъ 
башынъда... геджелеримни кунь- 
дюз этип, нидже-нидже магърур 
умютлеримни ишандым санъа... 
сени ят эллерге къалдыргъаныма 
афу эт. 

Башымны эллеримнинъ ус- 
тюне къойып отурам. Кочюв 
инсанны эр заман хатыраларгъа 
далдыра. Кечмишим джанлана. 
Афызам пек узакъларгъа учып 
алып кете. Та балалыгъыма алып 
бара. Вакъытсыз, муддеттен 
эвель, ярыкъ дюньяны терк эткен 
ана-бабамны, къыз къардашым- 
ны, эш-достларымны, койдешле- 
римни хатырлайым. Десене, 
меним де анам-бабам бар эди? 
Десене, бир заман топлу, бе- 
рабер, татлы-муаббет догъмуш 
эвимизде яшай эдик? Эписи тюш 
олып къалды, лякин унутмадым. 
Эписи шимдики киби акъылым- 
да. Элли йыл зарфында ана 
тилимни, адымны-союмны, чекип 
аладжакъ олдылар. Кечмишимни 
ер юзюнден силип ташлайджакъ 
олып тырыштылар. Кимлерден 
олгъанымны унуттыраджакъ 
олып арекет эттилер. Лякин 
мен бир шейни унутмадым. Эр 
шей хатырамда. Бизге нисбетен 
япылгъан джинаетлик унутылад- 
жакъ шейми? Дюнья тургъандже 
унутылмаз. Эм унутмамыз! 

Вакъиалар бир тарафта тур- 
сын, о йылларнынъ къокъулары 
биле хатырамда къалгъан. Ана- 
бабамнынъ рухлары синъген 


тувгъан эвимизнинъ къокъусы 
къаныма-джаныма синъип къал- 
ды. Айван ташыгъан вагонлар- 
нынъ сасыгъы да унутылмай. 
Къокъуларнен берабер дешетли 
паровоз окюрюви, незаретчи 
сакъчыларнынъ къаба давуш- 
лары, демир копчеклернинъ та- 
сырдыларыны аля даа эшитем... 
Гъарип анамнынъ: «Балам!» деп 
сонъки къычырувы къулакъла- 
рымда чынълай... Бульбулимиз 
Инджифенинъ демир копчеклер 
астында къарпыз киби патлап 
ярылгъан башы, койдешлеримни- 
нъ Ватаннен сагълыкълашув 
седасы, Энвернинъ коклерде акс- 
седа берген аджджы сеси ичимде 
яшайлар ве сонъки нефесиме 
къадар янъгъырайджакълар... Я 
насыл этип унутайым къыйметли 
Решат эмдженинъ огютли сёз- 
лерини? Онынъ эр бир айткъан 
сёзю афызама синъип къалды. 
«Чонгъарны кечемиз! Чонгъар! 
Ватан сынъырыны кечемиз! Ба- 
лалар, бу 18 майыс, 1944 сенени 
эбедиен унутманъыз! Хаберинъ- 
из олсун, олар сизинъ келедже- 
гинъизни, бахытынъызны тутып 
алалар. Ялварам, бу къара кунни 
сакъын унутманъыз!» деп айткъа- 
ныны унутырыммы? Эписи, эписи 
эм эсимде, эм тюшюмде. 
Кечмишни хатырлар экеним, 
келеджегимизни ойланам, татлы 
юкъуда булунгъан эвлятларым- 
нынъ нефеслерине динъленем. 
Не беклей оларны ана-юртта? 
Насыл этип бизлерни къаршы- 
лап алырлар? Чюнки тутып алын- 
гъан Ватанымызда, эвлеримизде 
бильмеген-корьмеген кельме- 
шеклер яшай. Эбет, олар бизлер 
авдет олгьанымызны истемейлер. 
Бизлерни беклемейлер. Лякин 
эписи бир Ватанымызгъа къайт- 
макъ лязим. Ватансыз яшагъан 
инсан далдан къопкъан япракъ 
киби, рузгяр къайдадыр учурып 
алып кете, сонъ оны кельген-кеч- 
кенлернинъ аякъ астына шыпыр- 
тып йибере ве сонъ-сонъу чамур 
ве тоз ичинде тапталып къала. 
Башымны котердим. Танъ ат- 
къан. Гедженинъ кечип кеткенини 
дуймай къалдым. Дюнь акъшам 
сымарлангъан такси дюдюгини 
чалды. Пенджере авалыгъына 


башымны узатып: 

— Шимди чыкъармыз, – еп 
къычырдым ве юкълагъан бала- 
ларыма мураджаат этем: – Бала- 
лар! Эшитесинъизми, турмакъ ке- 
рек. Чабик турынъыз. Бетинъизни 
ювунъыз да, ёлгъа азырланынъ- 
ыз. Такси беклей. Аэропортта, 
ава лиманында къапынырмыз. 
Вакъыт беклемей. 

Эвни терк этмезден, мукъад- 
дес Къыбла бетке айланып, тиз 
чёктим. Авучларымны котерип, 
дуа окъумакъ истедим, лякин бир 
дуа бильмейим. Динсиз-имансыз 
совет укюмети мени бам-башкъа 
шейлерге огретти. Не исе, Юдже 
Аллахыма джан-юректен ичимден 
хитап этем ве юрегимнинъ тёрюн- 
ден къайнап чыкъкъан самимий 
сыджакъ сёзлеримни беян этем: 
«Я, Раббим! Эй, Юдже Къудре- 
тли Аллахым! Дюньяларныньъ, 
Кяинатнынъ саиби, йылларнен 
къазангъан гуняхларымызны афу 
эт! Эндиден сонъ ойле яп ки, ба- 
лаларым, балаларымныньъ бала- 
лары, несилимнинъ несили ярыкъ 
дюньянынъ сонъуна къадар озь 
тувгъан ана-юртунда яшасынлар, 
оларны Ватанларындан айырма, 
марум къалдырма. Ич бир джа- 
навар оларны Ватанларындан 
къувып оламасын. Аминь», деп 
юзюмни сыйпап алдым. Бала- 
ларым да мен эткенлеримни 
текрарладылар. А 

— Айдынъыз, турдыкъ. Елумыз 
ачыкъ! 

Къапыны килитлеп, янъы эв 
саибинен келишкенимиз киби, 
анахтарны пенджере авалыгъын- 
дан ичери быракътым. Весселям! 
Копюрлер якъылды. Кери ёл ёкъ. 
Ватан беклей. 


ххх 


— Баба, бакъ, денъиз! — кьычы- 
ра он эки яшында кендже огълум. 
– Бакъ, баба, денъиз! 

Еримден котерилип пендже- 
реге башымны узаттым. Эр ер 
мас-мавы, къаерде кок, къаерде 
денъиз бир бакъкъанда белли 
дегиль, гуя экиси де бири-бирине 
синъип кеткен. 

— Лютфен, къушакъларынъ- 
ызны багъланъыз, — илян этти 
муляйим сесли стюардесса. 


Учакъ дакъкъа сайын ашагъы 
эне, ерге якъынлаша. Къанатла- 
ры астында ешиль дагълар, сонъ 
биналар корюне башлады. 

— Къаерде яшайджамыз? — 
деп къулакъ тозума къычыра 
къадыным, козьлери исе парыл- 
дайлар. 

— Къаерде олсун? Ватанда! – 
деп джевап оларакъ багъырам. 

— Ватан амма... баш сокъма- 
гъа бир де-бир коше керек! 

– Манъа къалса, чадырда, ча- 
лашта, яхут ертоледе яшамагъа 
разым. Тек Ватанда олсун! 

– Биз, эбет, разымыз, я ба- 
лалар? 

— Балалар ким олгъан? Бала- 
лар эр шейни анъламакъ кере- 
клер. Раатсызланма, иншалла, 
бир чаре булурмыз. Тышарыда 
къалмамыз. Энъ муими, догъмуш 
ана-Ватанымыздамыз! — деп бар 
кучюмнен къычырам. 

Ниает, учакънынъ копчеклери 
ерге тийдилер ве тегиз бетон 
тёшельген ёлакъ бою тыгъы- 
рып кеттилер. Бираздан учакъ 
сурьатыны азлаштырды ве токъ- 
тады. Демек, къондыкъ. Алла- 
гъа шукюр, ана-топрагъымызда 
булунамыз. Эеджаным артты, 
юрегимнинъ дюкюльдиси тез- 
лешти, недир богъазыма келип 
тыкъылды. Юрегим кокюсимни 
тешип чыкъаджакъ. Такъаттан 
кесильдим. Аякъларым табий 
олмайлар. Зорнен еримден къал- 
къып, учакъны бошаткъан ёл- 
джылар пешинден мен де ерге 
эндим. Бир къач адым аттым ве 
тиз чёкип, учь кере аякъ астын- 
даки топракъны опьтим. Тек мен 
дегиль. Башкъалары да айны шу 
вазиетте. Эр кеснинъ козьлери 
яшлы. Насылдыр беяз сакъаллы 
ихтияр киши ерге юзюкъоюн се- 
рилип, ерни къуджакълайджакъ 
ола ве бала киби окюр-окюр 
агълай. Ватанларына къавуш- 
къан семетдешлеримни козетер 
экеним, гъурбетликте эбедий 
къалгъан ватандашларым адын- 
дан: «Ватанымызны тутып алгъан 
джеллятларнынъ джезасыны 
Аллах берсин! Яткъан ерлери 
джеэннем чукъурлары олсун!» 
дейим ве козьяшларымны тутып 
оламайым. 


ЯНЪЫ КИТАПЛАР 


Зудейха ЧОБАН-3. 


Е 


КЪАНЛЫ БАКЪСАН 


ФАДЖИАСЫ 


Оккупация къурбанларынынъ хатырасына багъышлан- 


гъан мезкур китапта фашистлернинъ Къырымда япкъан 
энъ титис вахшийликлеринден бири тасвир этиле. Къанлы 
Бакъсан фаджиасы акъкъында тафсилятлы икяени яш 
несиллерге буюк шаир ве дюньяджа белли тюркшынас 
алимимиз Бекир Чобан-заденинъ догъмуш къардашы 
Зулейха Чобан-заде язып къалдыргъан. Китап онынъ 
эльязмасындан алынып, неширге языджы Риза Фазыл 


тарафындан азырлангъан. 


Зулейха Чобан-заденинъ «Къанлы Бакъсан фаджиа- 
ларындан» деп адландыргъан хатырлав икяеси онынъ озь 
элинен язгъан ве 8 дефтеинден ибарет. Зулейха аптенинъ 


бу дефтерлерде язгъан языларынынъ тили о дередже 
зенгин, халкъ тилине джувукъ, язув услюбы да о дередже 
тюзгюн ве имлясы догъру ки, дерсинъ буны бир языджы 


язгъан. Бу къабилиет, истидат онъа, шубесиз, агъасы 
Бекир Чобан-задеден отькендир. 
Зулейха аптенинъ юкъарыда анъылгъан хатырлав 
икяеси «Бакъсан фаджиасы» серлевасынен аз-бучукъ 
къыскъартувларнен «Иылдыз» меджмуасынынъ 1994 
сенеси 1-нджи санында басылгъан эди. Шимди дюньяджа 
мешур тюркшынас алим, классик шаиримиз Бекир Чобан- 
заденинъ догъгъанына 120 йыл толувы мунасебетинен, 
онынъ догъмуш къардашы Зулейха Чобан-заденинъ шу 
къанлы Бакъсан вакъиалары акъкъында юрек аджытыджы 
хатырлав икяеси къыскъартылгъан ерлери текмилленип, 
айры китап этип чыкъарылды. Китап «Къырымдевокъув- 
педнешир» нешриятында 500 нусха басылды. 


Зулейха Чобан-заде 


КЪАНЛЫ БАКЪСАН 
ФАДЖИАСЫ 


(Олгъан шей) 


№ 8 (418) 


ЫМ 


«ИЛЬХАМ» ЭДЕБИЙ БИРЛЕШМЕСИ- 
НИНЪ ИДЖАТКЯРЛАРЫ ГАЗЕТАНЫНЪ 
МУСАФИРЛЕРИ 


Венера АЛИЕВА 


Белли акъсакъал 
шаиримиз Шерьян 
Алининъ къызы Ве- 
нера Алиева сюргю- 
нликте Озьбекистан- 
нынъ Джизакъ шеэ- 
ринде догьды. Ильки 
шиирлери мектепте 
окъуп юрьген йыл- 
лары балалар ичюн 
Ташкентте нешир этильген «Гульхан» 
журналында ве Джизакъта нешир этиль- 
ген газеталарда дердж олунды. 

Венера Алиева Ташкент халкъ ходжа- 
лыгъы институтыны битирип, Къырымда 
икътисадият саасында чалышып баш- 
лады. 2005 сенеси Украина Президенти 
узурындаки идареджилик Миллий Ака- 
демиясыны битирди. Киевде озь зена- 
аты боюнджа фаалиет косьтермекте. 
Бабасынынъ иджадий муитинде оськен 
Венерада бу тесир ёкъ олмады, о сонъки 
йылларда гъайрыдан шиирлер язып баш- 
лады. Ашагъыда онынъ шиирлеринден 
нумюнелер беремиз. 


КЪАЛЬБИМНИНЪ ТИЛИ 


Къальбимни анъламакъ истесенъ эгер, 
Семада козь къымгъан йылдызларгьа бакъ. 
Бильсенъ, юрегиме келип токъуна, 
Сарармай далындан узюльсе япракъ. 


Анълап олалсайдынъ айнынъ дердини, 
Онынъ багъры киби багърым дагълыдыр. 
Танъдаки чыкъ иле, чексизлик иле 
Юрегим багьлыдыр, узьвий багьлыдыр. 


Къальбимни анъламакъ истесенъ эгер, 
Динъле чагъаланыньъ махзун сесини. 

Къальбимде фуртуна къудрети бардыр, 
Динъле денъизимнинъ шувултысыны. 


Къальбимден ер алды чексиз кяинат. 
Кяинат дилинде меним де дилим. 

Эр бир зерре ичре тиримен, барман, 
Къальбимнинъ тилидир мухаббет тили! 


МЕН СЕНИ ПЕК САГЪЫНДЫМ, 
ШИИРИМ... 


Нечюн айры тюштинъ сен менден, шиирим, 
Пакизе дилимни нечюн терк эттинъ? 
Ышкъым къаврулгьанда ижран отында, 
Къайда эдинъ, шиирим, сен къайда кеттинъ? 


Сагъындым, мен сени, сагьындым, шиирим, 
Нечюн аятыма олмадынъ пенах?* 

Пак дильде яшай да асыл шиириет, 

О къадар чокъмеди мендеки гунах. 


Изледим мен сени, изледим узакъ, 
Йыллардан, ёллардан, пешманларымдан. 
Къапымнынъ огюнде сараргъан бахттан, 
Менден юзь чевирген имкянларымдан. 


Шиирим, сени бугунь, бугунь мен таптым 
Денъизим ферьяды далгъаларында. 


КЪЫРЫМТАТАР КИНОСЫ ТАРИХЫНДАН* 


Инсан, узакъ йыллар артында 
къалгъан яшлыгъыны, биринджи до- 
стлары ве биринджн севгисини энъ терен 
дуйгъуларнен хатырлай. Биз де, хал- 
къымызнынъ бир чокъ зиялыларынынъ 
биринджи тасиль алгъан Акъмесджит 
унер-теджрибе мектебинде кечкен яш- 
лыкъ йылларымызны, талебе аркъа- 
дашларымызны хатырларкен, бизим 
1930 сенесинден Буюк-Онлар районына 
оджалыкъкъа кеткен, лякин бутюн омюри 
санатнен эм де бир меракълы кинонен 
багълы олгъан достымыз Якъуб Меметни 
ве бу хатырлавнен багълы базы мутебер 
адамларымызны анъамыз. 

Талебелер арасында энъ зеккилерден 
бири олгъан Якъуб Мемет халкътан эшит- 
кен, корьген оюнлары ве йырларынынъ да 
назик, чебер иджраджысы эди. 

Ольгенине бу сене 70 йыл толгъан 
мешур композиторымыз Асан Рефатов 
1923-1926 сенелеринде мектебимизнинъ 
музыка-санаат оджасы олып, гурьдели яш- 
лыкънынъ бедиий авескярлыкъ тёгерегине 
де ёлбашчылыкъ япа эди. Ялтанынъ хош 


№ 8 (418) 


ЯШ КЪАЛЕМЛЕР 


Чагъаламнынъ мунълы бакъышларында, 
«Зынджырлы»мнынъ тотлы алкъаларында. 


Халкъымнинъ къальбинден мен сени таптым, 
О да Салгъырымдай ипрангьан, талгъан. 

Бу не акъсызлыкътыр, бу не фелякет?! 
Такъдири ёлларда янгъан, саврулгъан! 


Къальбим сенинъкидир, барлыгъым сенинъ, 
Сен ышкъым, иджраным, ферьядым, сырым. 
Кирпиклерим иле кьорурман сени, 
Юрегимни озюнъ Ватан эт, шиирим! 


АНАМ, АНАДЖАНЫМ, 
ТЕК СЕН ДУА ЭТ... 


Анам, анаджаным, нечюн кускюнсинъ, 
Къырымыма кене кельсе де баарь. 
Дердинъе дерманынъ олайым, анам, 
Юрь, баарь изинъе асрет, интизар. 


Анам, анаджаным, юрек даянмаз, 
Сенинъ козьлеринъде корьгенимде яш. 
Омюрлик къуванчынъ олайым, анам, 
Айт, сени кьыйнагъан о недай теляш? 


Анам, анаджаным, эрте агъарды, 
Мелеклер сачындай, узун сачларынъ. 
Нечюн сен аджыйсынъ мени о къадар, 
Нечюн юрегинъни манъа ачмадынъ? 


Анам, анаджаным, тек сен дуа эт, 
Баарьдай къайтсын да адашкъан бахтым. 
О менинъ экенин нечюн бильмейип, 
Йылларда, ёлларда оны быракътым. 


Аналар дуасы дерлер иджабет, 

Анам, анаджаным, дуа эт текрар. 
Къарылгъачлар къайтсын юваларына, 
Къырымымдан кери кетмесин баарь! 


РЕССАМ 


Хаялымны алды гузель урийлер, 
Суретте тиридай къарап турмышлар. 

Бу къадар нефасет, бу къадар ильхам! 
Яраткъандан санъа бахшыш олмыштыр. 


Дейсинъ ки, къальбимни эсир эйлединъ, 
Суретинъ сызмагьа истей де юрек. 
Тескин олалмасдыр суретим санъа, 

О назик дилинъе бир дерман керек. 


Ренклер ара, рессам, бенъзесин олар 
Кунешнинъ нурына, ай ярыгъына. 
Къальбим де къальбинъден арасын ренклер, 
Суретимни чыз, рессам, къарачыгьынъа. 


УНУТ 


Хатыранъдан нечюн чыкътылар, 
Северим деп айткъан сёзлеринъ. 
Бугунь нечюн о къадар махзун, 
Тик къаралмаз манъа козьлеринъ. 


Юрек, етер, къыйнама мени, 
Даяналмам, ялынсыз бу от. 
О унутты мухаббетини, 

Сен де унут, сен оны унут! 


КЕЧМИШТЕН ХАТРАЛАР 


манзаралы бир кошеси олгъан Дерекойден 
халкънынъ оюн-йыр нумюнелерини алып 
чыкъкъан ве энди о йылларда халкъ ара- 
сында миллий оюнларнынъ буюк устасы 
Хайри оларакъ намы кеткен Эмир-заде 
шу мектепнинъ санасында чебер, шем- 
шек арекетли оюнджыларны осьтирди. 
Мектепнинъ пианино оджасы, айтувлы 
пиониноджы Варвара Карповна Ханбекова 
музыка чалувны огретювде чокъ иш япты. 
Нетиджеде, Якъуб Мемет гузель йырджы, 
«Чобан», «Явлукъ», тюрлю эркек оюнлары 
ве «Къайтарма»ларнынъ минсиз иджраджы- 
сы олды. Бизим авескярлар тёгерегинден 
Бари Тувакълы киби уста кеманеджи, сонъ 
Якъуб Меметнинъ омюр аркъадашы олгъан 
Айше Османова мисалинде йыр, оюн исти- 
датлары чыкътылар. 

Мемлекетимизнинъ миллий киносына 
озь иссесини къошкъан намлы артист Хайри 
Эмир-заде бедиий авескярларнынъ базыла- 
рыны киногъа да джельп эткен эди. Меселя, 
1926-1927 сенелери чыкъарылгъан «Алим» 
бедиий фильминде шу эфсаневий халкъ 
батырынынъ ролюни озю ойнагъан олса, 


КЪЫРЫМ 


Дженнет дегиль дейлер, ёкъ, Къырым дженнет, 
Ана сейяремнинъ фирдевс улькеси. 

Дженнет багъчасына бенъзер багъчалар, 
Денъизим къокъусы — дженнет нефеси. 


Къырым ридванлары — Риян бекчиси, 
Дженнет урийлери — Къырым къызлары! 
Фесильген, нанелер — эрам гуллери, 

Эр бир адымынъда дженнет излери. 


Сельсебиль сувундай тыныкъ чокъракълар, 
Къырымым, мехринъе, сувунъа къандым. 
Еллеринъ сачларым тарар, эркелер, 
Дженнет экенинъе тамам инандым. 


Къырымым, Ватаным, джандан азизим, 
Сен къуванч бахтымсынъ, сен кедер, ахым. 
Аршдаки дженнетнинъ тюсю олсын деп, 
Земинде яратты сени Аллахым!!! 


Амет УСМАНОВ 


Амет Усманов 1989 сенеси Самар- 
къанд шеэринде дюньягъа кельди. Ба- 
лалыгъы шу шеэрде Ра 
кечти. 2003 сенеси 
къорантасынен Къы- 
рымгъа авдет ола. Би- 
ринджи шиирлерини 
рус тилинде яза. Ва- 
танда къырымтатар- 
джа язмагъа башлай. | “4 
2007 сенеси Акъме- 
сджиттеки 11-нджи = 
гимназияны битире ве айны шу йылы 
тыббият университетине окъумагъа 
кире. Шимди вакъытта эким олып чалы- 
шмакъта. Ашагъыда онынъ шиирлерини 
беремиз. 


КЪАШКЪЫР 


Этрафларгьа козь атып, 
Къаягъа чыкъар урь къашкъыр. 
Башыны кокке котерип, 
Сойдашларын чагъырыр. 


Кельмез онъа ич бир давуш, 
Къалды тек о — бир аскер. 
Бельки сонъкидир бу уруш, 
Къоркъмай, ольсе де, эгер. 


Эгер ольсе о, къайтармаз, 
Душмандан озь козюни. 
Мерхаметни сорамаз, 
Эшитмезсинъ созюни. 


Ер юзюнде къалса къашкъыр, 
Титресин огюнде душман. 
Аманлыкъкъа олгъан сагъыр, 
Хиянетлер олсын пешман. 


Санъа умют эте Ватан, 

Санъа олур, эльбет, агъыр. 

Куреш сен, мытлакь атар танъ, 
Башынъны эгме, сен — къашкъыр! 


УЧАЛМАЙЫМ 


Эгер джаным сыкъылса, басса мени гъам, 
Дилим дертке толып джылай, 


Алимнинъ балалыгъыны Якъуб Мемет 


йигитнинъ ролюнен халкъ урьметинде 
экинджи Алимге чеврильген Хайри 
Эмир-заде дигер бир бедиий фильмге 
— «Таш устюнде йыр» кино лентасына 
да авескяр яшларны джельп этмеге 
тырышты. Ерли эали векиллерининъ 
дигер миллетлер векиллеринен бирликте 
Къызыл Ордугъа ярдым косьтергенлери, 
беяз ордугъа къаршы курешкенлери акс 
олунгъан шу чокъ меракълы картинада 
баш рольни – Халильни Хайри Эмир-заде, 
Халильнинъ къардашы Арифни исе Якъуб 
Мемет иджра эткен эдилер. 

Ялта киностудиясынынъ даа бир буюк 
ишинде – «Айше ве Мамут» фильминде Ма- 
мут ролюни ойнамагъа театр санасынынъ 
артисти Халид Гурджини де Хайри Эмир-за- 
де тевсие эткен эди. Талантлы кино артисти 
Хайри Эмир-заде Азербайджанда яшагъан 
йылларында Баку киностудиясынынъ белли 
«Цемент» киби бир сыра фильмлеринде иш- 
тирак этти ве 1959 сенеси анда вефат этти. 
Онынъ шегирди Якъуб Мемет 1966 сенеси 


Мен о вакът ачыкъ чёльге чыкъам. 
Анда тек азатлыкъ, гонълюм анда джырлай. 


Чёльге чыкъсам бир ерде турамам, 
Тазе еллер мени артындан чагъырыр. 
Къаным къайнай, озюмни тутамам, 
Эгер атым олса, еллер артта къалыр. 


Къарталдайын бу коклерде учсам... 

Лякин учалмайым. 

Дюньядан чёльнинъ кенълигине къачсам... 
Лякин къачалмайым. 


ТЕРЕН ТАМЫРЛАР 


Не къадар аджайип экен терек, 
Хорлукъларны чеке индемейип, 
Онъа осьмек ичюн тек ер керек. 

Не къадар пытакъларыны кестилер, 


Къырдылар, якътылар атешлерде, 
Эп бир янъы филисчиклер осьтилер. 
Кене де кесселер къач кере, 

Эп бир осер, осер тездже, 


Эгер тамырлары чукъур кирсе ерге. 
ОРНЫНЪ ДАМЫ 


Ельчик ювшанларны алып саллай, 
Бир тарафтан бир тарафкъа алып ата, 
Ювшан оты ерге эгилип яваш агълай, 
Сынып-сынып тузлы ерге ята. 


Неден Орнынъ ери олды аджджы, 
Топракъларынынъ дамы олды туз? 

Бу ерлерге къанлар акъты тамчы-тамчы, 
Шеитлерининъ саны мында юзнен-юз! 


Урушларда яш джигитлер бердилер 
джанларыны, 

Миллетини, юртыны, ислям динини сакълап! 
Кокрекнен бу ерге ятып, тёктилер 
къанларыны! 

Не къадар аналар къалды, агълап-агълап... 


Йыллар кечти, кечти асырлар, 

Вакъыт аналаргъа — сонъки иляджы. 

Ер эр шейни гизлеп, япты сырлар, 

Аякин бу ерлернинъ дамы къалды аджджы. 


АКЪИКЪАТ ЁЛЫ 


Омюрде олыр чешит ёллар. 
Олардан къайсыны лязим сечмек? 
Чешит тарафларгъа барыр олар, 
Тек бир ёлнен кетмек керек! 


Догъру кетер тек Аллахнынъ ёлы, 
Бу ёл – ахлякъ, намус ве акъикъат! 
Кетсе, онен, эй, Аллахнынъ къулы! 
Атеш ёлына тюшме сен факъат! 


Аллах, керчектен, озь созини бозмаз! 
Догъру, муминлернинъ ёлынен кет, 
Ниет этип къыл беш кере намаз. 

Ве, иншаллах, сени беклер дженнет! 


«Таш устюнде йыр» бедиий фильминден 
бир кадр. Саз чалгъан – Халиль (Хайри Эмир- 
заде), даре чалгъан – онынъ къардашы Ариф 
(Якъуб Мемет). 


Узбекстанда – Паркентте Ватан дженкинден 
къалгъан агъыр яраларнынъ акъибетин- 
ден вефат этти. Биз бугунь оларны узакъ 
йыллар, узакъ ёллар аркъасында къалгъан 
яшлыгъымызнынъ унутылмаз хатралары 
оларакъ анъамыз. 


* «Ленин байрагъы»нынъ архивинден (1973 с. 


январь 1).. 
Лутфие Софу, 
Басыр Гъафар. 


ИТЕРАТУРНЫЙ 


ЫМ 


КЪАНЛЫ БАКЪСАН ФАДЖИАСЫ 


(Девамы. Башы газетанынь 6, 7-нджы санларында). 


Зулейха 
ЧОБАН-ЗАДЕ 


Мен дагълыкъ ичине кирдим, амма мында 
ёл чокъ экен. «Къайсы ёлнен кетсем эвиме 
барарым?», деп тюшюнгенде, бизим эгиз 
тайчыкъларымызнынъ излери козиме илиш- 
ти. Мен шу ёлгъа тюштим. 

Къайнавут койине бараяткъанда, Зуя ёлы 
беттен кельген бир сюрю акъайлар мени 
корип: 

— Вай гъарип оджа, инсангъа ошагъан 
джеринъ къалмагъан да! – деп мени аджы- 
дылар. 

Къайнавуткъа киргенде, апайлар бири- 
биринен къучакълаша, эм аглай, эм куле 
эдилер. Мегер кой эркеклерини сакълангъан 
къобаларындан чыкъарып Зуягъа алып кет- 
кен экенлер. Сонъра яшларны Германиягъа 
айдагъан, кьартларны исе эвлерине къайтар- 
гъанлар. Огъуллары айдалгъан ана-бабалар 
ферьяд-фигъан къопарып агълай эдилер. 

Мени корьгенлеринен апайлар: «Вай, 
оджа, не олды я сизге?!» – деп шашмалады- 
лар. Зуядан къуртулып кельгенлер: 

— Не бар, не ёкъ, орталыкъ аманлыкъмы? 
— деп сорагъанда, апайлар мен тарафкъа 
ишмар этип сустылар. 

Мен: – Джаным, тувгъанларым, къайна- 
гъан чайынъыз, я да къайнагъан сувунъыз 
ёкъмы, беринъиз бир ютумчыкъ ичейим! 

Олар: – Вай оджачыгьым, къайнагъан сув 
ёкъ, къайнатып берир эдик, амма сиз тез-тез, 
Бакъсангъа барып огълунъызны бакъынъыз. 
Бакъсанда пек буюк алекет бар! – дедилер. 

Энди акъшам якъынлашкъан экинди ол- 
гъан эди. Мен сувгъа-мувгъа къарамай ёлгъа 
тюштим. Лякин апайларнынъ шубели-шубели 
бакъышлары, пысырдашувлары мени сезик- 
лендирди, шунынъчюн эки къулагъым артым- 
да эди. Оларнынъ: – «Бакъсанда еди кишини 
тирилей якъкьанлар!» – деген сеслери узакъ- 
тан къулагъыма чалынды. Артыма къайтайым 
да сораштырайым десем, кеч къаладжакъ- 
ман. «Вай! Кимнинъ баласыныы ольдирген 
экенлер. Кимлернинъ эвине от тюшкен экен?» 
дедим де, эп огге сюйреклендим. Ерулгьан 
аякълар мени зорнен алып кетелер. Юре-юре 
ине бою къадар ёл юргендай корюне озюме. 
Я насыл ёрулмайым, шакъамы я? Мен барып 
къайткъан ер, Зуя таш ёлу Бакъсандан 14 
километр экен. Джаяв-джалпы, экильген за- 
нлардан, къоркъу-уркюнен, котек ашай-ашай 
14 километр кетмек, 14 километр къайтмакъ 
къолай дегиль. Я о куню ашагъан котекле- 
римни не анамдан, не бабамдан, не оджамдан 
ве не де къоджамдан ашагъан ёкъ эдим. 

Бакъсаннынъ Джугъар-якъ деген маалле- 
сине кирдим, Тонджы Юсуф акъайларнынъ 
эвининъ алдында къартоп- лар, алмалар, 
тикиш машинасы, урбалар чыбалып ята, со- 
лакъларда балкъуртлар вызылдаша эди. Мен 
бу левханы корип, койде ягъма япкъанларыны 
анъладым, я халкъ къайда эди? 

Шу арада къаршыма 12-13 яшларында 
бир огълан бала чапып кельмекте эди, мен бу 
баланы токътаттым да: Кимлерни ольдирген- 
лер, я балам, тез айтчы? — де-дим. 

Бала: – Мен русман, сизнинъ тилинъиз- 
ни анъламайман, – деди. Мен ондан русча 
сорадым. 

Бала: – Объездчика Сеитумера, тракто- 
риста Сеит- люмана! – дегенде, мен энди 
Субутайнынъ да гъайыплыгъыны анъласам 
да, балагьа кене суаль бердим. 


— Скажи, сынок, с ними был Женя, сын 
учительницы и его убили да? — дедим. 

Бала: — Конечно, и Женю тоже убили! — 
деди. 

Мен: – Вай кокийим, эвлядым! – деп 
багьырыкъладым да, козюмнинъ огюне къа- 
ранлыкъ чёкти, башым айланды, арыкъкъа 
тыгъырып кеттим, лякин эсимни джоймадым. 
Бала Субутайнынъ анасы олгъанымны анъ- 
ласа керек: 

— Нет, нет, не вашего сына убили, Къай- 
навутского учителя сына убили! Мама, мама 
дай водички! – деп мени йыкъылгъан еримден 
тургъузды, баланынъ анасы сув етиштирип 
кетирди, лякин мен сувгъа айланын бакъ- 
мадым, алдгъа эвиме таба чапа бердим. 
Сельуправа алдына кельгенде, 8-10 апай 
мени корип: 

— Вай, гъарип оджа!.. Сагъ къайттынъ- 
мы?.. Биз сени де ольдиргендирлер деп, са- 
нъа къадимлер окъудыкъ, гъарипнинъ алына 
бакъынъыз. 

Омузына ярым чувал томалакъ бир 
шейлер урган бир акъай тез-тез кельгенини 
корьдим де, онъа таба якъынлап сорадым: 

— Джаным кадям, айтчы кимлерни ольдир- 
дилер? Сейтумер акъай савмы? — дегенде, 
о башыны саллап омузларыны къысты (со- 
нъындан анълаганыма коре, бу йигит бизим 
къомшумыз Джувашлардан экен, мен оны 
танымадым) да, джувургъандай этип кетти. 


ИТЕРАТУРНЫЙ 


Шу арада, къолтыкъларында богъча, Ко- 
кий оджанынъ апайы Урие, Эннан байнынъ 
келини Эмине раст кельдилер. Олар мени 
корип шашып багъырыштылар: 

— Вай, оджай!.. Вай, завалы, баланъдан, 
бир даненъден айрылдынъ да, къатип сав 
къалдынъ? Алла демеге алфы къалмагъан, 
— деп агьлаштылар. 

«Баланъдан айпрылдынъ да» деген сёз 
окъдай юрегиме санчты, юрегим пек янгъа- 
нындан, бутюн вуджудым от ичинде къалды. 
Тилим агъзым ичинде агъачдай къатты, 
агъувланды, озюм таш эйкельдайын къатып 
къалдым, не агъладым, не къычырдым. О 
ерде акъкъан Бурулча озенине ятып, бир 
къопкъа къадар бельки сув ичкендирмен. 


Къыяметтен бир кунь сонъ эди, кими 
аркъасына чувал юклеген, баласыны къуча- 
гъына алгъан, бир баласынынъ да къолындан 
етеклеген, бир баласына да этегини туттыр- 
гъан, кими арабачыкъкъа сыгъырыны еккен, 
кими арабачыкъкъа озю екильген, кими 
тавгъа, кими Аргъын бетке кетмекте эдилер. 

Мен къомшумыз Сейтумер акъайнынъ 
эвининъ алдына кельгенде, Сейтумер акъай- 
нынъ апакъайы Эмине апте, огълы Али, къы- 
зы Земине, бир ат екильген джарты арабагъа 
бир шейлер юклемекте эдилер. Эмине апте 
мени корьгенинен, мезардан тирилип кель- 
ген кишиге шашкъанындай бакъып турды 
да, сонъ такъмакълап, къычырып агълады, 
балалары да агълаштылдар. 

Мен таш эйкельдайын къатып къалдым, 
не агъладым, не де къычырдым. Киши пек 
агъыр фелякетке огъраса, юреги ташдай 
къатар экен, агълап да оламаз, къычырып 
да оламаз экен... 


Мен ёлгъа тюшип, мезарлыкъкъа догъру 
кеттим, меним анъыма кирсе керек, Кокий 
оджа, Абдураман ве башкъа акъайлар къаз- 
ма, курек котерип мезарлыкъ беттен келе 
эдилер. Эльбет олар, Субутайларны комюп 
келс эдилер. 

Мен мезарлыкъкъа киргенде буюк бир 
янъы къазылгъан эв ичи къадар мезар корь- 
дим. Мезаргъа бакъсам, кенарда баштах- 
тагъа арап арифлеринен «Субутай батыр, 
Халиль оджа огълы», деп отькюр этип языл- 
гъан эди. Бу баштахтадан башкъа 6 дане даа 
бар эди. Демек оларнынъ 7 киши экенлерини 
анъладым. 

Ерге ятып баштахтаны опьтим. Бу топрак- 
ънынъ тюбюне, меним сонъки умюдим, козь 
бебегим, джигерим-бавурымнынъ эбедий 
оларакъ комюльгенини анъладым. 


Эр кес озь дердинде эди. Тез-тез койден 
чыкъмакъта, озь джанларыны къуртармакъта, 
меннен исе кимсенинъ иши ёкъ. «Башта джан, 
сонъ джанан», дегендай. Лякин кенет де мени 
къайгъыргъан тапылды. Мезар машында не 
къадар булунгъанымны бильмиймен. Бир 
вакъытта бакъсам, къомшумыз Эмине апте 
пейда олды. О, агълай-агълай: 

– Оджа! Бу ерде не япасынъ? Юрь эвге, 
биз де койден къачайыкъ. О джеллятлар 
«биз учь куньден даа келирмиз», дедилер... 
Юрь, ач къапынъны, ал бир-эки къыйметли 
шейинъни де, барабар кетийик! – деп мени 
тарткъычлады.Биз о ерден котерильдик, 
Эмине апте эвине догъру кетти 

Мен де эвге кельдим, лякин къапым бекли 
эди, къапынынъ анахтары балачыгъымнынъ 
джебинде къалгъан. Къапыгъа бир демир 
сокътым да, зульфини чыкъарып эвге кирдим. 
Субутайнынъ чюйде асувлы тургъан урбалар- 
ны къучакълап алып багърыма бастым да, Су- 
бутайым учь яшында экенде бабасы тушнен 
ясагъан буюк ресимининь алдында тиз чёкип, 
башымны ерге уруп-уруп агъладым. 

Шу къарарда азбарда ат кишнегени къула- 
гъыма чалынды. Субутайнынъ аты къорагъа 
багълы, тепинип-тепинип кишней. Бельки де 
Субутайны къыдырадыр? Екъса бутюн кунь- 
ден берли ачмы, ким бильсин. Насыл олса да, 
атны румынлср корьмегенлер. Мен башыма 
Субутайнынъ къалпагъыны, устюме фуфай- 
касыны кийдим де, атны эгерлеп миндим ве 
узенгиге аякъларымны сокъып: 

– Айды, балам, Тузлатору, кеттик! – де- 
дим. Атнынъ ады Тузлатору эди. 

Елгъа чыкькъан сонь аткъа бир къамчы 
урдым, о джуйрюкдай чапты. Ел бою халкъ 
толы. Олар бир шейлер айтып багьыршалар 
къулагъыма кирмей. Таныгьанлар: 

— Зулейха-оджа! Зулейха-оджа! деп 
багъыршалар, атнынъ алдына чыкъмакь 
истейлер. 

Учькозь койине киргенде энди къаш 
къараргъан эди. Эр ерге Субутайларнынъ 
ольдирильгени джайраса керек, эр кес 
агълаша. 


Бакъсан, Аргъын, Учькозь, 
Ташкъора – бу ерлернииъ 
джемааты бизни пек яхшы 
биле эдилер. Халильнен бера- 
бер Аргъында 7 йыл, Учькозь- 
де 4 йыл оджалыкъ эткен ве 
халкънынъ усню-тевуджыны 
къазангъан эдик. Бу ерлер- 
нинъ халкъы мени пек сайып- 
севе эди. 

Мен Учькозьге кельгенде, 
зар зорына атымны токътат- 
тылар, не олса заваллы ат- 
къа олгъан эди. Агъзы-бурны 
копюрген, йыкъыладжакъ де- 
реджесине кельген эди. Мени 
ат устюнден котерип алып 
Ташкъоралы Девлетсултан 
абайнынъ эвине кетирдилер. 
Мен онынъ оджагъы башьщда 
7 кунь агъызымда сигар (о 
вакъыткъа къадар ич сигар ичкен ёкъ эдим) 
ишмарнен къаве истеп отургъаным, кимсенен 
ич бир лаф этмегеним, амма козюмни юмсам, 
Субутай яныма келе, онынъ перчемчиги 
бетиме тие, нефеси де эшитильгендай ола 
эди. «Мен энди хасталансам, мен янъгъызны 
ким бакъар», деп къоркъам, галлюцинация 
олгъаныны бильсем де, Субутайнен лаф этем. 

Субутайым: «Анай, ач олдым, магъа къу- 
ру-тогеречиклер пиширип берсе, турса!» дей. 

Мен: «Кокийим, сени ольдиргенлер де, 
балачыгъым!» дейим. 

Субутай: «Екъ, ялан! Тур, анай, тур!» дей. 

Мен еримден тураман деп, авдарылып 
кете эдим. Еди кунь лаф этмегеним, бир 
еримнинъ агъыргъаныны да дуймадым. 
Эмине аптенен Девлет-Султан абай мени 
ювундыраджакъ олгъанда, пармакъ басмагьа 
ерим олмагъаныны корип, багъырып- 
багъырып фашистлерге лянетлер ягьдырып 
агьладылар. 

Мен энди агъыргъан ерлеримни биле баш- 
ладым. Дудакъларым ярылгъан, агъзымда 
тиш къалмагъан, эки козимнинъ ортасында, 
бурнымнынъ устюнде ойле бир чукъур пейда 
олгъан ки, пармакънен тиймекнинъ чареси 
ёкъ. Тизлерим, тирсеклерим сыдырылгъан, 
башым къач ерден тешильген, вельхасыл бу- 
тюн вуджудымда сагълам ер къалмагъан. Ля- 
кин джан сагъ къалгъан, не ичюн бу кичкене 
юрегим патлап ярылмагъан да, бу дюньядан 
кетмегенмен... 

Бу дюньяда омрюм олдыкъча эр кунь бир 
къач кере олип-тириледжегим. «Олюмнинъ 
де хайырлысы ола экен», «Не ичюн сагъ 
къайттым экен?!.. 

Баланынъ анасы оле, акъылы етсе бала 
агълай-сызлай, бала осе, эв-баркъ ола, оны 
танышлардан бириси корип де: «Сен гъарип 
Зулейха оджанынъ огълы экенсинъ!» десе, 
Субутай бир сание башыны ашагъа алып 
ойланыр, я да козьлери торланыр, шу арада я 
баласы, я апайы бир шей айтыр, о яныгъыны 
унутыр эди... 


* * * 


Дюньяда ана олмакътан даа кьыйын шей 
ёкъ экен. Мен гъарип, бахтсыз ана, Субу- 
тайымнынъ ольдирильгенине 22 йыл толса 
да, оны анъмагъан кунюм, диварда асувлы 
тургъан ресмини сёйлендирмеген кунюм ёкъ. 
Озь къолымнен язып къойгъан: 


Кельди-кечти бир мухалиф рузигяр, 
Кенди ольди, ресми къалды ядикяр! – 


сёзлерими хатырламагъан кунюм бармы?!.. 

Сейтумер акъайнынъ апайы Эмине апте- 
нинъ, Сейтумер акъайнынъ къардашы Мур- 
тазанынъ, сакъав Абильмеджитнинъ, Исмаил 
акъайнынъ апайы кезлевли Эмине аптенинъ 
ве башкъа корьгенлернинъ айткъанларына 
коре, Субутайларнынъ ольдирильгени шойле 
олгъан: 

Шу 1943 сенеси ноябрь 20 куню танъ 
вакътында румынлер къапы-къапыдан юрип, 
эр кесни – бала-чагъаны, къарт-къурткъаны, 
атта 90-гъа баргъан ве юрип оламагъан 
Менбарий акъайны, 10 йылдан берли мед- 
жалсыз тёшекте яткъан Айше аптенибиле 
мезарлыкъкъа айдап чыкъаргъанлар ве анда 
оларны сыра-сыра тизгенлер. Кельген румын- 
лернинъ бочкаларнен бензинлери бар экен. 
Енгиль машинанен бир немсе офицери келип 
токътагъан. О кёр саргъуш экен, немседже 
джекирип-джекирип бир шейлер айткъан. 
Халкъ бир шей анъламай, тек фашистнинъ 
«Партисан! Партизан!» сёзлеринден къор- 
къып, «бизлерни де партизан сайса керек», 
деп эр кеснинъ ичине бузлар къуюлыр экен. 
Кими агълай, ким къалтырап, «бунынъ сонъы 
не олур экен», деп тура экенлер. Чикри Аб- 
дулгъанийнинъ огьлы Анфи немседже биле 


Зулейха Чобан-заде огълу Субутайнен. 1940 сенеси. 


экен, терджиме эткен. Немсе: 

— Биз сизни койинъизнен партизангъа 
кечкенсиз деп эшиттик, мына онынъ ичюн де 
сизни атып-якьмагъа кельдик! – деген. 

Анафи ортагьа чыкъып немседже: 

— Бунда партизан ёкъ, эписи бу койнинъ 
халкъы, партизанны дагъдан къыдырынъыз, 
— деген. 

Шу арада фашист бир-эки кишини – Тю- 
канджы Эмрулланы, Джемал акъайнынъ 
огълы Гъафурны ве башкъаларыны уйтеп 
кенарда тургъан машинагъа миндиреджек 
олгъан. Олар ишнинъ аслына барсалар керек, 
хасталыгъы себебинден «доброволликтен» 
къуртарылгъан весикъаларыны косьтерген- 
лер. Сонъ немсе,ничюндир, оларны ташлап, 
къолына язылы бир кягъытны алып зар-зор- 
нен окъуп, энъ башта Субутайны, сонъ Сейту- 
мер акъайны, тракторист Сеитлюманны, Из- 
зетни, Къайбулланы, Люманны, Сеитмеметни 
бирер-бирер машинагъа уйтеклеп миндирген. 

Субутай: – Къайда кетемиз? – деп со- 
рагъанда, фашист оны ургъан. Оларны, 7 
кишини, алып кеткенлер. Лякин оларнынъ 
не ичюн алып кетильгенини кимсе бильме- 
ген. Халкьлар бу ерде тизилип саатлернен 
турагъанлар. 

Сакъав Абильмеджит орду кельгенини 
эшитип, штаб олгъан бинанынъ тюбюн- 
деки магъазгъа дели Аблязнен берабер 
сакьлангъан экен. Субутайларны шу ерге 
алып баргъанлар. Дели Абляз фашистлерни 
корип кьоркъып къычыргъан, сесни эшит- 
кен фашистлер, Аблязни, Абильмеджит 
акъайны чыкъаргъанлар да, Субутайларгъа 
къошкъанлар. Энъ алдгъа Субутайны, онынъ 
аркъасындан Сейитумер акъайны сыра-сыра 
тизген де немседже: 

— Партизанлар къайда? деп сорагъанлар. 

— Буны ташкъоралы Зиядин акъайнынъ 
огълы Аблямит терджиме эте. 

Субутай: 

– Бу койде партизан ёкъ, олар дагьдалар! 
— деп джевап берген. 

Фашист: – Не айтмайсынъ копек, айт- 
масанъ оларнынъ ерине озинъ олерсинъ, 
деп джекирген. Бир ара тапкъанда Субутай 
артындаки кишилерге айланып: 

— Акъайлар! Сакъын айтманъыз! Бала- 
чагьанынъ къанына кирменъиз, 17-де де бир 
олюм, 80-де де. Айтсанъыз да олемиз, айт- 
масанъыз да! – деген арада, фашист келип 
Субутайдан бир даа сорагъан: 

— Сен оларгъа не айттынъ? – деп, фашист 
къутургъан копекдай Субутайнынъ къолына 
револьвернен ура ве уйтеклеп басамакълар- 
дан юксек эвге кирсете. Субутай къолыны 
тутып агълай. Бу аз ола деп, ичке киреят- 
къанда фашист оны аягъындан ата. Субутай 
сюйрекленип эв ичине кире ве пармакълы- 
кълы пенджеренинъ янына барып йыкъыла. 
Субутайнынъ артындан Сейтумер акъайны, 
Сейтлюманны, Къайбулланы, Иззетни, Лю- 
манны зорлап басамакълардан миндире де, 
ичке кирейим дегенде, я аягъындан, я къолын- 
дан атып яралай. Субутайдан башкъалары 
къапыдан киргенинен бири-бирининъ устюне 
йыкъылалар. 

Энди невбет сакъав Абильмеджит акъай- 
гъа кельгенде, фашист оны къувып йибере. 
Абильмеджит акъай кетеяткъанда румынлер 
тобан кетирип, Субутайлар кирсетильген 
эвнинъ тёгерегине къойып, устюне де бен- 
зин сепе экенлер. Абдульмеджит акъай 
келип мезарлыкътаки халкъкъа къошула, 
пысырдынен, машинанен алып кетильген 
кишилернинъ – Субутайларнынъ тирилей 
якъылгъанларыны айтып, бу къанлы маджера 
акъкъында хабер бере. Бу фаджианы эшит- 
кенлер не япмасыны бильмейлер, этрафлары 
румын аскерлеринен сарылгъан, бу алкъа- 
нынъ ичинден насыл чыкъсынлар да, барып 
шу адамларны къуртармагъа етишсинлер!.. 

(Девамы бар.) 

Информация васталарындан 
билингенине коре, сентябрь 12 гед- 
жеси белли олмагъан унсурлар НС- 
ПУнинъ реиси Виктор Барановнынъ 
дачалардаки эвчигини патлатып 
бутюнлей якъкъанлар. Бахтларына 
о вакъытта эвчикте кимсе ёкъ экен. 

Бир къач куньден сонъ, кимлер- 
дир, джеп телефонынен сёгюнип, 
Виктор Барановгъа, «бу даа тек 
башлангъычы», эгер НСПУ реис- 
лигинден ред этмесенъ, «девамы 
оладжакъ», деп къокъузувлар 
ягъдырдылар. 

Хатырлатамыз ки, 2011 сенеси 
октябрь айында НСПУ реислигине 
сайлангъан сонъ, Виктор Баранов 


озь чыкъышында: «Мен ичюн 
олсун, манъа къаршы олсун рей 
бергенлернинъ эписине тешеккюр 
бильдирем. Эндиден сонъ бизим 
Бирлигимизде, эр бир башкъа фи- 
кир бильдирген киши душмандыр, 
деген шей олмайджакъ. Меним 
ичюн энъ баш вазифе шу ки, эр 
анги языджы озюнинъ анджакъ 
языджы оларакъ сезгенини темин 
этмектир», деген эди. 

Янъы сайлангъан Реис, украина 
языджыларынынъ менфаатларыны 
къорчалайджагъы ве НСПУнинъ 
фаалиетинде ал-азырда бозукъ 
олгъан финансирлев системасы 
гъайрыдан тикленмеси ичюн эр 


шейни япаджагъы акъкъында де- 
фаларджа сёйледи. 

Шуны къайд этмели ки, НСПУ 
Украинада энъ буюк ве нуфузлы 
языджылар тешкилятыдыр. Онынъ 
имаесинде «Украинский писатель» 
киби нешрият ве «Литературная 
Украина» газетасы мевджут. 

Виктор Баранов, эр шейге янъ- 
ыджа янашув ёлуны тутар экен, не 
ерде олмасын, НСПУнинъ имаесин- 
де булунгъан мулькнинъ: биналар- 
нынъ, иджадий эвлернинъ ве дигер 
иншаатларнынъ башкъаларына 
файдаланмакъ ичюн берильмесине 
къатиен къаршы тура. Иште о, эки 
йылдан берли шойле иншаатлар- 


нынъ «рейдерлик» вастасынен 
зорбалыкънен тутып алынмасына, 
запт этильмесине къаршылыкъ 
косьтерип кельмекте. Бу хусусан 
Къырымнынъ ялы боюнда ерлешкен 
«ягълы ерлер»ге: Ялтадаки ве Кок- 
тебельдеки Иджадий Эвлерге аит. 

Шубе ёкъ ки, НСПУнинъ Ре- 
иси Виктор Барановгъа къаршы 
япылгъан бандитлик арекетлер, 
къоркъузувлар – бу эписи «рейдер- 
лик уджюм»лернинъ, языджылар 
тешкилятынынъ иншаатларыны 
къоркъузып, зорбалыкънен ту- 
тып алмакъ ынтылышлыарынынъ 
нетиджесидир. Бильсинлер ки, о 
иншаатлар Украина Назирлер Ка- 


бинетининъ 1998 сенеси Къарары 
(№1058) иле Украина языджылары 
миллий бирлигине эбедий мульк 
оларакъ берильди. 

НСПУнинъ Къырым Джумхуриет 
Тешкилятынынъ сентябрьде олып 
кечкен эсабат конференциясында, 
НСПУнинъ шу къанунсызлыкънынъ 
огю алынмасыны, Виктор Бара- 
новгъа къаршы япылгъан джина- 
етнинъ тез вакъытта устю ачылып, 
тедкъикъ этильмесини талап этип 
Украина Ички ишлер назирлиги- 
не, Украина баш прокурорына ве 
Украина Хавфсызлык хызметине 
япкъан мураджаатына бир сёзсиз 
ве бирагъыздан къолтутылды. 


ЧОКЪТАН БЕКЛЕНИЛЬГЕН СЕРГИ 


Кузьнинъ 19-нджы куню белли рессам Халиль 
Мемедляевнинъ энди чокътан берли арз эткен су- 
ретлер, яни портретлерден ибарет сергиси ачылды. 
Къырымда нам къазангъан рессам Халиль Мемедля- 
ев озюнинъ портрет жанрында яраткъан 24 эсерини 
сейирджилер укмине такъдим этти. 

Шуны мытлакъа къайд этмели ки, мезкюр ишлер 
арасында Тохтамыш ханнынъ къызы Джанике ханым, 
Менъли Герайнынъ омюр аркъадашы Нурсултан киби 
тарихий шахысларнынъ суретлеринен бир сырада Эль- 
зара Ислямова, Зера Бекирова, Февзи Якъубов, Зарема 
ханым киби замандашларымызнынь да портретлери ер 
алгъан. 

Иджаткярны шахсий портрет сергисининъ ачылма- 
сынен Къырымтатар рессамлары бирлигининъ реиси 
Ирфан Нафиев, эйкельтраш рессам Айдер Алиев, Къы- 
рымтатар языджылары бирлигининъ реиси Риза Фазыл, 
тарихчы Гульнара Абдуллаева ве дигер зиялылар хайыр- 
ладылар ве онынъ иджадына юксек къыймет кесип, онъа 
илериде даа буюк иджадий мува факъиетлер тиледилер. 


ЭДЕБИЙ-МЕДЕНИЙ АЯТ 


Халиль Мемедляев рессам аркъадашларынен 


Сергининъ ачылув мерасиминде рессамнынъ зе- 
наатдашлары, достлары ве сой-акърабалары тешриф 
буюрдылар. 


ШАМИЛЬ АЛЯДИН АДЫНА 
МУКЯФАТНЫНЪ ИЛЬКИ ЛАУРЕАТЛАРЫ 


Сентябрьнинъ 5-инде Къырым муэндислик-педа- 
гогика университетинде Шамиль Алядин адына эде- 
бият мукяфатнынъ такъдим мерасими олып кечти. 

Тедбирде Къырымтатар языджылары миллий бир- 
лигининъ реиси Риза Фазыл чыкъышта булунды. О, 
Украина языджылары миллий бирлиги Къырым джумх- 
уриет тешкилятынынъ реиси Борис Финкельштейннинъ 
тешеббюсинен къырымтатар языджылары секциясы та- 
рафындан Шамиль Алядин адына эдебий мукяфат тэсис 
этильгени ве бу мукяфат несир, шиириет ве публицис- 
тика киби учь номинацияда кечирильгенини бильдирди. 

Бойлеликнен, ильк кере берильмекте олгъан Шамиль 
Алядин адына эдебий мукяфаткъа несир эсерлер но- 
минациясы боюнджа белли языджымыз Урие Эдемова 
(«Айдын геджеде» романы ичюн), шиириет номинация- 
сы боюнджа Певат Зети («Нечюн сустыкъ?!» шиирлер 
джыйынтыгъы ичюн), публицистика номинациясы боюн- 
джа Закир къуртнезир («Дюнья кездим – нелер-нелер 
корьдим» китабы ичюн) ляйыкъ танылдылар. 

Тедбирде Борис Финкельштейннинъ озю де иштирак 
этти ве о къыскъадан бир йыл ичинде япылгъан ишлер 
акькъында токъталып, шу девир ичинде учь тильде 
«Эдебий Къырым» газетасы чыкъып башлагъаныны, 
айны учь тильде эдебий-бедиий «Къырым» меджмуасы 
чыкъарылгъаныны бильдирди. Ондан сонъ Риза Фазыл- 
нен берабер о лауретларгъа мукяфатны, махсус Диплом 
ве Шеадетнамени шахсен ози такъдим этти. 

Шаир Певат Зети мукяфатны алыр экен, резхберлер- 
ге тешеккюр бильдирди ве озюнинъ «Мераба, Ватаным, 
мераба!» шиирини окъуды. Закир Къуртнезир де мукя- 

Мерасимден левха. Сагъдан: Певат Зети, Риза 
Фазыл, Борис Финкельштейн, Закир Къуртнезир 
ве йырджы Халиса Аблаева. 


фат алгъан языджылар адындан реислерге тешеккюр 
бильдирди. 

Мерасимни университетнинъ музыка санаты факуль- 
тетининъ чалгъыджы студентлери миллий аваларнен 
яраштырдылар. Яш йырджылардан Халиса Аблаева 
«Эльмалым» ве Амиде Аметова «Топузлы шалым» халкъ 
йырларыны иджра эттилер. 

Сонъра эдебият акъкъында достане субет къаве 
сорасы башында девам этти. 

Тимур КЪУРТУМЕРОВ 


О, ХАЛКЪЫМЫЗНЫНЪ АКЪИКЪИЙ ДОСТЫ ЭДИ 


Кеченлерде Таврия миллий университетинде 
къырымтатар эдиплерининъ бир сыра эсерле- 
рини украин тилине терджиме эткен филолог, 
терджиман мерхум Александр Иванович Губарьге 
багъышлангъан тедбир олып кечти. 

Александр Губарь 1922 сенеси Украинанынъ 
Сумы виляетинде догъды. Киевдеки эджнебий тиллер 
университетинде ве Черновцы алий окъув юртында 
тасиль алды. Бир сыра ерлерде оджа, терджиман, 
журналист олып чалышты. 1962 сенесинден исе Къы- 
рымда Таврия миллий университетинде дерс берди. 
ТМУде отькерильген мерасимде шаирнинъ шегирти 

ве якъын досты, шаир, публицист Данило Кононенко 
Александр Губарьнинъ омюри ве яратыджылыгъы, 
инсаний чизгилери акъкъында тариф этти. Тедбир 
девамында мезкюр китаптан Шевченконынъ «Кече 
куньлер, кече геджелер» шиири къырымтатар ти- 
линде окъулды. 

Мерхум алимнинъ омюр аркъадашы Майя Гу- 
барьнинъ бильдиргенине коре, къырымтатарлар 
Къырымгъа къайтып башлагъан вакъытта А. Губарь 
къырымтатарларнынъ эдебиятынен теренден ме- 
ракъланып, оны джиддий огренмеге башлагъан. 

Ленера КЕЗЛЕВЛИ 


ГАГАУЗИЯДА ШИИРИЕТ ШОЛЕНИ 


Сентябрь 19-22 куньле- 
ри Молдованынъ Гагауз 
Ери Комрат шеэрининъ 
Джолтай ве Томай къаса- 
баларында ІІ. Улусларара- 
сы Балкан Тюркий шиири- 
ет шолени отькерильди. 

Сентябрь 20 куню Джол- 
тайда Гагауз шаирлери ве 
бу сатырларнынъ муэллифи 
озь ана тилинде язылгъан 
шиирлерини окъудылар. 
Сонъра санадан Гагауз мил- 
лий тюркюлери янъгъырады. 
Экинджи куню Гагауз Еринде 
500 эалиси олгъан Томай рии Е 
къасабасынынъ медениет Эмине Усеинге одуль такъдим этиле 
эвинде алты Балкан улькесинден 13 шаирнинъ шиирлери янгъырады. 
Башкъаларынен бир сырада мен де озь чыкъышымда Гагауз улькеси ве 
халкъына Къырымдан сыджакъ, догъмуш халкъ селямыны беян эткен сонъ, 
шиирлеримни окъудым. Мени къырымтатар халкъынынъ векили оларакъ 
айрыджа бир сыджакълыкънен къабул эткенлери ве шиирлериме айрыджа 
мунасебет беслегенлери менде халкъым ичюн ватаным ичюн мисильсиз 
гъурур дуйгъулары къозгъады. 

Бу шиириет мушаиресинде Тюркие джумхуриетининъ Башбакъан Яр- 
дымджысы Бекир Боздагъ, Гагауз Ери Девлет Башкъаны Михаил Формузал, 
Молдова Буюк эльчиси, Эдирне Валиси Хасан Дуруэр ве Гагауз шиирсевер- 
лери къатылдлар. 

Балкан мемлекетлеринден кельген тюркий халкъларнынъ шаирлери 
Гагаузияда яшагъан 150 бинъ гагузларгъа селямларыны еткизип, озьара 
танышып, достлашып ве акъыл-фикирнен, озь иджатларнен пайлаштылар. 

|. Улусларарасы Балкан Тюркий шиириет шоленини тешкиль эткен 
Эдирне Валилиги иле Мерас Джумле Топлулугъы Хасан Дуруэр адындан 
мезкур шоленде 6 улькеден иштирак эткен шаирлерге тешеккюр бильдирген 
сонъ, биринджи шолен Булгъаристан Къырджаали шеэринде, экинджиси — 
Гагауз Еринде кечкенини ве учюнджисини исе келеджек сене август айында 
Къырымда кечирмек ниетинде олгъанларыныны сёйледи. 

Эмине УСЕИН 


ЯНЪЫ КИТАПЛАР 


Языджы Риза Фазыл тара- 
фындан азырланып чыкъарыл- 
гъан бу китапнынъ башына турк 
тедкъикъатчысы проф. Исмаил 
Хикмет Эртайланнынъ «Тюркий 
тильде язылгъан ильки «Юсуф ве 
Зулейха» серлевалы макъалеси 
къоюлгъан. Китапнынъ сонъунда 
исе Кемал Къонъуратлынынъ рус 
тилинде язылгъан «К истокам 
крымскотатарской литературы. 


Махмуд Къырымлы 
ЮСУФ ВЕ ЗУЛЕИХА 


Ниает, чокътан бекленильген ве 
ХІ асырнынъ сонъунда яратылгъан 
къадимий «Юсуф ве Зулейха» де- 
станымыз да айры китап оларакъ 
дюнья юзю корьди. «Юсуф ве Зу- 
лейха» дестаны къырымтатар язма 
эдебиятында энъ къадимий эсер 
сайылмакънен бирге, о къырым- 
татар эдебияты бутюн тюркий эде- 
биятлар арасында энъ къадимий 
эдебият олгъаныны эм де Махмуд 
Къырымлы бутюн тюрк алеминде 
энъ къадимий шаир олгъаныны да 
тасдыкъламакъта. 

Та ХІІ асырнынъ сонъунда яра- 
тылгъан бу эсернинъ айрыджа та- 
рихий эмиети шунда ки, о, къырым- 
татарларнынъ Къырымда озь дини, 
эдебий тили, эдебияты, шиириети, 
медениетине малик топлы бир 
халкъ оларакъ ХІ-ХІІ асырларда, 
яни монголлар кельмезден бир 
къач асыр эвель шекилленгенини 
ве бу халкъ Къырымнынъ акъикъий 
тамыр халкъы олгъаныны исбат эт- 
кен язма абиде олып, сонъ дередже 
къыйметли менбадыр. 


Я Махмуд Къырымлы 
ЮСУФ ве ЗУЛЕЙХА 

Бекир Чобан-заде... 

Бу иляий ад анъылгъанда – 
тасавурынъда Чатырдагъ киби 
сарсылмаз къоджаман къая джан- 
лана. 

Бу ад анъылгъанда, дюнья тюр- 
кшнаслыгъы кокюнде энъ парлакъ 
йылдызлардан бири олып, намы 
алемге кеткен шу улу симаны 
дюньягъа кетирген бол юрекли 
яшавчан къырымтатар халкъына 
менсюп олгъанынъдан озинъни 
сынъырсыз бахытлы саясынъ. 

Бекир Чобан-заде дегенде 
— биз эвеля люньяджа белли 
алимни, къоджаман бир симаны 
тасавур этемиз. 

Бекир Чобан-заденинъ ады 
анъылгъанда — оны эйбетлеп 
осьтюрген ве шу Чатырдагъ уль- 
кесинде асырлар теренлигинден 
тамыр атып кельген халкъынъ 
ичюн озюнъде сынъырсыз ифти- 
хар дуйгъулары ис этесинъ. Эбет, 
озь халкъынънен, къырымтатар 
адынен белли олгъан истидатлы, 
беджерикли, чыдамлы, букюльсе 
де сынмайджакъ, Къырым киби 
аджайип улькеде асырлар терен- 
лигинден орип кельген, несиль 
тамыры мисильсиз кучьлю олгъан 
халкъынънен гъурурланасынъ. 

Халкь дедик. Я халкъны хал- 
къ эткен аслы онынъ Бекирлер, 
Номанлар, Шемьилер киби энъ 
мешур, энъ намлы сималары 
дегильми, аджеба?! Эбет, ойле. 
Меселя, рус халкъы дегенде биз 
эвеля Пушкин, Толстой киби сима- 
ларны козь огюне алмаймызмы? 

Я къырымтатар халкъы деген- 
де биз башта кимлерни тасавур 
этемиз? Булар, шубесиз, эвеля 
Ашыкъ Умер, Гъазаий, Исмаил 
бей Гаспринский, Абдурешид 
Медиев, Номан Челеби-джиан, 
Джафер Сейдамет, Абдулла Ля- 
тиф-заде, Эшреф Шемьи-заде, 
Сабрие Эреджепова, Амет-Хан 
Султан, Алиме Абденнанова ве 
халкъымызнынъ даа пек чокъ 
мешур эвлятларыдыр ки, бу иляий 
сималар арасында Бекир Сыдкъи 
Чобан-заде энъ парлакъ йыл- 
дызлардан биридир. Мына бу эр- 
баплар, бойле сималар асылында 
халкънынъ, миллетнинъ озегини, 
онынъ маясыны тешкиль этелер, 
оларнынъ япкъан хызметлери, 
оларнынъ фаалиетлери васта- 
сынен халкънынъ намы алемге 
даркъала. Бугуньде биз Бекир 
Чобан-заденинъ догъгъанына 120 
йыл толувыны къайд этер экенмиз, 
къырымтатар медениетининъ энъ 
парлакъ векиллеринден бири, хал- 
къымызнынъ бу шанлы огълунынъ 
адыны буюк ихтирам иле тильге 
аламыз. 

Эбет, о дюньяджа белли алим 
эди, о истидатлы шаир эди, эде- 
биятшнас ве тедкъикъатчы эди. 
О фельсефе илимлери докторы, 
профессор эди, тюркий тиллер 
боюнджа, озь деврининъ энъ ири 
мутехассысларындан бири эди... 
Лякин ильк эвеля о инсан эди, энъ 
юксек манада инсан эди, озь хал- 
къынынъ садыкъ эвляды эди. Озь 
халкъына, озь Ватанына, ана-юр- 
тына олгъан сынъырсыз севгиси, 
самимий дуйгъулары Чобан-за- 
денинъ эдебий яратыджылыгъын- 

Бекир Чобан-заденинъ 120 йыллыгъы мунасебетинен 


да, хусусан онынъ шиирлеринде 
айдын-ачыкъ акс эттирильгендир. 

Бекир Чобан-заде... 

Озининъ ильмий ве эдебий фа- 
алиетининъ энъ къайнакъ деврин- 
де, 44 яшында Сталин шахсына 
табынув фелякетининъ къурбаны 
олгъан бу айтувлы сима ким эди 
аджеба, о насыл шараиттан гъыда 
алып осьти ве насыл бир ёл отип 
кечти? 

Бекир Чобан-заденинъ генчлик 
чагъында бахты юрьди. Илериде 
оладжакъ алимнинъ догъып ось- 
кен шараити шулардан ибарет 
эди ки, онынъ илим алемине 
аякъ басмасы ичюн, бу муреккеп 
алемнинъ тик мердивенлерине 
эминликнен тырмашмасы ичюн 
ве, ниает, Бекир Чобан-заде на- 
мында шахс олмасы ичюн Русие 
киби къоджаман улькеде 1905 
сенеси инкъиляб котерильмек ке- 
рек эди; бу инъкилябий шараитте 
пишкинлешип, халкънынъ илери 
адамлары сырасындан ер алгъан 
Решид Медиевнинъ Къырымда 
ильки оларакъ Къарасувбазар 
шеэр головасы олып сайланмасы 
ве эм де зекий акъыллы кучючик 
Бекирнинъ ильки оджасы о ол- 
макъ керек эди. Ве сонъра кене 
Русие П Девлет Думасынынъ де- 
путаты олып сайлангъан Решид 
Медиевнинъ шахсен ярдымы ве 
тешеббюси саесинде чобан огъ- 
лу Бекирнинъ1909 сенеси шеэр 
«Джемиет-и хайрие» эсабына 
Истанбулгъа окъумагъа ёлланыл- 
масы керек эди. 

Фельсефеджилернинъ айткъа- 
нына коре, аят, затен, чешит те- 
саддюфлернинъ бирлешювинден 
ибареттир. Чобан-заденинъ генч- 
ликте бахты юрьди дегенимизнинъ 
себеби де, онынъ аяткъа ильки 
адым аткъан девринде юкъарыда 
къайд эттигимиз муим вакъиалар- 
нынъ юзь бергениндедир. 


Бекир Чобан-заде 1893 се- 
неси майыс 27-де (эски эсапнен 
майыс 15-те) Къарасувбазарда, 
Къуртваап чобаннынъ аилесин- 
де догъды. Он учь яшынадже о 
мырза ве байларнынъ къолында 
чобан ярдымджысы олып чалыш- 
ты. Сонъ, мектепке окъумагъа 
кирди. Озь истидадынен бир йыл 
ичинде бутюн башлангъыч мектеп 
программасыны менимсей ве ди- 
гер балаларнен берабер имтиан 
бермеге азырлана. Имтианда 
о озининъ сонъ дередже терен 
мундериджели ве толы джевапла- 
рынен муаллимлерни темиз ша- 
шыра. «Иште санъа, чобан огълу!» 
— дейлер олар тааджипнен ве оны 
Истанбулгъа окъумагъа ёллай- 
лар. Анда о эм окъуй,эм арап ве 
франсыз тиллерини мукеммешль 
огрене. Поэзиягъа авеслик де Бе- 
кирде шу вакъытта пейда ола ве 
о озюнинъ ильки шиирлеринден 
бирини «Чобан-заде» лагъабы- 
нен бастырып, Бекир Чобан-заде 
ола. Эм бу лагъапнен о омюр бою 
гъурурлана. 1914 сенеси окъувы- 
ны битирип Къырымгъа къайтып 
кельген сонъ Бекир Чобан-заде 
чокъкъа бармай Одесса шеэрине 


кетип, анда славян тиллерини 
огрене. Сонъра о, Маджарстангъа 
барып, Будапешт университетини- 
нъ тарих-филология факультетине 
кире ве бу университетни 1918 
сенеси битире. Шу вакъытта яни 
1919 сенеси о, та ХШ асырнынъ 
сонъында Къырымнынъ Солхат 
(Эски-Кърым) шеэринде тизиль- 
ген «Кодекс Куманикус» лугъаты 
боюнджа фельсефе илимлери до- 
кторы дереджесине диссертация 
къорчалай. Сонъра Будапешт ве 
Лозанна (Швейцария) универси- 
тетлеринде лекциялар окъуй ве 26 
яшында шу университетлернинъ 
профессоры ола. 

1920 сенеси июль 8-де о 
Маджарстанны терк эте ве бир 
вакъытта ана-бабасындан, тув- 
гъан шеэринден айырылып, озь 
босагъасындан атлап, муджизели 
кениш бильги алемине ёл алгъан 
чобан огълу Бекир Сыдкъи он бир 
йыл девамында бильги ве илим 
хазинесининъ теренликлерине 
даларакъ, гъает кениш малюмат 
саиби, профессор Чобан-заде 
олып, эльде эткен бильгисинен 
халкъына, Ватанына хызмет этмек 
макъсадынен 1920 сенесининъ со- 
нъында Къырымгъа къайтып келе. 
Чокъкъа бармай Къырымда Совет 
акимиети тиклене ве Къырым Мух- 
тариет Джумхуриети мейдангъа 
кетириле. 

Мында о, Тотайкойде тешкиль 
этильген оджалар техникумында, 
Дарульмуаллиматта къырымтатар 
тили ве эдебияты дерслерини 
бере. Айны вакъытта о Халкъ 
Маариф Комиссарлыгъында къы- 
рымтатар болюгининъ мудири 
олып чалыша. 1922 сенеси Таврия 
университети Шаркъ факультети- 
нинъ профессоры ве сонъра 1924 
сенеси бу университетнинъ рек- 
торы вазифесине сайлана. Бу 
девирде «Окъув ишлери», «Янъы 
Чолпан», «Илери» журналларын- 
да, газеталарда ильмий-эдебий 
макъалелеринен чыкъышта булу- 
на. Айны шу вакъытта о Къырым 
Меркезий Иджра Комитетининъ 
азасы олып сайлана. 

1924 сенеси Къырымда ид- 
жадий ве ильмий фаалиетининъ 
энъ гурьдели девринде Бекир 
Чобан-заде Азербайджангъа да- 
вет этиле ве СССРдеки тюркий 
халкъларнынъ языларыны латин 
элифбесине кечирюв боюнджа 
1926 сенеси Бакуда отькериль- 
ген махсус съезднинъ энъ фааль 
тешкилятчыларындан бири ола ве 
съездде эки марузанен чыкъышта 
булуна. 


Бакуда чалышыр экен, Бекир 
Чобан-заде Къырымнен де ба- 
гъыны узьмей. 1927 сенеси Акъ- 
месджитте отькерильген 1-инджи 
тиль конференциясында иштирак 
эте ве мында да эки марузанен 
чыкъышта булуна. Къырым матбу- 
атында мунтазам суретте басылып 
тура. Мында онынъ 1925 сенеси 
«Къырымтатар ильмий сарфы», 
1927 сенеси «Диний ислахат ве 
медений инкъиляб», 1928 сенеси 
«Сонъ девир кърымтатар эдебия- 


Айдын Шемьи-заде: Дешт-и Къыпчакъ 
тарафларындан. Олгъан эдждатларымыз- 
нынъ хатырасына. 


ты» адлы китаплары нешир этиле. 

44 яшында Сталин репрес- 
сиясынынъ къурбаны олгъангъа 
къадар алим о дередже махсулдар 
чалыша ки, озининъ къыскъа яра- 
тыджылыкъ омрю зарфында учь 
юзге якъын ильмий ве ильмий-ме- 
тодик эсерлер, ильмий ве эдебий 
макъалелер язып етиштире 

1935 сенеси Бекир Чобан-заде 
СССР Илимлер Академиясы Азер- 
байджан филиалынынъ акъикъий 
азасы ве Париж филология дже- 
миетининъ фахрий азасы олып 
сайлана. 

Эбет, Бекир Чобан-заде энъ 
зияде тюркшнас-алим оларакъ 
белли. Лякин онынъ эдебияты- 
мызгъа шаир ве эдебиятшнас, 
тенкъитчы оларакъ къошкъан 
иджадий махсулы оны тамамиле 
классик шаиримиз демеге акъ 
бере. Онынъ бир сыра аджайип 
шиирлери 1928 сенеси «Боран» 
адынен айры китап этип басылды. 

Шаирнинъ шиирлери дженктен 
сонъ сюрьгюнлик девринде, 1971 
сенеси дигер бир классик шаи- 
римиз Абдулла Лятиф-заденинъ 
шиирлеринен къошулып, бир ки- 
тапчыкъ этип чыкъарылды. 

Ерулмакъ бильмеген тешеб- 
бюсчи алим отузынджы йылларда 
озюнинъ ильмий фаалиетининъ 
гъает гурьдели, махсулдар дев- 
рини кечирмекте, илим мердиве- 
нининъ энъ юксек басамакъла- 
рына тырмашмакъта эди. Амма, 
теэссюф ки, башкъа халкълар- 
да олгъаны киби, къырымтатар 
зиялыларынынъ да энъ илери 
табакъасыны бутюнлей къурбан 
эткен амансыз репрессия йылла- 
ры эп якъынлашмакъта эди. Джел- 
лят Сталиннинъ шу репрессия 
хышымы буюк алимимиз, иляБий 
эрбабымыз, классик шаиримиз, 
халкъымызнынъ энъ садыкъ, энъ 
мутебер огъулларындан бири Бе- 
кир Чобан-заденинъ де башына 
етти. О, 1937 сенеси январь 28 
куню, Кисловодск шеэриндеки 
«Горняк» санаториясында дева- 
лангъан вакътында апске алынып 
Бакугъа кетирильди. Шу йылы ок- 
тябрь 12-де махкеме олды. Олгъа- 
ны-оладжагъы 20 дакъкъа девам 
эткен шу махкеме бу улу инсанны 
олюм джезасына укюм этти. Буюк 
бир группа алимлер сырасында 
эртеси куни оны да аталар. 

Бу къурбан миллий медение- 
тимизнинъ энъ буюк гъайыпла- 
рындан бири олды ки, бу гъайып 
озюни даа чокъ девирлергедже 
сездиреджектир. 

Дженктен сонъ сюрьгюнлик 
девринде Ташкентте 1971 сенеси 
онынъ базы шиирлери Абдулла 
Лятиф-заденинъ шиирлеринен 
къошулып бир китапчыкъ этип 
чыкъарылгъан эди. 1999 сенеси 
исе Тюркиеде буюк медениет 
эрбабымыз Исмаил Отар тара- 
фындан онынъ пек чокъ шиирлери 
топланып, буюк бир китап этип 
чыкъарылды. 

Земане тедкъикъатчылары- 
мыздан бу буюк алимнинъ аяты 
ве фаалиетини огренювге догъру- 
дан-догъру эль ургъанлардан бири 


Толы нефес аламан. 


мерхум языджымыз Сафтер Нага- 
ев олды. О, Чобан-заде акъкъында 
материал топлав макъсадынен 
Венгриягъа, Будапештке барып, 
онынънен берабер окъугъан про- 
фессор Ласло Рашонинен корю- 
ше, оларнынъ вастасынен Тюркие 
алимлеринен багьлана ве бу 
араштырувларнынъ нетиджеси 
оларакъ о 1988 сенеси «Медений 
инкъиляп аскери» серлевалы 
весикъалы повестини бастырды. 
2007 сенеси Акъмесджитте оны- 
нъ Бекир Чобан-заденинъ аяты 
ве ильмий-эдебий фаалиетине 
багъышлангъан «Иште санъа, 
чобан огълу!» адлы китабы ба- 
сылып чыкъты. Къырымда Бекир 
Чобан-заденинъ аяты ве фаалиети 
узеринде проф. Дмитрий Урсу да 
чалышты ве 2004 сенеси рус ти- 
линде «Бекир Чобан-заде. Жизнь. 
Судьба. Эпоха» адлы китабыны 
бастырып чыкъарды. 

Къырымда Шаирнинъ эсер- 
леринден шойле китаплар чы- 
къарылды: «Бир сарай къурад- 
жакъман!..» Шиирлер. (2001); 
«Булутлар – Облака». Шиирлер. 
Эки тильде. (2003); «Къырымтатар 
ильмий сарфы» (2003);«Меним 
языларым. ..». Шиирлер ве икяе- 
лер». (2009). 

Бу буюк инсанымызнынъ хаты- 
расы белли дереджеде анъылып 
тура. 1993 сенеси Ватанда Бекир 
Чобан-заденинъ 100 йыллыгъы 
кениш суретте къайд этильди. Бу 
юбилей мунасебетинен Къарасув- 
базарнынъ меркезий сокъакълар- 
дан бирине Бекир Чобан-заде ады 
берильди. 2001 сенеси сентябрь 12 
куню исе Къарасувбазарда буюк 
эрбабымыз, улу инсан Бекир Чо- 
бан-задеге тикленген эйкельнинъ 
ачылувы олды. 

2006 сенеси Къарасувлы бел- 
ли иш адамы Ресуль Велиляев 
тарафындан Бекир Чобан-заде 
адына мукяфат тэсис этильди. 
Эр йыл еди номинацияда кечи- 
рильген конкурсларда онларнен 
муэллифлер, иджаткярлар мезкур 
мукяфатнынъ лауреаты олдылар. 
2012 сенеси шаирнинъ адынен 
багълы бир муим тедбир даа – 
«Бекир Чобан-заденинъ дюньясы» 
намында халкъара ильмий-амелий 
конференция отькерильди. Айны 
шу Ресуль Велиляевнинъ бекир 
Чобан-заде адына хайрие фонды 
тарафындан тешкиль этильген 
мезкур Халкъара конференция 
бу сене экинджи кере кечирильди 
ки, бу конференция Бекир Чо- 
бан-заденинъ 120 йыллыгъына 
багъышланды. 

2001 сенеси январь айын- 
да «Голос Крыма» газетасын- 
да «2-нджи бинъйыллыкънынъ 
къырымтатары» деген конкурс 
илян этильген эди. Бу суальге ич 
иркильмей, 2-нджи бинъйыллы- 
кънынъ къырымтатары Исмаил 
бей Гаспринский денильди. Эгер 
«ХХ асырнынъ къырымтатары 
ким?» деп соралса – ич иркильмей 
Бекир Чобан-задедир, деп джевап 
берир эдик. 


Риза ФАЗЫЛ 


ТАРИХНЫ АНЪДЫРГЪАН 
ФОТО-СУРЕТ 


Дешт-и Къыпчакъ тарафлардан олгъан эдждатларымыз, 
Къырым-къыпчакъ тилинде догъгъан эдебиятымыз. 
Къыпчакъларнынъ мердлигинен асыл олгъан халкъымыз, 
Узакъ тарихларда сёнип къалгъан бизим бахтымыз. 


Риза Фазыл 


Кениш къъыпчакъ дерьясынен 


Чюнки мен де шу дерьянынъ 
Бир тамчысы боламан. 


Эшреф Шемьи-заде 


№ 9(419) 


ЫМ 


ЭЙИЛИК ЯПКЪАН – КЕМЛИК КОРЬМЕЗ 


Закир КЪУРТНЕЗИР 


Яхшылыкъ –-яманлыкътан } 
къуветлидир. 
Аталар сёзю. 


Бакъынъыз, не къадар 
гузель сёзлер. Умумен, бу 
ерде яхшылыкъ, эйилик яп- 
магъа давет этиджи онларнен 
аталар сёзлерини мисаль 
оларакъ кетирмек мумкюн. 
Джемий халкъларда олгъаны 
киби, бизим миллетимизде 
де, эр бир къорантада эвлят- 
лар, энъ эвеля, яхшылыкъкъа огретилир, эй- 
иликке давет этилир. Чюнки, аят яхшылыкъ- 
нен дюльбер, эйиликнен мундериджелидир. 

Амма, дикъкъат эткен олсанъыз, сонъки 
йылларда адамлар арасында мерхамет, 
бир-бирине эйи мунасебетте олмакъ, ях- 
шылыкъ япмакъ эп эксиле, сийреклеше, 
савап ишлер япмакъ азала. Кечкен асыр- 
нынъ ильки ярысында, Экинджи Джиан 
дженки ве ондан сонъки йылларда инсан- 
лар бирлик ве бераберликнинъ къадрини 
яхшы биле, озьара савап ишлер япаракъ, 
яшай эдилер. Эбет, шимдики озьара му- 
насебетлерни, бир-биримизге асетчиликни 
корип, тааджипленмемек мумкюн дегиль. 
Уйкен несиль инсанларымыз бойле аллар 
акъкъында зияде языкъсынув ве теэссюф 
иле сёз юрьсетелер. 

Айдынъыз, бир тюшюнип бакъайыкъ, 
акъикъатен бизлер бир-биримизге бу къа- 
дар дикъкъатсыз, мерхаметсизмизми? 

Занымджа, бу суальге бир кереден 
«эбет» я да «ёкъ» деп джевап береджек ин- 
сан ёкътырдыр. Не ичюн дегенде, аят ойле 
муреккеп бир джерьян ки, базы мунасебет 
ве муамелелерни шу дакъикъада анъла- 
макънынъ чареси олмай. Бундан да гъайры, 
базыда да анълашылмасы къыйын бу аятны 
озюмиз даа зияде муреккеплештиремиз. 
Бойле алларнынъ, эксериет вакъытларда, 
бир-биримизнен мунасебетлеримиз эс- 
насында келип чыкъкъаныны озюмиз биле 
дуймай къаламыз. 

Эр алда, инсанлар ортасында яхшы му- 
насебетлер, мерхамет не ичюн эп ортадан 
къалкъа? Бу дюньяда бир дефа яшайджа- 
гъымызны, бир кимсе дюньягъа дирек олып 
къалмайджагъыны, козюмиз юмулып, Раб- 
бимизге эманетимизни теслим эткен сонъ, 
текрар тирилип, Аллахнынъ бу дюньяда 
девран сюрмек ич кимсеге насип этмейд- 
жегини акъылымызгъа биле кетирмеймиз! 

Инсан балалыкъ, яшлыкъ чагъларында 
корьген, бильген шейлери, алышкъанлы- 
кълары, аньанелери, оларнынъ тесири 
нетиджесинде йыллар девамында пейда 
олгъан адетлерни, эгер сонъындан оны 
«шейтан ёлдан аздырмаса», сонъки не- 
фесине къадар кутерек яшай. Лякин, эр 
шейнинъ эки тарафы олгъаны киби, адетлер 
ве къылыкъларнынъ да яхшысы ве яманы 
ола. Яхшысыны алгъан адам бу дюньяда 
да, о бир дюньяда да кемлик корьмез, эль 
арасында итибар, халкънынъ севги-сайгъы- 
сыны къазаныр. 

Инсан огълу, асылында, табиатына 
коре, яхшылыкъкъа, савап ишке мухтадж 
варлыкътыр. Бирисине эйилик япкъан, 
севги-сайгъы, мерхамет косьтерген инсан 
озюнинъ арекетлеринден маневий гъыда 
алыр, бунынъ киби, бойле эйиликлер кось- 
терильген адамнынъ да къальби къуванчкъа 
толар, башы кокке етер. Арада урьмет, сев- 
ги-сайгъы, муаббетлик багълары къавийле- 
шир, аятнынъ мундериджеси зенгинлешир. 

САВАП, САВАП ИШ... Занымджа, бу 
анъламлар базы иманы зайыф, мерхаме- 
тсиз адамлар ичюн къадирсизленгенге 
бенъзей. Даа да ачыкъ айтыладжакъ олса, 


Закир КЪУРТНЕЗИР 


бойле инсанлар гунахнынъ не 
олгъаныны, савап ишлернинъ 
не экенини фаркъламайлар я 
да фаркъламакъ истемейлер. 

Аля даа акълымда... Экин- 
джи Джиан дженкинде аят-ме- 
мат ичюн чарпышмалар девам 
эткен 1944 сенесининъ майыс 
18-инде Сталиннинъ акъылгъа 
сыгъмагъан, инсаниетликке 
зыт эмирине бинаэн, миллети- 
миз бир тамам догъып-оськен 
юртындан сюргюн этилип, Озь- 
бекистан, Таджикистан, Къазахистан топ- 
ракъларына, Урал дагъларына алып барып 
ташланды. Мына шу къайгъылы, элемли 
йылларда, ябаний иллерде миллетимиз 
озьлюгини джоймады, тувгъан Ватанына 
асрет яшаса да, озьара муаббет, бир-бири- 
не аркъа таягъан алда, савап ишлер япып 
яшады. Дженктен сонъки ачлыкъ, чыплакъ- 
лыкъ, хасталыкъ дехшетлери ичинде че- 
кишкенде биле, ич кимсе сой-акърабасыны, 
къолум-къомшусыны янъгъыз быракъмады, 
бир тилим отьмек тапса, дигерлеринен 
пайлашты, оларны олюм панджасындан 
къуртармагъа арекет этти. Сонъындан ойле 
олды ки, Къырымнынъ къайсы бир еринден 
сюргюн этильгенине бакъмадан, эр бир 
къоранта бир-биринен достлашты, сой- 
акъраба киби яшады. Кимсе кимсени ич бир 
тюрли айырмады. Теляшлы куньлеринде де, 
башларына бир мушкюль ал тюшкенде де, 
берабер олдылар, къуванчларынен пайла- 
шты, дертлерини эксильттилер. 

Бу шейлер акъкъында бойле тафси- 
лятлы токъталгъанымдан макъсат шу ки, 
инсанлар ортасындан яхшылыкъ, эйилик, 
савап ишлер япмакъ киби гузель адетле- 
римиз джоюлып кетмесин, яшасын, демек 
истейим. Чюнки, бир-биримизге нисбетен 
мерхаметли олмакъ, ярдымлашмакъ, бе- 
раберлик, достлыкъ — инсаний дуйгъулар- 
дыр. Эвель-эзельден белли ки, бир-бирине 
сайгъылы инсанлар озьара мерхаметли ол- 
гъанлар, олар олгъан ерлерде севги-муаб- 
бетлик пекинген, озьара эйи мунасебетлер 
инсанларны гъает месрур эткен. 

Саваплы ишке эль урмагъан, инсанлар- 
гъа эйилик япмагъа истемеген, мерхаметсиз 
адамлар яхшылыкънынъ не олгъаныны 
билирлерми? 

Екъ, эбет! Яхшылыкъкъа яхшылыкънен 
джевап бермеге бильмеген инсанлар исе, 
мерхаметсизлер тайфасындандыр. Мер- 
хамет дегенимизде исе, адамийлик нокъ- 
та-и назарындан япылмасы керек олгъан 
яхшылыкъларны, озьара ярдымлашувны 
анълаймыз. 

Догърусыны айткъанда, юкъарыда 
анъып кечкеним анъламлардан кеттикче 
узакълашаяткъан адамларны корьгенде, 
юрегинъ сызлай, къальбинъ агълай. Бойле 
бакъаджакъ олсакъ, бу дередже ашагъы эн- 
генимизге, гъалиба, озюмиз себепчимиз. Не 
ичюн дегенде, эвлятларымызгъа, яшлары- 
мызгъа бу дуйгъуларны ашлавда аджизлик 
эткенимиз дуюла. Шимди кимсенен ким- 
сенинъ иши ёкъ. Эр кес озюнинъ ягъында 
озю къавурыла. Кимнинъ неге мухтадж, не 
киби ихтияджы бар, онъа ярдым элимизни 
узатмакъ керекмизми, ёкъмы — булар ху- 
сусында зерре къадар тюшюнмеймиз. Бу 
фикирлерни окъугъан базы адамлар манъа 
итираз бильдирювлери де мумкюн. Эбет, 
«беш пармакъ бир олмаз» демек догъру 
дегиль. Лякин, дюньяда яман адамларгъа 
нисбетен яхшылары чокъ. Эгер бойле ол- 
маса эди, бильмейим, бу дюньянынъ алы 
не олур эди?! Узун йыллар девамында мат- 
буат са- асында чалышкъаным себебинден, 
савап ишлер япмагъа эр даим азыр олгъан 


инсанларны чокъ корьдим, олар акъкъында 
газеталар, меджмуалар саифелеринде икяе 
этип кельмектем. Бу ерде бир къач мисаль 
кетирмек истейим. 

Акъмесджит сокъакълары бойлап юрген 
бир раатлыкъ куню эски танышларымдан 
Меметнен расткелиштик. Ал-хатир сора- 
штыкъ. 

— Олян, текмиль джоюлдынъ, кеттинъ, 
— дедим мен онъа. — Эвель вакъытларда 
сыкъ-сыкъ корюше, сухбетлеше эдик. Энди 
исе, сагьындырасынъ я... 

Мемет сёзлеримден бираз онъайтсыз- 
лангъан киби олды, сонъки вакъытларда 
иши чокълаш- къаныны, «баш къашымагъа 
биле эли тиймегенини» сёйлеерек, бойле 
бир вакъианы да икяе этти. 

Оларнынъ мааллесинде ялынъыз бир би- 
тай яшай экен. Адыны Айше, деди, гъалиба. 
Онынъ эвлятлары ёкъ дегиль экен, амма 
бири Къарасувбазардан, экинджиси Керич 
тарафтан эв алып ерлешкенлер. Бундан да 
гъайры, оларнынъ озьлери эвлятларынынъ 
эллерине бакъалар. Бойле вакъытта ихтияр 
инсаннынъ гонъюлини котермек, керек ол- 
гъанда, ярдым элини узатмакъ - чокъ гузель, 
савап иш, эбет! Мемет тыпкъы бойле япа 
экен. Битайнынъ эвине деерли эр кунь кире, 
онынъ алындан хабер ала, керек шейлерини 
тюкян я да базардан кетирип бере. 

Насылдыр себеплерге коре, Мемет Айше 
битайдан он беш-йигирми кунь хабер алып 
оламай, узакъ бир ерлерде командировкада 
булуна. О ерден къайткъан сонъ, битайны 
зиярет этмеге кире. Айше битай, санки озь 
эвляды ангидир дженктен къайтып кельген 
киби, оны къучакълап: 

— Я, балам, не ерлерде юресинъ?! 
Корьмегениме нидже вакъыт олды, зияде 
сагъындым. Къапу, пенджерелерге дёрт 
козьнен бакъа-бакъа, акълыма чешит шей- 
лер кельди, — дей де, агъламагъа башлай... 

Иште, мерхаметлик, эйилик, озьара 
сайгъы ябанджы эки инсанны ана-бала 
дереджесине кетире. Шимди де, айткъан- 
ларына коре, Айше битай къомшусы Ме- 
метни, эвляды киби эр кунь онынъ узурына 
киргенини беклей. Корьгенде, къуванчнен 
онынъ огюне къаймакълы къаве къоя, тоя- 
тоя сухбетлеше экен. 

Ишбу сатырларны язар экеним, Къы- 
рымнынъ бир къасабасында (бу ерде белли 
себеплерге коре, къасабанынъ ве вакъиа 
иштиракчилерининъ адлары денъишти- 
рильди) бундан 2-3 йыл эвель олып кечкен, 
онынъ шаатларындан бири сёйлеген вакъиа 
акълыма кельди. 

Къасабада яшлары баягъыгъа баргъан, 
яшайышнынъ чешит чемберлеринден 
кечкен Гульнар ве Фатма битайлар яшай 
экенлер. Эбет, Къырымнынъ чешит койле- 
ринде осип-буюген, сюргюнликте де, Озьбе- 
кистаннынъ чешит виляетлеринде яшагъан 
къартийлернинъ табиатлары да фаркълы 
экен. Фатма битай пайнозю аят кечирген, 
эвлят корьмеген. Табиаты къатиетли, бир 
сёзлю, кескин инсан олгъан. Битайлар 
Къырымгъа кочип келип, бир къасабада 


Эйилик яп — эйилик корерсинь. 


яшап башлагъанлар, ильки вакъытларда 
бир-бирине къатнашкъан, достлашкъан, 
сырдашкъанлар. Кель заман, кет заман, 
бир вакъыт къартийлернинъ арасы бозула, 
терслешелер. Даргъынлыкъ нетиджесинде 
олар бир-бирининъ эвлерине къатнамакъны 
токътаталар. Лякин, Фатма битай умумен 
тышкъа чыкъмай къала. Языкъ ки, бу ал, 
даргъынлыкъ себебинден, къомшусы Гуль- 
нар къартийни де, дигер къомшуларны да, 
меракъландырмай. Ниает, кимдир Фатма 
битайны хатырлай, онынъ баягъы вакъыт- 
тан берли, ёлда-ызда корюльмегенини бир 
къач адамгъа айта. Топланып, онынъ эвине 
баралар. Къапыны къакъалар. Сес-солукъ 
эшитильмей, милиция чагъырып, къапыны 
бозаракъ, ичериге кирелер. Бакъсалар, 
Фатма битай джаныны теслим эткен, ерде 
созулып ята... О, синъир ве юрек хасталыгъы 
нетиджесинде эманетини теслим эткен. 
Иште, мерхаметсизликнинъ, инсаниет- 
сизликнинъ ачыкъ мисаллеринден бири даа! 
Я сонъки йылларда, огъул ве келинлери, 
къызлары ве киевлери олгъаны алда, Къы- 
рымнынъ «къартлар эвинде» аятларынынъ 
сонъки йылы я да айларыны кечиреяткъан 
ана ве бабаларны айтмайсынъызмы?! 
Дженктен эвель, атта, сюргюнлик йылла- 
рында сокъакъта сюйрелип юрген бир де 
бир къырымтатарны корьген эдинъизми? 
Биз бу аллар акъкъында терен тюшю- 
нмек керекмиз. Оларнынъ не себептен 
келип чыкъкъаныны огренмеге ве керек 
тедбирлерни корьмеге арекет этмелимиз. 
Мерхаметлик, инсанларгъа яхшылыкъ 
япмакъ — савап ишлер олгъаныны акъыл- 
данелер чокъ гузель тариф эткенлер. Бу 
— инсаннынъ энъ юксек фазилети эм де 
маневий-ахлякъий кемалатынынъ бельги- 
лери экенини къайд эткенлер. Инсан эдеби- 
нинъ бойле джеэтлери акъкъында аджайип 
икметлер мевджут. Эбет, бу икметлерни 
эвлятларымызгъа, яшларымызгъа турмадан 
огретип, ашлап барсакъ, оларгъа аятий, 
тесирли вакъиалардан икяе этсек, шубе- 
сиз, адамлар арасында мерхаметликнинъ 
пекинмесине ярдымджы олурмыз. Зира, бу 
— эр биримизнинъ, эпимизнинъ мукъаддес 
инсаний борджымыздыр. 


* ж * 


АТАЛАР СЁЗЛЕРИ: 


Эйилик достлыкъны пеките. 
Эйилик ерде къалмаз, 

илле бир кунь озюнъе къайтып келир. 
Эйиликке кемлик япма! 
Эйиликке эйилик беклеме! 
Эйиликке эйилик олса, къара огюзнинъ 
бойнуна пичакъ тиймез эди. 


Эйиликке ёрасанъ — эйилик корерсинъ, 
Кемликке ёрасанъ — кемлик корерсинъ. 


Эйиликке эйилик — эр кеснинъ ишидир, 
Кемликке эйилик — эр кишининъ ишидир. 


Эйиликке эйилик япар эр киши (эр ким), 
Кемликке эйилик япар эр киши. 


Эйилик яп да дерьягъа быракъ, 
Балыкъ бильмесе, Халикъ (Алла) билир. 


Эйиликнинъ эртеси-кечи ёкътыр. 
Эйиликни эль унутмаз. 
Эйилик эткен эйилик булур, 

кемлик эткен кемлик булур. 
Эйилик япсанъ, сонъынадже яп. 
Эйилик яп — эйилик корерсинъ. 
Яхшылыкъ ичинде яманлыкъ турмаз. 
Яхшылыкъкъа етер бир шей ёкъ. 


ШИИРЛЕРДЕН САТЫРЛАР 


жож ож 
Дост башына н о 
Сагълыгъында Гуль назлана 
Иш тощконде; Эт инсангъа. Сен кульгенде. 
Оны янъгъыз Эшкъ ашласын 
ташлама. Юреклерге, Дагь-ташлардан 
Гонъюлини Олсын къанат. Седа келе 
къырып онынъ, Эйилик ич Къуванч иле. 
Козьлерини Унутылмаз Табиат да 
яшлама. Синъсе къангъа». 
Тез джанлана 
ЭЙИЛИК СЕН КУЛЬГЕНДЕ С°" Кльенле. 
и Севдалыкътан 
ёрхумларда Къайгъы къача, Гъам чеккенде 
о Къальб шадлана Ашыкъ Закир, 
лмаз адже, Сен кульгенде. Шифа тапа, 

Девалана Тенъешинъ ёкъ, Енъишинъ чокъ, 

Сен кульгенде. Джандан севген коюмсииъ. Джандан севген коюмсинъ. 
Сыджакъ багърьшъ 

КОЮМСИНЪ Маллелеринъ, Аналарнынъ 

Багь-багъчасы Сокъакъларынъ, Мискин къальбине ошай, 

Санки дженнет, Балалыкътан мекяным. Чечекленген 

Этрафы къап, орман, Душманларгъа Багъчаларынъ, 

Чешмесининъ Ел бермедим, 


Салкъын суву 


Бинъ бир дертлерге дерман. Керек исе, 
Кузь кельгенде Къурбан олсын 
Чёллеринде Санъа феда 
Басылыр мамюр арман, Бу джаным. 
Мен дер эдим, Эр джебэде 


Акъты сенде ал къаным, 


Гуллеринъ юрек охшай. 
Закир не ерде исе 

Сенинъ севгинъле яшай, 
Мен дер эдим, 

Тенъешинъ ёкъ, 

Джандан севген коюмсинъ. 


'ЕРАТУРНЫЙ 


ЫМ 


КЪАНЛЫ БАКЪСАН ФАДЖИАСЫ 


(Девамы. Башы газетанынь 6, 7, 8-нджы санларында). 


Зулейха ЧОБАНЗАДЕ 


Шу арада СД машинасы келе, 
фашист буюги, эвелькинден даа 
зияде машанен тутмагъа ери олма- 
гъандай саргъуш келе де, халкъкъа 
айта: 

— Биз бу койнинъ халкъыны 
партизан деп, ольдирмеге, бензин 
къойып якъмагъа кельген эдик, шим- 
дилик бир къач кишини чиркийттик. З 
куньден даа келип бакъармыз. Эгер 


бир дане партизан тапсакъ, бугунь 
янгъан партизанларнынъ дарисине 
сиз де огърарсыз. Енгиль машина 
Къонърат тарафкъа джонегенимен, 
халкъ чиль яврусыдай дагъыл- 
магъа башлагъан, оларны сарып 
алгъан румынлер де грузовикке 
минип, бензин бочкаларыны юклеп 
Бакъсандан чыкъып кеткенлер. 
Чорай Исмаил акъай, балалары, 
къоджалары якъылгъан аилелер, бир 
шейге бакъмай, Субутайлар ольди- 
рильген ерге ашыкъкъанлар. О ерге 
якъынлаша башлагъанда, багъырув- 
лар, ферьядлар, юреклерни ярадаж- 
къ киби яйгъаралар эшитильмекте 
экен. «Къуртарынъыз, джемаатлар!» 
«Анай, Анай!» – деген фигъанлар, 
дагъларгъа биле эшитиле, дагълар- 
ташлар, къаялар янъгъырай экен... 
Чорай акъай ве башкъалары 
учкъандай етишип баргъанлар, бина 
яна, алевлене, ялынлар ичинде о 


гъарипчиклер чырпына, багъыра 
экенлер. Чорай акъай бичаре Иззет 
огълунынъъ сесини эшитип, аркъа- 
сындаки тонынен озюни янгъынгъа 
ташлагъан, озю де янмагъа башла- 
гъан, оны зар-зорына сёндиргенлер. 

О ерге етип кельген, кими Бо- 
рулчадан сув ташып сёндирмек 
истегенлер, лякин янгъын эксилип 
башлагъанда бинанынъ полы ша- 
тырдап, магъазгъа авып башла- 
гъан. Сенекнен алтысыны да чекип 
алгъанлар, амма единджиси пенд- 
жере ичинде экен. Насыл олса да, 
пенджере ичиндекини де чекип, ки- 
мисини штанындан, кимисини къал- 
пагъындан ким олгъаныны таныгъан- 
лар. Олар уютильген къойдайын 
экенлер. Сонъки чыкъарылгъаннынъ 
ким олгъаныны биламай экенлер, 
мегер къалпагъыны бетине япкъан 
экен. Къалпагъыны бетинден алса- 
лар, Субутай олгъаныны таныйлар. 


Огюнде перчемчиги, козьлери сагъ 
олгъандакидайын кулип, мас-мавы 
олып ачыкъ тура экенлер. 

Абдусемийнинъ анасы (шу 
Субутайлар ольдирильген ерге 
якъын) шу куню, танъда ольген 
экен, тифтен ольгендир, деп олар- 
нынъ къорантасыны алмагъанлар. 
Субутайлар ольдирильгенд, Абду- 
семийнен 12-13 яшларында Васфи- 
ечик чыкъып, чыкъып бакъкъанлар. 
Васфиенинъ айткъанына коре, 
Субутай атылгъан сонъ пенджере- 
нинъ ичине яткъан, пенджереден 
немседже бир шейлер айтып ба- 
гъыра да, шакъылдап-шакъылдап 
куле экен. 

Субутайлар ольдирильген бина- 
нен къошыкъ эвде Исмаил акъай- 
нынъ апайы Эмине абай хаста, 
юралмай тёшекте ята экен, оны да 
тиф деп ойласалар керек, о да эвде 
къалгъан ве эписини эшиткен. Эмине 


ЧОКЪ АДЖЫНЫКЪЛЫ ТАКЪДИР 


Зулейха Чобан-заденинъ къан- 
лы Бакъсан фаджиасы акъкъында 
икяеси элимизге 1993 сенеси тюш- 
кен эди. Бу къадыннынъ башына, 
къорантасына дженк йыллары чокъ 
фелякет тюшкен. Дженк башланмаз- 
дан бир къач ай эвель онынъ омюр 
аркъадашы оджа Халиль Шенаси 
джигер хасталыгъындан оле. Кучюк 
огълу Эльдар 1942 сенеси ачлыкъ- 
тан оле. Ортанджы къызы Леман 
1933 сенеси къазаланып, сонъра ке- 
мик туберкулёзына огърай ве 4 йыл 
гипсте яткъан сонъ, балалар санато- 
рийсине ерлештириле. О санаторий 
дженк башлангъанда Краснодар та- 
рафкъа кочюриле. О ерлер душман 
элине кече ве санаторийдеки 214 
баланы, хаста, сакъат сабийлерни 
фашист джеллятлары джанаварджа 
къуршунгъа тизелер. Уйкен огълу 
Субутайны да партизанларнен ба- 
гълы олгъаны ичюн фашистлер алты 
кишинен берабер бир эвге къапап 
тирилей якъалар. Учь эвляды, къод- 
жасы олгъан Зулейха апте кимсесиз 
къала. Бу гъайыпларгъа анна юреги 
насыл даянгъан экен?! Чокъ аджы- 
ныкълы такъдир... 

Зулейха Чобан-заденинъ «Къан- 
лы Бакъсан фаджиаларындан» деп 
адландыргъан хатырлав икяеси 
онынъ озь элинен язгъан ве элимиз- 
де булунгъан 8 дефтерден ибарет. 


Зулейха 
ЧОБАН-ЗАДЕ 


СУБУТАЙНЫНЪ ЙЫРЫ 


Меним адым Субутай батыр, 
Адымдайын ад ёкътыр. 
Яшым он секиз олса да, 
Башыма кельген — чокътыр. 


Тарихтан адымны къойгъан, 
Айтувлы алим дайым. 
«Батырым!», деп осьтюрген, 
Опип, сийпап анайым. 
Козьлерим денъиз тюс мавы, 
Къашларым къумрал къалем. 
Батыр йигит къыяфетим 
Бегенди джумле алем. 


Илим-унер биле эдим, 

Пек чокъ тиллер биле эдим. 
Меджлислерде, тойларда 
Ойнай, йырлай юре эдим. 


Мен анамнынъ къафестеки 
Эрке бульбули эдим. 
Сой-сопумнынъ къаранфили, 
Джемаатнынъ гулю эдим. 


Субутай батыр огълунъы, 
Анайчыгьым унутма. 
Оле-ольгендже анайым 
Козьяшынъны къурутма. 


ИТЕРАТУРНЫЙ 


Зулейха аптенинъ бу дефтерлерде 
язгъан языларынынъ тили о дередже 
зенгин, халкъ тилине джувукъ, язув 
услюбы да о дередже тюзгюн ве 
имлясы догъру ки, дерсинъ буны бир 
языджы язгъан. Бу къабилиет, ис- 
тидат онъа, шубесиз, агъасы Бекир 
Чобан-задеден отькендир. 

Онда тек хатырлав дегиль, шиир- 
лер язмакъ къабилиети де бар экен. 
Онынъ ашагъыда ве китапнынъ 
сонъында кетирильген шиирлери 
бунынъ ачыкъ делилидир. 

Чокъ йыллар эвель Зулейха 
апте «Ленин байрагъы»на огълуна 
багъышлап язгъан бир шиирини 
ёллагъан эди. Шиирнен берабер о 
шу сатырларны да къошкъан: 

«Урьметли редакция! 

1943 сенеси ноябрь 20-де Бакъ- 
сан койинде фашистлер тарафын- 
дан вахшийджесине ольдирильген 
еди адам ичинде меним огълум 
Субутай да бар эди. Оларны фа- 
шистлер партизан къоранталарыны 
косьтермегенлери ичюн халкънынъ 
козини къоркъузмакъ макъсадынен 
бир эвге къапап тирилей якъып оль- 
дирдилер. Мен шимди башым-сачым 
чаларгъан эсли бир къадыным, шаир 
де дегилим, лякин эвлядымнынь 
яныгъыны къара ерге киргендже 
унуталмайджагъым. Шунынъ ичюн 
элимден кельгенине коре огълум- 


Къанлы Бакъсан топрагьында, 
Мезарымыз къазылгъан. 
Дживан яшта ботен ольмек, 
Башымызгъа язылгъан. 


Къанлы Бакъсан ортасында, 
Шырыл-шырыл чешмеси. 
Не де мушкуль дживан яшта, 
Коре, биле ольмеси. 


Бакъсан халкъын «байрамташкъа», 
Топлашувгъа джыйдылар. 
Едимизнинъ джанымызны, 

Ботен ерде къыйдылар. 


Бакъсан халкъы койни ташлап, 
Тавгъа-ташкъа къачтылар. 
Едимизни тип-тирилей, 
Бензин тёкип якътылар. 


Янгъан вакъыт сесимизден, 
Джангъырады тав-ташлар. 
Едимизчюн джумле алем, 
Акъызды къанлы яшлар. 


Атта биле къурт-къырмыскъа, 
Бизлер ичюн агълады. 
Едимизнинъ къорантамыз, 
Къара яслар багълады. 


Гедже румын аскерлери, 
Анайымны алдылар. 

Анам къайтып кельгендже, 
Мени ерге салдылар. 


нынъ хатырасына багъышлап бир 
къач бейитлер яздым, мумкюн олса 
тюзетип газетагъа басманъызны 
риджа этем. 

Селямнен, Зулейха Чобан-заде». 


Шубесиз, Зулейха аптенинъ шу 
шириини тюзетип газетада дердж 
эткен эдик. Иште, шу шиир. 


Адынъ эди Субутай батыр, 
Адынъдай ад ёкъ, эвлядым. 
Сендай батыр бельки чокътыр, 
Санъа ошар ёкъ, эвлядым. 


Козьлеринъ моюнчакъ-мавы, 
Къашларынъ къумрал-къалем. 
Менчюн эдинъ дюнья малы, 
Эрлигинъни бильди алем. 


Къызгъанырдым сени, эвлят, 
Айдан, Куньден, эм де ельден. 
Къан пускюрип кельди джеллят, 
Гогерджиним учты эльден. 


Сенинъ киби чокъ батырлар, 
Къурбан берди Ватанымыз. 
Акъса да чокъ, чокъ къанлар, 
Атты бизим тынч танъымыз. 


Ах, шу дженклер олмасайды, 
Ерлер къангъа толмасайды, 
Не анагъа, не балагъа 
Айрылыкълар олмасайды. 


Зуядан анам кельгендже, 
Козьчиклерим джумулды. 
Йибришим сачым, гъарип башым, 
Къара ерге комюльди. 


Ай ярыгъын танъ беллеп, 
Анайчыгьым уянды. 
Авзы-бурну анайымнынъ, 
Ал къанларгъа боянды. 


Урбаларым асувлы къалды, 
Китапларым басувлы къалды. 
Янъгъыз, ярым аначыгъым, 
Къара яслы олып къалды. 


Ах, шу немсе, шу немсе. 
Хаин, джеллят шу немсе. 
Шу немсенинъ къолундан, 
Сагъ къалмады ич кимсе. 


Инсанларны шу джеллят, 
Корьмей чибин ерине. 
Йигитлернинъ олюлери 
Ботен ерге сериле. 


БААРЬ КЕЛЬСЕ 


Кок гудюрдер, яшын яшнар баарьде, 
Кунеш чыкъар, от осьтюрир эр ерде. 
Гонъюль охшап, чечек ачар ал гуллер, 
Багъчаларда джошкъун 

отер бульбуллер. 


Зулейха аптенинъ юкъарыда анъ- 
ылгъан хатырлав икяесини «Бакъсан 
фаджиасы» серлевасынен аз-бу- 
чукъ къыскъартувларнен «Иылдыз» 
меджмуасынынъ 1994 сенеси 1-нджи 
санында бастыргъан эдик. Шимди 
биз дюньяджа мешур тюркшынас 
алим, классик шаиримиз Бекир 
Чобан-заденинъ догъгъанына 120 
йыл толувы мунасебетинен, онынъ 
догъмуш къардашы Зулейха Чобан- 
заденинъ шу къанлы Бакъсан вакъи- 
алары акъкъында юрек аджытыджы 
хатырлав икяесини къыскъарты- 
лгъан ерлерини текмиллеп, айры 
китап этип неширге азырладыкъ. 

Шуны айтмалы ки, Зулейха ап- 
тенинъ озю акъкъында элимизде 
малюмат гъает аз. Онынъ Бекир 
агъасындан башкъа Рамазан агъасы 
да бар экен. Оны, бекир Чобан-заде 
1925 сенеси Бакугъа кеткен сонъ, 
бир йыл кечер-кечмез, озь эвининъ 
янында атып ольдирелер. (Тейфукъ 
Алиев. «Бекир Чобан-заденинъ агъа- 
сы акъкъында бир къач сёз». «Янъы 
дюнья», 2006 с. апрель 8). 

Зулейха Чобан-заде (онъа 
адамлар Зылха оджа дер экенлер) 
акъкъында мерхум языджымыз 
Рустем Муедин озюнинъ «Зылха 
Чобан-заденинъ фаджиалы олюми» 
серлевалы макъалесинде («Янъы 
дюнья», 2006 с., август 12) шойле 


Бульбуллернинъ 
сызгъырувы, йырлары 
Балларымнынъ йырларыны анъдыра. 


Танъ вакътында не аджайип гузеллик, 
Этраф багъча, джайнап осе тюземлик. 
Юзюнъ опе дагъдан 

эскен шенъ ельчик, 
Дамла-дамла 

инджидайын тюше чыкъ. 
Дамла-дамла йылтырагъан бу чыкълар 
Балларымнынъ козьяшыны анъдыра. 


Джанланырса 

къурт-къырмыскъа, яйлялар, 
Къыр-къорада ачса къызыл лялелер, 
Дагъ-тёпени яраштырса сумбуллер, 
Къокъу сачып, ачса къатмер ал гуллер, 
Къатмер гуллер, ал янакълы лялелер 
Балларымнынъ янагъыны анъдыра. 


Къарт-къурткъалар, джаЗулейхаш- 

джавкъалар, балалар 
Ойнап, кулип зевкъ-сефасын алалар. 
Меним къальбим 

монълы-монълы эп агълай, 
Козьлеримден яш ерине къан тамлай. 
Табиатта бу 

джошкъунлыкъ, шеврентлик 
Эр адисе балларымны анъдыра. 


Алтын кунеш юксекликтен нурланып, 
Бар этрафкъа 
шевкъын сачарса къанып, 


абай шай дей: «Субутай янгъанда эп 
немседже къычыра, базыда-базыда: 
«Акъайлар! Иигитче олюнъиз, ти- 
шлеринъизни сыкъынъыз, олюмден 
къоркъманъыз, биз къурбан олып би- 
нълернен кишини олюмден къурта- 
рамыз. Екъ олсын фашистлер!» деп 
багъыра да, базы-базы шакъылдап 
куле. Мен онынъ сесини пек айырды 
этем, чюнки о бизге чокъ келе, бизге 
икяелер айта, шакъалаша эди», дей. 
Бу еди къурбанны, къартлар, Аб- 
дураман акъайлар, арабагьа юклеп 
«тышта къалмасын, сагъ-селямет 
койге къайтып кельсек, къоралар- 
мыз!» деп джемаатнен мезарлы- 
къкъа алып кетип джыйгъанлар. 
Мен етип кельгенде, Субутайлар- 
ны джыйып къайта эдилер. Субутай, 
балам, эвлядым ёкъ эди, ёкьларгъа 
къошулгъан эди. 
Сонъы. 22/\-1966-нджы йыл. 
Язгъан Зулейха Чобан-заде. 


Зылха оджапче. Озьбекистан, 
Анджижан шеэри. 


яза: «Огълунынъ фелякетинден 
сонъ, Зылха оджапченинъ козь яшы 
къурумай. Сюргюнлик девринде о, 
Андижанда бир ишханенинъ азба- 
рындаки килерчикте яшай. Бир къач 
кере Янъыёл шеэрине меним аптем 
Фатиме Боданинскаягъа келе. Огъ- 
лунынъ фаджиасы акъкъында озю 
язгъан «Субутайнынъ тюркюси» ши- 
ирини эзберден айта, аптем исе оны 
язып ала. Онынъ омюрининъ сонъы 
да фаджиалы олып къалгъаныны 
кимсе бильмеген. Арадан баягъы 
куньлер кечкен сонъ, фена бир алда 
тапылгъан». 

Чокъ аджыныкълы такъдир. 
Истер эдик ки, Зулейха апте раат- 
лыгъыны о бир дюньяда тапсын. 

Риза ФАЗЫЛ 


Уфукълардан башчыгъыны 
къанъкьайтса, 
Алтын, сары йипек сачын даркъатса, 
Онынъ алтын, сары йипек сачлары 
Балларымнынъ сачларыны анъдыра. 


Къарлар ирип сызат-сызат сув акъса, 
Къар тюбюнден 

акъбардакъ кулип бакъса, 
Кень тогъайлар, 

чёль-чименлер ешерсе, 
Тазе еллер юзюм сыйпап кечерсе, 
Къар тюбюнден сюзип чыкъкъан 

акъбардакъ 

Шеит кеткен балларымны анъдыра. 


Вадийлерде, къыр-дагъларда, 
тогъайда, 

Келинчеклер чечек ачып онъгъанда, 
Пападьелер, мелевшелер ачкъанда, 
Табиаткъа мис къокъусын сачкъанда, 
Пападьелер, эрджаиллер, мелевше — 
Балларымнынъ 

козьчиклерин анъдыра. 


Яйляларда, тогъайларда, чёллерде, 
Къозучыкълар ферьяд-фигъан этерсе, 
Манърап-манърап анасыны чагъырса, 
Бу сеслерден бу ферьяды-фигъаны 
Эвлятларым ферьядыны анъдыра. 


Газетанын квырымтатар болюгини 
Эмине Усеин азырлады. 

ЫМ 


ЭДЕБИЙ ТАКЪВИМ 


ЛЕБИЙ КЪЫРЫМ 


Пек чокъ улькелерге дагъылгъан мил- 
летимизнинъ етиштирген ве эм Къырым- 
да, эм де Кьырымдан тышта яшап иджат 
эткен аджайип шаирлеринден бири Мемет 
Ниязийдир. 

Мемет Ниязий 1878 сенеси ноябрь 30- 
да Добруджанынъ (Романия) Манкъалие 
къасабасы дживарында къырымтатарлар 
яшагъан Ашчылар коюнде догьды. Тасилини 
койнинъ эски усул мектебинде алгъан сонъ, 
он бир яшында Истанбулгъа кетип, Даруль- 
муаллиминге окъумагъа кире. Анда тасиль 
алгъан сонъ 1898 сенеси Къырымгъа келип 
оджалыкъ япа. Лякин Русие чар укюметининъ 
зулум ве такъибатындан толайы бир йылдан 
сонъ Добруджагъа къайтмагъа меджбур ола. 
Анда оджалыкъ ишини девам эте. Меджидие 
къасабасына авушкъан сонъ анда медреседе 
дерс бере. 1900 сенеси текрар Къырымгъа 
кельген Мемет Ниязий муаллимлик фаа- 
лиетини девам эттире. Лякин 1904 сенеси 
Истанбулда бабасы вефат эткен сонъ кене 
Добруджагъа анасынынъ янына къайта. 
1903—1909 сенелерде Добруджада мусуль- 
ман тасили маариф джемиетини тешкиль 
эте, онынъ къурултайыны отькере. Сонъ кене 
Истанбулгьа кете. 


ХАЛКЪ ШАИРИ МЕМЕТ НИЯЗИЙ 


ШАИРНИНЪ 135 ЙЫЛЛЫГЪЫНА 


20 яшында шиирлер язып башлагъан Ме- 
мет Ниязий Тюркиенинъ намлы эдебиятчы- 
ларындан Намыкъ Кемал, Абдульхакъ Амет 
ве дигерлернинъ китапларыны меракънен 
окъуй эди. 

1904 сенеси Мемет Ниязий Истанбулдан 
Костенджеге келип, андаки тюрк- рушдие 
мектебинде муаллим ве мудир оларакъ тайин 
этильген эди. 1914 сенеси Дарульмуаллимин 
дереджесиндеки Меджидие медресесине ре- 
смийане тайин этиле. Сыкъ-сыкъ Истанбулны 
зиярет эткен муаллим анда къырымтатар- 
ларнынъ сербестлик ичюн курешкен гизли 
джемиетининъ топлашувларында иштирак 
эте, Номан Челеби-джианнен таныш ола. 
Добруджада чыкъкъан бир чокъ газеталар- 
нен бир сырада о, «Добруджа садасы», «Те- 
швикъ» ве «Ышыкъ» газеталарыны, «Мектеп 
ве эали» меджмуасыны чыкъара эди. Бутюн 
бу газеталар ве меджмуа иле о ватангъа 
асрет олгъан иджреттеки миллетнинъ руху ве 
яраларыны сармагъа, дертлерининъ ташкъы- 
ныны бильдирмеге даима усанмай чалышты. 

1917 сенеси февраль инкъилябындан 
рухлангъан Мемет Ниязий баба юртына 
ашыкъа. 1918 сенеси о Акъмесджитке келии 
чыкъа ве мында миллий «Акъ сёзь» газета- 
сынынъ муаррири ола. Багъчасарайда Зын- 
джырлы медресенинъ мудири олып чалыша. 
1920 сенеси Къырымда Шуралар акимиети 
пекинген сонъ текрар тувгьанларынынъ яны- 
на къайтмагъа меджбур олгъан Мемет Ния- 
зий омрюнинъ сонъунадже оджалыкъ япа. 

Шаир оларакъ иджады асырнынъ ба- 
шында шекилленген Мемет Ниязийни- 
нъ шиирлери Къырымда ве Добруджада 
яшагъан къырымтатарлар арасында 1904 
сенесинден башлап кениш даркъады. 1911 
сенеси о Истанбулда озининъ «Итхафат» 
(«Багьышлавлар») адлы биринджи шиирлер 
джыйынтыгъыны, 1919 сенеси «Кок китап» 
джыйынтыгъыны бастырып чыкъарды. 
Онынъ бир чокъ шиирлери 1935 сенеси 
Костенджеде чыкъкъан «Къырым шиирлери» 
джыйынтыгъына кирсетильди. 1931 сенеси 
Романиянынъ Пазарчыкъ шеэринде «Эмель» 
меджмуасынынъ нашири Мустеджип Уль- 


кусалнынъ гъайрети иле шу меджмуанынъ 
нешрияты шаирнинъ «Сагъыш» джыйын- 
тыгъыны чыкъара. 1998 сенеси Бухарестте 
«Сагъыш» джыйынтыгьы янъыдан басылып 
чыкъа. 

Шаирнинъ эсерлери татлы тиль иле 
миллетнинъ дертлерини, аджджыларыны, 
нешэлерини айдынлата, онынъ сатырлары 
миллетни агълата, тюшюндире ве силькин- 
дире, базан исе шадландыра, джоштыра, 
арекетке кетире. Асрет халкънынъ бинъ бир 
тюрлю алы ве ана юрты олгьан гузель Къы- 
рымнынъ асрети иле янгьан бу юксек рухлы 
шаиримизнинъ ата-баба шивесинде язгьан 
шиирлери Къырымда ве хусусан Добруд- 
жада яшагъан татарларнынъ ферьядындан, 
элеминден ве аи-зарындан башкъа бир шей 
дегильдир. Онынъ «Ешиль джурткъа», «Та- 
тар бармы, деп сорагъанларгъа», «Ничюн 
сюйдим?», «Джурт сюйгиси», «Ешиль ада», 
«Добруджадан сизге селям кетирдим», «Мен- 
гли Г ерай медресесине марш» ве даа чокъ 
дигерлери иште бойле шиирлердир. 


Бизге Къырым бир чакъырым болса да, 
Коб вакъытлар бир хабер аламадыкъ... 
Асретликтен козьлерге яш толса да, 
Ешиль джурткъа тогъры 

джол табалмадыкъ!..— 


дей шаир «Добруджадан сизге селям 
кетирдим» деген шииринде иджреттеки 
адамларнынъ ватангъа ынтылышларыны акс 
этерек. Сонъра о: 


Тёзалмаймыз, къайтаджакьмыз. 
Артыкъ сиз Къардашлары 
болгъанъшыз керчектен. 
Бирлешейик, биз олъсек де, олъмесин 
«Татар намы» эшитильсин юксектен! — 


деп, юртдашларыны юрт гъаеси огърунда 
арекетке чагъыра. 

Мемет Ниязийнинъ шиирлери дженктен 
сонъ ильк кере Сафтер Нагаев тарафындан 
азырланып, «Янъы дюнья» газетасынынъ 
1991 сенеси июнь 26 санында «Иджретте 


догъгъан сатырлар» серлевасынен, сонъра 
«Иылдыз» журналынынъ 1996 сенеси 5,6- 
нджы санларында басылды. 

Иджадий фаалиетини эсасен баба юртуна 
багъышлангъан шиирлер язувнен иджретте 
омюрини кечирген Мемет Ниязий 1931 сене- 
си ноябрь 29-да Добруджанынъ Меджидие 
къасабасында вефат этти ве анда мусульман 
мезарлыгъында дефн олунды. 1935 сенеси 
онынъ къабрине къойылгьан таш устине: 


«Таптап кечме, токъта, 

тюшюн, мында бир олю джатмай! 
Ешиль Джурткъа шавле 

сачкъан къути сакъланып тура. 
Нияий деп кечме, 

тарих асла Онъа кунь кесмей! 
Джав джурегин къалтыраткъан – 
О бир вулкан, бир бора!» 

деп язылгъан. 


Шаир ольди, лякин онынъ ольмез иджады 
яшай, о эдебиятымызда озюне эбедий ер 
алды ве халкъкъа шимди де хызмет этмекте. 

Малюм ки, эр анги медений, сиясий, 
джемаат эрбабынынъ баш макъсады – озь 
халкъынынъ такъдирини къайгъырмакъ, 
миллетнинъ келеджеги огърунда тюшюнмек, 
бутюн барлыгъынен халкъкъа хызмет этмек, 
джемий истидадыны, фаалиетини халкъ 
ишине багьышламакътыр. Бунынъсыз онъа 
эрбап денильмеси шубелидир. Эбет, о тек 
бу мукъаддес гъаенен яшамакъ, бу гьаенинъ 
чырагъы олып янмакъ, тек бу гъаеден иль- 
хамланмакъ керек. 

Мемлекетимизде сиясий девирлер ойле 
олды ки, эр бир миллетте озь халкъынынъ 
акъикъий урьмети ве шерефини къазангьан 
пек чокъ эрбапларнынъ етмиш йыл девамын- 
да адлары биле анъылмай кельди. Оларнынъ 
озь халкъына япкъан хызметлери о дередже 
муим ки, олар умумхалкъ урьметине толу 
дереджеде ляйыкълар. Энди кокюс керип 
оларнынъ да адларыны анъмагъа имкян бар. 

Халкъымызнынъ чешит сой ве чокъ 
муреккеп сиясий, ичтимаий сарсынтылар 
ве фаджиаларнен толу сонъки юз йыллыкъ 
тарихында пек чокъ бойле мешур эрбаплар, 
аджайип сималар, шаирлер келип кечкендир. 
ХІІ асыр шаиримиз Махмуд Къырымлыдан 
башлап, та Эшреф Шемьи-задеге кельген- 
дже пек чокълар ве иште Мемет Ниязий де 
бу джумледендир. 


Ашагъыда шаирнинъ юреклерни инълет- 
кен шиирлеринден нумюнелер. 


ТАТАР БАРМЫ, 
ДЕП СОРАГЪАНЛАРГЪА 


Татар бармы, деп ким сорай? Мына мен барман! 
Адын, шанын бек таныгъан джаш татарман! 
Тюрктен башкъа тувгъаным ёкъ дюньяда, 
Тюркнинъ ози, озъ къардшы Чонъгъарман. 


Миллет адым тюрк болса да тарихта, 

Шанлы адым Татар... шай деп язарман. 

Озь терегин бегенмеген сойсызларгъа 

Гурь давушман: «Керекмийсиз!» деп айтарман. 


Кельген-кечкен ханлыкъларны, барлыкъларны 
Ёкътыр деген кьансызларгъа джав боларман. 
Сав бол, арув миллет, бугунь юкъласанъ да, 
Козь яшымман бетинъ сийпап мен янтарман. 


Талкъ болсанъ да, халкъ къатында шуретинъ бар, 
Кунъ корерсинъ сен де халкъдай итибарман. 
Мен корьмесем савлыгъымда бундай куньлер, 
Мезарымдан: «Татар къайдай?» деп сорарман! 
«Татар къайдай?» деп сорарман мезарымдан, 
Алалмасам яхшы джевап, ах... джыларман. 


ЕШИЛЬ АДА 


Табиаттан топланылгъан чечектен 

Бек тюзюв бир деметсипъ, Ешиль ада. 
Кимерде бир япракъларынъ солса да, 
Бармы, бильмем, сендай арув корюнген! 
Санки къудрет къолуман ишленгенсинъ, 
Тер-темиз бир аваман бесленгенсинъ! 


Денъизлерден сырлар алгьан далгьалар 
Эртен, акъшам этеклеринъ оперлер! 
Сонъ сайгъыман о сырларны серперлер, 
Ульке ондан алыр багьлар, багьчалар. 

Денъизлермен, далгьаларман айтышкъан 
Бир диярсынъ бизмен гизли танышкъан! 


Юксек, юксек минберлердай тавларынъ 
Устьлеринден кельген сесни динълейик! 
Ах! Бек татлы! Биз де шулай инълейик! 
Дердин айта олюлерге савларынъ. 

Хутбе окъуй санки Ватан периси, 

Бир джевхердай сёзюнинъ эр бириси! 


Бу татлы сес кечкен куньден бизлерге 
Гъайрет берген акъикъатлар анълата! 
Мендай зайыф къалиплерге сёз къата! 

Дий ки: «Гъайрет керек энди сизлерге!» 
Гъайрет къайдай лакъырды? Анъламаймыз... 
Биз ярынны бу куньден ойламаймыз! 


Джырлай тура севда ери — Учан-сув! 

Сюйгю яшай озенлерде, гуллерде! 
Мелеклерге ойнаш ери чёллерде! 
Козьлеринъмен акъкъан сувдай сагъын къув! 
Ешиль джурткьа дильберликлер сачылгъан, 
Монълыкь кетип, нурлы кунеш ачылгъан! 


НИЧЮН СЮЙДИМ? 


Къырымнынъ чёль бетинде, 
Азавнынъ бир четинде, 
«Ширин» адлы бир койде, 
Бельки, джарты бир уйде, 
Бабам тувгьан! 


Къыпчакъта ойнай, джайнай, 
Оськен эмиш къартанай, 
Кетен сокькъан, шал орьген, 
Шай арув куньлер корьген, 
Башын джавлыкъман бувгьан... 


Къызлар, джашлар сююшип, 
Куньден алгьан савлыкъны, 
Танъ джерине ошай деп, 
Къуллангъан ал джавлыкъны... 


Тон джабынып къарт джурьген, 
Джаш къушанып, ат сюрьген. 
Тюе, маджар джеккенлер, 
Тойлы джыйын этенлер, 


Тойдан тойгъа авушып, 
Кедай яргъа къавушып, 
Онъгьанлыкькъа далгьанлар, 
Яшав зевкъын алгъанлар. 


Согьуш болса, давуллар 
Чалгъан... Койлер, авуллар 
Толгьан эрге, джигитке. 
Джуртнынъ джары — эр итке 
Кучьлерин бильдиргенлер, 
Котеклеп синъдиргенлер. 


Шай болса да Къырымдан 

От бастырып чыкъкъанлар. 
Тюшюне къала инсан: 
«Нечюн юрттан быкъкъанлар? 
Нечюн, нечюн чыкъкъанлар 
Ташлап заваллы джерни, 

Не болып талкъ болгъанлар, 
Ким къоркъуткъан эрлерни? 


Къушны къоркъуткъан джылан 
Ювачыгъын ташлатыр. 

Бир кишиде битсе къан, 
Джанын откъа ашлатыр. 

Къуш бек индже бир далгьа 
Къонып душманны беклер. 
Джуреги де лупулдар, 

Алгъан ёрумны алгъа! 


Биз шунлармыз. Тышларда 
Джурт къайгъысын чекемиз. 
Илерки согъушларда 

Джурт деп олюрмекенмиз? 


Ана шундай бир душман 
Ешиль джуртны талагьан, 


Даяналмай бираз джан, 
Тышкьа чыгъып джылагьан! 


Биз къуш тугульмиз, джашлар! 
Биз инсанмыз, джуртдашлар! 
Биз къоркъмаймыз душмандан, 
Инсан кьоркъмаз джыландан... 
Анайдан эшиткен сонъ, 
Корьдим, джуртымны, сюйдим. 
Топракъ къокълап опькен сонъ, 
«Языкъ» деп, джанып куйдим. 


Коп заманлар джалбардым, 
Шу бизнинъ иль джыйылмай. 
Къырымгъа шай деп бардым, 
Козь джашларым тыйылмай. 


ОЙЛАВ 


Бизнинъ джакъкьа талаш барда джав не керек?! 
Туруш, согъыш болмасына тав не керек?! 

«Ат айланса — къазыгъына» деген къартлар! 
Талашкьан сонъ, барышмагъа бав не керек?! 


Джурьдим, турдым, шай мугъайдым, 
айталмайман, 

Озинъни де мугъайыр деп, баталмайман. 

Биз, джарлылар, анда-мында, ой талкь болдыкь, 
Кунь корьмедик, корермиз деп, джаталмайман. 


Джурт джамангьа къалды, 

торем, джурт джамангьа! 
Кетти Къырым, джылай къалдыкъ эм Къазангьа! 
Эндиден сонъ не билийим болурмекен, 
Къавушкъайдыкъ давкесиз бир арув хангьа! 


Тёзюв болмай, озгьан кунни бир ойлансакь, 
Къадир Танърым! Атай къабрин бир айлансакь... 
Бирлик болгъан бек болгъаннынъ кинкешимен, 
Ата джуртын аладжакъкъа бир сайлансакъ! 


ИТЕРАТУРНЫЙ 


ЫМ 


И ОР О И ЕВЕ ЕН 


ШИИРИЕТ 


Вафие КЪЫШЧАКЪОВА 
АЙТАЛМАДЫМ 


Ойлап-ойлап ойыма, еталмайым, 

Язып гонъюль сырымны биталмайым, 

Я къол саллап, шарт ташлап кеталмайым, 
Юрегимни я бахшыш эталмайым. 


Пешманлар сарарта гонъюль гулюмни, 
Ничюн кесе такъдир, бильмем ёумны? 
Достлар узер экен менден къолыны, 
Бульбулим йырласын, кесменъ тилини. 


ОЗЬ АДЫНЕН... 


Копекнинъ адети-копеклик, белли. 
Акъыллы олса да, олса да дели. 


Де олип, де тирильсе къыркъ бинъ кере, 
Ондан адам олмаз, — копек бир кере. 


Копек затына бакъып иш бичме, 
Авулдамай деп, мукъайтсыз кечме. 
Зынджырда, зынджырсыз я эвде осе, 
Янълышыр ким оны, тишлемез десе. 


Къаршынъда сипирсе къуйругъынен ер, 
Айнеджи козьлерин, ойнатып пыр-пыр. 
Авылдай-авылдай токътар бир куню, 
Керван отер, къалыр онынъ урьгени. 


БИНЪ ШУКЮР 


ОзИмни ойларнынъ багърына урдым, 
Бинъ шукюр, аферин айтам бу куньге. 
Биревлер корьмеген куньлерни корьдим, 
Ер къалмады артымда, окюнмеге. 


Мени даа билерлер, кунь келеджек, 
Бильмегенлер билип къалса яхшыдыр. 
Корьмеген бахтымны башкъасы кореджек, 
Мен акъта бильгенин язаджакъ кимдир? 


Язгъанларым бугунь хор, зар яталар, 
Китап олып бир кунь бельки чыкъарлар. 
Эльден-эльге бу сатырлар даркъалыр, 
Бильмегенлер мытлакъ окъуп анъларлар. 


ЭНДИ КЕРЕКМЕЙСИНЪ 


Суретинъни хаялымда сызгъаным-сызгъан, 
Кунешлерге илип къоям, ирип битсин деп. 
Сув устюне, далгъаларгъа да сызам, 

Омюр акъып, чёкип кетсин деп. 


Сызам танънынъ къанатына эбедий, 
Менден авлакъ дюньяларгъа учсын деп 
Булутларгъа къакъып илем чуйге, 
Ягъмур олып котерильсин кокке деп. 


Сызып атам о яшлыкъ янълышларыны, 
Афу, саф диль оламайджакъ алгьышларны. 
Бу суретни сызгъан эдим бир баарь, 

Аля даа къальбде агъу изи бар. 


Узакъларгъа атам, энди ёкъ къаарь, 
Хатирласам безем атерен мана, себеп бар. 
Чыкътынъ энди бир омюрге козимден, 
Энди кеттинъ, керекмейсинъ озинъ де. 


ИШАНЧ 


Не гъарип алларгъа къалдынъ сен, улькем. 
Сен дженнет эдинъ бир вакъыт, биллем. 
Ярашыкълы, къырмызы дамлы эвлеринъ... 
Бастырып киргенлер бакъ бугунь кимлер? 


Бир вакъыт шай гузель, экен бу ерлер, 
Шу ерге ярашкъан къырымлы эрлер. 


Бу ернинъ адында миллет намы бар, 
Якъып-йыкъкъан кельмешеклер не къадар. 


Бу мушкуль алынъны сен ве мен корем, 
Джан куйип тек сен, мен яш тёкем. 
Башынъдан къалгъайды Совет тузумин»ъ... 
Бинъ къат яхшы эди чёльде культёбем. 


Юрекли инсанлар къолымдан тарта, 
Яваш-яваш халкъынъ, къойнынъа къайта. 
Ким къайдан кельген бар, ерине кетер, 
Миллетим, инанам, макъсаткъа етер. 


КУНЕШ НУРЫНДАН... 


Тёпемде солыкъкъан кунеш нур сача, 
Йымшакъ ель сачымны сыйпай да къача. 
Япкъан ишим-манълайымда тамчы тер, 
Хаял адлы фурсат, шараит ача. 


Фесильген, къаранфиль, къокъулы нане, 
Татлыгъа айлана кунеш къазанда. 
Турмушнынъ сефалы ислери кене 
Шылдырай гуллернинъ ешиль къанында. 


Япракъкъа ерлешип сырлы кобелек 
Ильвангъа ренк сорай бояларындан. 
Балкъурткъа гультерек, санки пек юксек 
Тюшалмай тургъанда къыякъларындан. 


«АНА ТИЛИ ОГЪРУНДА КУРЕШ!» ПРОГРАММАСЫНА ДАИР 


АНА ТИЛЬГЕ 
ЯПЫШАЙЫКЪ! 


Миллий Меджлис тарафындан тасдыкълан- 
гъан ве эр ерде ана тили муити олмасына 
догърултылгъын эм де бутюн ерли меджлислер 
тарафындан даима тешкиль этильмеси козьде 
тутулгъан, миллий неширлерге абуне месе- 
лесинден башлап, 26 маддеден ибарет «Ана 
тили огърунда куреш!» программасы озюнинъ 
омюрге кечирильмесини беклей. Якъында 
халкъымызнынъ МІ Къурултайы олып кечти. 
Къурултайгъа сайлангъан янъы делегатлар, 
янъы Меджлис азалары «Ана тили огърунда ку- 
реш!» программасыны омюрге кечирмек ичюн, 
ана тилимизни къуртармакъ ичюн гъайрет 
этеджеклерми, аджеба? Гъайрет этмеселер, 
демек ана тили кимсеге керекмей экен. 

Ана тилимизнинъ вазиети не дередже фена 
олгъаныны ашагъыдаки шиирлер ачыкъ-айдын 
косьтерелер. 


Шакир СЕЛИМ 
$05! 


Къуртарынъыз, къуртарынъыз, гемимиз бата! 
Гемимизнинъ баш диреги йыкъылаята. 
Дерьямызны басты боран — къуру сафсата, 
Денъизджилер яры олю алында ята, 


Исмаил-бей, нидамызны эшит! Кель, етиш! 
Эвлятларынъ ябан тильде къайрай тиль ве тиш. 
Къайтып кельдик ана-юрткъа, амма олды иш! 
Бойле мудхиш олмагъандыр Ватандан кетиш... 


Ана-Юрткъа къайтып 

кельдик — ильсиз яшаймыз, 
Бир миллетте олмагъан шей — тильсиз яшаймыз, 
Аджилер эп чокълашса да, — динсиз яшаймыз, 
Къальбимизде дердимиз чокъ — инсиз! яшаймыз. 


Учь эвлятны эгиз этип догъургъан ана 
Тувгъан тильде бир сёз айтмай телеяйында. 
Асан, Усеин ве Осман, деп адларын анъа, 
Амма миллет, Ватан руху къайдадыр, къана?! 


Дёрт йыл эвель эгизлерге бакъып севиндик, 
Миллетимиз бойле артар, иншалла, дедик. 
Миллий Меджлис тарафындан 

бахшыш да бердик, 


Ана тилинъ батаяткъан хасис заманда 
Алджырагъан дедем, сёйле, неге бойле шарт? 


Неге бойле тартышувлар, неге къайнаймыз? 
«Миллий девлет», «миллий ад» 

деп эп джан чайнаймыз? 
Миллий тильде олсун «къырым» я «татар» бармы? 
Тильсиз миллет такъдиринен нечюн ойнаймыз? 


Къуртарынъыз, къуртарынъыз! [емимиз бата! 
Гемимизнинъ баш диреги йыкъылаята. 
Дерьямызда къопты туфан — кучьлю сафсата, 
Денъизджилер яры олю алында ята! 


1 Инсиз — сессиз демектир. 


Риза ФАЗЫЛ 


КЪЫРЫМТАТАР 
КЪАДЫНЛАРЫ 


(Иса Абдурамангва такълид). 


«Йигитлерге Ай, Йылдызлы, эм Тамгьалы 
мавы байракъ туттыргган ким? 
Квырымтатар кзадынлары. 
Шу байракънен зафер таба — тахт, бахт таба 
дедиль адым аттыргван ким? 
Квырымтатар кзадынлары. 
Энди сёйленә, буюк урьмет, сыджакъ севги, 
Шан-шерефке кимлер ляйыкъ? 
Квырымтатар кзадынлары». 


(«Йылдыз», 2011 с. № 4, с. 59-60). 


Разым сеннен, Иса достум, бинъ бир кере, 
амма бунынъ аммасы бар. 

Къадынларнынъ — аналарнынъ себебинден 
Ана тильнинъ ёкъ олмасы бар. 


Яврусыны «Айнени»нен юкълатмайып, 
«Баю-баюшки», деген ким? 
Къырымтатар къадынлары — аналар! 
Баласынен, эвлядынен озь тилинде 
лаф этмеген, айтынъыз, ким? 
Къырымтатар къадынлары — аналар! 


Ёлда-ызда, сокъакъларда бир-биринен 
башкъа тильде къонушкъан ким? 
Къырымтатар къадынлары — аналар! 


Къырымтатар къадынлары – аналар! 


Мектеплерге ана тильде окъумакъчюн 
балларыны бермеген ким? 
Къырымтатар къадынлары – аналар! 
Ана тильни бильмеген ве озь тилини 
огренейим, демеген ким? 
Яры татар аналар ве бабалар! 


Ах, не гузель къырымтатар 
къадынлары — аналар! 
Амма, языкъ, пек чокълары аятта янъылалар. 


Шунынъ ичюн тек макътавгьа дегиль, дейим, 
тазирге де ляйыкъ ким? 
Къырымтатар къадынлары – аналар! 
Узун сёзнинъ къыскъасы шу — 
Ана тильге япышайыкъ, 
Чокъ урьметли аналар ве бабалар! 


Лютфие ЗЕЙТУЛЛАЕВА 


«АЙ-НЕННИ» 
АЙТЫНЪЫЗ, АНАЛАР! 


Юртдаш юртдашынен лаф этмей бугунь, 
Юртдаш юртдашындан къабар да ала. 
Догъмушлар дарылгъан, къавгъалы ничюн? 
Десене, «Ай-ненни» айтмай Анайлар? 


Джаиль десенъ, шукюр, джаиль дегильсиз, 
Арамызда атта алимлер де бар. 

Инсанджа яшавгьа къаиль дегильсиз, 

Не олды я, бильмем, сизге, адамлар? 
Десене, «Ай-ненни» айтмай Анайлар? 


Къайда «Алтын бешик», о сырлы къоба? 
Кимге ачыладжакъ онынъ тылсымы? 
Дюньяда бармы даа бойле бир ада, 
Къадрини бильмеймиз, гунах дегильми? 
Десене, «Ай-ненни» айтмай Анайлар? 


Къайда Чора-батыр, Эдиге бейлер? 
Алемни титреткен ханлар, Гирейлер? 
Челеби-джихандай антлы къурбанлар? 
Оджалар оджасы Исмаил бейлер? 
Десене, «Ай-ненни» айтмай Анайлар? 


Сиз кимнинъ эвляды, эдждадынъыз ким? 

Бу ишлер ляйыкъмы санъа, эй, халкъым? 
Юрегим эп сызлай, козюм торлана, 
Манкъурткъа чеврильме, джигерим — халкъым! 
Десене, «Ай-ненни» айтмай Анайлар? 


«Ай-ненни» айтмайсыз нечюн, Анайлар? 
«Ай-ненни», айтынъыз эр кунь, Анайлар! 


(Бу эки шиир «Эй, Ана тиль! Эй, тувгван тиль» 
китабындан алынды). 


МЕДЕНИЙ ТЕДБИРЛЕР 


ХУП АСЫР ШАИРИМИЗ АШЫКЪ 
УМЕРНИНЪ ХАТЫРАСЫ АНЪЫЛДЫ 


Кезлевде Ашыкъ Умер аби- 
деси мейданында, ачыкъ авада 
«Одун-базар къапысы» халкъа- 
ра фестивали черчивесинде 
'Ашыкъ Умерге багьышлангъан 
махсус тедбир кечирильди. 
Тедбирде йыр ве музыка ярыш- 
лары отькерильди. Ярышта 
Кезлев иле къардашлыкъ ше- 
эри Силифкеден (Тбюркие) 
кельген иджраджы Ремзи Кир, 
Къырымда нам къазангъан 
артист, халкъара ашыкълар 
фестиваллерининъ лауреаты 
Ресуль Халиль, «Къырым» 


Бугунь шу учь огъланчыкьта ят рухун корьдик. 


Нидамызны эшит сен де, эй Чобан-заде! 
«Тувгъан тильни» окъугъанда агълаймыз кяде, — 
Насыл зенгин эди тилинъ ве насыл саде, 
Башкъа тильде сёйлешмекни эттик биз адет. 


«Къуш яврусы ювасында корьгенин куттер». — 
Бугунь бизлер къуш алындан бетермиз, бетер. 
Гемимизнинъ диреги — тиль, батар да кетер, 
О баткъан сонъ, унутылып, миллет де битер. 


— Адымызны денъиштирмек! — 
дей етмишли къарт, — 
Муим иштир! — Къартым, 
чекиль, арабанъны тарт! 


ИТЕРАТУРНЫЙ 


Эв ичинде, къорантада ана тильсиз 
ят муитке алышкъан ким? 
Урдымдуймаз аналар ве бабалар! 


Джаным-джаным къызларынынъ яры чыплакъ 
юрьгенини корьмеген ким? 
Къырымтатар къадынлары — аналар! 
Буны корип индемеген, эвлядына 
сёз айтмагъан, айтынъ, ким? 
Миллий рухсыз аналар ве бабалар! 


Эвлядына акъ сют берип, озь тилини 
ашламагъан, айтынъ, ким? 

Къырымтатар къадынлары — аналар! 

Тиль бильмейип, эки ёлнынъ арасында 
шашмалагъан, айтынъ, ким? 


фольклор ансамблининъ чалгьыджылары 
Мурат Абдураимов, Энвер Абхаиров, АТР 
телеканалынынъ музыка рехбери, бестекяр 
Джемиль Кариков ве онынъ рехберлигиндеки 
чалгъыджылар А. Шаипов, Н. Бекиров, Р. Ка- 
дырова (йырджы) иштирак эттилер ве олар- 
нынъ эписине дипомлар такъдим этильди. 
Акъмесджиттен кельген бир группа зиялылар 
Ашыкъ Умернинъ хатыра тедбирине айрыджа 
аэнк бердилер ве яраштырдылар. И. Гас- 
принский адына Джумхуриет къырымтатар 
китапханеси директорынынъ муавини Лейля 
Кадырова ве КИПУ оджасы, аспирант Нари- 
ман Абдульваап Ашыкъ Умернинъ ким экени 
ве онынъ эдебиятымызда ве медениетимиз- 
деки ери акъкъында тафсилятлы чыкъыш 


г 


Риза Фазыл Кезлевде, Ашыкъ Умерге 
багъышлангъан тедбирде. 


яптылар. Нариман бей Ашыкъ Умернинъ бир 
шиирини эм ана тилинде, эм де рус тилинде 
чокъ гузель ифадели окъуды. Яш иджаткяр 
ве журналист Ленера Кезлевли де Ашыкъ 
Умернинъ «Алемге денъишмем» шиирини 
окъуды. Тедбирге кельген языджылардан 
Риза Фазыл Ашыкъ Умернинъ ады ве онынъ 
иджады земанемизге насыл этип етип кель- 
гени акъкъынды чыкъыш япты. Шаире Эмине 
Усеин исе озюнинъ «Бульбуль ве гуль», 
«Шаир ве гуль» адлы шиирлерини окъуп 
сейирджилернинъ алгъышыны къазанды. 
Кезлевли сейирджлер ве хусусан узакътан 
кельген турист-мусафирлер тедбирден 
мемнюн олып, эр бир чыкъышны самимий 
эльчырпмаларнен къаршыладылар. 

АЛТЫН ОРДА ДЕВРИ ШИИРИЕТИМИЗДЕН 


Сейфи САРАИЙ 
(1296-1321) 


Сейфи Сараий, бир чокъ улемалар, 
алимлер, шаирлер ве дигер зиялылар 
киби, Мысыргъа кете ве 1391 сенеси анда 
о, улу аджем шаири Саадий Шеразийнинъ 
мешур «Гулистан» эсерини тюркий тильге 
терджиме эте. Сонъра о девирде адлары 
белли олгъанлардан докъуз шаирнинъ 
бирер шиирини ве озюнинъ гъазеллерини 
де къошып шу «Гулистан» эсеринен бирге 
бир джонк дердж эте. Шаирнинъ бу джон- 
ки – диваны «Сейфи Сараий. Шеърлар. 
Гулистан» адынен 1968 сенеси Ташкентте 
айры китап олып нешир этиле. Къазан та- 
тарлары ве озьбеклер оны озь шаирлери 
деп саялар. Лякин теркибинде бир чокъ 
ялынъыз къырымтатар тилине хас сёзлер 
олгъаныны эсапкъа аладжакъ олсакъ, Сей- 
фи Сараийнинъ тили энъ зияде о девирнинъ 
къырым-къыпчакъ тилине якъын экенлиги 
тасдыкълана. Ве биз дер эдик ки, о айны 
шу тильнинъ озюдир. 

Къырым-къыпчакъ эдебиятынынъ тари- 
хы узеринде чокъ чалышкъан ве эски девир 
шаирлеримизнинъ джедвелини тизген Эш- 
реф Шемьи-заде шу шаирлер сырасында 
Сейфи Сараийни де сайып кече. Белли тюр- 
кшынас алим Эмир Неджипнинъ язгъанына 
коре, Сейфи Сараий Мысырдан ватанына 
къайтып кельмей анда къала. 

Сейфи Сараий Саадийнинъ 
«Гулистан»ыны терджиме эттиги саесинде, 
ерине коре ара-сыра озю де бир манзуме 
язып къоша. Эсерни тюркий тильге терд- 
жиме этип башлагъанда, озюнинъ шу эсер 
акъкъында фикирлерини эвеля шиирий 
сатырларнен беян эте. 

Риза ФАЗЫЛ 


жож ож 


Джихан шаирлери, эй гульшани багъ, 
Кими бульбуль дурур сёзде, кими загъ. 


Кими тути бекин чайнар шакарни, 
Кими лафзи билан уртар даразни. 


Кимининъ сёзлери мевзусы шырын, 
Кимининъ ляйыгъы ташрифу тахсин, 


Кими узганинг ашъорин меним дер, 
Кими эльва киби шалгъам чёпин ер. 


Кими маъна къойыб лафзин тюзетир, 
Кими везнин бозыб, санат козетир. 


Оларнынъ ош бири — Сайфи Сараий, 
Джихан арифлерининъ хакъи пойи. 


Аны сен джумле шаир камтари биль, 
Къамер юзьге хамиша муштари биль. 


жожо ж 


Дильбаримнинъ зульфи 
сунбуль, чехреси гульзар эрур, 
Буйина ашыкъ санавбар, юзине гуль зар эрур. 


Агъзы фастукъ, корки тансукъ, 


ози мушфикъ яр эрур, 
Ҳуснининъ чави Хитоу Чин ичинде бар эрур. 


Аслы алчын, сёзьлери чин, 
козьлери татар эрур, 

Минг яшар эр ким дудагъы 
шербетин татар эрур. 


Ашкъынынъ эльчисине 

конълум мунакъкъаш дар эрур, 
Зульфине тушкен 

конгъуллернинъ макъамы дар эрур. 


Нечаким ашкъы оты бу джан ичинде бар эрур, 
Къахраба узьре козимден 
дем-бедем дур-бар эрур. 


Шахд сёзи, ариф ози, вакъыфы асрар эрур, 
Васлы бостанында 
хош ашыкъларын асрар эрур. 


Васфына Сейфи Сараийнинъ иши ашъар эрур, 
Андан озьге бирле ашыкъта емек ашъар эрур. 


жож ж 


Алтун къанатын ачты исе субх шункъар, 
Кок къолгъа батты 
джумле къавакъиб къабутары. 

Исфандияры Рум чыкъыб тиктиса алем, 
Болды къуруб хазимат аны Шом лешкери. 


Тёкти къырмызы къан 

акъытыб чарх тосына, 
Туннунъ юрек 

тамырын ачыб субх ништары. 


Къушлар коруб хавода аны башлады реван, 
Тили атылынча окъумагъа: 
«Аллоху акбары». 


Дженнет менгиз 
безадиса ол дем озин джихан, 
Ракс урды ашыкъане юриб чарх чанбары. 


Бостан ичинде тюрли 
чечек анджуман къуруб, 
Рахмат шарабы бирла болыб мест хар бири. 


Сёнди пияла ляле къызыл гульге гуль ичиб, 
Бульбульге къаршы 
ачты джемалын яна тары. 


Бульбуль мугъаниий булды, 
навода тузуб нагам, 
Наргисни уйгъарыб яна эсир этти абхары. 


Машукъа къамети киби турли чечек аро, 
Хуш къолларын салыб 
салынур серв ары-бары. 


Бостан ичинде мушкъ сата бошлады саба, 
Толды джихан димагъына гуллер муаттары. 


Ол анджуман ичинде эдим, кельди нагехан, 
Бир хуш хабибу манзару ушшакъ дильбары: 


Къаддин коруб ер опти анынъ сарзи бостан, 
Зулфи быракъты алеме мушкъ иле анбары. 


Айды реван къасидаи гъарро къылыб бу кунь, 
Элткил анынъ къатына ки, ол дахр мафхары. 


Искандариянынъ малики бозлар эхли джуд, 
Ким Хатими земане керак болса чакъары. 


Хамза юрекли эрдем эри Рустамы заман, 
Бу аср ичинде озьлерининъ ёкъ барабары. 


Эй маъданы шиджааты махдийи рузгяр, 
Вей менбаы сахаваты икъбал манзары. 


Сен ол екяне фариси чабукъ суварсанъ, 
Бир окъ билан 
йыкъарсанъ уруб он гъазанфары. 


Шатранжы бахты нарды сеадет сенинъ билан, 
Ким ойнады утул дию багъланды шашдары. 


Безминъде тутты Зухра бу ушшакъ пердесин, 
Сакъий къамер болуб сенга тегручи Муштары. 


Сейфи Сараий хызметинъе медх окъуб тёкер, 
Бахри аруз ичинден алыб дурр-и джевхери. 


Болды гъидайы руху конъуллер муфаррихы, 
Коркли сыфатларынъ биле дивону дафтары. 


Бу медхи ол хасидеге къылдым джеваб ки, 
Тун зульфини кесарди тутуб субх ханжери. 


Ниче тозутса бади бахорий абиру мушкъ, 
Ниче чаманда бади хазан къылса заргяры. 


Ончага тегру эйгу адынъ хайр уза къалыб, 
Сёзленсин эль тилинде джианнынъ диловары. 


жож ж 


Эй, корклилер хаялы 
билан мубтеля конъуль, 
Кози билен кетурген узине бало, конъуль. 


Не ерде бир къамер 

киби юзь коринджек реван, 
Козинъ юмуб тюшерсинъ 

анынъ отына, конъуль. 


Бир гуль янакълы, 

джады къаракълыгъа огърасанъ, 
Джанынъ фида къылурсынъ 

ушул дем онъа, конъуль. 


Султанлар огълы зульфинъе 

густах къул сунан, 
Сенсинъ элинде бир 

пулы ёкъ бенава, конъуль. 


Ол ки сени джефа билен ольтирмеге тилер, 
Минг джан билен къылурсынъ 
онъа хуш дуа, конъуль. 


Тартыб земане 

хубларынынъ джеврини мудам, 
Кординъми ич биринде 

булардан вефа, конъуль. 


Куйдим сенинъ билен 

неча кез фуркъат отына, 
Йыллар чекиб сенинъ 

билен джевр-у джефа, конъуль. 


Къады эви не ерде, ажеб, муфти къайдадур, 
Къылгъай эдим сенинъ 
билен хош маджера, конъуль. 


Сейфи Сараийни 

бу къара къында багъласанъ, 
Хублар джефасы 

бирле булурсынъ фена, конъуль. 


жожо ж 


Менинъдек ниджелер 

айрон ушул джады къаракъынъа, 
Къуруб джисминъ хижалеттен 

реван болды къара къынгъа. 


Танининъ окъынынъ 

узьре къапы да алийнинъ ренки, 
Эрур ол тазе къуш къаны 

тёкюльмуштек къар окъынъа. 


Джемалынъ корьмеге 

асрет болыб андан мурадым ол, 
Къуруб ильгъаймы теб бир 

кез къулунъ султон къаракъынъа. 


Эсир-у муптеля булды 
бу конълюм бирле бу джаным, 
Онынъ фитне къаракъынынъ 
къаракъчидек къаракъынъа. 


Висалынъ даима истеп 

менинъдек нидже ашыкълар, 
Чекерлер мехнаты 

фуркъат салыб озин къаракъынъа. 


Чюн эль берме десе 

васлы оларман ош джефа бирле, 
Фиракъынъда болуб разы 

омюрнинъ къыскъаракъынъа. 


Къаракъынъа тюшюптир 

бу Сараий Сейфи бичаре, 
Нидже отдан чыкъыб тюшсе 

къылыч багълы къара къынгъа. 


жж хх 


Тапылмаз хусн мулькинде 

санъа тенъ бир къамер манзар!, 
Не манзар, манзары шахид?, 

не шахид, шахиди дильбар. 


Бу кунь Юсуф джемалыны 

къылыптур Хакъ санъа бахшыш, 
Не бахшыш, бахшышы девлет, 

не девлет, девлети мефхар?. 


Сёзинъ дюрр-у джеваирдур 

конъуллер кунджине ляйыкъ, 
Не ляйыкъ, ляйыгъы Хусрев, 

не Хусрев, Хусреви кишвар. 


Шекерден татлыдур хулькъынъ, 
карамда хатырынъ матлаб, 


Не матлаб, матлабы маъдан, 
не маъдан, маъданы джевхер. 


Зехи девлети ашыкъ 

ки сенинъ бирле къылур ишрат, 
Не ишрат, ишраты дженнет, 

не дженнет, дженнети кевсер. 


Бу хуснинъ шевкъы завкъында 
конъуль тутилери тапты, 
Не тапты, тапты хош леззет, 
не леззет, леззети шеккер. 


Джемалынъ накъшына 

Сейфи Сараий багълады сурат, 
Не сурат, сураты хасна, 

не хасна, хусни джанпервер. 
"манзар — корюниш 
2 шахид — шаат 
3 мефхар — шан-шурет 


жож ож 


Къуруб къашы ёсун къара козьлеринъ, 
Атар кирпик окъын манъа козьлеринъ. 


Бир окъ бирле Рустемни аттан йыкъар, 
Нидже атса къылмаз хата козьлеринъ. 


Къаракъчы беля къылса тюз языда, 
Къылур даим эльде беля козьлеринъ. 


Олур сабр джандан конъульден къарар, 
Кимге бакъса бир кез къия козьлеринъ. 


Конъуллерни багълаб къара зульфинъе, 
Усанмасмы джанлар эля козьлеринъ. 


Не ёлдан бу Сейфи Сараийнинъ ош, 
Тёкуб къанын ичип къана козьлеринъ. 


Эгер хай демесенъ джиханны харап, 
Къылур гъамзе билен яна козьлеринъ. 


жож ож 


Ким кельди исе джихангъа шек ёкъ ки, кетер, 
Акъыл келибан бу ерде коп хайыр этер. 

Сен ийгилик эт дахи, денъизге салгъыл, 
Языда санъа якъын биль, ол хайыр етер. 


ХИКЯЕТ 


Бир къарт эрга айттылар: «Нечюн 
эвленмейсинъ?» Айтты: Къары хотунлар билан 
бошым хош дегуль». Айттылар: «Йигит олгъыл, 
чюн неъматинъ бор, къувватинъ етар». Айтты: 
«Мен ки къарыман. Къары хотунлар билан 
улфатим булмагъанда ол ким йигит турур, мен 
киби къарт билан не къадар достлыкъ суратын 
багълагъай». 


ШИЙИР 


Яшы етмишга етган бир къары эр, 
Тиларман бир къыз огълан алмагъа, дер. 


Элинда неъматы коп, кульфаты аз, 
Ким эльде муътабар бир уллу баззоз. 
Тилаб олды бир уздан къыз — юзи ой, 
Ады Инжи, атасы бельгили бай. 

Нечук ки расм эди булды тамоша, 
Едилар ул кеча куб турли халва. 
Кетурди янгалар къызны куевга, 
Кириб ятты ол иккиси бир эвга. 

Куёв эгни уза къызнынъ аягъы, 
Къарынынъ турмады ол дем таягъы. 
Чекиб яй, толдуруб окъ форисона, 
Урур, лекин окъы отьмез нишона. 
Туруб эрта муни хужжат кетурди: 
«Менга тоймаз козим хижлат кетурди». 
Учунчи кунь олар мухкам урушты, 
Къоюб къозы эвин бекка турушты. 
Тутуб Сейфи Сароий къыз эрини, 
Лятифа сузлади кузлаб ерини. 

Ая, ахмакъ куёв, етмиш яшарсан, 
Элинъ титрар нечук инжу тешарсан? 
Бу куньдан сонъ бу ишдан тавба этгиль, 
Къылыб эйгу амель джаннатга кетгиль. 


ИТЕРАТУРНЫЙ 


ЫМ 


ХАЛКЪ АРТИСТИ ХАЙРИ ЭМИР-ЗАДЕ 


Эшреф ШЕМЬИ-ЗАДЕ 


Йигирминджи асыр къырымтатар меде- 
ниетининъ, хусусан онынъ нефис санаты- 
нынъ оюн, театр ве кино санатларынынъ 
илерилев тарихында, айтувлы оюнд- 
жымыз, драма театримизнинъ тонъгъуч 
уста- ларындан бири, мешур кино-актёр, 
халкъ артисти Хайри Эмир-заденинъ 
исми – парлакъ бир метеор киби парыл- 
дап, эбедий сёнмез бир из къалдырып 
кетти. 

Хайри агъанынъ аджайип омюр ёлы, эр бир 
адамгъа насип ола бильмеген куньлениледжек 
такъдири бар эди. 

Бу не? Талийнинъ тебессюмими, юрь 
къулыммы, ёкъса тесадуфий алларнынъ, 
шараитларнынъ мувафакъиетли суретте бир 
ерде бирлешмесими? Екъ. Хайри агъанынъ 
талийини ич бир тюрлю тесадуфий шараитлар 
аль этмеди. Эр бир аткъан адымыны тюшюнип, 
билип атаракъ, омюр ёлыны, анълы суретте 
ози сайлап алды, ози тайинледи. Эр бир ис- 
тидатлы нефис санаат эрбабынынъ талийи 
киби, бу аджа йип татар огълунынъ талийи де, 
сыкъы-сыкъыгъа озь халкъынынъ талийинен 
багълы эди. 

1893 сенеси, ялы боюнынъ юксек ешиль 
дагълары этегинде ерлешкен Дерекой койинде 
дюньягъа кельген Хайриге, табиат озининъ 
джемий эйиликлерини – джисманий сагълам- 
лыкъ ве гузеллик, рухий зенгинлик, гузель 
бой-пос, акъыл-зека, чевиклик, киргинлик, 
оюн истидады багъышлай. О озини бильген 
чагъындан башлап, озь халкъынынъ зенгин, 
поэтик, назик музыкасыны, мунълы, джошкъун 
йырларыны эшитип, салмакълы, джанлы, 
эпкин оюнларыны корип осе ве озинде нефис 
санаткъа догъма икътидар ве ьштылыш олгъа- 
ныны ис этип осьмюрлик чагъындан башлап, 
бутюн барлыгъыны бу саагъа бере. 

Башлангъыч тасилини догъгъан койинде 
ве Ялта шеэринде алгъан сонъ, Одессагъа 
кетип, о ердеки нефис-унер мектебини битирип 
койине къайта. Бутюн талантыны озь тувгъан 
халкъынынъ оюнларыны огренмек, оларняы 
тедкъикъ этип, миллий колоритли янъы оюнлар 
мейдаягъа кетирмек ишине бере. Бунынъ ичюн 
о афталарнен яйляда чобан къошларында 
яшай, къартларнен, кедайларнен, эски чалгъы- 


Хайри Эмир-заде Алим ролюнде. 


джыларннн корюше, къардаш халкъларнынъ 
оюнларынен таныш ола. 

Инкъилябдан сонъ, Хайрининъ ады, яшьн 
тезлигинен озь халкъы арасында даркъала. 
О шеэр саналарында, кой мейданларында, 
тепречлерде, дервизаларда, сейранларда 
ойнап, халкънынъ сайгъы ве рагъбеитни къа- 
зана. Онынъ «Чобан оюны», «Явлукъ оюны» 
«Меджнун оюны», «Эшкъия оюны», «Айдамакъ 
оюны» сейирджилерни айретте къалдыра. 
Тойларда «Хайри» авалары чалына. «Хайри» 
оюнлары ойнала. Шаирлер Хайри Эмир-заде 
ашкъына шиирлер язалар... 

1921 сенесинден 1924 сенесине къадар 
Хайри Къырымтатар девлет театринде чалыш- 
ты. О, бу ерде озининъ драматик истидадыны 
да косьтерди. Хайри агъанынъ «Таир ве Зоре», 
«Ненкеджан ханым», «Янгъара батыр» киби 
музыкалы драмаларда иджра эткен роллери, 
козьлеримнинъ огюнде бугуньки киби тур- 
макъга. 

Эмекдар халкъ арасындан чыкъкъан, до- 
гъма бу таланткъа 1923 сенеси девлетимиз 
«Халкъ артисти» намыны берди. 

1924 сенеси кино саасына чагьырылгъан 
Хайри Эмир-заде бу саада да айрыджа буюк 
мувафакъиетлер косьтерди: Онынъ ильки 
иштирак эткен фильми, 1924 сенеси чыкъкъан 
«Таш устинде йыр» адлы фильм эди. 


120 йыллыгъы мунасебетинен 


Чокъкъа бармадан, мерхум классик язы- 
джымыз ве драматургымыз Умер Ипчининъ 
1926 сенеси, язгъан сценарийси эсасында 
«Къырым йигити Алим» адлы фильм чыкъа- 
рылды. Бу фильмде Хайри Эмир-заде халкъ 
къараманы Алимнинъ ольмез, образыны 
яратты. Буюк алим ве этнограф Осман Акъ- 
чокъракълы ве академик-рессам Усеин Бада- 
нинскийнинъ консультациялары алтында чы- 
къкъан бу кинофильм, акълы суретте, бирден, 
нефис санатымызнынъ шедеври олып кетти. 
Матбуатта бу фильм акъкъында юзлернен 
мусбет рецензиялар басылды. 

«Алим» кинофильмини джемий халкъымыз 
буюк эеджаннен ве севгинен къабул этти. 
Фильм айларнен киноэкранлардан тюшмеди. 
Фильмде Алимнинъ (Хайрийинъ) косьтер- 
ген къараманлыкълары арты кесильмеген 
алгъышларнен къаршыланды. «Известия» 
газетасы «Мемлекетимизде чыкъкъан ве 
«Шаркъ фильмлери» деп адландырылгъан 
картиналар арасында энъ биринджиси «Алим 
фильмидир», – деп язды. 

«Алим» кинофильми акъкъында сёз- 
леримнинъ сонъында Ленинградда чы- 
къкъан «Жизнь искусства» журналында 
1926 сенеси басылгъан бир макъаледен, 
татар халкъынынъ, янъыдан догъгъан Алим- 
ге мунасебетини сёзден даа гузель тасвир 
эте биледжек бир фактны косьтермекнен 
кифаетленеджем. 

Журналда шойде языла: «Ялтада бир татар 
тюкянына, Ялта кинофабрикасынынъ бир рус 
артисти кире. Артист озюне кумюш тютюн 
къутусы, (табажник) сайлайяткъанда, тюкянд- 
жы онъа, козюни алмай бакъып отура. Артист 
сайлап алгъан кумюш къутусынынъ парасыны 
береджекте, тюкянджы артистнинъ пара булун- 
гъан элини кенаргъа къакъып, ондан: 

— Аркъадаш, сен «Алим» кинокартинасын- 
да ойнадынъмы? – деп сорай. 

— Ойнадым. 

— Яхшы, чокъ яхшы. Ойле олса, мен санъа 
бу къутуны багъышлайым, Алим эшкъына 
багъышлайым, – дей. 

Тюкянджы пара алмай ве бунъа къаршы 
протест эткен артисни незакетнен тюкяндан 
озгъарып чыкъара». 


«Кърым йигити Алим» фильмининъ бу 
къадар буюк мувафакъиет къазанмасывда, 
шубесиз, Алим ролюни ойнагъан Хайри агъа- 
нынъ пек буюк ролю олды. 

«Алим» фильминден сонъ, Хайри агъа даа 
бир чокъ фильмлерде баш роллерни иджра 
этти ве совет кинематографиясынынъ иле- 
рилемесине буюк исее къошты. О сыранен 
айтакъанда: «Кира Киралина», «Арест ичюн 
ордер», «Цемент», «Меккеден кельген му- 
сафир», «Плотина эшильди», «Улу кунеш», 
«Салор гули», «Къачкъынлар». «26 комиссар», 
«Исмет», «Душманларнынъ достлыгъы», «Къа- 
ра-богъаз», «Достлар», «Эльмас», «Бир аиле», 
«Субхи», «Койлюлер», «Бахтияр» кинофиль- 
млеринде озининъ истидадыны косьтерди. 

Мениетимизнинъ энъ парлакъ йылдызла- 
рындан бириси олгъан севимли халкъ артисти- 
миз Хайри Эмир-заде 1958 сенеси февраль 17- 
де Баку шеэринде козьлерини эбедий юмды. 

Хайри Эмир-заде 
«Чобан оюны» ойнай. 


ХАНЛЫКЪ ДЕВРИ ШИИРИЕТИНДЕН 


РЕЗМИЙ БАХАДЫР ГЕРАЙ ХАН 


(1602 - 1641). 


Резмий Бахадыр Герай хан Бора-Гъазы Герайнынъ (Гъаза- 


Н’ола атеш-эсер олса севад-ы ши’ри Резмийнинъ 
Деруни хане-и атешдир амма дуд гёсьтермез 


(Эвельде азап ичюн ярагља эльмас тозы сепер экенлер. 
Эльмас тозы яраны даа зияде аджытыр экен). 


Дюньягьа джумертлик дагьытмакьчюн ашкь арттырыджы 
къаде етер. Агьзынга къадар толу кунеш къадесининь аслы не экен? 


Малик-и кян-ы Бадахшан олса диль булмаз йине 
Ла’л на-йаб-ы лебюнъ тек джевхер-и зи-къыймети 


ийнинъ) къардашы | Селямет Герай ханнынъ он учь огьлундан 
биридир. О, дёрт бучукъ йыл девамында (1637-1641) Кърым 
ханы ола. Озь эмджеси Бора-Гъазынынъ къызы Ханзаде ха- 
нымгъа эвли экен. Ханзаде ханым да аджайип шиирлер язгъан 
истидатлы шаире экен. Оларнынъ мунасебетлери гъает назик 
ве кучьлю севгинен, шиириет ве музыка иле мушгъуль олувнен 
характерлидир. Гонълю севги толы Резмий Бахадыр Герай Азав 
къалесини казакилерден азат этип къайткъан вакъытта веба 
(чума) хасталыгъына огърап 40 яшында вефат эте. Шиирий 
иджадындан пек аз эсерлер сакъланып къалгъан. 

Менбалар: «Иылдыз» журналы, 1990-5, с. 117-118; 1998-3, 
с. 128-131; 1998-7, с. 99-102; Риза Фазыл, Сафтер Нагаев, 
«Къырымтатар эдебиятынынъ тарихы», Акъмесджит, 2001, 

? 


Тюркиеде: Найт Сегау Ѕиіќап, “Сйбип-і Напап”, $. 89-93; 
Вигзай Меһћтеа Тари, “Отт тбе!Мег», ѕ. 24-25; “Тігкіуе Озтдак 
Так Едебіуаїаг АпќоІојіѕі”, сй 13. (Киит гк-Тааг Едебіуай). 
Апкага, 1999, $. 258-260; Кіға, 42; Аѕіт, 10; Мис, 15; Ѕаїаіу, 
84; Вед, 173-74; Ѕеућіу, 1/170; «Ез-Зебиз-Зеууаг», 150; Тһе, 
1/333; ТБЕА, 11/325. 


1 
Бу чарх-ы сифле-первер эһл-и таб’а джюд гёсьтермез 
Мет’а-ы марифет гуя зияндыр сюд гёсьтермез. 


Алчакълардан хошлангъан бу фелек, табиат саиплерине — 
шаирлерге джумертлик косьтермез. Марифет малы санки зияндыр, ич кяр 
косьтермез. 


Чекер бир перде даим диде-и һасрет нигях узьре 
Руһ-ы джанана бакъсам эшкъ-и хун-алуд гёсьтермез 


Асрет козю баквыш устюне гуя сюрекли бир перде чекер. 
Севгилининь ёлуна бакъаджакъ олмас, къанлы козьяш косьтермез. 


Олуп сенг-и хавадисден шикест айине-и таб’ум 
Мурадым узьре руй-ы шаһид-и макъсуд гёсьтермез. 


Табиатым айнасы хадисе ташларынен къырылып, 
Истедигим шекильде макъсадым олган гузельнин юзюни косьтермез. 


Табабет госьтерюп эр захмыма эльмас бенд эйлер 
Мюрювветсиз фелек бир мархем-и биһбуд гёсьтермез 


Аджувсыз талий докторлыкь япып эр бир ярама эльмас сепер, 
Амма ярайджакь бир дерман косьтермез. 


ИТЕРАТУРНЫЙ 


Резмийнинь шиирининә парлаквлыгьы атеш киби тесирли олса, 
бунва шашылырмы? Онын гонълю думан косьтермеген бир атешханедир. 


2 
Хатт-ы серсебзининъ устюнде идер ер зульфунъ 
Чемен устюнде битен сунбюле бенъзер зульфунъ 


Айва тюклерининь устюнде ер алгван зульфинъ 
Чимен устюнде биткен сунбульге бенъзер. 


Эбр-и сераб-сыфат перде-фикендюр хуршиде 
Афитаб-ы рухуна сайе салар тер зульфунъ 


Ягъмур булутынынә кунешке перде олгъаны киби, 
Тазе зульфлеринь юзюнънинъ кунешине кольге салар. 


Баш къалдырды юзе чыкъды сипах-ы хаттынъ 
Фитне вахмийле душюп ра’шее титрер зульфунъ 


Айва тюклери ордусы баш къалдырып юзьге чыкъты. 
Зульфинь фитне телюкесинден къоркъып титремектедир. 


Сакъынур ол гуль-и рухсары эсен еллерден 
Санма тахрик-и сабадан юзюнъ ортер зульфунъ 


О гуль юзьлини эскен еллерден къызгъаныр, 
Саба рузеярынын тесиринден юзюни ортер санма. 


Нидже мумкюн гире Резмий-и геданынъ элине 
Генч-и хуснинъ сенинъ аждер гиби беклер зульфунъ 


Сенинъ гузеллик хазинень тиленджи Резмийнинь элине насыл 
Кирсин, зульфинь аждерха киби оны беклемектидер. (Эвельде 
хазинелерни тылсымнен йылан ве аждерхагьа беклеткенлерине 
инаныр экенлер). 


3 
Суз-ы синемдюр иден диль-герм ол би-шефкъати 
Ахени нерм эйлемекдюр атешюнъ хасиййети 


О шефкъатсызгља гонъюль бердирген коксюмнинь ярасыдыр, 
'Атешнинь хасиети демирни йымшатмакътыр. 


Фейз-бахш-ы алем-ара джам-ы ашкъ-эфза етер 
Сагъар-ы леб-риз-и хуршидюнъ недюр махййети 


Гоньюль Бадахшан маденлерине саип олса да, 
Дудагъынынә эшсиз ла’ли киби къыйметли бир джевхер буламаз. 


Шах-ы икъбал-и висалюнъ булмаз ол Туба-къаддинъ 
Эвджгир олмаса ушшакъунъ хума-йы химмети 


Эгер ашыквларнынь гьайрет хумасы 
шу къадар юксеклерге чыкъмаса, 
Тубагьа бенъзеген узун бойунь къавушмакъ фиданына иришемез. 


Ляле-аса суз-ы диль дагь-ы дерюнюнъ гёсьтерюр 
Бильмезем, Резмий, недендюр синемюнъ гермиййети 


Ляле киби гонъюль атеши ичиминь ярасыны гёстерир, 
Резмий, коксюмнинь янгъаны недендир, бильмейим. 


4 
Сунматуз биз һер шикяра пендже-и тесхиримюз 
Шахбаз-ы химметсиз садр-ы хюмадур еримюз 


Биз гъайрет шаинимиз, еримиз хуманынь мекяныдыр; 
һер авгъа тылсымлайыджы панджамызны атмамыз. 


Гофт-ю гьудан фаригъ анка киби узлет-мескениз 
Сёйленир диллерде амма нам-ы алем-гиримюз 


лер не къадар алемни туткљан намымыз тиллерде олса да, 
Анка киби деди-къодудан узак янъгъызлыкъ мескениндемиз. 


Эйлесек хусн-и беян гуль-гъонджелер васфында гер 
Бульбул-и шейдая такърир огредюр та’биримюз 


Эгер гъондже гуллер акъквында гузель бир сёзь сёйлесек, 
Бизим бу сёзьлеримиз ашыкъ бульбульге лаф огретир. 


Пес-аяр-ы къальбе телькъин эйлесек алтун олур 
Джевхер-и хаке вуджуд-ы кимия-тесиримюз 


Бизим арекетимиз топракъ джевхерине химия кибидир; 
Биз акъыл берсек, бичаре къальп алтынгъа чеврилир. 


Кюшиш-и мердан эдюп тасиль-и ирфан эйледюк 
Олды Резмий химмет-и мердан-ы ма’на пиримюз 


Эй Резмий, мердче чалышып бильги саиби олдыкъ, 
Бильги адамларынынь гьайрети бизим пиримиз олды. 

ЛЕБИЙ КЪЫРЫМ 


Эдебиятымызда белли ер ишгъаль 
эткен ве йигирминджи йылларда шии- 
риетимизде муим из къалдыргъан уйкен 
несиль шаирлеримизден бири Шевкъи 
Бекторедир. 

Шевкъи Бекторе 1888 сенеси Романи- 
яда, Добруджанынъ Къавлакълар коюнде, 
Къырымдан иджрет кеткен бир къырымта- 
тар муаллимининъ аилесинде догъа. О даа 
бала олгъанда, бабасы, бир чокъ койдешле- 
рини пешине такъып, Анадолугъа коче ве 
Полатлы къасабасынынъ дживарындаки 
Къаракъая коюнде ерлешерек, кой мухтар- 
лыгъы, нахие мудирлиги ве оджалыкъ киби 
вазифелерде булуна. 

Шевкъи Бекторе башлангъыч тасилини 
кой мектебинде, орта тасилини исе, Аймана 
къасабасында алгъан сонъ, 1905 сенеси, 
Истанбулгъа кетип, иляхият диний фенлер 
шубесине окъумагъа кире. Мында «Тюрк 
юрты» журналында онынъ биринджи ши- 
ирлери басыла. 

1909 сенеси анасы, бабасы ве бир эмд- 
жеси вефат эткен сонъ, акърабаларыны 
къыдырмакъ ичюн, Шевкъи Бекторе Къы- 
рымгъа келе ве кой мектебинде оджалыкъ 
эте. Амма сонъра Тюркиеге къайтмагъа 
меджбур ола. Лякин гонълю Къырымда 
къала. Бундан сонъ бираз вакъыт Рома- 
нияда булунгъан шаир 1918 сенеси текрар 
Къырымгъа къайтып кельгенинен Алушта 
районындаки Къуру-Озен коюнде ерлешип, 
оджалыкъ япып башлай. Мында о «Шар- 
шур» адында афталыкъ эльязма меджмуа 
чыкъарып башлай ве оны халкъ арасында 
дагъыта. 

1920 сенеси Шевкъи Бекторе Акъме- 
сджитке келип ерлеше. Мында о, «Эрки- 
некъон» адлы ильки шиирлер китабыны 
бастыра. 1923 сенеси къырымтатар ти- 
лининъ арапча ве фарсча сёзлеринден 
арындырылгъан «Татарджа сарф ве нахв» 
(Грамматика ве синтаксис) дерслигини яза. 

Шу йыллары, Акъмесджит дживарын- 
даки Тотайкойде педагогика техникумы 
ачыла. Онынъ мудири оларакъ, корюмли 
эким ве фааль джемаатчы Амет Озенбаш- 
лы, мудир муавинлигине исе шаир Шевкъи 
Бекторе тайин этиле. Бу девирде о, Къы- 
рымнынъ корюмли зиялыларынен, сыкъы 
алякъада булуна. Хусусан намлы тильшнас 
алим Бекир Чобан-заденен онынъ достане 
алякъасы чокъ йыллар девам эте. 

Бу вакъытларда Шевкъи Бекторе, 
элифбе язув ярышында иштирак этип, 
«Тоташ-боташ» адынен элифбе китабыны 
яза. 1925 сенеси онынъ бу китабы мектеп 
талебелерине дерслик оларакъ бастыры- 
ла. О, айны заманда, Абибулла Одабаш 
ве Исмаил Лемановнен берабер, маариф 
идаресининъ азасы олып да чалыша. 

1925 сенеси Шевкъи Бекторе Дагъстан- 
гъа кете. 1926 сенеси о Бакуда отькериль- 
ген Бутюнсоюз тюркология съездинде 
Дагъстандан делегат оларакъ иштирак 
эте. Чокъ йыллар Бекир Чобан-заденен 
достлугъы шаирге чокъ итибар кетире. Со- 
нъра о, Туркменистангъа кете ве Ашхабад 
педагогика техникумында окъув ишлери 
болюгининъ мудири вазифесинде чалыша. 
Мында о «Туркмен тилининъ сарфы» адлы 
дерслик чыкъара.1932 сенеси март 25-те 
апске алына ве миллетчиликте къабаатла- 
нып, 10 йыл тюрьме джезасына укюм этиле. 

Тюрьмеден бошагъан сонъ Шевкъи Бек- 
торе 1948 сенесине къадар Озьбекистанда 
(Янъыёл шеэринде) яшады. Шу йылнынъ де- 
кабрь айында о текрар апске алына ве бир 
къач айдан сонъ 10 йыл муддетке Сибирьге 
сюрьгюн этиле. Бу йылларыны о Красноярск 
лагерлеринде кечире. О вакъытта Тюркиеде 
яшагъан омюр аркъадашы ве балалары 
оны апстен къуртармакъ ве озь янлары- 
наТюркиеге чагъырып алмакъ пешине 
тюшелер. Тюркиенинъ Москвадаки эльчиха- 
несининъ ярдымынен бу арекетлер мусбет 
нетидже бере ве Шевкъи Бекторе 1956 
сенеси яни 24 йылдан сонъ бу девлетнинъ 
элинден къуртулып, къорантасына барып 
къавуша. 

Бойлеликле, Шевкъи Бекторе омюри- 
нинъ энъ махсулдар деврини лагерьлерде 
ве НКВДнинъ незарети алтында кечире. 

ЭДЕБИЙ ТАКЪВИМ 


ОНЫНЪ ОМРЮ МАХБУСЛИКТЕ КЕЧТИ 


ШЕВКЪИ БЕКТОРЕНИНЪ ДОГЪГЪАНЫНА 125 ЙЫЛ ТОЛУВЫ МУНАСЕБЕТИНЕН 


Тюркиеде тешкилятландырылгъан къырым- 
татар миллий меркезине рехбер сайланад- 
жакъта, онынъ разылыгъыны сорагъанлар. 
О исе: «Эки куньлик омюрим къалгъан 
олса биле, оны халкъыма хызмет этип ке- 
чирмеге истейим», деп разылыкъ берген». 
Лякин онынъ кърантасынен къавушувы пек 
чокъкъа сюрьмей. 1965 сенеси декабрь 20- 
де онынъ козьлери эбедий юмула. Шаир 
Истанбулда Эдирнекъапы къабристанында 
дефн этиле. Къабири Истанбул фетхинде 
(енъишинде) шеит кеткен намлы Улубатлы 
Асан комюльген мезарлыкътадыр. 

Омюрининъ сонъунда о, совет лагерле- 
ринде кечирген деври акъкъында «Волга 
къызыл акъаркен» адлы хатырлав китабы- 
ны язды. Бу китап 1965 сенеси тюркиеде 
басылып чыкъты. Шаирнинъ бу эсери онынъ 
ана тилинде «Иылдыз» меджмуасынынъ 
1993 сенеси 3,4,5-6-нджы санларында ве 
1994 сенеси 1,2-нджи санларында басыл- 
ды. 2011 сенеси эсер Акъмесджитте айры 
китап оларакъ нешир этильди. Ондан эвель 
исе 2003 сенеси «Волга къызыл акъаркен» 
китабы украин тилине терджиме этилип 
чыкъарылды. 

Шаирнинъ «Татарлыгъым» шиири энъ 
популяр халкъ йырына чеврилип, сюргю- 
нлик девринде халкъымызда миллий рух 
яшанмасына буюк иссе къошкъандыр. 


ТАТАРЛЫГЪЫМ 


Татарлыгъым, тувгъан ерим, 
Балалыкътан суемен. 

Онлар ичюн коп вакъытлар 
Джылай-джана куемен. 


Къайда барсам, коп изледим, 
Корьдим татар сачылгъан. 
Озь багъында къокъламагъа 
Ёкъ бир гули ачылгъан. 


Къальтеджексинъ, озь уйинде, 
Озь багъында пек гъарип. 
Лякин кимге айтаджакъсынъ 
Сен буларны тиш джарып. 


Къатты джельмен атылгъанлар 
Тавгьа, ташкъа я джаргъа. 
Джарты дюнъя мезар болгъан 
Татарлыкъкъа, татаргъа. 


Эр мезарнынъ баш уджунда 
Токътап тёктим козь яшым. 
Эр бирине чынъларымдан 
Ясап тиктим баш ташын. 


Къол котерип дуа этим 
Юрегимден Худайгъа. 
Узун, къутлы омюр берсин 
Бары оксюз анайгъа! 


АКЪКЪЫМ ИЧЮН 


Эр шей дерин уйкъларда ятарды, 
Кундюзини геджесине къатарды, 

Зулум акъкъын панджасында тутарды, 
Уяндым да: – Акъкъым! – дие багъырдым. 


Еллер алды, дагълар кести сесими, 
Азмим иле енъдим бутюн еисими, 
Шашырмадан огрендигим дерсими: 
— Акъкъым! Акъкъым! 

Акъкъым! – дие багъырдым. 


Бир кунь кельди, къан бурюди эр ери; 

Эп дагъытты ятагъындан эрлери. 

Къалмыш экен бен ялынъыз серсери, 

Ене: — Акъкъым! Акъкъым! — дие багъырдым. 


Дагълар атеш, ерлер атеш къусаркен, 
Джеллят эллер мазлумлары асаркен, 


Акъ — акъ экен, къоркъар киби сусаркен, 
Бен сусмадым: — Акъкъым! — дие багъырдым. 


Денъиз джошты, далгъаланды дагь киби; 
Дагъ ириди къаршысында ягъ киби, 

Кок къапанды устюме бир агь киби, 
Тюптен ене: — Акъкъым! — дие багъырдым. 


Гурь сесимден бутюн барлыкъ инъледи, 

Эр шей сусты, ферьядымы динъледи, 

Дедим инсан, залым инсан чигнеди: 

— Акъкъымы! Ах, акъкъым! — дие багъырдым. 


АЙТ, ЧАТЫРТАВ! 


Айт, Чатыртав, сырынъны, чокъмы дердинъ? 
Бекчисисинъ бу ерде бир къудретнинъ. 
Сюйрип чыкътынъ коклерге, акъ булуткъа, 
Танышсынъ сен бу эски, оксюз юрткъа. 


Коп яшадынъ, коп корьдинъ, 

коп чектинъ бельки, 
Сен бир тильсиз тарихсынъ — энъ эвельки. 
Нелер отти башынъдан, коп яшынъдан, 
Къайсы изни сорайым акъ ташынъдан? 


Агъач кесип тавынъдан юртлар къургъан, 
Кимди сенде бурунгъы иш буюргъан? 

Козь яшынъмы башынъда агъаргъан туман? 
Язда, къышта мунъсиреп, бюркюреп тургъан. 


Башын»ъ, сачынъ агъаргъан, 

не кедер корьдинъ? 
Къайдай къайгъы, 

къай дертмен дертленип юрьдинъ? 
Къай булутлар къарартып, юрегинъ якъты? 
Къай къолларман силинди 

башынънынъ бахты? 


Ким балталап тавынъны якъып йыкъты? 
Къуртборюнъни ким къыстап, таргъа тыкъты? 
Юрегинъде от бармы, тютюнинъ чыкъа? 
Эрувинъ ёкъмы кенъ 

кокте, не джанынъ сыкъа? 


Куньтувуштан кочь этип, тобенъден отькен, 
Кольгенъе къонып, 

коп вакъыт тынышлап кеткен 
Битсин дердинъ, тюкенсин, бир нефес ал, 
Меним дертли халкъымнынъ багърында къал! 


КЪЫРЫМ ИЧЮН 


Ах! Эй ешиль ада, эй ана юрду, 
Парчаларкен сени шимальнинъ къурду, 
Нерде? Ёкъмы бугунь бир алтын орду, 
Имдаткъа къошсын, истерим къана? 
Бенъзетирим сени сачылан «аха, 
Къутуран далгъалы Бахри Сияха, 
Оксюзсинъ, эсирсинъ де шимале, 
Инълерсинъ, факъат динълеен къана? 
Алтын дестанлы куньлеринъ варды, 
Куюнешинъ, бир мелек киби догъарды, 
Лякин зулюмлерле сачынъ агъарды, 
Менкъибенъи язып сёйлеен кьана? 

Эй ватан, эй ана! Улусынъ, улу, 

Эр кошенъ къараман, шеитле толу, 
Билирим, сендедир дженнетинъ ёлу, 
Гидип де огьрунъа джан верен къана? 


1917 с. ноябрь. 


КЪЫШ КУНЮНДЕ ТИЛЕГИМ 


Къарлар джавып кеткийди, 
Ерни ап-акъ эткийди. 

Кунь къыздырып, артындан, 
Бузлар ирип биткийди. 


Ешилленип япракълар, 
Ешергийди топракълар. 


Шырыл-шырыл акькъайды, 
Бузлап къалгьан чокьракълар. 


Шенъ кунешнинъ нурлары, 
Сачылгъайды ерлерге. 
Тюрлю чечек къокъусы, 
Къошулгъайды еллерге. 
Тогьай бойы о еллер, 
Ельпир-ельпир эскенде, 
Гузелимнинъ юзинден, 
Сийпай берип кечкенде, 


Мен тогьайлыкъ ичинде 
Тыгъыргъайдым, яткъайдым, 
Къыштан къалгъан къайгъыны 
Юрегимден аткъайдым. 


Сонъ да къулан чёллерде, 
Джувургъайдым, чапкъайдым. 
Къар куртюги астында, 
Джойгъан ызым тапкъайдым. 


Аваланып учкъай да, 
Чатыртавны ашкъайдым. 
Кенъ Салгъыргъа къошулып, 
Дёрт бир якъкъа ташкъайдым. 


Бир гурлевик башында, 
Джырлагъайдым джырымны, 
Кульдиргийдим, асырлап 
Шу джылагъан Къырымны. 


1923 с. 


Номан ШЕЙХ-ЗАДЕ 
ШЕВКЪИ БЕКТОРЕ 


Шан санъа шерефмен, эй Шевкъи Бекторе, 
Олмайджакъ шейлерни козьлеринъ коре. 
Безмеден, Макъбуле сачларын оре, 
Шаирлер ичинде сайгъылы торе. 


Язынъны эр татар баласы биле, 
Гонъюльнен эзберлей, анасы биле. 
Кяде бир «Силем»мен козьяшын силе, 
Сёзлеринъ юрекке, мийлерге синье. 


«Чатыртав» окъусам, юрегим ие, 
«Джошкъун далгъалар» ачувгьа тие, 
«Хан-джами» окъулса, юреклер куе, 
Болгъан Къырым татары, Шевкъини сюе. 


«Соловка», шаирни ольдирди дие, 
Козьлерден козьяшлар токътамай ие. 
Акъмесджитте арнавут ашханасы, 
Татарларгъа эдебий тиль анасы. 


Оджагъыны къурды о он секизде, 
Философман Шевкъимиз бир эгизде. 
Джалдадылар экиси бир денъизде, 
Шевкъи ольмез, сиз: «Ольди», десенъиз де. 


Къарасувбазар, 1940 с. 


ИТЕРАТУРНЫЙ 


ЫМ 


И ВИО Е ЕН 


АДЖИ СЕЛИМ ГЕРАЙ ХАН 


| Селим Герай энъ мешур кьырым 
ханларындан бири олып, Къырым хан- 
лыгъы тахтында дёрт кере (1671-1978), 
(1684-1691), (1692-1699), (1702-1704) бу- 
луна. Къырымнынъ сиясий тарихында 
«Селим деври» онынъ огъулларынынъ 
фаалиетинде та Х\/ІІ асырнынъ биринд- 
жи ярысына къадар созула: онынъ алты 
огълу — | Девлет Герай, 11 Гъазы Герай, 
І Къаплан Герай, ! Сеадет Герай, ІІ Ме- 
нъли Герай ве И Селямет Герай умумен 
41 йыл ханлыкъ яптылар. 

Бутюн тарихий китапларда | Селим 
Герайнынъ шахсиетине юксек къыймет 
кесиле. О девирнинъ тарихчылары оны 
бир агъыздан сонъ дередже ахлякълы 
ве эр шейнен меракълангъан инсан ола- 
ракъ, акъыллы сиясетчи ве буюк меценат 
оларакъ, чокътан-чокъ чешит истидаткъа 
малик ве эйи табиатлы бир эрбап эм де 
озь Ватаны Къырымда ве бутюн Османлы 
императорлыгъы черчивесинде мисильсиз 


юксек итибар ве севги саиби оларакъ ха- 
рактеризлейлер. 

Аджи Селим Герай хан озю еди яшында 
бабадан оксюз къала. Бабасы Бахадыр 
Герай хан 1641 сенеси Азов арбий сефе- 
ринден хасталанып къайтып келе ве шу 
йылы Кезлевде вефат эте. Бахадыр Герай 
шаир оларакъ къырымтатар эдебиятына 
кунюмизге етип кельген ве Тюркиенинъ 
чешит китапханелеринде сакълангъан 
чокътан-чокъ гъезеллернинъ муэллифи 
оларакъ киргендир. Бахадырнынъ къадыны 
яни Селимнинъ анасы Хан-хаде ханым да 
(шаир Борагъазы Герай ханнынъ къызы) 
аджайип шаире эди. Сёз сырасы Гъазы 
Герайнынъ эки огълу Хусам ве Сеадет де 
(экиси де 1636 сенеси ольдирильдилер) 
шаирлик истидадына малик эдилер. (Сёз 
сырасы, Селим Герай буюктен-буюк къо- 
рантанынъ башы экен. О, 75 баланынъ 
бабасы олгъан. Олардан тек 13 огълан ве 
10 къыз акъыл-балигъ чагъына еткенлер, 


къалгъанлары сабий экенде ольгенлер). 

Корьгенимиз киби, Селим Герай ша- 
ирлер аилесинде догъып осе ве онда эр 
тарафлы иджадий истидат та балалыкъ 
девринден шекилленсе керек. Иджадий 
аньанелерге зенгин Хансарай муити исе 
онынъ эр тарафлы иджадий истидадынынъ 
осьмесине ярдым эткендир. Сонъра исе 
Селим Герай хан оларакъ бойле муитни 
яш истидатлар ичюн озю ярата. 

Селим Герайнынъ бизге малюм олгъан 
эки дёртлигини бизим достумыз, мерхум 
рус шаири ве терджиман Сергей Дружинин 
терджиме эткен эди. Иште Селим Герайны- 
нъ 300 йылдан сонъ халкъына етип кельген 
мисильсиз иджадындан шу эки дёртликни- 
нъ асыл сатырлары: 


ж * ж 


Диригъ, о тазе-нихалим 

хева недир бильмез, 
Беля-йи ашкъ 

недир у мубтеля недир бильмез. 
Дерун-ы синее захм урмагъа билюр 
амма, 


Табиб-и тазе-хевесдир, 
дева недир бильмез. 


* ж * 


Гъамзенъ ки, ола 

сакъи-и чешм-и сиех-и мест. 
Мест итмее ушшакъы 

йитер бир нигех-и мест. 
Резми, хазер эт ол сачы 

Лейля нигехинден. 
Шейда идер инсаны о чешм-и сиех-и 
мест. 


Мешур тюрк сеяатчысы Эвлия Челе- 
би озь вакътында (Х№ІІ асыр) Къырымда 
булунгъанда, Селим Герайнен корюшип, 
онынъле сыкъ-сыкъ субетлешир экен, 
бунынъ шааты ола. Бу корюшювлер ве 
субетлернинъ нетиджеси оларакъ, Эвлия 
Челеби Селим Герай акъкъында хатыр- 
лавлар яза ве оларны озюнинъ мешур 
«Сеяат-наме»сининъ Къырым бойлап се- 
яаты акъкъында язылары ер алгъан 7-джи 
джылтына кирсете. (Эвлия Челебиден 
ашагъыда кетирильген парчагъа бакъ). 


СЕЛИМ ГЕРАЙ СУЛТАННЫНЪ МАКЪТАВГЪА ЛЯЙЫКЪ 
ЧИЗГИЛЕРИ ВЕ ИСТИДАДЫ АКЪКЪЫНДА 


(Эвлия Челебининъ «Сеяатлар китабы»ндан парча). 


Эвлия ЧЕЛЕБИ 


Бу улу султан учь агъа-къардаштан бири- 
сидир. Экинджиси — Мубарек Герай-султан 
черкеслернинъ Заба къабилесинде терби- 
елеп осьтюрильген. Учюндждиси – Деде 
Мухаммед Герай-султан. Селим Герай исе 
энъ уйкенлеридир.Олар, къардашы Деде Ге- 
рай-султаннен экиси Багъчасарайда бильги 
алалар. Селим Герай-султан энъ мудхиш ве 
аджайип илимлернинъ эписини менимсей, 
Къур'ан-ы Керимни агъыздан огренип Хафыз 
ола, аджем тилини огрене ве «Месневий»ни 
аджайип шекильде усталыкънен окъугъан, эр 
бир санаттанхабердар олгъан гузель, эйи та- 
биатлы, мерхаметли ве акъылдане, икметли 
падиша ола. Анги тарафкъа, анги шейге эль 
узатмасын – Аллаһнынъ икметинен о гъа- 
лип чыкъа ве озь мемлекетине Къырымгъа 
файда кетире. 

Лякин джебэлерде, урушларда эльде 
эткен гъаниметинден о озюне ич бир шей 
алмай, эписини фукъарелерге, зайыфларгъа 
такъсим эте. О, арбий сеферден енъишнен 
къайткъанда, бизим Мухаммед Герай хан 
эфендимиз оны буюк тантана ве шерефнен 
къаршылай ве онъа алтын нагъышларнен 
ишленген джуббе, самур (соболью) тон ве 
алтын багъышлай. Къур'ан окъувда о ойле 
уста олды ки, онынъ еди чешит окъув усу- 
лыны менимседи. Арап арифлерини теляфуз 
этювде исе онъа етер ёкътыр. 

Олар Хан азретлеринен берабер гедже- 
куньдюз субетлешелер, Шариат ильмини 
музаекере этелер, дигер чешит илимлер 
саасында къызгъан мунакъашалара алып 
баралар. Ве Хан азретлери эр сефер онъа: 


«Селим! Сен акъикъатен «селим»синъ 
(арапча алчакъ гонюлли, йымшакъ табиатлы, 
сагълам манасында), сенинъ адынъ озюнъе 
пек келише, амма сен, айны заманда, Аллаһ 
ёлунда бир муджахидсинъ (курешчисинъ)», 
дей. Селимге о токътамай мерхаметлик япа, 
онъа достлугъыны ве севгисини бильдире, 
къыйметли, аджайип шейлер, шу джумледен 
челик зырхлар (латы) да багъышлай. 

Бу хан огълу улу падишанынъ урьметини, 
мерхаметини ве джумертлигини къазанмагъа 
биле, амма хан тарафындан онъа берильген 
шейлдерден озюне бир шей къалдырмай, 
эписини ляйыгъынен адамларгъа дагъыта. 
Озю ич кимсеге дарылмай, ачувланмай, 
атта бир чиркийни я да къырмыскъаны биле 
инджытмаз. О, илим эрбапларынен я да 
гъарип Эвлиягъа ошагъан сеаатчыларнен 
эр анги мевзуда къонушмагъа икътидарлы 
инсандыр. 

Шаирлерден онынъ достлары: Лем’и 
Челеби, Му’мин эфенди, Фазлы Чяелеби, 
Эмир Медхи Челеби, Арани Челеби, Недимий 
Челеби ве дигерлери.Олар эписи – догъма 
истидат ве незакет саибидирлер. Лякин 
олар дюльбер, саф тильде бешер бейитлик 
гъазеллер, муседдеслер, мухаммаслар 
ве рубаийлер язгъанда, Азми-заде Хати 
Челеби язгъан рубаийлер киби рубаийлер 
яратып оламайлар. Бу илимде бутюн сул- 
танлардан ве шаирлер сулялесинден энъ 
алясы ве кучьлюси Селим Герайдыр. Озь 
замандашлары арасында о – биринджи! Эгер 
дервишлерден я да чет эльден кельгенлер- 
ден бир де бири онъа бир къасиде яхут бир 
янъылыкъ, я да бир бахшыш эдие этсе, о, 
шу ерде о кишиге бир атя да бир къул ба- 
гъышлай яхут янъы ачкъан гульни – буллюр 


киби саф къызны багъышлай ве ол адам 
оны хайырнен анъа ве бахшышны ватанына 
ёллай я да озюне къалдыра. Селим султан 
исе о адамдан бильги эльде эте. 

Инсанлар арасында оны гъурурлы ве 
сабырлы, агъыр башлы бир сераскер деп 
билелер. Лякин о иджаткяр инсанлар- 
нынъ субетлеринден, джыйынларындан, 
эгленджелерден бир вакъыт къалышмай 
ве куньлерининъ чокъусы бойле эглендже- 
лерде кече. Шусы меракълы ки, эр эгленд- 
женинъ сонъунда иштиракчилерни онынъ 
одасына давет этип, яшына коре эр бирине 
бахшыш, эдие такъдим этиле.Къыскъасы, о 
(Селим Герай султан) озюнинъ табиатынен 
дюньяда энъ джумерт олгъан Джемшидге 
(Ираннынъ эфсаневий къудретли шахы, 
Фирдевсийнинъ «Шах-Наме» эсерининъ 
къараманы), Хатем Тайгъа (озюнинъ джу- 
мертлигинен нам къазангъан арап), Джафер 
Бармекидге ( Аббасидлер халифатындаки 
Бармекидлер урувынынъ мешур везири) 
ошай. Джынгъызлар сулялесинде даа бойле 
бир алий дереджеде ахлякълы векиль къал- 
мады. Онынъ аджайип къияфети бар, онынъ 
юзю нурлы, тили татлы, о, джесюр ве мерд 
бир дженкчидир. О, орта бойлу олгъанына 
бакъмадан, кучьлю эди ве душман къайсы 
тарафкъа къачмасын – пешинден етип ура 
ве ондан очыны ала. Фукъарелерни ве 
бахытсызларны пек севе ве Къурандаки: 
«Акъикъатен, факъырларгъа ве бахытсыз- 
ларгъа садакъа бер, ярдым эт», аетинде 
айтылгъаны киби онъа там риает эте. Ким 
де онъа урьмет этип, энъ олмагъанда бир 
ешиль япракъ я да бир гуль кетирип берсе, 
яхут бир шей кетирмесе биле, шайна озю 
кельсе, о, онъа шу ерде, ихтияджы олгъан- 


ларгъа бахыт кетирген шу ерде къырым 
парасынен энъ аздан юз капик бере ве ич 
бирининъ къолуны бош къайтармай. 

Онынъ табиаты ойле ки, о, озь вакътыны 
аджайип адамларнен кечире, бутюн геджес 
джамиде булуна, башкъа иляхий геджелерде 
исе Бахчасарайдаки чокътан-чокъ алимлер- 
нинъ, шейхлернинъ, дин эрбапларынынъ 
эвлерине бара. Анда бол-бол зияфетлербе- 
риле, шериат илимлери ве фикх меселеле- 
ри, урф-адетлер, эдеп ве ахлякъ боюнджа 
къызгъын субетлер ола. Эвде олсун, сеферде 
олсун, о, беш Алланынъ фарз эткен вакъыт 
намазындан башкъа даа къошма намазлар 
къыла. Намазны бутюн тетиматынен, бутюн 
инджеликлерине риает этерек къыла, абде- 
стсиз бир адым биле атмаз. Ат устюне биле 
абдестсиз минмей... 

Керчектен де, эй, Рахман ве Рахим олгъан 
Аллахым! Биз бу ерде даа китап оларакъ 
азырланмагъан эльязмамызда бу асылзаде 
инсаннынъ аджайип чизгилеринден акъылы- 
мызгъа кельген базыларыны къайд этмеге 
джесарелендик. Алла биле ве Алла эм де 
онынъ пейгъамбери Мухаммед шааттырлар 
ки, булар (бу чизгилер) денъизден бир тамчы 
ве Кунештен бир зерредир ки, оларны язмакъ 
пек зор. Бу азылзаде ве мерд инсаннен аз 
бир вакъыт корюшкенимиз, къонушкъаны- 
мыз ве онынънен субетлерде булунгъанмакъ 
насип олгъаны ичюн Аллагъа чокъ шукюрлер 
олсун. 


Нариман Абдульваап. «Всё – сердца труд, 
молитва до рассвета. ..». «Голос Крыма» 
1996 с. ноябрь 29.(Рус тилинден терджиме 
этилип алынды -Р.Ф.). 


ХХУ УЛУСЛАРАРАСЫ КИБАТЕК ЭДЕБИЯТ ШОЛЕНИ 


Октябрь 31- ноябрь З куньлери Тюр- 
киенинъ къадимий Алания шеэринде ХХҮ 
Улусларарасы КИБАТЕК эдебият симпо- 
зиумы (шолени) отькерильди. 

КИБАТЕК, 1998 сенеси Шаркъий Акъде- 
нъиз Университетининъ Къыбрыз тедкъикъ 
меркезинде тешкиль олунгъан. 

«І. Улусларарасы Кыбрыз ве Балканлар 
Тюркий эдебиятлары симпозиумы» 1998 
сененси мартнынъ сонъунда кечирильди ве 
айны шу йылы октябрь айында Измирде «И. 
Улусларарасы Къыбрыз ве Балканлар Тюр- 
кий эдебиятлары симпозиумы» отькерильди. 
1999 сенеси «Ш. Улусларарасы Къыбрыз – 
Балканлар – Авропа Тюрк эдебиятлары сим- 
позиумы» Косьтенджеде керчеклешкен сонъ, 
«Авропа» сёзюнинъ ерине «Авразия» сёзюни 
къулланмакъ къарары къабюул олунды. 

Ал азырда 23 улькеде КИБАТЕК темсиль- 
джилери бар. 

Биринджи шолен Газимагъуса-Къыбрыз 
(1998), Экинджи Шолен Измир (1998), Учюнд- 
жи Шолен Косьтендже-Романия (1999), Дёр- 
тюнджи Шолен Струга-Македонья (2000), 
Бешинджи Шолен Туркистан-Къазакъистан 
(2002), Алтынджы Шолен Акъмесджит-Къы- 
рым (2002), Единджи Шолен Баку-Азербай- 
джан (2003), Секизинджи Шолен Чанакъкъа- 
ле-Тюркие (2003), Докъузынджы Шолен 


ИТЕРАТУРНЫЙ 


Букреш-Романия (2004). Онынъджы Шолен 
11-16 майыс 2005 сенеси Киев —Украинада 
кечирильди. 

Эр йыл отькерильген симпозиумнынъ эве- 
ля мевзусы бельгилене ве бу сене эдебият 
симпозиумынынъ мевзусы «Дагъ» олды. Бу 
симпозиум КИБАТЕК (Къыбрыз – Балканлар 
– Авразия Тюрк эдебиятлары) Вакьфы, Гъа- 
зымагъуса ККТС, КИБАТЕК къурумы, Анкара 
— Тюркие, «Гюнсель Санат» дергиси Алания 
— Тюркие тарафындан тешкиль олунды. Ху- 
сусан, Алания темсидьджиси Арслан Баир ве 
Алания беледиеси рехберлери бу тедбирге 
айрыджа дикъкъат айырдылар. 

Анталиядан 135 км месафеде ерлешкен 
Алания Акъ денъизнинъ (тюрк методология 
изаатында, акъ – дженнет, манасыны ташый) 
инджисидир. Аланиянынъ бир яз ве учь баарь 
мевсимлери бардыр. Мында сонъ япракъ, ба- 
арьнинъ ильк филисни корьген сонъ топрак- 
ъкъа тюшер. Сурие сеяатчысы Ибн Батута, 
Алания акъкъында: «Бу ульке дюньянынъ энъ 
гузель мемлекетидир. Алла, гузелликлерини 
башкъа улькелерге дагъытыр экен, бу ерде 
эписини бир арагъа кетиргендир», деп яза. 

Симпозиумда Молдова, Македония, Поло- 
ния, Юнанистан, Косово, Булгъаристан, Рома- 
ния, Къырым, Азербайджан, Башкъордыстан, 
Къазахыстан, Къыргъызыстан, Туркменистан, 


Озьбекистан ве атта Шималий Кореядан 
векиллер иштирак эттилер. Къырымдан 
КИПУ оджалары Зекие Мамутова, Гульнара 
Аджимамбетова эм де бу сатырларнынъ 
муэллифи Эмине Усеин иштирак эттик. Учь 
кунь девамында симпозиумнынъ «Эдебиятта 
Дагъ» мевзусына багъышлангъан 60 ильмий 
маруза динъленильди. Оларнынъ арасында 
КИПУ оджалары Зекие Мамутова «Къырым- 
татар йырларында ве назм эсерлеринде Дагь 
мевзусы», Гульнара Аджимамбетова «Къы- 
рымтатар эдебиятында «Аювдагъ» эфсане- 
си» киби марузаларнен чыкъыш яптылар. 

15 улькеден кельген эдебиятшынаслар, 
шаир ве языджылар бир-бирлеринен фи- 
кир эм де озь теджрибелеринен пайлашып 
дост олдылар, чюнки «Илим ёлу – достлукъ 
ёлудыр» денильген. Буи се Хадис-и шериф- 
лернинъ биринде «Илимни Къытайда олса 
да, барып огрен», деген сёзлернинъ ачыкъ 
делилидир. 

Эдебият шоленининъ сонъки акъшам 
куню, Алания медениет эвинде шиирлер ве 
икяелер окъулды. Мен «Арафат дагъына 
бульбулим къонар», «Юдже дагънынъ башы 
Хакъкъа эгилир» шиирлеримни окъудым ве 
шимди бу шиирден бирини газета окъуйджы- 
ларына такъдим этем. 

Эмине УСЕИН 


АРАФАТ ДАГЪЫНА 
БУЛЬБУЛИМ КЪОНАР 


Багъым бош, гулюм ёкъ, бульбулим отьмез, 
Ах, гулюм кульмезсе, элемим кетмез, 
Меджнуннынъ Лейлягъа асрети битмез, 
Арафат дагъына бульбулим къонар. 


Дюньядан ахретке узундыр ёлум, 
Мухаммед диваны энъ гузель гулюм, 
Топракътан алчакътыр берильген гонълюм, 
Арафат дагъына бульбулим къонар. 


Дертлерге даянмаз бош, виран багъым, 
Бульбульнынъ ёлдашы Меджнуннынъ ахы, 
Гуль алыр, гуль берир Арафат дагъы, 
Арафат дагъына бульбулим къонар. 


Дюньяда, дагълардан бар юдже дагълар, 
Лейлянынъ диване Меджнуны агълар, 
Эр акъкъан козьяштан фиданлар догъар, 
Арафат дагъына бульбулим къонар. 

Борис ФИНКЕЛЬШТЕЙН 


Мен шимди сизге айтаджакъ икяем 
3-нджи сыныфта окъугъанда олгъан эди. 
1955 сенесининъ кузю эди. Мен атик, 9 
яшында огъланчыкъ, амма меракъланып, 
къызчыкъларгъа бакъып башлагъан эдим. 
Куньлернинъ биринде мектепте, чапкъалап 
ойнагъанда озюмни косьтерип, бегенген 
сыныфдаш къызгъа эки къолум устюне 
аякъларымны тёпеге тиклеп тургъанда 
дуймай къалып, балабан гипстен ясалгъан 
Сталин аркъадашнынъ эйкелине сыртымны 
чевиргеним, эм бу эйкель янында къырмызы 
байракъ да тура. Булар эписи – оджалар 
топлангъан оданынъ къаршысында. Бойле 
тертиптен тыш олып корюльген арекетимни 
шу ерден кечкен окъув ишлери мудиреси 
корип къалды. Онынъ чырайы да манъа 
къоркъунчлы олып сезильди. Эльбет, о 
мектеп мудирине корьгенини шу саат язып 
берди, эм де бу меселе юксек мефкуревий 
севиеге котерильди. Мудиримиз, дженк 
сакъаты олып, бир эли ёкъ эди, амма о 
къоркъып шу дакъкъасы анам ве бабамны 
чагъыртты. 


Башта анам кельди, амма бир шей анъ- 
ламады, лякин онъа пек тез анълаттылар. 
Сонъра бабам мектеп мудирине телефон 
ачып, озюнинъ наразылыгъыны бильдиред- 
жек олды, лякин тез сесини кести, чюнки 
онъа пек джиддий делиллер кетирдилер. 

– Огълум, – экиси де манъа бакъып, 
япкъан арекетиме шашып, сен не ичюн 
Сталин аркъадашкъа сыртынъны чевирип 
турдынъ? – дедилер. 

Мен не демесини бильмедим, амма къа- 
баатымны энди дуйдым. 

Намлы ХХ съездге къадар даа 5 ай 
бар эди, «экимлер меселеси»нен багълы 
джинаий ишлер меселесинден тек эки 
йыл кечти. О девирде юксек мертебеде 
олгъан экимлерге джинайи иш ачылгъан 
эди. Бу экимлерни совет акимиетининъ 
рехберлерини зеэрлеп ольдирдилер, деп 
къабаатладылар. Сталин ольген сонъ бу 
джинаий иш къапатылды, чюнки къабаат 
тасдикъланмады ве бунъа делиллер де 
ёкъ эди. О вакъытта бир шей айтмакъ, 
лаф-сёз этмек, атта яшамакъ биле къор- 
къунчлы эди. 

Меннен «багълы иш» бабам чалышкъан 
институтнынъ партия комитетине берильди, 
чюнки о анда риазият кафедрасынынъ 
мудири эди. Онен чалышкъан адамлар 
дженкни корип кечиргенлер, шунынъ ичюн 
бу меселе оларны баягъы сарсытты. 

1953 сенесининъ башларында, Сталин 
ольгенде, мен анам ве бабамнен Москвада 
олгъан эдим. Эр кес агълай: кимери янъ- 
ыкътан, дигери къоркъудан, чюнки олар 
радиодан Л.П. Бериянынъ Сталиннинъ 
табуты янында аджыныкълы нуткъыны 
эшиткен эдилер. Мен о вакъыт 6 яшында 
олып: «Анам, сен не ичюн агълайсынъ?» — 
деп сорагъан эдим. «Сен даа кичкенесинъ, 
анълап оламазсынъ, деп къоркъам, амма 
озюме де бу вакъыт дешетли корюне», — деп 
джевапланды анам. 


Тамам о девирде «экимлер меселеси» 
учь айдан берли кете эди. Эм эписи еудий- 
лернинъ сой адлары, арттан айтылгъан 
къоркъунчлы лафлар, даркъалгъан эали 
арасында чешит эмиш-демишлер. Дешетли 
вакъытлар эди. 

Эльбет де, 1955 сенесинде де тюшю- 
нмеге-ташынмагъа шейлер бар эди. Ор- 
талыкъ бойле агъыр вазиеттен о къадар 
къарангъылашты, санки кунеш энди ичте 
чыкъмайджакъ киби корюне эди. Мен 9 
яшында бала олып джинаий кодексини 
огренип башладым, эм, эгер къапалсакъ 
къайсы мадделер боюнджа, къачар йыл 
береджеклерини сайып чыкътым. 

1956 сенеси февраль айы. Саба мектеп- 
ке кеткенде къомшу баласы бир кереден, 
ашыкъып-ушыкъып Сталинни яманлап 
башлады. О джанавар, пезевенк олгъан, 
кимсени аджымагъан, инкъиляпчыларны 
аскъан-кескен, ёкъ эткен, бойсунмагъан- 
ларны апсханелерге отурткъан, миллион 
адамларны ольдирген. Шу арада санки ер 
авдарылгъан киби кельди. Къаршымыз- 
гъа расткельген адамлар онынъ лафыны 
эшитип, экимизни алып кетип къапарлар, 
мектепке барып еталмамыз, деген фикир 
мени шубелендирмеди. Бирден акъылым- 
ны топлап, бу бала, гъалиба, акъылыны 
ойнаткъан, онъа хастаханеге кетмек керек, 
деген фикир кельди. 

Амма биз мектепке барып чыкъкъанда 
бу акъта энди эр кес къоркъмай бири-би- 
ринен лаф этелер, кене ер авдарылгъандай 
олды, эм ер санки тепренип, ортасында 
токъталып, къатып къалды... 

Меним сыртым чевирип тургъан ме- 
селемни (Сталин аркъадашкъа) эр кес 
унуткъан киби олды. Сталин аркъадаш- 
нынъ эйкелини де мектеп корридорындан 
къайдадыр алып кеттилер. Тек анавы окъув 
ишлери боюнджа мудиреси, къоркъунчлы 
къадын, унутмай эди. О мени, шу куньден 


башлап, не ичюндир севмей эди, санки мен 
озюм ондан бутюн алемни сакълагъан киби 
келе эди. О мени мектепке кириште тутып, 
манъа къылынып, бурун сюрткен явлугъынъ 
ёкъ, деп дерслерге кирсетмей эди, артым- 
дан юре тургъан, эр тарафлама козетип 
турды, догърусы, пешиме тюшти. 

Сонъра о бир кереден бир якъкъа ёкъ 
олып кетти. Бойле адисе мени шашыртты, 
атта мен оны энди озюм къыдырып башла- 
дым, оджалардан о акъта сораштырдым, 
амма олар эписи утанып, четке бакъып, 
лафны башкъа тарафкъа айландыра эди- 
лер. 

Не олды экен? Бойле суаль мени баягъы 
вакъыт раатсызлады. Бир ай кечкен сонъ, 
анам ве бабам арасында, олар яткъан 
одада, оларнынъ лафларыны тесадюфий 
эшитип къалдым. «О къызчыкъкъа да пек 
къылынгъан экен. Эм бу къыз екяне дегиль, 
башкъалары да бардыр, бельки», – деди 
анам. «Оны оджалыкътан марум этед- 
жеклер, даа огюнде махкемеси де бар», деп 
къошты бабам. 

Мен, догърусы, бир шей анъламадым, 
лякин бу меселеде насылдыр титис сыр 
олгъаны мени лякъайд къалдырмады. 

Мектепте чешит тюрлю лаф-сёзлер, 
ызым-сезим эшитиле эди: пек тез 9-сыны- 
флардан бирисини болип башладылар. Шу 
сыныф талебелерини башкъа мектеплерге 
авуштырдылар. 


Баягъы йыллар кечкен сонъ, мен де бир 
шейлер анъладым. Бу, тишлери тютюнден 
сараргъан къадын, 9 яшында шенъ бала- 
гъа нефрет беслегени, догърусы, о эписи 
огъланчыкъларны, атта бутюн эркеклерни 
яман корьгени, джумледен эпсине нефрет- 
нен бакъкъаны белли олды. 


Русчадан терджиме эткен 
Сейаре МЕДЖИТОВА. 


САНАТ 


ХАЛКЪ ЙЫРДЖЫСЫ ГУЛИЗАР БЕКИРОВА рза ФАЗЫЛ 


Санатымызнынъ бульбули, 
халкъымызнынъ намлы йырд- 
жысы Гулизар Бекирова Тад- 
жикистан Джумхуриетининъ 
Ходжент шеэринде дюньягъа 
кельди. 

Бу аиледе эр кес йырламагъа 
севе эди ки, сонъундан къоран- 
танынъ бутюн азалары санат 
адамлары Санатнен багълы ин- 
санлардыр: бабасы Мамут агъа 
санатчы, анасы йырджы, къарда- 
шы Дилявер Бекиров намлы музы- 
кант ве иляхре. Бу муитте буюген 
Гулизар ханым даа лаф этмеден 
эвель йырламакъны огренди. 
Халкъымызнынъ мешур санат 
бульбуллери Эдие Топчы, Сабрие 
Эреджепова, Зейнеп Люманова, 
Рефат Асанов, Сакине налбандо- 
ва киби мешур йырджыларнынъ 
насыл йырлагъанларыны динълер 
ве заман келип шу йылдызлар иле 
бир сахнада чалышаджагъыны 
тасавур биле этмез эди. Лякин 
бахт онъа кулип бакъа, даима 
йырлап юрьген бу къызны бир 
къырымтатар тоюны яраштыр- 
гъан «Къайтарма» ансамблининъ 
артистлери ортагъа чыкъарып, 
бир тюркю иджра этмекни теклиф 
этелер. Къызнынъ текрарланмаз 
сесине юксек къыймет кескен 
усталар оны ансамбильге давет 
этелер. 1975 сенеси Август 8-де 
Гулизар ханым ансамбльге ишке 
къабул этиле ве эки куньден сонъ 
энди буюк концертте иштирак 
эте. Онынъ буюк санадаки ильки 
адымы яни даа догърусы иджра 
эткен ильки йыры «Юксек мина- 
ре» олды. 

Айны шу санада Гулизар ханым 
омюрлик бахтыны да раст кетирди. 
Онынъ эши намлы йырджымыз 
Рустем Меметовдыр. Къырым- 
татар санатыны бу энъ гузель 

чифтсиз аслы да тасавур этмек 
мумкюн дегиль, олар миллетимиз 
кечирген эр бир тедбир, фести- 
валь, байрамнынъ ярашыкълары- 
дырлар. «Рустем ялынъыз омюр 
аркъадашым дегиль, о, меним 
оджам, тенкъидчимдир», дей о, 
эши акъкъында. 

Онынъ репертуарында «Юксек 
минареден», «Багъчадан бир гуль 
къопардым», «Меджбур олдым», 
«Араба къапу», «Къадифеден 
кисеси», «Арабалар келир де ке- 
чер», «Акъшам олса, зилифлеринъ 
тарарсынъ», «Юксек минареден», 
«Багъчадан бир гуль къопардым», 
«Меджбур олдым», «Араба къа- 
пы», «Къадифеден кисеси» киби 
мешур халкъ йырлары айрыджа 
ер туталар. Бу йырлар онынъ ид- 
жрасында миллий санатымызнынъ 
алтын саифелери олып эбедий 
сакъланаджакътыр. 

Гулизар Бекирова озюни гъает 
бахтлы бир инсан сая ки, милле- 
тимизнинъ унутылмаз бульбули 
Сабрие Эреджепова иле бир сах- 
нада чалышты, онынъ дерслерини 
алды. Генч йырджы устасынынъ 
эр бир сёзюни, эр бир тенбиесини 
буюк дикъкъатле динълеп, мукем- 
мелликке таба ынтылды. Сабрие 
Эреджеповадан онъа къыймети 
мисильсиз вариет «Сени корьдик- 
че», «Айная бакъ» йырлары олды. 
Рахметли бестекярымыз Ильяс 
Бахшыш «бу йырлар айны сени- 
нъ сесинъе зияде келише», деп 
бу йырларны Гулизар Бекирова 
иджра этмесини истеди. 


Къырымда нам къазангъан 
артист унванына наиль олгъан 
аджайип йырджымыз Гулизар 
Бекированынъ назик текраранмаз 
сеси тек Къырымда дегиль, Орта 
Асия ве Русие шеэрлеринде, Тюр- 


киенинъ чешит виляетлеринде, Ро- 
манияда, Америкада янгъырады. 

Олар Рустем Меметов иле 
бераберликте олар учь эвлят 
осьтирдилер. Уйкенлери Майре 
Люманова – рессам, огълу Ильяс 
Сахтара – моделист, кенджелери 
Мавиле исе М. Поплавскийнинъ 
Киевдеки санат университетини 
битирип, миллий санаткъа къа- 
тылды. 

Олар он йыл девамында Акъ- 
месджиттен 25 км. авлакъта ол- 
гъан Булгъанакъ коюнде яшады 
ве андан Акъмесджитке къатнап 
чалыштылар. Лякин оларгъа мер- 
кезде булунмакъ зарур эди ве 
ниает ТИКАнынъ ярдымы иле ше- 
эрде оларгъа бир эвчик алынып, 
олар пайхтахткъа кочьтилер. Ве 
сонъки йылларда Рустем озюнинъ 
кучюнен, достларнынъ ярдымынен 
шу азбарда гузель бир эв къурып, 
гонъюллери раат олып эмин-эркин 
иджатнен мешгъуль олмакъ ичюн 
земане шараитлери бар. Мезкур 
шараит якъында Гулизар ханым- 
нынъ 60 йыллыгъына багъышлан- 
гъан юбилей концерти энъ юксек 
севиеде кечирильгени бунынъ 
ачыкъ делилидир. 


САНА ЙЫЛДЫЗЫ 


Халкъымызнынъ бульбули 
Гулизар Бекировагьа. 


Сюрьгюнликнинъ къарсамбалы йылларында догьдынъ сен, 
Алла берген истидатнен халкъ бульбули олдынъ сен. 
Санааткъа мефтун олдынъ, онъа садыкъ къалдынъ ссн, 
Асрет халкънынъ севгисини, алгьышыны алдынъ сен. 
САБРИЕмиз кеткенден сонъ, бошап къалгьан сананы 
Яраштырдынъ йырларынънен, гурь сесинънен, озинънен. 
Йырларынънен деваладынъ юреклерде яраны, 

Умютлерге умют къоштынъ йырлап айткъан сёзинънен. 
25 йыл сен санагьа, сана санъа багъланды, 

Сен олмасанъ сана кусьти, янъгъызланды, агъланды. 
«Юксек минареден...» дединъ, юреклерни йымшатгынъ, 
Аналарнынъ къучагьында сабийлерни охшаттынъ. 


«Акъшам олса зилифлеринъ тарадынъ...» сен, бильдинъ сен. 
Юрек куйип, ах чексенъ де, агъламадынъ, кульдинъ сен. 
Такъдиринъе тельбев чекип, макъсадынъа ирдинъ сен, 
Ахыр сонъы Рустемнинъ де гонъюлине кирдинъ сен. 
Рустем санъа къоджа олды, оджа олды, эш олды, 
Саналарда бирге йырлап юрьген гонъюльдеш олды. 

Ози исе богъазыны сыкъсалар да, йырлады, 

Омюр билля гонъюлини къырсалар да, йырлады. 

Сен де онынъ кольгесинде къанатландынъ, атландынъ, 
Такъдирнинъ серт еллерине эрлердайын къатландынъ. 
Сесинъ кетти узакъларгъа, бульбуллернен беллештинъ, 
Бахтынъ юрьди, келип Ватан санасына ерлештинъ. 


Ватан сени къучакълады — сен Ватаннынъ бир къызы, 
Йырларынънен иль ярашты — олдынъ сана йылдызы. 
Санаатынъ, гурь иджадынъ парылдасын, янърасын! 
Солумайджакъ гуль чырайынъ эп гулленсин, янъарсын! 


Хайырлайман! Яшынъ етсин етмиш, сексен, докъсангъа! 
Иджадынъа сед чекмесин ич бир тюрли нукъсанлар. 
Юреклерни мефтун эттинь, ах Гулизар, Гулизар! 
Эбедиен сен халкъынъа, халкъынъ санъа олсын зар. 


ИТЕРАТУРНЫЙ 


ЫМ 


РИВАЕТЛЕР 


ТАРПАНЧЫ АЗИЗ 
БАБАЙ 


Кениш чёльнинъ куньбаты та- 
рафында Тарапанчы койи бар. 
Денъиз бойында, ачыкъ ерде, скеле 
устинде Тарпанчы Азиз бабайнынъ 
къабри бар. 

Денъизнинъ ортасында кельген 
гурьдели далгъалар биле шу ерге 
кельгенде сакинлеше. 

Чокъ асырлар девамында адам- 
лар шу ерден шифа тапкъанлар. 

Бу риваетни мен та балалыгъым- 
да Аблямит къартбабамдан эшиткен 
эдим. 

Эски заманларда он эвден 
ибарет олгъан Шамакъ койинде 
ана-бабадан оксюз къалгъан эки 
агъа-къардаш яшагъан. Оларнынъ 
адлары кимсеге белли дегиль. Пек 
мерхаметли, намуслы, утанчакъ ве 
пек фукъаре экенлер. Чёльде адам- 
ларнынъ туварларыны бакъып кунь 
корьгенлер. 

Агъасы эвленген сонъ онынъ къа- 
дыны къардашына эвинде яшайыш 
бермеген. Шу себептен къардашы 
башкъа койлерге чыкъып кеткен. 
Къатнап юрьген чёль сокъакълары- 
нынъ бирисинде ернинъ астындан 
ананынъ козь яшлары киби темиз 
сув чыкъып, чёльнинъ ортасында 
чокъракъ пейда олгъан. 

Тарапанчы Азиз бабайнынъ 
рефикъасы пек къатты юрекли (таш 
юрекли де дейлер) залым бир апай 
олгъан. Азиз бабай тувар бакъып 
озь акъкъыны бергенлерден алгъан, 
бермегенлерден – утанып сорамай, 
омюрини кечирген. Акъкъыны алмай 
кельген бир куню апакъайы онъа аш 
бермей: «Сен акъкъынъны алмасан 
биле, бир чагъаланы тутып кетирсе- 
нъ, болар эди», дей онъа къадыны. 

Шу куню хорлугъы келип къары- 
ны ач олып, сувукъ чёльде, денъиз 
боюна барып, чагъаланы тутып 
апакъайына кетирип бере. Апакъайы 
къоджасыны котеклеп, оны озь 
эвинден къувалап чыкъара. Рух 
бозгъунлыгъынен Тарапанчы Азиз 
бабай окюр-окюр агълап, козьле- 
рини юмып денъиз боюна бара. Шу 
вакъиа джума куни джума намазы 
къылынгъан вакъытта ола. 

Козьлерини ачса, о Меккеде 
олгъаныны анълай. Шу куньден баш- 
лап эр джума намазына Тарпанчы 
Азиз бабай рухынен Меккеде олып 
денъизни кечип, намаз биткен сонъ 
озь койине къайтып келип, эр джума 
куни намазгъа къатнап башлай. 

Къырымнынъ бир бай адамы 
озь кучюне, байлыгъына ишанып, 
ниетленип Меккеге ёл ала. Амма ич 
бир себепсиз шу бай адам бир къач 
йыл девамында Ватанына къайтып 
оламай. Меккеде диндашлар байгъа 
шойле дейлер: «Сенинъ Ватаны- 
нъдан бир фукъаре адам эр джума 
куни джума намазыны къылмагъа 
келип кете». 

Бай исе диндашларнынъ айт- 
къанына инанмай. Меккеден къай- 


Тарпанчы чокърагъы 


тып оламагъан байнынъ кучи ве 
савлыгъы къалмай, даа бир къач 
йыллар оте. 

«Аллам, не ичюн мен бай олып 
йылларнен Меккеде отурып, асрет 
олып Ватаныма къайтып ола- 
майым?», деп окюр-окюр агълай. 
Кене онынъ янына даа бир диндашы 
келип насиат бере: 

— Сен Ватанынъдан Меккеге 
джума намазына келип кеткен 
фукъаренинъ янына отурып кийген 
тоныны къолнен басып отурсанъ, 
ниетинъ ерине келир, – дей. 

Бай Меккеге кельген фукъарени 
тапып онынъ тоныны къолынен ба- 
сып намазнынъ биткенини беклеп 
отырды. Намаз биткен сонъ Тарпан- 
чы Азиз баба байдан: 

— Ниетинъиз недир? – деп сорай. 

— Ватаныма эсен-аман къайт- 
макъ, шудыр меним ниетим! – деди 
бай. 

— Козьлеринъизни юмынъыз да, 
ниетинъизге инанынъыз, — деди 
Тарпанчы Азиз бабай. 

Байнынъ алы, такъаты олмаса 
да, амма ниетине инанып козьле- 
рини юма. 

— Энди козьлеринъизни ачынъыз, 
— дей Азиз бабай. 

Бай козьлерини ачып шашып 
къала. О, йыллар девамында асрет 
олгъан Ватанына эсен-аман, сагъ- 
селямет къайтып кельгенини анълай. 

— Мен сизге миннетдарлыгьымны 
насыл бильдирейим? – деп сорай 
бай ондан. 

— Сагъ-селямет олунъыз! – дей 
де, Азиз бабай козьден гъайып ола.. 

Бир къач вакъыттан сонъ бай 
арабагъа чешит емеклерни юклеп, 
сораштырып-сораштырып Тарпан- 
чы Азиз бабайнынъ койине барып 
чыкъа. Шу куни Тарпанчы Азиз 
бабай вефат эткенини анълап, бай 
козьяшларыны тёке. Тарпанчы 
Азиз бабайнынъ дженазеси олгъан 
куни бай фукъарелерге ве оксюз- 
лерге озинен алып кетирген чешит 
емеклерни даркъата. 

Шимдигедже Тарпанчы Азиз 
бабайнынъ къабри ве ананынъ ко- 
зьяшындан пейда олгъан чокъракъ 
халкъымызнынъ Азиз ерлеринден 
бири сайыла. Ерли джемаат оны 


зиярет эте ве онъа сыгъына. 


АСАН БАЙНЫНЪ 
КЪУЮСЫ“ 


Эр бир инсаннынъ эсинде бала- 
лыгъы, оськен ери, аятында олгъан 
вакъиалар ич бир вакъыт унутылмаз. 
Къартбаба-къартаналарымыз озь 
Ватанына асрет олып, догъгъан ве 
оськен ерлерге къайтып догъмуш ер- 
лерини дуалар окъуп хатырлайлар. 
Эвельде бизим койимизнинъ янында 
ерлешкен Сабанчы, Къыркълач, 
Костель, Къыпчакъ ве дигер койлер 
бар эдилер. 

1988 сенеси август айында анам- 
бабам Къырымда эв сатып алдылар, 
о вакъытта мен беш яшында бала 
эдим. Красная поляна, яни Къызыл 
Чынърав койи Кезлев — Акъмечит 
ёлынынъ устинде ерлеше. Бир 
йылдан сонъ 1989 сенеси бизим 
койимизге къартбабам ве къартанам 
да кочип кельдилер. Олар экиси де 
догъма Акъмечит районындан. Аб- 
лямит къартбабам сабадан абдест 
алып, мени къолымдан тутып, агъам- 
ны янына алып, бу койде эвельден 
олгъан мусульман мезарлыгъыны 
тапмагъа тырышты, мезарлыкъ ёкъ 
этильгенини анълагъан сонъ, Асан 
байнынъ къуюсыны къыдырып тап- 
ты. Къую алдына келип тиз чёкип дуа 
окъуды ве этрафында эр бир ташны 
къолларынен сыйпап, агълап башла- 
ды. О, къуюнен дерсинъ джанлы бир 
шейнен лаф этти: «Сен бар экенсинъ 
де, насыл этип сен сакъланып къал- 
дынъ?», деп даа зияде агълады. 


Мен ве Арсен агъам къартбаба- 
мызнынъ агълагъаныны корип, биз 
де агъламагъа башладыкъ. Къарт- 
бабам аякъ устине турып, козьяш- 
ларыны силип: 

— Коресинъми, биз къайтып 
кельдик», — деди. 

— Бу кой ве къую меним бала- 
лыгъымны ве яшлыгъымны хатырла- 
талар, — деди Аблямит къартбабам 
ве бизлерге шу вакъианы икяе этти. 

«1924 сенеси Костель койинден 
Вани Хатип ве онынъ 12-13 яшында 


у 
) 


Къызыл-Чынърав койиндеки 
Асан байнынъ къуюсы. 2009 с. 


Аблямит торуны (меним къартба- 
бам) ат арабасына отурып, Кефеге 
окъумагъа кетелер. Олар бир койге 
якъынлашып, ёл янында ерлешкен 
къую алдында токътагъан сонъ: 

— Бу Асан байнынъ къуюсы, — 
деди Вани Хатип Аблямит торунына. 
Койнинъ ортасыда ачыкъ ерде ер- 
лешкен къуюдан салкъын ве лезетли 
сув ичип, атларгъа да сув берип, бир 
къач саат раатланып, сонъра узакъ 
ёлларыны девам эткенлер. Костель 
ве Асан байнынъ койи (Къызыл- 
Чынърав) арасында месафе 13-15 
километр экен. 

Аблямит къартбабам Кефеде 
еди йыл окъуп, 1931-1935 сенелери 
техникумда тасиль алмагъа девам 
эткен. Сонъра Акъмесджит районы- 
нынъ Алма-Тархан кой мектебинде 
оджалыкъ япкъан. Язда мектепте 
татиль олгъанда, ат арабасынен, 
яхут джаяв, озь Костель койине ёл 
алгъанда, мытлакъа Къызыл-Чы- 
нърав койиндеки къуюдан салкъын 
сув ичип, раатлангъан сонъ, озь 
койине ёлыны девам эткен. Къызыл- 
Чынърав койининъ ортасында ве ёл 
янында ерлешкен къуюдаки сувнынъ 
лезетини ве дамыны анда ёлы тюш- 
кен баягъы инсанлар бильгенлер. 

Чёльде яшагъан инсанлар сувны- 
нъ къыйметини пек бильгенлер. Бу 
себептен Асан бай баягъы масраф- 
лар этип, ёл янында къую къаздыр- 
магъа башлагъан. Къазмакъ ичюн 
пек сагълам устаз кишини тапып, 
ишини башлагъан. Сув 50-60 метр 
ер астындан корюнген, къуюнынъ 
бир къач басамагъы олгъан, онынъ 
ичи де, тышы да ташнен къалангъан. 
Бир кереден 100 литр къадар сув 
чыкъарылып, балабан бир агъач- 
тан ясалгъан метийге тёкюле экен. 
Бу койде яшагъан инсанлар 1963 
сенесине къадар шу къуюдан сув 
ичкенлер. Чюнки Надежда Спири- 
доновна Долгополова (1914 сенеси 
догъгъан) Къыркълач койинде къы- 
рымтатарларнен яшап, олар киби 
къуюны темизликте тутып, шахсен 
тек ози сувны чыкъармагъа рухсет 
бере экен. Койде эр бир азбаргъа сув 
кечирильген сонъ, къуюгъа чёплюк 
тёкип башлагъанлар. Амма совет 
укюмети девринде эскиден къалгъан 
къуюларны темизлетип, оларнынъ 
устини бетоннен къапаткъанлар. Шу 
себептен къую сакъланып къалгъан. 
Йигирими йыл эвельси Асан байны- 
нъ къуюсы янында олгъан вакъиа 
энди меним балалыгъымны ве рах- 
метли олгъан Аблямит къартбабам- 
ны хатырлатып, юрегимни сызлатып 
козьлеримни яшкъа толдыра. 

* Асан байнынъ къуюсы. ХІХ 
асырнынъ сонъында къурулгъан 
ве кунимизге къадар сакъланып 
къалгъан 


ЭДЕБИИ АЯТЫМЫЗ 


УЧЬ ТИЛЬДЕ ЧЫКЪАРЫЛГЪАН «КЪЫРЫМ» 
МЕДЖМУАСЫНЫНЪ 3 САНЫ ДЮНЬЯ ЮЗЮ КОРЬДИ 


Меджмуанынь 1-нджи санында 
къырымтатар болюгининъ мунде- 


риджеси: 


Борис Фин- 
кельштейн. 
«Яшайыш уй- 
гъунлыгъы» 
(кириш сёз); 
НЕСИР руб- 
рикасында – 
Медиха. «Ва- 
танда бир эв 
къурайым!..» 
(повестьнинъ 
девамы); Гуль- 
нара Усеинова. 
«Ифадели джевап» (икяе); НАЗМ 
рубрикасында - И. Гаспринский. 
Шиирлер; Шерьян Али. Ши- 
ирлер; Аблязиз Велиев. Шиирлер; 
Эмине Усеин. Шиирлер. КЛАССИК 
ЭДЕБИЯТЫМЫЗДАН рубрикасында 
– Ашыкъ Умер. Дестанлар. ТЕР- 
ДЖИМЕЛЕР рубрикасында - А. 
Поздняков. «Пушкин Къырымда» 

ИТЕРАТУРНЫЙ 


(макъале); А.С. Пушкин. Шиирлер 
(терджиме эткен О. Амит). ЭДЕ- 
БИЯТШЫНАСЛЫКЪ рубрикасында 
— И.А. Керимов, Э.И. Хмельницкая. 
«И. Гаспринскийнинъ бедиий фаа- 
лиети». БЕКИР ЧОБАН-ЗАДЕНИНЪ 
120 ИЫЛЛЫГЪЫНА. Дилявер Осман. 
«Бир изин беринъиз, юртыма 
къайтайым» (макъале); Бекир Чо- 
бан-заде. Шиирлер. Меджмуада 
озь эсерлеринен иштирак эткен 
муэллифлернинъ фото суретлери- 
нен бирге олар акъкъында къыскъа 
малюмат берилле ве ойле де девам 
этеджек. (Болюкни Риза Фазыл 
азырлагъан). 


2-нджи санда кьырымтатар 
болюгининъ мундериджеси: 

УНУТЫЛГЪАН ШИИРИЕТИМИЗ- 
ДЕН РУБРИКАСЫНДА ~ Абдураман 
Къадри-заде. Шиир; Акъкъий Юнус. 
Шиир; Тасин Ибраим эфенди. Шиир. 
НЕСИР рубрикасында – Медиха. 
«Ватанда бир эв къурайым!..» 


(повестьнинъ девамы); Сейаре 
Меджитова. «Янъы антер» (икяе). 
ШИИРИЕТ рубрикасында – Закир 
Къуртнезир. Шиирлер; Дилявер 
Осман. Шиирлер. КЛАССИК ЭДЕ- 
БИЯТЫМЫЗДАН рубрикасында – 
Борагъазы Ге- 
рай хан. Гуль 
ве бульбуль» 
(дестандан 
парча). ТЕР- 
ДЖИМЕЛЕР 
рубрикасында 
— Леся Укра- 
инка. Шиирлер 
(терджиме эт- 
кен Аблязиз Ве- 
лиев). ХАЛКЪ 
ЯРАТЫДЖЫ- 
ЛЫГЪЫ рубрикасында ~ Зарема Аб- 
дураимова. «Къырымтатар аталар 
сёзлеринде къадынлар мевзусы» 
(макъале). ЭДЕБИЯТШЫНАСЫЛКЪ 

рубрикасында — Фера Сеферова. 
«Акъкъудайын котерилип кер- 
сем къанат» серлевалы макъале. 
(Болюкни Риза Фазыл азырла- 
гъан). 


3-нджи санда къырымтатар 
болюгининъ мундериджеси: 

Меджмуанынъ къырымтатар бо- 
люгинде дёрт материал ер алгъан: 
ЗЕМАНЕ НЕСИРИ рубрикасын- 
да – Медиха- 
нынъ «Ва- 
танда бир эв 
къурайым!..» 
(повестьнинъ 
девамы) ве 
Гульнар Зи- 
ядинованынъ 
«Къабаатлав» 
икяеси. ШИИ- 
РИЕТ рубрика- 
сында – Рефат 

КОЗЬЛЕРИ АЙДЫН 
АЗИЗ БАБАЙ 


Тарханкут ярымадасынынъ 
эвельки Костель, Къыпчакъ, Акъ- 
баш, Къурман-Аджи, Бурнель, Ту- 
вакъа, Токъджол ве дигер къырым- 
татар койлеринде Азизлик ерлери 
бар эди. Языкъ ки, бугуньде-бугунь 
чокъусы Азиз ерлер бельгисиз олып, 
энди унутылмакъталар. Шукюрлер 
олсын, ич олмагъанда шу койлерни- 
нъ дживарларында баягъы меракъ- 
лы, берекетли ве шифалы ерлер 
сакъланып къалдылар. 

Кирлеут (Водопойное) койининъ 
янында эвеллери ерлешкен Къып- 
чакъ ве Костель койлери арасында 
Айдын Азиз бабайнынъ мезары бар. 

Аталарымызнынъ заманында 
бу ерлерде бир намуслы, ишкир ве 
мерхаметли йигит ве пек утанчакъ, 
ишкир, амма оксюз бир къыз яшай 
экенлер. Олар бир-бирини ляйыкъ 
корип, севда ола ве аиле къуралар. 
Вакъты келип, къоранталарында 
огълан балачыкъ догъа. Огъланчы- 
кънынъ адыны Айдын деп къоялар. 
Бир къач куньден сонъ сабийчик 
хасталана ве шу хасталыкъ чокъ 
вакъыт девам этип, огьланчыкьнынь 
козьлерини зайыфлата. Айдын ось- 
кен сайын козьден эп аджизлешсе 
де, анасынынъ севгиси огълунынъ 
рухыны котере, онъа кучь бере. 

Иыллар кече, Айдын сокъур 
олса да, озюни козьлери корьген 
адам киби тута, сокъурлыгъыны 
кимсеге дуйдурмай, аксине, бир 
де-бир зорлукъларгъа даянамайып 
рухтан тюшкен, умюдини джойгъан 
адамларгъа даима ярдым эткен. 
Бойледже, онынъ шурети этрафтаки 
бутюн койлерге даркъалгъан. 

Айдын вефат эткен сонъ исе о 
дефн этильген ерни адамлар Азиз 
ер деп эсаплап, дертлилер мында- 
озьлерине шифа тапкъанлар, чюнки 
онынъ рухы онынъки киби алгъан 
огърагъан, тек озь-озине ишангъан 
адамларгъа ярдым эткен. О заман- 
лардан шу Азиз ерге «Козьлери 
айдын Азиз бабай» дегенлер. 

Бу Азиз бабайнынъ мезары шим- 
ди де тура. Козьлери зайыф олгъан 
ве чешит тюрлю къотурлы хасталы- 
къларгъа чалынгъан инсанлар шу 
козьлери Айдын Азиз бабайнынъ 
мезарлыгъына барып, дуалар окъуп, 
шифа тапалар, дейлер. 


Изаат. 

Козьлери Айдын Азиз бабай. 
Козь хасталыгъындан ве дигер 
дертлерден шифалагъан, Кирлеут 
койининъ дживарында ерлешкен 
Азиз бабайнынъ омюри акъкъында 
ерли кой сакини Аблялим огълу Риза 
къартбаба икяе этти. 


Чёль тарафы къартларындан 
язып алгъан 
Асан МУРАДАСЫЛОВ 


ЭДЕБИЙ ТАКЪВИМ 
ДЕКАБРЬ 


1. Языджы Закир КЪУРТНЕ- 
ЗИРнинъ 80 йыллыгъы (догъгъан 
куню 1933 сенеси декабрь 20). 


2. Языджы, педагог, классик 
шаиримиз Шевкъи БЕКТОРЕни- 
нъ 125 йыллыгъы (догъгъан куню 
1888 сенеси 26 декабрь). 


3. Филилология илимлери до- 
кторы, профессор, фольклорджы 
Рефикъ МУЗАФАРОВнынъ 85 
йыллыгъы (догъгъан куню 1928 
сенеси 28 декабрь). 


4. Языджы Раим ТЫНЧЕРОВ- 
нынъ 105 йыллыгъы (1908 сенеси 
декабрь айында догъгъан, там 
догъгъан куню белли дегиль). 


Чайлакънынъ шиирлер дестеси. 
ЭДЕБИИ ХАТЫРЛАВЛАР РУБРИКА- 
СЫНДА Аблязиз Велиевнинъ «Ша- 
кир Селимнен дюньяны кездик» 
серлевалы хатырлавы. (Болюкни 
Аблязиз Велиев азырлагъан). 


Къырымтатар болюгини азырлагъан Эмине УСЕИН. 

ЛЕБИЙ КЪЫРЫМ 


ЯНЪЫ ЙЫЛ ХАЙЫРЛЫ ОЛСУН! 


КЪЫЙМЕТЛИ АРКЪАДАШЛАР, ЯЗЫДЖЫЛАР, ВАТАНДАШЛАР! 


Иште, бир чокъ къуванчлы ве кедерли 
вакъиалар иле толу 2012-нджи йылны да 
аман-эсен кечирдик. Эпинъизге янъы ишан- 
члар ве умютлер иле келип кирген ЯНЪЫ 
ИЫЛ хайырлы олсун! 

Кечкен йылда ичтимаий ве сиясий ая- 
тымызда белли бир денъишмелер олды: 
янъы къурултай делегатлары сайланды, 
невбеттеки \-нджы Къурултай олып кечти, 
о Къурултайда янъы Меджлис эркяны эи де 
Меджлисимизнинъ янъы реиси сайланды. 
Бу вазифеге Къурултайда эки намзет: белли 


сиясетчилеримиз Рефат Чубаров ве Ремзи 
Ильясов косьтерильген эди. Гизли рей берюв 
нетиджесинде делегатларнынъ фикирлери 
умумен яры-ярыгъа болюнди. Яни 12 рей зияде 
алгъан Рефат Чубаров гъалебе къазанды ве 
Меджлиснинъ янъы реиси о олды. 

Янъы Меджлис азаларыны ве янъы реисни 
хайырлар экенмиз, эм янъы реис, эм янъы 
Меджлис азалары, вазиети ич киевдан аллы- 
джа олгъан эдебиятымызгъа ве языджыла- 
рымызгъа да янъыджа бакъарлар, оларгъа да 
эмиет берирлер, деген умюттемиз. Энъ муими 


исе ана тилимизнинъ чыкъымсыз вазиетини 
козь огюне аларакъ, янъы Меджлис эркяны 
Меджлис тарафындан эвель тасдыкълангъан 
«Ана тили огърунда куреш!» программасыны 
омюрге кечирювде белли бир конкрет адымлар 
атар деп ишанамыз. Биз языджылар исе бу са- 
ада Меджлиске ярдымда булунмагъа азырмыз. 

Эски йыл кечти, Янъы йыл кельди. Теэссюф 
ки, кечкен йылда япылмагъан ишлеримиз япы- 
лгъанындан чокътыр деймиз. Бунъа бакъмадан, 
языджыларымыз белли бир къазанчлар эльде 
эттилер. Янъы-янъы эсерлер яратылды, янъы 


китаплар дюнья юзю корьди, янъы яш муэл- 
лифлер пейда олды. Истеймиз ки, Янъы йылда 
япылгъан ишлеримиз чокъ олсун, иджадий къа- 
занчларымыз зияде олсун, илериге догъру ат- 
къан адымларымыз семерели ве къавий олсун. 

Янъы йыл эр бир къорантагъа аманлыкъ, 
эйилик, бахт-сеадет кетирсин. 

Языджыларымызнынъ эписини бир даа 
Янъы йылнен хайырлар экенмиз, эр бирине 
къавий сагълыкъ ве иджадий мувафакъиетлер 
тилеймиз! Иджадий къазанчларгъа толу бахыт- 
лы, къуванчлы, хайырлы йыллар олсун! 


ЭДЕБИЙ ТАКЪВИМ 


ШАИР, НЕСИРДЖИ, ДРАМАТУРГ, ТЕРДЖИМАН 


РАИМ ТЫНЧЕРОВНЫНЪ 105 ЙЫЛЛЫГЪЫНА ДАИР 


Корюмли къырымтатар несир- 
джилеринден бири Раим Тынче- 
ров 1908 сенеси, декабрь айында 
Астыркъан коюнде фукъаре къо- 
рантада догъа. Даа алты айлыкъ 
сабий экенде бабасы оле. Сонъ 
олар Къырымгъа акъмесджитке 
кочип келелер. Учь йыл диний 
мектепте окъугъан сонъ Раим 
9-10 яшында чалышмагъа ве бир 
тилим отьмек къазанып, анасына 
ярдым этмеге меджбур ола. Акъ- 
месджитте о «Ялта» мусафир- 
ханесинде «бала» хызметинде 
булуна. 1921 сенеси Аджи-Болат 
коюнде ыргьатлыкъ япты, 1922 
1925 сенелери арабаджы олды, 
Акъмесджит камволь трестинде 
аммал олып чалышты. Онъа мек- 
теп тасили корьмек насип олмады, 
лякин элинден китап тюшюрмей 
окъуды, бильгисини озь башына 
арттыра берди. Хусусан Максим 
Горькийнинъ эсерлерини бегенип 


окъуй эди. Озю де шиирлер язып 

башлады. 
«Мухалифеткярларгьа» («Ми- 

расчыларгъа») адлы ильки шии- 


Г 


Фотода (солдан): белли джемаат эрбабы 
Бекир Умеров, Языджылар Черкез Али, Раим лар» повестини язды. 
Тынчеров, Риза Фазыл. 1935 сенеси «Икяелер» 


рини о 1926 сенеси «Яш къувет» 
газетасында бастыра. 1928 сенеси 
исе онынъ «Яш эзгилер» адлы би- 
ринджи шиирлер джыйынтыгъы чы- 

иена КЪТЫ. Онынъ бедиий 

1 ___ усталыгъы артты ве 
оны матбуат ишлери- 
не чагъырдылар.1930 
сенесинден башлап 
о, матбуат ишлерин- 
де чалышты. 1932 
сенеси «Юкселиш» 
адлы джыйынтыгъы 
чыкъты. 

1930 сенеси бу- 
тюнлей матбуат иши- 
не авушкъан Раим 
Тынчеров газета ве 
журналларда эдебий 
хадим ве терджиман 
олып чалышты. 1932 
сенеси о «Шевкетов- 


джыйынтыгъы, 1936 сенеси исе эсер- 
лери рус тилине терджиме этилип, 
«Сайлама эсерлер» джыйынтыгъы 
чыкъарыла. 1934 сенеси Раим Тын- 
черов СССР языджылары бирлигине 
къабул олуна. Несирде къалеми 
пишкинлешкен эдип драматургияда 
да озь кучюни сынай. О, «Алтайский- 
лер» (1935) ве «Айнынъ он дёрди» 
(1939) пьесаларыны яза. 

Раим Тынчеровнынъ дженк вакъ- 
тында болюнген иджадий фаалиети 
сюрьгюнлик девринде, 1957 сене- 
синден сонъ девам этти. 1950-нджи 
сенелернинъ сонъу онынъ яраты- 
джылыгъында экинджи иджадий 
котерилиш деври олды, чюнки 1957 
сенеси «Ленин байрагъы» газе- 
тасы тешкиль этильген сонъ о шу 
газетагъа ишке кирди ве омрюнинъ 
сонъунадже анда чалышты. 

Раим Тынчеров озюнинъ бу 
девирде «Бир яз акъшамында», 
«Не ола шу дюньягъа?», «Баарь 


ШАИР, ТЕРДЖИМАН, ЖУРНАЛИСТ, 
ДИН ЭРБАБЫ ЗАКИР КЪУРТНЕЗИР 80 ЯШЫНДА 


Озю къайд эткенине коре, За- 
кир агъа 1933 сенеси декабрь 12- 
де Къырымда, Балыкълава райо- 
ны, Варнаутка (шимди Гончарное) 
коюнде колхозджы Къуртнезир 
Хайредин огълунынъ къоранта- 
сында догъды. Балалыгъынынъ 
ильки йыллары Къырымда, сонъ- 
ра сюргюнликте, Озьбекистанны- 
нъ Янъыкъургъан районындаки 
Мешан коюнде кечти. 

1954 сенеси Намангъан оджалар 
институтынынъ физика-риязият бо- 
люгини битирди. Чартакъ ве Чиназ 
районларындаки орта мектеплер- 
де оджалыкъ япты. 1957 сенеси 
Ташкент виляети Янъыёл шеэрине 
кочти ве анда район газетасына 
ишке кирди. Газетада о эдебий 
хадим, болюк мудири олып чалыш- 
ты. 1964 сенеси Ташкент девлет 


университетининъ журналистика 
болюгини битирди. Чиназ район га- 
зетасынынъ муаррири, Ташкент 
виляет газетасынынъ мухбири ве 
чокъ йыллар Янъыёл район газетасы 
муаррирининъ муавини, шу газе- 


танынъ муаррири вазифелеринде 
чалышты. 

1982 сенеси Закир Къуртнезир 
Ташкентте ана тилимизде чыкъкъан 
«Йылдыз» меджмуасы баш муар- 
рирнинъ муавини вазифесине да- 
вет олунды. Анда 1985 сенесининъ 
ноябрине къадар чалышты. 1984 
сенесининъ мартындан итибарен 
эки йыл девамында Озьбекистан 
Языджылары бирлиги Къырымтатар 
эдебияты кенъешине реислик япты. 
1990 сенесинден 2008 сенесине 
къадар «Иылдыз» меджмуасы баш 
муаррирининъ муавини вазифесин- 
де булунды. 

Закир Къуртнезирнинъ биринджи 
шиири 1951 сенеси джумхуриет ба- 
лалар газетасы «Ленин учкъуны»нда 
озьбек тилинде басылды. Сонъра о 
эки тильде язды. «Ленин байрагъы» 
газетасынынъ даимий муэллифле- 
ринден бирине чеврильди. Онынъ 
бир сыра эсерлери «Баарь эзгиле- 
ри» (1957), «Догъмушлар» (1964), 
«Октябрь ёлунынен» (1968) адлы 
джыйынтыкъларгъа кирди, «Иыл- 


Фотода «Йылдыз» коллективи. Солдан: Риза Фазыл, 


Айше Кокиева, Сабрие Сеутова, Закир Къуртнезир, Айдер Осман, 
Диляра Сеитджелилева, Юсуф Алиев. 1980-нджи сенелери. 

дыз» меджмуасында басылдылар. 

Шаирнинъ ильки китабы «Фидан- 
лар» шиирлер джыйынтыгъы 1969 
сенеси ве сонъра «Сизге багьыш- 
лайым» (1978), «Сен кульгенде» 
(1982) шиирлер джыйынтыкълары, 
«Тебессюм» (1984) очерклер ве 
эдебий къайдлар, «Мирас» (1991) по- 
вестьлер китаплары нешир этильди. 

Къырымгъакъайткъан сонъ За- 
кир Къуртнезир мукъаддес динимиз 
мевзуларына кечти. Онъа 1999 
сенеси аджилик борджуны эде 
этмеге къысмет олды. Аджилик 
теэссуратларынен о «Аджылыкъкъа 
баргъанда» адлы джыйынтыгъында 
болюшти. 

Янъы эсерлер яратувнен бир 
сырада о, терджиме саасында да 
джиддий огърашмакъта. Белли 
эдибимиз Джафер Сейдамет Къы- 
рымэрнинъ «Нурлу къабирлер» 
китабыны тюркчеден къырым тилине 
че вирип, «Иылдыз» меджмуасында 
бастырды. 

Сонъки йылларда Закир Къуртне- 
зир диний эдебиятымызны зенгин- 
лештирюв огърунда семерели хыз- 
метлер япмакъта. Дин мселелерине 
мейиль берген языджы Муфтият 
янында, мусульманларымызнынъ 
дин бильгилерине ярдым бермек 
ичюн, Къырым матбуаты тарихында 
биринджи олып, «Хидает» адлы 
диний-ичтимаий газетагъа темель 
къойды ве оны, айда бир кере, 20 
сенеден берли нешир эттирмекте. 
Къырым телевидиниесинде узун бир 
муддет «Инсанлар ве такъдирлер», 
«Дин ве урф-адетлеримиз» яйынла- 
рыны алып барды. 

1995 сенесинден Къырым муф- 
тисининъ матбуат ве дин окъувы 


ишлери боюнджа муавини олып 
чалышты. Муфтиятнынъ планы 
боюнджа «Ибадетлер ве дуалар», 
«Къуран элифбеси», «Рамазан ве 
ораза», «Ислям динимиз», «Хаста- 
ларгъа шифа, дертлилерге дева» ве 
дигер китапларны тюркчеден терд- 
жиме этип, азырлап чыкъарды. 1998 
сенеси тюрк оджасы Саид Дизеннен 
берабер «Къуран-и Керим ве изаат- 
лы манасы» китабыны чыкъарды. 
2008 сенеси исе бу китап гъайрыдан 
ишленип чыкъарылды. 

Закир агъа 1978 сенесинден 
Языджылар Бирлигининъ азасыдыр. 
О, «Озьбекистанда нам къазангъан 
журналист» унванына наиль олды. 
Онынъ сёзлерине бир сыра йырлар 
язылды. 

Сонъки йылларда Закир агъа 
«Юрек агърылары» китабыны, 
«Бабачыгъым, сизни къайдан та- 
пайым?» эссесини, «Дюнья кездим 
— нелер-нелер корьдим...» джыйын- 
тыгъыны нешир эттирди. 

«10 сене эвель «Къырымтатар 
эдиплери» адлы китабым чыкъкъан 
эди. Шимди оны ишлеп, къошмалар 
кирсетип, гъайрыдан нешир этеджек 
олам. Келеджекте «Ватан ёлу отай- 
мады» адынен авдетимиз акъкъында 
очерклер джыйынтыгъыны да нешир 
этмек ниетиндем», дей языджы ид- 
жадий планлары акъкъында. 

Закир Къуртнезир 2011 ве 2013 
сенелери Эшреф Шемьи-заде адына 
эдебят мукяфаты конкурсларында 
рагъбетлендириджи мукяфатнен 
такъдирленди. Бу сене исе «Дюнья 
кездим – нелер-нелер корьдим» 
адлы хатырлавлар китабы ичюн онъа 
Къырым языджылары джумхуриет 
тешкилятынынъ Шамиль Алядин 


танъында», «Черик асыр сонъ» адлы 
повестлеприни язды. 

Языджынынъ чыкъаргъан ки- 
таплары: «Баарь танъында» - по- 
весть (1964), «Черик асыр сонъ» 
— икяелер джыйынтыгъы (1970), 
«Сайлама эсерлери» – Икяелер, 
повестьлер, пьесалар (1975). 

Эдип 1973 сенеси январь айында 
Ташкентте хасталыкътан вефат этти. 


адына здебият мукяфаты берильди. 

Кеченлерде АТР телеканалында 
«Бизим аиле» телевизион програм- 
масында Закир агъанынъ аилесинен 
таныштырув олды. О, омюр аркъа- 
дашы Сакине ханумнен берабер 
къоранта къургъанларына 58 йыл 
олгъан. Оларгъа дёрт огълу, еди 
торуны ве торунларынынъ да алты 
баласы къуванч багъышлай ве 
омюрлерини узаталар. 

Декабрь 4 куню Муфтиятнынъ 
янъы къурулгъан залында Закир 
Къуртнезирнинъ 80 йыллыкъ юби- 
лей мерасими отькерильди. Мында 
эм языджынынъ 80 йыллыгъы эм 
де онынъ тарафындан та 1993 се- 
неси тешкиль этильген «Хидает» 
газетасынынъ 20 йыллыгъы къайд 
этильди. Юбилейге топлангъан ве 
анда чыкъыш япкъан Муфтият ве 
Къырымтатар языджылары бирлиги 
рехберлери, чешит джемаат тешки- 
лятларнынъ векиллери, зиялылар 
юбилярны хайырлап, онъа сагълыкъ, 
узун омюр, иджадий мувафакъиет- 
лер тиледилер. 

80 яш – бу эдебий иджатнынъ 
энъ юксек нокътасыдыр. Хайырлы 
яшлар деп, сагълыкъ- селяметлик- 
нен берабер Закир агъагъа иджадий 
мувафакъиетлер тилеймиз. 

Сервер БЕКИРОВ 


ИТЕРАТУРНЫЙ 


ЫМ 


оо ель 


Бекир АБЛАЕВ 


ДЖЕННЕТ КЪАЙДА 
ЕРЛЕШКЕН? 


Къадим заманда балабан бир шеэрде 
Севдияр адлы сатыджы яшагъан. Онынъ 
Санияр адлы дюльбер омюр аркъадашы 
олгъан. О, Рустем ве Ракип деген эки ад- 
жайип огълан догъургъан. Лякин къадын 
апансыздан хасталана ве кечине. Севдияр 
балаларынынъ огей ананен яшагъанларыны 
истемей ве экинджи кере эвленмей. Севди- 
яр балаларына ляйыкъ тербие бермек ичюн 
не кучюни ве не де парасыны аджымай. О, 
балалары бахтлы олмасы ичюн эр шейни 
япа. Огъланлар еди яшына кельгенде, 
оларны язмагъа ве окъумагъа огретмек 
макъсадынен энъ яхшы оджаларны тутты. 
Лякин не ичюндир Рустем ве Ракип баба- 
ларыны къувандырмай эдилер. Олар не 
ичюндир эгоист, тенбель, саран ве куньджи 
олып осьтилер. 

Иыллар кечти. Севдияр къартайды. Бу 
вакъыткъа келип, балалар буюдилер ве 
аилели олдылар. Амма огъланлар бабасы- 
нынъ эвине ёлны унуттылар. Бабаларынынъ 
къарт ве хаста олгъаныны бильселер де, 
оны ёкъламакъ, ал-хатыр сорамакъ акъыл- 
ларына биле кельмеди. 

Лякин Севдияр балаларынынъ акъылы 
келир эм де оннъа сайгъы ве севги косьте- 
рирлер, деп беклей эди. Амма вакъытлар эп 
кече, лякин эр шей эскиджесине девам эте. 
Севдияр маддий ярдымгъа мухтадж дегиль 
эди. Онынъ эви, ашчылры ве хызметкяр- 
лары олгъан. О, энъ зияде балаларынен 
корюшмеге, субетлешмеге истей эди. 

Умютсизленген баба ахыры айнеджи- 
лик япмагъа, яни балаларына сонъки бир 
дерс бермеге къарар эте. О, бир мевзуда 
эки мектюп яза ве бири дигери артындан 
огъланларына ёллай. Мектюпте шойле 
язылар бар эди: «Къыйметли огълум, мен 
омюримнинъ сонъки куньлерини яшайым. 
Меселе шунда ки, мен бутюн шу йыллар 
ичинде баягъы зенгинлик топламагъа 
наиль олдым. О зенгинлик къутучыкъта. 
Зенгинлигимни санъа, мени энъ зияде къай- 
гъыргъан огълума, къалдырмакъ истейим. 
Мен ишанам ки, сен де озь мераметинъ ве 
къайгъырувынъ иле меним сонъки куньле- 
римни яраштырырсынъ». 

Бир къач куньден огъланлар бабасына 
келелер. Олар мирас алмакъ макъсадынен 
бабасынынъ сонъки куньлерини мера- 
метликнен яраштырдылар. Вакъты келип 
огъуллары Севдиярны бакъий дюньягъа 
озьгъаралар. Севдиярнынъ огъуллары 
бабасынынъ олюмини пек агъыр кечирди- 
лер. Олар дженазени кереги киби отькер- 
дилер ве тек шундан сонъ бабасы язгъан 
байлыкъны къыдырмагъа башладылар ве 
къутучыкъны таптылар. Амма онынъ ичи 
бош эди. Оларнынъ кейфи бозулды. Лякин 


къутучыкънынъ тюбюнде насылдыр кягъыт 
бар эди. Бу бабанынъ огъулларына къал- 
дыргъан сонъки васиети эди. 

«Балаларым, сиз зенгинлик тапмагъаны- 
нъыз ичюн кейфинъиз бозулгъандыр, – деп 
язылгъан васи етти. – Лякин мен байлыкъ 
акъкъында язгъанда алтын ве кумюшлер- 
ни козь огюне алмадым. Мен, къыйметли 
балаларым Рустем ве Ракип, сизни козь 
огюне алгъан эдим. Мен энди бакъий дю- 
ньядам ве сизге сонъки куньлеримде манъа 
косьтерген мераметлигинъиз, япкъан эйи- 
ликлеринъиз ичюн тешеккюр бильдирем. 
Сизден чокъ разым. Омюримнинъ сонъки 
куньлеринде бахт не олгъаныны анъладым. 
Чюнки янымда сиз бар эдинъиз. Сизни тер- 
биелер экеним, мераметли, догъру, эмек- 
север, шефкъатлы инсанлар олманъызны 
истедим ве бунынъ ичюн бутюн кучюмни, 
вакътымны, сермиямны аджымадым. 
Эльбет де, бираз кечче олса да, мен буны 
корьдим ве шу бахтлы дакъкъаларны ис эт- 
тим. Балаларым, акъылынъызда тутунъыз: 
дженнет къайдадыр узакъларда дегиль, о 
ана-бабанынъ аякълары тюбюндедир. Сиз 
буны анъларсыз, чюнки озюнъиз де энди 
ана-бабасынъыз». 

Мектюпни окъугъан сонъ олар бабалары- 
нынъ фикрини анъладылар. Олар эвельдже 
бабаларыны къайгъырмагъанлары ичюн 
пешман эттилер ве берген дерси ичюн ба- 
баларындан мемнюн къалдылар. Эр кунь 
дуа дуа эткенде, олар бабаларына мин- 
нетдарлыкъ бильдире ве эвельден япкъан 
урьметсизликлери ичюн багьышламасыны 
сорай эдилер. Олар ниает вакъыты келип 
къартаяджакъларыны, бабалары киби 
мераметликке эм де севгиге мухтадж олад- 
жакъларыны ве акъикъатен де, дженнет 
ана-бабанынъ аякълары тюбюнде олгъаны- 
ны анъладылар. 


БИРАЗ КЕДЕРЛИ 
ВАКЪИА 


Чокъ бекленген татиль куньлеримиз 
башланды. Биз, къардашымнен экимиз 
бутюн кунь эвде отурдыкъ. Анамнен ба- 
бам саба эрте ишке кете, къартбабам 
Абдурешит бизнен къала эди. Амма биз 
ишсиз олмадыкъ. Бабам бизге акъшамдан 
вазифе бельгиледи. Къартоп, согъан, са- 
рымсакъ, таракъоту оськен, пек балабан 
олмагъан бостанымызны от басмасын, деп, 
озь вакътында чапаламакъ ве сувармакъ 
керек эди. Ондан гъайры, тавукъларгъа 
ем бермек, кумесни темизлемек, азбарны 
темиз тутмакъ, эгер керек олса, одаларны 
джыйыштырмакъ, савутларны ювмакъ би- 
зим вазифемизге кире эди. Меселе шунда 
ки, бизим аилемизде къыз бала ёкъ, шу 
себептен анама ярдым этмек керек ола. 

Саба эрте къартбабамнен берабер саба- 
лыкъ ашагъан сонъ, къардашымнен экимиз 
озь вазифелеримизни беджермеге башлай 
ве уйле сыджагъына къадар бутюн ишлерни 
япып битирмеге тырыша эдик. Мына бугунь 
де мен согъан ве сарымсакъ сыраларыны 
чапаладым. Къардашым тавукъларгъа ем 
берди ве азбарны сипирди. Биз вакъытында 
етиштирдик. Чюнки ава бир кереден денъ- 
ишти ве кокни булутлар сарып алды, серин 
ельчик эсти, сонъ ягъмур ягъды. Биз эвге 
зорнен чапып, кирип етиштирдик. Къартба- 
бам бизни сыланырлар ве сувукъланырлар, 
деп, къасевет эткенинден, босагъада беклеп 
тура эди. Эр шей еринде олгъаныны корьген 
сонъ бойле деди: 

— Иш япылды. Юрюнъиз, балачыкълар, 
мен къаве пиширдим, ичейик. 

Къаве пек лезетли эди. Мен де базыда 
къаве пиширем, лякин къартбабам пишир- 
ген къаве ич бир кимсенинъкине ошамай. 
Надирнен экимиз къавени кучюк-кучюк 
ютумчыкъларнен яваш-яваш ичемиз. Бизге 
къавени бойле ичмеге къартбабам огретти. 
Шу арада къартбабамдан: 

– Бала экенде сизде тавукълар бар эди- 
ми? – деп сорадым. 

— Не къадар тавугъымыз олгъаныны мен 
сизге шимди айтып оламам. 

Лякин олар пек чокъ эдилер ве куместе 
яшай эдилер. Саба оларны йибере эдик, 
бутюн кунь бир шей сачылмагъан бош ерде 
юре, тек акъшам эвге келе эдилер. Олар 
бельгиленген ерде къозлай эдилер, шу се- 
бептен йымырта джыймакъ къолай ола эди. 
Тавукълардан гъайры бизде баягъы кокюш 
де бар эди. Бабамнынъ ходжалыгъында 
атлар йылкъысы, эчкилер, бабамнынъ гъу- 
руры олгъан малич (къаракуль) джыныслы 
къой сюрюси бар эди. Сизнинъ деденъизни- 
нъ онларнен гектар топрагъы олгъан. Анда 
богъдай, джылап, мысырбогъдай остюриле 
эди. Аиле муаббет ве эмексевер олып, 
бол яшагъан ве ич бир шейге ихтияджы 
олмагъан. Лякин 30-нджы сенелери бутюн 
мемлекетте олгъаны киби, Къырымнынъ 
койлеринде де колхозлар къурулмагъа баш- 


ланды. Колхозгъа эсасен фукъарелер ве 
топрагъы олмагъан койлюлер кире эдилер. 
Чюнки олар бир шей джоймайджакъ эдилер. 
Лякин бол яшагъан къоранталар колхозгъа 
кирмеге истемедилер. Ойлелерни акимиет 
аджымай джезалай, яни бутюн мулькюни 
чекип ала ве озьлерини Сибирьге, Уралгъа 
сюргюн эте эди. 

Коллективлештирюв бизим коюмиз 
Акъманайгъа да етип кельди. Бабам аи- 
лемизни сюргюнликтен къуртармакъ ичюн 
койдешлерини топлады ве: 

— Меним къойларымны союнъыз ве ба- 
лаларынъызгъа эт ашатынъыз. Тек териле- 
рини манъа къалдырынъыз, – деди. 

Топлангъанлар арасындан койдешлер- 
нинъ бириси: 

— Бу шейлерни сонъ биз санъа насыл 
этип къайтараджамыз? – деп сорады. 

Онынъ бу суалине бабам: 

— Къайтарып олсанъыз, къайтарырсыз, 
къайтарамсанъыз, ойле де къалыр, – деди. 

Койлюлернинъ чокъсу къойларны шу 
дакъкъада сойып, этлерини омузларына 
алып, къартбабама самимий сёзлернен 
тешеккюр айтып, кеттилер... 

Абдурешит къартбабам терен нефес 
алып, девам этти: 

– Мен яш олсам да, янъы асралгъан джы- 
ныс къаракуль къойларны соймакъ бабам 
ичюн насыл агъыр олгъаныны анълай эдим. 
Меселе шунда ки, бабамнынъ къой сюрюси 
этрафта энъ яхшы джыныслы къойлардан 
сайыла эди. 

Акъманай коюнде етиштирильген къара- 
куль къойларнынъ шурети тек Къырымда 
дегиль де, Кавказда ве Орта Асияда да 
белли эди. 

Атларны колхозгъа бермек керек олды. 
Биз, энди буюген балалар колхозда аз 
айлыкъкъа чалышмагъа башладыкъ. Абла 
деденъиз бу вакъиалардан сонъ пек денъ- 
ишти. Чокъ вакъыт тюшюнджели юре тек 
базыда тар даиреде кокюс кечирип: 

— Илериде бизим алымыз не оладжакъ? 
Энди насыл яшамалы? Неге умют бесле- 
мели? – дей эди. Иыллар бойле кече эди... 

Улу Ватан дженки башланды. Тез вакъыт 
ичинде джебе сынъыры бизим коюмизге 
етип кельди. Койни «Юнкерс» учакълары 
сыкъ-сыкъ бомбалай эдилер. Бомбалар- 
дан сакъланмакъ ичюн адамлар Акъманай 
къобаларына чапа эдилер. Лякин невбет- 
теки бомбалавда буюк бомба къобанынъ 
агъзына тюшти. Сыгъынакъта (убежище) 
булунгъан адамлар патлагъан бомбанынъ 
далгьасынынъ дарбесинден эзильдилер ве 
оларнынъ чокъусы эляк олды. Нетиджеде, 
къобада сакъланмакъ хафлы олып къалды. 
Ондан сонъ Абла деде къорантасыны Джу- 
ма-Эли (Приветное), коюне ёллады, озю исе 
эвде къалды. О, инсанлардан урьмет къа- 
зангъан коюни ташлап кетмеге истемеди. 

Абдурешит къартбабамнынъ айткъаны- 
на коре, ондан сонъ о, бабасыны бир даа 
корьмеген. Савлыкълашкъанда исе оны 
сонъки кере кореяткъанлары ич бирисининъ 
акъылына кельмеген. Мына бойле кедерли 
ве гъамлы вакъиа ... 


ХАТЫРА АКЪШАМЫ 


Декабрь 18-де Исмаил 
Гаспринский адына къы- 
рымтатар китапханесинде 
миллий арекетимизнинъ 
энъ корюмли етекчилерин- 
ден бири, шаир ве публи- 
цист Идрис Асаниннинљъ ха- 
тырасына багъышлангъан 
тедбир олып кечти. 

Тедбирни кириш сёз иле кутюбхане директоры Гульнара 
Ягяева ачты. Директор муавини Лейля Кадырова сёзни 
девам этерек, «Миллий арекет фотоларда» акциясы баш- 
лангъаныны илян этти. «Акциядан макъсат миллий арекет- 
нен багълы фото материалларны топламакъ ве фотоларда 
олгъан инсанларнынъ имкяны олунджа кимлер олгъаныны 
бельгилемектен ибарет. О инсанларны таныгъан достлары, 
тувгъанлары, танышлары, сафдашлары сесленип, бунда 
чокъ файда кетире билелер», деди Лейля ханым. 

Айны заманда китапхане хадимлери тарафындан Идрис 
Асаниннинъ аяты ве фаалиетине багъышлангъан серги 
тешкиль этильген. 

Тедбирде«Янъы дюнья» газетасынынъ муаррири Зера 
Бекирова, Къырымтатар языджылары бирлигининъ реиси 
Риза Фазыл, «Намус» джемаат тешкилятынынъ башы 
Дильшад Ильясов, «Аркъадаш» джемиетининъ башы Айдер 
Исмаилов ве дигерлер чыкъышта булундылар. 

Идрис Асанин миллий арекетнинъ фааль эрбапларын- 
дан бири олмакънен бирге, о истидатлы шаир, языджы, 
публицист эди. Озюнинъ 70 йыллыгъы мунасебетинен 
чыкъарыладжакъ ильки шиирлер джыйынтыгъыны азыр- 
ламакъны Идрис достумыз манъа ишангъан эди. Шиир- 
лерини мевзуларына коре айры-айры болюклерге болип, 


ИТЕРАТУРНЫЙ 


китапнынъ адыны да озюм къойып, шаирнинъ бу екяне 
шиирлер китабыны «Бир авуч топракъ» адынен 1997 сенеси 
чыкъармагъа наиль олдыкъ. 

Бу китабы чыкъкъан сонъ Идрис Асанин Украина язы- 
джылары миллий бирлигине аза къабул этильди. Онынъ 
макъалелери, эсерлери мунтазам суретте газеталары- 
мызда, «Йылдыз» меджмуасында басылып кельди. 

Сонъра о, Миллий арекетнинъ энъ фааль иштиракчилери 
акъкъында китап язмагъа тутунды ве 72 адам акъкъында 
языларны къаплап алгъан «Адалет куреши 
сафларында» адлы биринджи Хатыра китабы 
2002 сенеси дюнья юзю корьди. Бу китапны 
мувафакъиетнен битирген Идрис Асанин бу 
ишни девам этмеге ниетленди ве экинджи 
хатыра китабыны азырлар экен, хастаханеге 
тюшти. Бу себептен, китапны сонъуна чыкъар- 
макъ вазифесини о, кене манъа авале этти ве 
78 адам акъкъында очерклерни ичине алгъан 
бу китапнынъ 2005 сенеси басылып чыкъма- 
сына ярдымда булундым. 2006 сенеси исе о, 
«Адалет куреши сафларында» сериясынынъ 
учюнджи китабыны азырлап чыкъарды. Бу 
учюнджи китапта миллий куреш иштиракчи- 
леринден 86 адам акъкъында язылар ер алды. 

Идрис Асанин ишини девам этти ве топла- 
гъан материаллар мезкур сериянынъ 4-нджи 
китабыны тешкиль этеджек эди. Теэссюф 
ки, языджынынъ апансыздан олюми онъа 
бу китапны азырламагъа имкян бермеди. 
Хатыра акъшамында сёзге чыкъкъан Зера 
Бекированынъ айткъанына коре, Идрис Аса- 
ниннинъ ишини девам этерек, ишбу 4-нджи 


ТЕЛЬ КЪОРАЛАР 


китапны неширге о азырлай экен. Ойле экен, китапнынъ 
чыкъаджагъына ич шубе ёкъ. Алла ишини онъ кетирсин ве 
бу иш токътамасын. 

Идрис Асаниннинъ хатырасы юреклеримизде даима 
сакъланаджакъ. Зера Бекирова ве Зарема Хайрединова 
тарафындан азырланып, 2012 сенеси онынъ «Тель къо- 
ралар артында» адынен эсерлер китабы чыкъарылгъаны 
бунынъ ачыкъ делилидир. 

Эмине УСЕИН 


Бугунь мен балаларгъа бир гу- 
зель шиир язайым, деп озюнъизге 
бир макъсат къойсанъыз, бу янълыш. 
Чюнки бу бир мешгъулиет дегиль де, 
бу керчек иджат. Рус классиги Кор- 
ней Чуковский: «Бала шаирининъ 
васиетлери» адлы бир китап язгъан 
эди. Бала шиирлерининъ сырларыны 
ачкъан Чуковский бала шаирлери 
ичюн 12 васиет язып къалдырды. 
Эбет, шаир шиирни къаиделерге 
бакъып язмай. Мисаль ичюн мен де 
балалар ичюн шиир язгъанда къаи- 
делерге бойсунмайым, мен оларны 
юректен сезем ве айны вакъытта бу 
къаиделерни балалар озьлери дерс- 
те, субетте, оюнда джанландыралар. 
Амма эр алда Чуковскийнинъ 12 
васиети бала шиирилери язгъанлар 
ичюн чок файдалыдыр. 

Мен, беллесем мезкюр васиет- 
лер бугуньки куньде де актуальдир, 
чюнки яхшы шиирлер сабийлер киби 
эр вакъыт айны. 

Балаларгъа, анълайышлы, ме- 
ракълы, тесирли шиирлер язмакъ 
ичюн тек бир шей керек. Балала- 
рыны динълемек керек. Олар не 
акъкъында лаф этелер, насыл йыр- 
лар йырлайлар, насыл тюшюнелер, 
насыл тасавур этелер. 

Аджеба, К. Чуковскийнинъ 12 
васиетине къырымтатар бала ша- 
ирлери де риает этелерми, ёкъмы? 
Келинъиз, буны шаирлеримизнинъ 
бала шиирлеринде бакъайыкъ. 


1. ШИИРЛЕР ТАСАВУРЛЫ ОЛ- 
МАКЪ КЕРЕК КИ, ЭКИ САТЫРДА 
РЕССАМ ОЗЮНЕ МАЛЬЗЕМЕ ТАП- 
МАКЪ КЕРЕК. 


Малюм ки, шиириетте энъ бирин- 
джи хусусиетлерден бири – шиирий 
нуткъ. Балалар шиирий нуткъны 
яхшы къаршылайлар, эм шиирни 
эшиткенде оларны эвеля везин ве 
къафие джельп эте. Амма муэллиф 
ресимлернен фикир этсе, балалар 
шиирнинъ мундериджесини даа 
яхшы анълайлар. Демек ки, балалар 
бедиий эсерни ресим вастасынен 
менимсемек кереклер. 


Топ-топ эте, топ эте 
Топчыкъ кезмеге кете. 
Секириклей, тыгъыра, 
Эльмазчыкъны чагъыра. 


(Айше Кокиева). 


Азбарда осе сельби — 

Башы тие булуткъа, 

Эр кунь айтып «Ай-ненни» — 
Балаларны юкълата. 


«Юкъланъ, балалар, – дей сельби, – 
Чокъ тюшлер бар къойнумда. 

Ким биринджи юкъласа, 

Бир тюш эдие онъа». 


(Юнус Къандым). 


2. ОБРАЗЛАРНЫНЪ ДЕНЪИ- 
ШЮВ АРЕКЕТЛЕРИ. 


Балалар образларнынъ чизгиле- 
рини менимесеген сонъ, оларнынъ 
арекетлерини беклейлер. Эр бир 
сатырда янъы кадр, янъы предмет, 
образларнынъ денъишюв арекетле- 
ри, динамика олмасыны беклейлер. 


Чотыр шишман къыркъаякъ 
Тапып балабан таякъ 
Аркъасына юклеген, 

Ерге ич тиз чёкмеген. 


Саркъып сюйрельген таякъ... 
Эбджиль, ишкир къыркъаякъ 
Эвине алып кельген, 

Япмакъ истеген леген. 


(Айше Кокиева). 


Бир саифеге аман-аман бир 
ресим чызылса, бу саифени сызып 
ташламакъ мумкюн. 


3. СЁЗ САНАТЫ ЛИРИКАНЫ 
ТАЛАП ЭТЕ. 


Баланынъ ички дюнъясы шенъ 
эзги, къуванч, кедер, агълав, кулькю 
киби ислернен толы. Онынъ ичюн 
эсерде бойле дуйгъуларнынъ теси- 
ри буюк олмакъ керек. Фрагментте 
белли бир тональность олмалы: 
ритм, пауза, сес, теляффуз, эеджан 
косьтерильмели. 

Лирик къараманнынъ дуйгъула- 
рыны ис этмели, онъа къайгъыдаш 
олмалы я да, аксине, онен берабер 
къуванмалы, шенъленмели. Яни му- 
эллиф озь лирик къараманынен бир 
олмакъ, онынъ къайгъы-кедерини, 
къуванчыны «динълемеге», «эшит- 
меге», «дуймагъа» бильмек керек. 


4. РИТМНИНЪ АРЕКЕТЧЕНЛИ- 
ГИ ВЕ ДЕНЪИШЮВИ. 


Базы сатырларда къафие олмай 
биле ве бойле сатырлар лакъырды 
тилине якъын ола. Бойле шиирлер 
окъулгъанда, балалар санки ме- 
ракълы икяени динълейлер. Демек 
ки, сербест услюбнен язылгъан ши- 
ирлер енгиль ве анълайышлы ола. 


Ананынъ суалине балаларнынъ 
джеваплары: 


– Джандан азиз балаларым, 
Гурьлеп оськен яш далларым, 
Суалим бар, ким аль этер, 
Ачыкъ джевап алсам етер. 


Айтынъыз сиз, эр биринъиз, 
Кимде насыл хаял яшай? 


Шойле джевап берди Фера: 
— Бир тикиджи олсам етер, 
Тикерим чокъ урба, антер. 


— Инсанларгъа керек эр кунь 
Эвель сагълыкъ, – деди Аким. 
Тюрлю дертнен курешмекчюн 
Олурым мен бир яш эким. 


(Зейтулла Албатлы). 


5. ШИИРИЙ САТЫРЛАР ОЛДЫ- 
КЪЧА МУЗЫКАЛЬ ОЛМАЛЫЛАР. 


Бала шиирлери энъ эсас ху- 
сусиетке саипдер – олар балалар 
аятында агъзавий шекильде яшай- 
лар. Балалар ичюн язылгъан шиир 
яшайышта ёкъ. Биринджи шиирлер- 
нен бала ана сесинден таныш ола. 
Бунъа мисаль «Ай-ненни»лердир. 


Ай-ненни 


Ай-я, ай-я, ай, балам, 
Осип бую, сен балам. 
Меним къызым оседжек, 
Гульбагъчада гезеджек. 


Ай-я, ай-я, ай олсун, 
Айлангъысыз бай олсун. 
Осип, буюп ол мырза, 
Ят да, юкъла, сен Риза. 


Бойле шиирде, сёзлер чокъусы 
созукъ сеслерден ибарет олмалы- 
лар, сонъ бу шиир йыргъа айлана. 
Демек, бала шиирлери эзги иле 
язылмакъ кереклер. 


Дингиль-дингиль даречик 


Чалгъы севе саречик, 

Къавал чала Алимчик, 
Къолунда бир даречик. 
Кеманеде – Селимчик. 


Чала-чала, эм ойнай. 
Достларына къошулды 
Санки бир кобелечик. 
Даречикнен Саречик. 


Дингиль-дингиль даречик, 
Дингиль-дингиль даречик, 
Дингиль-дингиль дал. 
Дингиль-дингиль дал. 


(Зейнеп Аббасова). 


6. ШИИРДЕ КЪАФИЕЛЕР БИР 
БИРИНЕ ЯКЪЫН ОЛМАКЪ КЕРЕ- 
КЛЕР. 


Бала шиирлеринде эксери алда 
1-джи ве 2-джи, З-джи ве 4-джи 
сатырлар къафиелене. Бойледже 
сатырлар балаларнынъ акъылында 
тез къалалар, шиирни джошкъун- 
лыкънен айталар, шиирни яхшы 
менимсемеге наиль олалар. 


Къозучыкъ 
Ме... ме... ме... 
Ме... ме... ме... 


Багъыра бир къозучыкъ, 
Юньлери бар къувурчыкъ, 


Кумюш киби парылдай, 
Нечюн бильмем о агълай. 
Алданып о достларгъа, 
Татлы чечек, отларгъа, 


Айырылгъан сырадан, 
Эм севимли анадан. 


(Ибраим Бахшыш) 


7. ШИИРИЕТТЕ КЪАФИЕ ИЧЮН 
ХЫЗМЕТ ЭТКЕН БИР СЫРА СЕЗ- 
ЛЕР БАР ВЕ САТЫРДА БОИЛЕ 
СЕЗЛЕР ЭНЪ ЭСАС МАНАНЫ 
ТАШЫМАКЪ КЕРЕКЛЕР. 


Эльбет де, бойле язылгъан ши- 
ирлер балаларнынъ дикъкъатыны 
айрыджа джельп этелер. 


Ватан 


Къырым – бизим Ватанымыз. 
Ватан – бизим Анамыз. 

Биз Ватанны бу дюньяда 

Энъ мукъаддес саямыз. 


Дагъы, ташы сёйлеп тура – 
Мында асыл олды халкъым, 
Шекилленди тилимиз. 
Будыр бизим Илимиз!!! 


(Идрис Асанин) 


8. БАЛА ШИИРИНДЕ ЭР БИР 
САТЫР ОЗЬ АЯТЫНЕН ЯШАМАКЪ 
КЕРЕК. ЭР САТЫР БУТЮН БИР 
ОРГАНИЗМ ОЛМАКЪ КЕРЕК, 
ЧЮНКИ БАЛА ШИИРНЕН БЕРАБЕР 
ТЮШЮНЕ. 


Эльбет де, шиирде къач сатыр 
олса, о къадар джумле ола биле. Яни 
эки сатыр – эки джумле ола биле. Эм 
де сатыр ичинде токъталмакъ я да 
оны больмек ич макъсаткъа уймай. 


Кунеш къонгъан заманда 


Балкъурт гульден айрылды, 
Къуш къанаткъа сарылды. 
Ай уянды семада, 

Кунеш къонгъан заманда. 


Козь юмгъанлар чечеклер, 
Тёшек тёшей боджеклер 
Сес солукъ ёкъ орманда, 
Кунеш къонгъан заманда 


(Эмине Усеин). 


9. БАЛА ШИИРЛЕРИНДЕ СЫ- 
ФАТЛАРНЫ ЧОКЪ КЪУЛЛАН- 
МАМАЛЫ. ЭПИТЕТЛЕРДЕН ЯНИ 
ОШАТУВЛАРДАН РЕД ЭТМЕЛИ. 


Баланынъ козю бир де бир шейни 
ве онынъ арекетлерини коре, амма 
шу шейнинъ хусусиетлерине о ди- 
къкъат айырмай. Онынъ ичюн Кор- 
ней Чуковский бала шаирлери шиир- 
де сыфатларны аз къуллунмалылар, 
дей. Чюнки зенгин эпитетлер иле 
язылгъан шиирлер буюк балаларгъа 
аиттир. Балаларны эвеля бир де бир 
шейнинъ арекети, адиселерининъ 
денъишюви меракъландыра. Демек, 
шиирде фииллер чокъ олмасыны 
тевсие эте о. 

А. Пушкиннинъ «Чар Салтан 
акъкъында масал» эсеринде 740 
фииль бар, амма сыфатлар тек 235 
дане. 

Канадалы профессор Фредрик 
Треси шойле яза: «19-28 айлыкъ 
баланынъ нуткъында фииллер 20 
файызны тешкиль этелер, буюклер- 
де исе – 11 файыз. 

Мисаль ичюн Билял Мамбетнинъ 
«Ашчы Гульзаде» шииринде 23 фи- 
иль мевджут. 


Ашчы Гульзаде 


Анасы аш бакъкъанда 
Къызы ярдымгъа келе. 
Устю-башы ун ола, 
Хамыр яйып эглене. 


Анасы дей: – Къызчыгъым, 
Сен къаршымда бакъ да тур, 
Я да четке чекиль де, 
Оюнджакънен ойнап тур. 


Гульзаде кедерлене 
Дей: – Огренмек истейим, 


Балабан къыз олдым мен, 
Аш япмагъа бильмейим. 


(Билял Мамбет). 


10. БАЛА ШИИРЛЕРИНДЕ 
ЭКСЕРИ АЛДА «ХОРЕЙ» РИТМИ 
ОЛМАКЪ КЕРЕК. 


Корней Чуковский бу ерде бала 
шиирлери хорейнен (везин ургъусы 
биринджи эджагъа тюше) язылмакъ 
кереклигини айта. Бу усул рус ши- 
ириетине аиттир. Амма бизим ши- 
ириетимизге бу усул уймай, чюнки 
бизим сёзлеримизде ургъу эксери 
алда сонъки эджагъа тюше. 


Наргузим 


Ал янакълы, къора козь 

Куле баарь танъында. 

Оны анъып ачсам сёз 
Шадлыкъ къайнай къанымда. 


Одыр гузель бир чечек, 
Дагъ, чайырда ача о. 
Онъа севда чин юрек, 
Мискин къокъу сача о. 


(Зейтулла Албатлы) 


11. БАЛАЛАР ШИИРЛЕРИ ОЮН 
ШЕКИЛИНДЕ ОЛМАКЪ КЕРЕК. 


Оюн – баланынъ табий алыдыр. 

Баланынъ биринджи оюн шиир- 
лери эльбетте халкъ агъыз яраты- 
джылыгъыдыр: саювлар, тезайтым- 
лар, тапмаджалар, айтымлар. Бойле 
усулда язылгъан эсерлерни балалар 
яхшы къабул этелер. Шиирлерни 
бутюнлей я да парчаларны эзбер- 
лейлер, оларнынъ мундериджеси 
эсасында ойнайлар ве озьджесине 
денъиштирелер. Бойле оюн шек- 
линде язылгъан шиирлерде бала- 
лар бири-биринен къонушалар, озь 
мерагъынен башкъа балаларнынъ 
мерагъына тесир этелер, бири-би- 
рине якъынлаштыралар ве достлукъ 
мунасебетлери ашлайлар. 


12. БАЛА ШИИРИЕТИ ДЕ БУ- 
ЮКЛЕРНИНЪ ШИИРИЕТИ КИБИ 
ВЕ ОНДАН ДА ЮКСЕК ОЛМАКЪ 
КЕРЕК. 


Балаларчюн иджат этмек ичюн 
айрыджа бир истидат керек. Шуны- 
нъ ичюн эр бир шаир я да языджы 
балалар ичюн язып оламай. Шаир 
ве языджы баланынъ рухий къаби- 
лиетини, ички дюньясыны, онынъ 
истеклерини, онынъ бакъышыны, 
табиатыны, бала психологиясыны 
яхшы бильмек кереклер. Бойле- 
ликнен, бутюн бу хусусиетлерге 
эсасланып, сёз усталарынынъ ба- 
лалар ичюн язгъан эсерлери саде, 
анълайышлы, меракълы олмакъ 
кереклер. Чуковский озь эсерлерини 
балаларгъа окъугъанда, оларнынъ 
шиирни насыл къабул этекенлерини 
ве насыл менимсегенлерини озь 
козюнен коре эди. Бойле уйгъунлыкъ 
багъы балаларнынъ разылыгъыны 
алмакъ имкяныны бере. Эльбетте, 
эсерлерде эр вакъыт тек балаларгъа 
уйгъун олмакъ дегиль де, балалар- 
ны озюмизге, яни буюклернинъ 
фикирлерине, юксек дуйгъуларгъа 
яваш-яваш алыштырмакъ да бизим 
борджумыз. 

Бойлеликнен, бала шиириети 
буюклернинъ шиириетинен бир 
севиеде, я да даа да юксек севиеде 
олмакъ борджлу. 


КЪЫРЫМ ЯЗЫДЖЫЛАРЫ ТЕШКИЛЯТЫНДА 


КЪЫРЫМ ЯЗЫДЖЫЛАРЫНЫНЪ УМУМИЙ ТОПЛАШУВЫ 


Декабрь 14 куню Акъмесджит- 
те, И.Франко адына китапханеде 
Украина языджылары миллий 
тешкиляты (НСПУ) Къырым джум- 
хуриет тешкилятынынъ йыллыкъ 
екюнлев топлашувы олып кечти. 
Топлашувда кечкен йылда учь 
тильде чыкъарылгъан янъы «Къы- 
рым» журналынынъ дёрт саны да 
такъдим этильди. 

Кечкен сене тешкилятнынъ реиси 
Борис Финкельштейннинъ теклифи- 
нен учь секция да (рус языджылары, 
украин языджылары, къырымтатар 

языджылары секциялары) озьлери- 
нинъ эдебият мукяфатларыны: рус 
секциясы А.Куприн адына эдебият 
мукяфатыны, украин секциясы 
С.Руданский адына эдебият мукя- 
фатыны ве къырымтатар секциясы 
Ш.Алядин адына эдебият мукяфаты- 
ны тэсис эткен эдилер. Топлашувда 
А.Куприн адына ве С. Руданский 
адына конкурс гъалиплерине пара 
мукяфаты ве махсус диплом бе- 
рильди. 

Къырымтатар языджылары сек- 
циясы исе Ш.Алядин адына мукяфат 


боюнджа конкурсны эвельдже ке- 
чирип, мукяфатларны июль айын- 
да Шамиль Алядиннинъ догъгъан 
кунюнде такъдим эткен эди. 2013 
сенеси Шамиль Алядин адына 
эдебият мукяфатынен «Несир» 
номинациясында языджы Урие 
Эдемова («Айдын геджеде» романы 
ичюн); «Шиириет» номинациясын- 
да Певат зети («Нечюн сустыкъ?» 
шиирлер джыйынтыгъы ичюн) ве 
«Публицистика» номинациясында 
Закир Къуртнезир («Дюнья кездим 
— нелер-нелер корьдим» адлы пуб- 


лицистик макъалелер китабы ичюн) 
такъдирлердилер. 

Топлашувда Украина президенти- 
нинъ Къырымдаки векили В. Плакида, 
Къырым медениет назири Алена 
Плакида, языджылар тешкилятынынъ 
реиси Борис Финкельштейн, Къырым- 
татар языджылары секциясынынъ ре- 
иси Риза Фазыл чыкъышта булунды- 
лар. Олар эписи языджларынынъ 
иджадына мунасип къыймет кестилер 
ве илериде оларгъа даа янъы иджа- 
дий мувафакъиетлер тиледилер. 

Гульнар УСЕИНОВА 


Санада Борис 
Финкельштейн ве Риза Фазыл 


ИТЕРАТУРНЫЙ 


ЫМ 


БАГЪЫШЛАВЛАР 


Риза ФАЗЫЛ 


САНЪА СЕВДА 
БУТЮН АЛЕМ 


Санат устасы 
Зарема Трасиновагља. 


Догъгъан кунюнъ къутлы болсын, 
Эр бир кунюнъ мутлы болсын. 
Алим иле бирге даим 

Омрюнъ къуванч иле толсын. 


Яшынъны мен сорамайман, 
Янъы ачкъан бир сунбульсинъ. 
Он дёрт рессам арасында 

Сен екяне къатмер гульсинъ. 
Фурчынъ асла къурумасын, 
Алим санъа дарылмасын. 
Дарылса да, къайтып кене 
Сени текрар къучакъласын. 


Къучакъласын, эм опласын, 
Сени гуль киби къокъласын. 
Севдалыгъым санъа чокътан, 
Алим бундан ич къоркъмасын. 


Санъа севда бутюн алем, 
Бунъа ич олурмы элем. 
Къияфетинъ гуль кибидир, 
Халкъ севгиси эбедийдир. 


СЕЛИМЕНИНЪ 
ЭЛЛЕРИ 


25 г „ым 
Мешур оюнджы 
Селиме Челебиевагъа 


Алла берсе бере экен озю севген къулына. 
Бакъынъ, достлар, 

Селименинъ эки чебер къолына. 
Шу кьолларнен 

муджизелер яратгы о санада, 
Озю — мелек, санки 

дерсинъ догъмагъан о анадан. 
Бу къолларнен «Тым-тым»ны 

о алып чыкъты алемге, 
Бу оюннынъ муджизеси 

алынмаз ич къалемге. 
«Тым-тым» чалынса 

Селиме келе козюм огюне, 
Пармакълары къуш 

къанаты киби чылгъын дёгюне. 
Шу пармакълар, инанынъыз, 

ойнай дегиль, йырлайлар, 
Ойнап, йырлап, сукъландырып, 

юреклерни сырлайлар. 
Ах, Селиме, шу къолларынъ 

зорбалыкънен къайрылды, 
Энъ гурьдели девиринъде 

«Тым-тым»ынъдан айрылдынъ. 
Эки козинъ артта 

къалды, сана сени бекледи, 
Мерхаметсиз такъдир 

исе инатлыкънен: «Ёкъ» деди. 
Сабриенинъ богъазындан 

къысып сесин кестилер, 
Буны корьген душманларнынъ 

юреклери осьтилер. 
Къыйналсанъ да, хорлансанъ да, 

умютинъни кесмединъ, 
Къолларынъны джайып, 

шаин киби учмакъ истединъ. 
Шу къолларнен — къанатларнен 

ынтылдын»ъ сен Ватангъа, 
Учып кельдинъ, къоналмадынъ 

Акъмесджитте санагъа. 


ИТЕРАТУРНЫЙ 


Эки къанат, эки къудрет джан 

бердилер «Тым-тым»гъа, 
Шу къанатлар «Тым-тым» 

ны да алып кельди юртына. 
Бири Энвер Шерфединов, 

онынъ кеман теллери, 
Бири эльбет, Селимедир, 

онынъ назик эллери. 
Селименинъ эллерине, 

айтынъ, етер бармы экен?! 
Санатымыз бу эллерге 

аля даа зармы экен?! 
«Тым-тым» эльбет, девам 

этер яш несиллер къолында, 
«Тым-тым» ольмез, «Тым-тым» 

яшар, эр шей минер ёлына, 
«Тым-тым»э «Тым-тым»! — 

Миллетимнинъ 

шашыладжакъ сырысынъ! 

Истидатлы магърур халкънынъ 

битмейджек бир йырысынъ! 


ЖФ 


И. Гаспринский адына 
китапхане 
директорынын муавини 
Лейля Кадыровагва 


Не аджайип турушынъ, 

къашынъ, козюнъ. 
Элинъдеки гуллерден гузельсинъ озюнъ. 
Истер эдим гуллеринъ къокъламагъа, 
Куньде бир кез озюнъни ёкъламагъа! 


Хаста эдим, хасталыкъ кечти кетти, 
Корьгенден сонъ экранда суретинъни. 
Шакъа-шерли сёзюмни къабул этинъ, 
Корем бунда достлукънынъ къудретини. 


Шаире Эмине Усеинге 


Къалеминъ элинъден тюшмесин, 
Иджадынъ эп юксельсин. 

Алла берген истидат 

Сенде ич эксильмесин. 


Къайда барсанъ иджадынънен 
Эп алгъышлар аласынъ. 
Халкъ адына, эм достлыкъкъа 
Къавий темель саласынъ. 


Шиириет багъчасында 
Янъы ачкъан сунбульсинъ. 
Шу гуль-багъча ичерсинде 
Энъ къокъулы бир гульсинъ. 


Алла санъа ильхам берсин, 
Гъайрет берсин, кучь берсин. 
Сен Танърыдан бир истесенъ, 
Танъры санъа учь берсин. 


БАГЪЫШЛА! 


А 


Сабрие Сеутованынъ 
айдын хатрасына. 


Ватан ичюн къурбан кеттинъ, 
Ватан сени бильмеди. 
Ана-Юрткъа къавуштынъ сен, 
Лякин къальбинъ кульмеди. 
Нечюн, нечюн ойле олды 

Бу аджувсыз такъдиринъ?! 
Нечюн бильмем, Ана-юртта 
Билинмеди къадиринъ. 


Сюмсюклендинъ, талдынъ, санъа 
Юрт къучагъын кермеди. 

Озь мукъаддес макъсадынънынъ 
Хайырыны корьмединъ. 


Ватанда сен ич бир сатыр 
Язалмадынъ, багьышла! 
АкьсызлыкънынЪ темелини 
Бозалмадынъ, багьышла! 


Ана-юрткъа севгиде мен. 
Асла сени озалмам. 

Сен язаджакъ сатырларны 
Мен бир вакъыт язалмам. 


Багъышла сен, багьышла сен, 
Таш юрекли — бизлерни. 
Азиз хатранъ огюнде ич 
Къызармагъан юзьлерни. 


Эй-ат! Дюнья сени, бугунь 
Биз Ватанда яшаймыз. 
Пек чокъумыз азыр ашкъа 
Буюргъангъа ошаймыз. 


Сен юреджек сокъакъларда 
Мен юремен, багъышла! 

Сен ичеджек чокъракъ сувын 
Мен ичемен, багъышла! 


Мен къокълайман сен къокълайджакъ 
Мелевшенинъ къокъусын. 

Мен динълеймен сен динълейджек 
Бульбуллернинъ тюркюсин. 


Яшлыгъынъа тоймай кеттинъ, 
Севильмединъ, севмединъ. 
Дюнья бойле олыр деп, ич 
Акъылынъа кельмеди. 


Шунынъ ичюн итирамнен 
Анъам сени бугуньде. 
Одельмеген борджымыз бар 
Азиз хатранъ огюнде. 


Мум чыракъдай сёндинъ кеттинъ, 
Къалиплерде бар изинъ. 
Юреклерде силинмез ич 

Сенинъ айдын йыЫлдызынъ. 


Зевджет Квуртумеров ве Шевкет 
Меметов 
юбилярны хайырлайлар. 


«ТЫМ-ТЫМ»НЫНЪ 
ЭЗГИСИ»* 


Мешур кеманеджи 
Энвер Шерфединовгга. 


Сюрьгюнликнинъ къарсамбалы, 
къайгъылы бир кунинде, 

Мартта ачкъан мелевшенинъ 
къокъусындай гонълюме 

Алып кирдинъ, 
Энвер агъа, азиз «Тым-тым» эзгисин. 

«Тым-тым»ынънен къазандынъ сен 
бутюн халкънынъ севгисин. 


«Тым-тым», «Тым-тым»! 

Миллетимнинъ 

шашыладжакъ сырысынъ! 

Истидатлы магърур халкънынъ 

битмейджек бир йырысынъ! 
Сени халкъкъа такъдим 

эткен Энвер агъа озидир, 
«Тым-тым» онынъ халкъкъа 

айткъан энъ къудретли сёзидир. 


Ах, шу сенинъ 
кеманенънинъ муджизевий теллери! 
О теллерден эсип 
турды даим Ватан еллери. 
«Тым-тым» сёзи — 
Ватан экен кеманенинъ тилинде, 
Шу эзгинен 
ниджелернинъ козь яшлары силинди. 


Нидже йыллар «Тым-тым»ынънен 
кеманенъни инълеттинъ, 
Рухтан тюшкен инсанларгъа 
юрт эзгисин динълеттинъ. 
Юреклерни мефтюн 
эттинъ шу аджайип эзгинънен, 
Тек бундан сонъ 
анъладым мен музыка — не, эзги — не! 


Бу эзгиде Чатырдагънынъ 
къудрети бар, кучи бар. 
Душманларгъа догърултылгъан 
къуршунларнынъ уджы бар, 
Бу эзгиде мелевшенинъ 
къокъусы бар, тюси бар, 
Къайнап чыкъкъан 
чокъракъларнынъ 
шырылтысы, сюси бар. 


Бу эзгиде халкъымызнынъ 

дуйгьусы бар, анъы бар, 
Миллий рухнынъ 

озеги бар, халкъ шурети-шаны бар. 
«Къайтарма»нен, 

«Долу»ларнен бир сырада тура о, 
Халкънен бирге 

къайтып мында янъы аят къура о. 


Бугунь кене Ана-юртта 
« янърай сенинъ «Тым-тым»ынъ, 
Душманларнынъ юрегине 

окътыр айткъан эр йырынъ. 
Сенинъ силянъ — 

кеманенъдир, янъгъырасын эзгиси, 
Чал сен даим, 

юреклерге толсын Ватан севгиси! 


Къутлы болсын етмиш яшынъ! 
Юреклерге шифа бер, 
Хорлыкъ чеккен 
миллетинъе аз да олса, сефа бер. 
Яша, Энвер! Яша «Тым-тым»! 
Яша, халкънынъ бульбули! 
Яша, миллий санаатнынъ 
солумайджакъ бир гули! 


* Шиир Энвер Шерфединовнынь 70 йыллыгьына 
багъышланып язылган эди. 


ЯША, РУСТЕМ!“ 


Халкъ йырджысы 
Рустем Меметовгъа 


Элли йылдыр йырлагъанынъ санада, 
Элли йылдыр — 

токътав бильмей йырламакъ! 
Халкънен келип къысмет олды санъа да 
Ана-юртта гонъюллерни сырламакъ. 


Йырларынънен 

рухландырдынъ халкъынъны, 
Йырлама деп богъазынъны сыкъсалар да. 
Йырларынънен 

талап эттинъ акъкъынъны, 
Йыкъылмадынь, аякъ чалып турсалар да. 


Санъа унван берильмеди, 
окюнме ич девлетке, 
Кусьме, йырла, таян 
даим озь халкъынъа — миллетке. 
Сенинъ намынъ, сенинъ шанынъ — 
«Халкъ йырджысы Рустемдир!» 
Санъа ляйыкъ бу нам, биль ки, 
бу чокъ шейден устюндир. 


Мына бугунь 

Акъмесджитнинъ санасында 
Халкъынъ сени джан-юректен хайырлай. 
Сен бир йырджы — 

курешчен халкъ арасында, 
Сеннен бирге бугунь 

бутюн халкъ йырлай. 


Яша, Рустем, яша! Гонълюнъ токъ олсын! 
Отуз дегиль, юз йыл йырла халкъ ичюн. 
Эр бир йырынъ 

душмангъа бир окъ олсын, 
Иджадынънен куреш кене акъ ичюн. 


* Рустемнинь санагъа чыкъкъанына 
50 йыл ола. 


КОНКУРС ИШТИРАКЧИЛЕРИНЕ МУКЯФАТЛАР 


«Йылдыз» меджмуасы кечкен сене истидатлы генчлер 
арасында иджадий конкурс илян эткен эди. Иыл бою медж- 
муада яш иджаткярларнынъ конкурскъа кельген бир сыра 
эсерлери басылды. Декабрь 24-те Аль-Раид тешклятынынъ 
бинасында «Йылдыз»нынъ конкурсына екюн чекюв ве кон- 
курс иштиракчилерини мукяфатларнен такъдирлев тедбири 
олып кечти. Чюнки конкурс иштиракчилерини мукяфатлар- 
нен такъдирлемекни бу тешкилят озь устюне алгъан эди. 

Бундан бираз эвель жюри азалары олгъан языджыларымыз 
Риза Фазыл, Аблязиз Велиев, Урие Эдемова, Иса Абдураман, 
Дилявер Осман, Айше Кокиева конкурс эсасында дердж олун- 
гъан эсерлерни музакере этип, конкурскъа екюн чектилер ве 
конкурс иштиракчилернинъ эписини мукяфатларнен такъдир- 


лемек къарарына кельдилер. 


«Иылдыз»нынъ баш муаррири Дилявер Османнынъ айткъа- 
нына коре, меджмуада бу конкурс биринджи кере кечириль- 


мекте ве бу сефер гъалиплер сечильмеди. Конкурста иштирак 
эткен яшларнынъ эр бири: Гульнара Ильясова, Бекир Аблаев, Гульсюм Халилова, Айше Акиева къыйметли 
бахшышларнен – земаневий 1-Раа планшетлеринен, эм де Къырымтатар языджылары бирлиги тарафындан 
меракълы китапларнен такъдирлендилер. 

Конкурскъа маддий джеэттен къол туткъан «Аль-Раид» тешкилятынынъ башы Мухаммед бейге Дилявер 
Осман айрыджа тешеккюр бильдирди. В 

Тедбирде чыкъыш япкъан жюри азалары эм де «Иылдыз» меджмуасынынъ баш муаррири Дилявер Осман 
конкурста иштирак эткен яш иджаткярларны хайырлап, оларгъа илериде иджадий мувафакъиетлер тиледилер 
ве 2014 сенеси конкурсында даа гузель эсерлеринен иштирак этеджеклерине эминлик бильдирдилер. 


Отургъанлар конкурс иштиракчилери (сол- 
дан): Бекир Аблаев, Гульсюм Халилова, Гуль- 
нара Ильясова, Айше Акиева. Аякъта тургъан- 

лар (сагъдан): Дилявер Осман, Риза Фазыл, 
Аль-Раиднинъ «Эмель» рехбери Муслим. 


Тимур КЪУРТУМЕРОВ 


Къырымтатар болюгини азырлагъан Эмине УСЕИН. 

